
PIRMAS SKYRIUS 


Smurtinė mirtis žmones labai domina. Filipą ji sukrėsdavo. Tai 
buvo jo fobija arba, kaip jis kartais pats sau sakydavo, fobija žmog- 
žudystės ir visokiausio žudymo, lengvabūdiško gyvybės naikinimo 
kare ir beprasmiškos žūties avarijose. Smurtas buvo atgrasus — gy- 
venime, ekrane, knygose. Taip jam atrodė daugelį metų, nuo mažų 
dienų, kai kiti vaikai taikydavosi žaisliniais šautuvėliais ir nuduo- 
davo nušautus. Kada tai prasidėjo ir kodėl, - jis nežinojo. Keisčiau- 
sia, kad jis nebuvo bailus ar per daug opus, bent jau nei daugiau, 
nei mažiau negu kiti. Veikiau nenatūrali mirtis jo nedomino, nejau- 
tė jai šiurpaus potraukio. Stengėsi laikytis nuo jos atokiau, nesvar- 
bu, kokia forma ji ištikdavo. 

Žinojo, kad tai neįprasta. Slėpė savo fobiją arba bandė slėpti. Kai 
kiti žiūrėdavo televiziją, jis žiūrėdavo drauge ir neužsimerkdavo. 
Niekada viešai nekaltindavo laikraščių ar knygų. Bet kiti žinojo, tik 
ne per daug paisydavo jo jausmų. Jie nesivaržė prie jo kalbėti apie 
Rebeką Nyv. 

Būdamas vienas Filipas nebūtų domėjęsis jos dingimu, o tuo la- 
biau apie tai mąstęs. Būtų išjungęs aparatą. Žinoma, būtų jį išjun- 


gęs prieš dešimtį minučių ir išvengęs Siaurės Airijos, Irano, Ango- 

los ir traukinio katastrofos Prancūzijoje, taip pat ir dingusios mergi- 
nos. Niekada nebūtų matęs fotografijoje jos gražaus veidelio su šyp- 
sančiomis lūpomis, primerktomis nuo saulės akimis, vėjo plaiksto- 


mais plaukais. 


* k 


Rebeka dingo vieną rudens popietę apie trečią. Jos sesuo kal- 
bėjosi su ja telefonu trečiadienio rytą, o vyriškis, jos draugas, nau- 
jasis draugas, su kuriuo ji buvo susitikusi tik keturis kartus, skam- 
bino jai tą pačią dieną per priešpiečius. Tai buvo paskutinis kartas, 
kai girdėjo jos balsą. Kaimynas matė ją išeinančią iš daugiabučio 
namo, kur ji gyveno. Ji vilkėjo ryškiai žalią aksominį sportinį kos- 
tiumą, avėjo baltais sportiniais bateliais. Tokią ją matė paskutinį 
kartą. 

Fiona, kai merginos veidas pasirodė ekrane, tarė: „Aš su ja mo- 
kiausi. Pamaniau, kad pavardė pažįstama. Rebeka Nyv. Pamaniau, 
kad esu apie ją girdėjusi“. 

— Aš tai niekada negirdėjau. Tu niekada neturėjai draugės vardu 
Rebeka. 

— Ji nebuvo draugė, Čerile. Toje mokykloje mūsų buvo trys tūks- 
tančiai. Nemanau, kad esu su ja net kalbėjusi. 

Fiona žiūrėjo įsispitrijusi į ekraną, tuo tarpu jos brolis sąmonin- 
gai stengėsi nežiūrėti. Jis pakėlė laikraštį ir atsivertė vidurinį pus- 
lapį, kur Rebekos Nyv istorija neprasiskverbė. 

— Tikriausiai manoma, kad ją nužudė, - tarė Fiona. 

Pasirodė Rebekos motina ir kreipėsi su prašymu žinių apie din- 
gusią dukterį. Rebekai buvo dvidešimt treji metai. Ji dėstė kera- 
miką suaugusiems, bet norėdama prisidurti pinigų, davė skelbi- 
mą, kad gali prižiūrėti vaiką ar namus. Galimas daiktas, jog kas 
nors paskambino telefonu, atsiliepdamas į jos skelbimą. Rebeka 
susitarė tam vakarui ir laikėsi susitarimo. Bent jau taip manė jos 


motina. 

— Ak, vargšė moteris, — tarė Kristina įžengdama su kava ant pa- 
dėklo. — Kaip ji tikriausiai sielojasi. Galiu tik įsivaizduoti, kaip 
jausčiausi, jei tai būtų vienas iš jūsų. 

— Na, vargu ar aš, — tarė Filipas, kuris, nors liesas, buvo tvirto 
sudėjimo ir šešių pėdų dviejų colių ūgio. Jis pažvelgė į seseris. - Ar 
galima dabar išjungti? 

— Tu toks jautruolis. Negali pakęsti tokių dalykų, ar ne? - Čerilę 
apimdavo baisus pyktis, kurį ji retai teikdavosi suvaldyti. — Gal jos 
nenužudė. Kasmet dingsta šimtai žmonių. 

— Čia kai kas daugiau, negu mes žinome, — tarė Fiona. - Jei ji 
būtų tik išvykusi, nebūtų tokio triukšmo. Keista, prisimenu, ji buvo 
toje pačioje „O“ lygio rankdarbių pamokos grupėje. Sakydavo, kad 
nori tęsti mokslą ir būti mokytoja, o kitoms tai atrodė keista, kadan- 
gi jos norėjo tik ištekėti. Išjunk jį, Filipai, jei nori. Vis tiek daugiau 
nebebus apie Rebeką. 

— Kodėl jie per žinias negali parodyti gerų naujienų? — tarė Kris- 
tina. — Jos taip pat galėtų būti sensacingos. Negali būti, kad neatsi- 
tinka nieko gero, tiesa? 

— Nelaimės yra naujienos, - tarė Filipas. - Bet būtų nebloga min- 
tis dėl įvairovės pabandyti tai, ką tu sakai. Galėtų sudaryti šiandien 
išgelbėtųjų sąrašą: kiek išgelbėta skęstančiųjų, kiek pakliuvo į au- 
toavarijas ir nežuvo. — Niūresniu tonu pridūrė: — Sąrašą vaikų, ku- 
rie nepatyrė prievartavimo, mergaičių, kurios paspruko nuo užpuo- 
likų. 

Jis išjungė televizorių. Matyti, kaip kadras mažėja ir staiga iš- 
nyksta, buvo tikras malonumas. Fiona nesidžiaugė dėl Rebekos Nyv 
dingimo, bet tai svarstyti, aišku, buvo kur kas įdomiau, negu kalbė- 
tis apie Kristinos „geras naujienas“. Jis tyčia pakeitė temą: 

— Kelintą valandą mes turėtume rytoj išvykti? 

— Teisingai, keisk temą. Tu visada toks, Filai. 

— Jis prašė ten būti apie šeštą. — Kristina gana baikščiai pažvelgė 
į mergaites, paskui vėl į Filipą: — Noriu, kad visi valandėlei išeitu- 


me į sodą. Gerai? Noriu jūsų patarimo. 

Tai buvo nedidelis neišvaizdus sodelis, geriausiai atrodantis, 
kai leidžiasi saulė ir atsiranda ilgi šešėliai. Sodo galą nuo kaimy- 
nų žvilgsnių per tvorą dengė eilė Leilendo kiparisų. Viduryje ve- 
jos gulėjo apvali betoninė plokštė, o ant betono stovėjo baseinėlis 
paukščiams ir greta skulptūra. Betonas nebuvo apsamanojęs, bet 
žolės skverbėsi pro plyšį iš po paukščių baseinėlio. Kristina už- 
dėjo ranką ant statulos galvos, šiek tiek ją paglostė, tarsi tai būtų 
vaikas. Ji žiūrėjo į savo vaikus susirūpinusi — pusiau nedrąsiai, 
pusiau su iššūkiu. 

— Ką jūs pasakytumėte, jei aš pareikščiau, kad noriu jam padova- 
noti Florą? 

Fiona retai dvejojo, buvo tvirta kaip visada: 

— Negalima žmonėms dovanoti skulptūrų. 

— Kodėl ne, jei jos jiems patinka? — paklausė Kristina. - Jis sakė, 
kad ji jam patinka ir gražiai atrodytų jo sode. Sakė, kad ji jam pri- 
mena mane. 

Fiona, tarsi negirdėjusi motinos žodžių, tarė: 

— Žmonėms galima dovanoti šokoladinių saldainių ar butelį vyno. 

— Jis man atnešė vyno, — Kristina tai pasakė su tokia nuostaba ir 
dėkingumu, tarsi atnešti butelį vyno į namus moteriai, su kuria pie- 
tausi, būtų nepaprastai dėmesinga ir dosnu. Ji perbraukė ranka per 
marmurinį Floros petį. — Ji visada man primindavo pamergę. Ma- 
nau, dėl gėlių. 

Filipas niekada anksčiau nebuvo atidžiau į marmurinę mergaitę 
įsižiūrėjęs. Flora buvo tik skulptūra, kuri visada, kiek tik siekia jo 
atmintis, stovėjo prie baseinėlio jų sode. Jam sakė, kad tėvas ją 
nupirkęs, kai jie su Kristina leido savo medaus mėnesį. 

Maždaug trijų pėdų aukščio, ji buvo miniatiūrinė romėnų statu- 
los kopija. Kairėje rankoje laikė puokštę gėlių, kita prilaikė pakeltą 
virš dešinės kulkšnies rūbo kraštelį. Ji stovėjo abiem kojom ant že- 
mės, tačiau atrodė, kad eina arba oriai šoka. Bet ypač gražus buvo 
jos veidas. Žiūrėdamas į ją Filipas suprato, kad paprastai senovės 
graikų ar romėnų skulptūrų veidai jam neatrodydavo patrauklūs. Jų 


stambūs žandikauliai, ilgos mėsingos nosys darė juos grėsmingus. 

Galbūt grožio etalonai pasikeitė. Arba jam arčiau prie širdies buvo 
kažkas švelnesnio. Bet Floros veidas buvo kaip šiuolaikinės gražios 
mergaitės: aukšti skruostikauliai, apvalus smakras, trumpa viršuti- 
nė lūpa, o burnytė — žavingiausias derinys iš švelniai sudėtų lūpų. 
Ji buvo kaip gyva mergaitė, išskyrus akis. Floros akys, labai toli 
viena nuo kitos, atrodo, žiūrėjo į tolį, jų žvilgsnis buvo abejingas, 
stabmeldiškas. 

— Aš seniausiai galvoju, kad čia jai ne vieta, — tarė Kristina. - Ji 
atrodo kvailai. Na, aš turiu omenyje, kad dėl jos visas sodas atrodo 
kvailai. 

Tai buvo tiesa. Skulptūra savo aplinkai buvo per gera. 

— Kaip šampanas plastikiniame puodelyje, — tarė Filipas. 

— Būtent. 

— Gali ją atiduoti, nei nori, — tarė Čerilė. — Ji tavo. Ji ne mūsų. 
Tėtis davė ją tau. 

— Manau, kad visi daiktai yra mūsų, — pasakė Kristina ir pridū- 
rė: — Jis sako, kad turi gražų sodą. Manau, man būtų maloniau, jei 
žinočiau, jog Flora yra deramoje aplinkoje. Suprantate, ką noriu 
pasakyti? 

Ji pažvelgė į Filipą. Jokie dukterų samprotavimai apie lyčių lygy- 
bę negalėjo jos įtikinti, neįtikino nei laikraščiai, nei žurnalai ar 
televizija. Jos vyras buvo miręs, taigi ji žiūrėjo į sūnų, ne į vyriau- 
siąjį vaiką, laukdama jo sprendimų, nurodymų, patarimų. 

— Mes ją rytoj pasiimsim su savim, — pasakė Filipas. 

Tuo metu tai neatrodė labai svarbu. Kodėl turėtų būti svarbu? 
Neatrodė, kad tai nepaprastai svarbus sprendimas, kaip kad tuok- 
tis ar nesituokti, turėti vaiką, keisti darbą, ryžtis ar nesiryžti gy- 
vybiškai svarbiai operacijai. Tačiau tai buvo ne mažiau reikšmin- 
ga, kaip tie dalykai. Žinoma, prireikė daug laiko, kol jis ėmė taip 
galvoti. 

Jis kilstelėjo Florą per colį ar du nuo žemės, patikrino svorį. Ji 
sverė tiek, kiek jis ir tikėjosi. Staiga suvokė, kad žiūri į Florą kaip į 
simbolį motinos, kuri atiteko tėvui vedus, o dabar bus perduota Dže- 


rardui Arnhemui. Ar tai reiškė, kad Kristina galvoja už jo ištekėti? 

Jiedu susipažino per praėjusias Kalėdas Filipo dėdės darbovietės 
vakarėlyje, jis merginosi neskubėdamas, jei tai buvo merginimasis. 
Iš dalies tai būtų galima pateisinti dažnomis Arnhemo kelionėmis į 
užsienį kompanijos reikalais. Kiek Filipui buvo žinoma, Armhemas 
lankėsi jų namuose tik kartą. Dabar jie vyko su juo susipažinti. Tai 
rodė, kad reikalai pajudėjo į priekį. 

Jo motina tarė: 

— Manau, Hardžio verčiau neimti. 

Mažas šunelis, kurį Kristina pavadino Hardžio Eimiso vardu, nes 
jai patiko jo sukurti drabužiai, atėjo į sodą ir stovėjo prie jos prisi- 
glaudęs. Ji pasilenkė ir patapšnojo per galvą. 

— Jis nemėgsta šunų. Nesakau, kad jis būtų jiems žiaurus ar pa- 
našiai, — ji taip pasakė, tarsi antipatija šunims būtų susijusi su noru 
juos kankinti, — jis tik jų nelabai mėgsta. Aš suprantu, kad jam 
nepatiko Hardis tą vakarą, kai jis čia lankėsi. 

Filipas grįžo į vidų, o Fiona tarė: 

— Žiūrėdama į Florą prisiminiau, kaip kadaise Rebeka Nyv pada- 
rė mergaitės galvą. 

— Ką reiškia „padarė mergaitės galvą“? 

— Mokykloje. Per keramikos pamoką. Nulipdė iš molio. Natūra- 
laus dydžio. Mokytoja liepė ją sudaužyti, neleido kišti į krosnį, nes 
turėjome lipdyti puodus. Ir tik įsivaizduok, gal ji dabar guli kur 
nors negyva. 

— Ačiū, geriau neįsivaizduosiu. Manęs tokie dalykai netraukia 
taip kaip tavęs. 

Fiona paėmė Hardį ant kelių. Tokiu metu jis visada lįsdavo prie 
žmonių tikėdamasis, kad jį išves pasivaikščioti. 

— Tai nereiškia, kad mane traukia, Filai. Visi domisi žmogžudys- 
tėmis, smurtu ir nusikaltimais. Tai todėl, kad, sako, mes patys turim 
tokių polinkių. Mes visi galime įvykdyti žmogžudystę, kartais nori- 
me užpulti žmogų, jam suduoti, sužeisti. 

— Aš nenoriu. 

— Iš tikrųjų jis nenori, Fiona, — tarė Čerilė. — Pati žinai. Ir jis 


nemėgsta apie tai kalbėti, taigi užsičiaupk. 

Florą nešė jis, kadangi buvo tarp jų vienintelis vyras ir todėl lai- 
komas stipriausiu. Be automobilio kelionė iš Kriklevudo į Bakherst 
Hilą buvo baisi. Jie nuvažiavo autobusu į Kilberno stotį, nuo Kil- 
berno metro iki Bondo gatvės, o ten marias laiko laukė Centrinės 
linijos traukinio. Iš namų išėjo prieš keturias, o dabar buvo be de- 
šimties šešios. 

Anksčiau Filipui šioje sostinės Esekso dalyje neteko būti. Ji 
jam šiek tiek priminė Barnetą, kur gyventi buvo malonu, kur, at- 
rodė, visada šviečia saulė. Gatvėje jie ėjo pro namus, bet pastatus 
slėpė gyvatvorės bei medžiai, kaip kaimo gatvelėje. Dabar motina 
ir seserys jį gerokai pralenkė ir jis skubėjo perkeldamas Florą 
prie kito šono. 

Čerilė, kuri nieko nenešė, bet avėjo aukštakulniais bateliais ir 
buvo įsispraudusi į labai ankštus džinsus, suvaitojo: 

— Ar dar toli, mama? 

— Nežinau, brangioji. Žinau tik, ką sakė Džerardas: į kalniuką ir 
ketvirtas posūkis į dešinę, — Kristinai visada viskas būdavo puiku. 
Tai buvo jos mėgstamas žodis. — Puiki vieta, tiesa? 

Ji vilkėjo rausvą drobinę suknelę su baltu švarku. Su baltais ka- 
roliais ir rausvai padažytomis lūpomis ji neatrodė iš tų moterų, ku- 
rios ilgai lieka vienišos. Jos plaukai buvo švelnūs ir papurę, o aki- 
niai nuo saulės slėpė paakių raukšles. Filipas pastebėjo, kad nors ji 
mūvėjo vestuvinį žiedą — niekada be to žiedo jos nebuvo matęs — 
sužadėtuvių žiedą buvo nusimovusi. Galbūt taip pasielgti Kristina 
turėjo neišsakytą paiką priežastį: sužadėtuvių žiedai simbolizavo 
gyvo vyro meilę, o vestuvinius, kaip visuomenėje buvo priimta, mū- 
vėjo ir našlės, ir žmonos. Fiona, suprantama, mūvėjo savo sužadė- 
tuvių žiedą. Filipas spėjo, kad kairėje rankoje ji nešėsi sugniaužusi 
rankinuką tam, kad geriau tą žiedą pademonstruotų. Oficialus tam- 
siai mėlynas kostiumas su per ilgu sijonu darė ją vyresnę, negu 
buvo iš tikrųjų — per daug suaugusi, galėjo pagalvoti Arnhemas, 
kad būtų Kristinos duktė. 

Pats jis dėl savo išvaizdos ypatingų pastangų neparodė. Svarbiausia 
jam buvo paruošti Florą. Kristina buvo sakiusi bandyti nuvalyti nuo 
marmuro tą žalią dėmę, ir jis darbavosi su vandeniu ir muilu, tačiau 
nepavyko. Skulptūrai suvynioti ji davė plono vyniojamojo popie- 
riaus. Filipas jau buvo ją suvyniojęs į aną rytinį laikraštį su Rebe- 
kos Nyv istorija per visą pirmąjį puslapį. Čia buvo kita Rebekos 
nuotrauka ir pranešimas, kad vyriškis, kurio pavardė nepaminėta, 
24 metų amžiaus, praleido visą praėjusią dieną policijoje, „padė- 
damas tyrimui“. Filipas skubiai apsuko statulą vyniojamuoju po- 
pieriumi ir įkišo į plastikinį maišą, kuriame anksčiau, atsiimant iš 
valyklos, buvo įdėtas Kristinos lietpaltis. 

Tai buvo nevykusi mintis, nes paketui trūko standumo. Flora sly- 
dinėjo, ją vis reikėjo kelti. Rankas nuo pečių iki riešų skaudėjo. 
Pagaliau jų ketvertukas pasuko į kelią, kur gyveno Arnhemas. Na- 
mai buvo atskiri, kaip kad jų Barnete, bet sujungti, „miestiški“, 
sustatyti vingiuojančiomis eilėmis, su sodeliais, pilnais krūmų ir 
rudeninių gėlių. Filipas jau sumetė, kad toks sodelis Florai bus tin- 
kamesnis fonas. Arnhemo namas buvo trijų aukštų su naktinėmis 
užuolaidomis ant langų ir žalvarinė liūto galva-plaktuku ant tam- 
siai žalių karaliaus Jurgio stiliaus durų. Kristina su nuostaba stab- 
telėjo prie vartelių: 

— Kaip gaila, kad jam tenka parduoti! Bet ką padarysi... Jis pri- 
valo pasidalyti gautus pinigus su savo buvusia žmona. 

Kaip negerai, galvojo vėliau Filipas, kad Arnhemas atidarė fasa- 
dines duris kaip tik tuo momentu, kai Čerilė garsiai tarė: 

— Aš maniau, kad jo žmona mirusi! Nežinojau, kad jis išsiskyręs. 
Kaip nemalonu! 

Filipas niekad nepamirš, kaip pirmą kartą išvydo Džerardą Arn- 
hemą. Susidarė įspūdis, kad žmogus, pas kurį jie atvyko, toli gražu 
jais neapsidžiaugė. Jis buvo vidutinio ūgio, stambaus sudėjimo, ta- 
čiau ne storas. Plaukai žili, bet tankūs ir glotnūs; kaip Filipui pasi- 
rodė, nors negalėjo to paaiškinti, jo išvaizdumas buvo kažkoks ita- 
liškas ar graikiškas. Gražūs bruožai buvo stambūs, lūpos storos. Jis 


vilkėjo kreminės spalvos kelnes, baltus atviru kaklu marškinius ir 

lengvą languotą švarką mėlynos, kreminės ir rudos spalvos stambiu 
raštu, bet nepernelyg ryškų. Jo veide nusivylimą pakeitė toks pasi- 
baisėjimas, kad jis trumpam net užsimerkė. 

Labai greitai vėl atsimerkė, nulipo laipteliais ir viską, kas jį 
taip sutrikdė, paslėpė po širdingo mandagumo kauke. Filipas ti- 
kėjosi, kad jis Kristiną pabučiuos — to turbūt tikėjosi ir Kristina, 
nes ji priėjo prie jo atkišusi skruostą, bet jis jos nepabučiavo. Kiek- 
vienam padavė ranką. Kai sveikinosi, Filipas pastatė Florą ant 
laiptelio. 

Kristina tarė: 

— Tai Fiona, mano vyriausioji. Ji, kaip sakiau, kitais metais ište- 
ka. O čia Filipas, kuriam ką tik suteiktas mokslinis laipsnis, studi- 
juoja ir bus interjero dizaineris, čia — Čerilė, ji neseniai baigė mo- 
kyklą. 

— O čia kas? — paklausė Arnhemas. 

Filipas pastatė Florą taip, kad ji atrodė penktas jų kompanijos 
narys. Jos aprišalai nusmuko. Galva ir viena ranka išlindo pro skylę 
maišelyje. Giedras veidas, kurio akys, atrodė, visada žiūri į tolį, 
taip pat ir dešinė ranka su marmurinių gėlių puokštele buvo visai 
nepridengti. Žalia dėmė ant kaklo ir krūtinės staiga labai išryškėjo, 
išryškėjo ir nuskelta viena ausytė. 

— Tu ją prisimeni, Džerardai. Čia - Flora, kuri stovėjo mano sode, 
sakei, kad tau ji labai patinka. Mes atnešėme ją tau. Dabar ji tavo. — 
Kai Arnhemas nieko nepasakė, Kristina aiškino toliau: — Dovano- 
jame. Atnešėme, nes sakei, kad ji tau patinka. 

Arnhemui teko pademonstruoti džiūgavimą, bet jam tai nelabai 
pavyko. Jie paliko Florą lauke ir įėjo į vidų. Kadangi buvo ketu- 
riese, o koridorius siauras, todėl ėjo vienas paskui kitą ir neišven- 
giamai atrodė, kad į namus sugužėjo visas būrys. Filipas džiaugė- 
si, kad jie neatsivežė Hardžio. Čia šuniui ne vieta. Namai buvo 
labai gražiai dekoruoti ir apstatyti. Filipas tokius dalykus visada 
pastebėdavo. Jei nebūtų pastebėjęs, turbūt nebūtų lankęs „Rouz- 
beri Lon interjerai“ kursų. Vieną dieną kada nors jis norėtų sve- 


tainės, tokios kaip ši, savo namuose: gebenės žalumo sienomis, 

paveikslais su siaurais paauksuotais rėmais ir kilimu, kurio nuo- 
stabiai sodrus ir švelnus geltonumas jam priminė muziejuose ma- 
tytą kinų porcelianą. 

Pro arką matėsi valgomasis. Nedidelis stalelis buvo padengtas 
dviem. Dvi rausvos servetėlės dviejose aukštose rausvose taurėse ir 
vienas rausvas gvazdikas siauroje kaip fleita vazoje. Nespėjo jis 
susigaudyti, ką visa tai reiškia, o Arnhemas jau vedė juos visus pro 
užpakalines duris į sodą. Jis pakėlė Florą taip, pamanė Filipas, tar- 
si bijotų, kad ji neišteptų kilimo, ir nešė ją mojuodamas kaip mai- 
šelį su pirkiniais. 

Vos tik išėjęs, Arnhemas nutrenkė ją į gėlių lysvę nedidelio alpi- 
nariumo pakraštyje ir atsiprašęs dingo name. Vordmanai stovėjo 
vejoje. Fiona pažvelgė į Filipą slapta nuo Kristinos ir Čerilės, pakė- 
lė antakius ir pritariamai linktelėjo, kas reiškė tą patį kaip pakeltas 
į viršų nykštys. Ji davė ženklą, kad vertina Arnhemą teigiamai, kad 
Arnhemas tinkamas. Filipas patraukė pečiais. Jis pasisuko dar kar- 
tą pažvelgti į Florą, į marmurinį veidą, kuris, aišku, nebuvo pana- 
šus į Kristinos ar kokios kitos realios matytos moters. Klasikinė 
nosis, per toli viena nuo kitos akys, pernelyg ryškūs švelnių lūpų 
kontūrai ir keistai stiklinis žvilgsnis, tarsi įprastiniai žmonių būgš- 
tavimai, abejonės ir kliūtys jai nerūpi. 

Grįžo atsiprašinėdamas Arnhemas, ir jie pastatė Florą ten, kur ji 
galėtų susimąsčiusi žvelgti į savo atvaizdą mažyčio baseinėlio van- 
denyje. Įspraudė ją tarp dviejų pilkų akmenų, pridengtų ūgliais. 

— Kaip ji ten tinka, - tarė Kristina. —- Gaila, kad ji ten negali 
stovėti amžinai. Kai persikelsi, turėsi ją pasiimti. 

— Taip. 

— Tikiuosi, kad ir kur gyventum, vėl turėsi puikų sodą. 

Arnhemas nepasakė nieko. Galėjo taip atsitikti, pagalvojo Fili- 
pas, nes pažinojo savo motiną, kad Kristina panorės viešai atsisvei- 
kinti su Flora. Iš jos galėjai to tikėtis. Nebūtų nustebęs išgirdęs, 
kaip ji sako Florai „sudie“ ir prašo būti gera mergaite. Jos tylėjimas 
ir ori laikysena, einant pirma Arnhemo atgal į vidų, jį nudžiugino. 


Jis suprato. Nėra reikalo atsisveikinti su tuo, su kuo netrukus gy- 

vensi visą likusį gyvenimą. Ar kas nors kitas, ar tik jis vienintelis 
pastebėjo, kad nuo mažojo stalelio valgomajame staltiesė, sidabras, 
stiklai ir gvazdikas dingo? Tai štai kodėl Arnhemas grįžo į vidų — 
nukraustyti stalo. Filipui daug kas paaiškėjo. Tikėtasi, kad Kristina 
ateis viena. 

Motina ir seserys, atrodo, nesuprato, kad buvo pažeistos kokios 
nors elgesio normos. Čerilė užvirto ant kanapos, ištiesė plačiai ko- 
jas, kulnais įsispyrė į kilimą. Suprantama, kitaip ir negalėjo sėdėti, 
nes jos džinsai buvo per siauri, o kulnai per aukšti, kad ji galėtų 
sulenkti kelius ir atsiremti į grindis padais. Fiona užsidegė cigaretę 
neatsiklaususi Arnhemo leidimo. Kai ji dairėsi peleninės, kurios 
aiškiai nebuvo tarp daugybės įvairių dekoratyvinių daikčiukų - puo- 
delių, lekštučių, porcelianinių žvėrelių, miniatiūrinių vazelių, — ir 
kol ji laukė Arnhemo grįžtant su pelenine iš virtuvės, gabalas pele- 
nų nuo jos cigaretės galo nukrito ant geltonojo kilimo. 

Arnhemas nepasakė nieko. Fiona užvedė kalbą apie dingusią mer- 
gaitę. Ji buvo įsitikinusi, kad vyras, padėjęs policijos tyrimui, tik- 
riausiai Martinas Hantas, tas pats, kuris, kaip skelbė laikraščiai ir 
televizija, skambino jos dingimo dieną. Visada taip rašoma, visada 
vartojama tokia terminologija, o tai reiškia, kad žudikas pagautas, 
bet dar nėra įrodymų, kad jis nužudė. Jeigu laikraščiai parašytų 
daugiau, pavyzdžiui, praneštų žmogaus pavardę ar parašytų, kad 
jis įtariamas žmogžudyste, jie rizikuotų kaltinimu už šmeižtą. Arba 
nusižengtų įstatymui. 

— Galiu lažintis, kad policija jį negailestingai paspirgino. Tik- 
riausiai davė į kailį. Dedasi tokie dalykėliai, kokių mes ir nejta- 
riam, tiesa? Jie norėjo išgauti iš jo prisipažinimą, nes jie dažnai per 
dideli bukagalviai, kad iš tikrųjų surinktų įkalčius kaip detektyvai 
romanuose. Nemanau, kad jie patikėjo, kad jis su ja buvo susitikęs 
tik keturis kartus. Jiems sunku, nes jie neturi lavono. Jie net tikrai 
nežino, ar ji buvo nužudyta. Štai kodėl jiems reikia prisipažinimo. 
Jie privalo išplėšti prisipažinimą. 

— Mes turime santūriausią ir kultūringiausią policiją pasaulyje, — 


tvirtai pareiškė Arnhemas. 

Užuot užginčijusi Fiona šyptelėjo ir truktelėjo pečiais: 

— Policija neabejoja, kad jei moteris nužudyta, kaltininkas yra jos 
vyras, jei jį turi, arba draugas. Argi tai ne baisu? 

— Kodėl turime apie tai galvoti? — paklausė Čerilė. — Nesuprantu, 
kodėl turime apie tai kalbėti. Šiaip ar taip, kam šie bjaurūs dalykai 
rūpi? 

Fiona nekreipė dėmesio: 

— Aš asmeniškai manau, kad tai padarė žmogus, skambinęs dėl 
skelbimo. Koks nors beprotis, kuris paskambino, įviliojo ją į savo 
namus ir nužudė. O policija mano, kad, pakeitęs balsą, skambino 
Martinas Hantas. 

Filipas tarėsi pastebėjęs Arnhemo veide pasibjaurėjimą ir nuo- 
bodulį, bet gal tai buvo tik jo paties jausmai. Jis surizikavo keisti 
temą, ką jam prikaišiojo Fiona, ir skubiai tarė: 

— Man patiko tas paveikslas, — pradėjo jis, rodydamas į gana keistą 
peizažą virš židinio, — ar tai Samuelis Palmeris? 

Suprantama, jis turėjo omenyje reprodukciją. Kiekvienam būtų 
buvę aišku, kad jis tai ir turėjo mintyje, tačiau Arnhemas nustebu- 
siu veidu tarė: 

— Jokiu būdu nepatikėčiau, kad tai galėtų būti toks didis daili- 
ninkas kaip Samuelis Palmeris. Mano buvusi žmona pirko jį iš sen- 
daikčių. 

Filipas paraudo. Beje, jo pastangos nesustabdė Fionos kalbų apie 
nusikaltimą srauto: 

— Tikriausiai ji nebegyva, jie rado jos kūną, bet apie tai neprane- 
ša. Tai daro specialiai, kad kas nors įkliūtų į spąstus. 

— Jei tai tiesa, — tarė Arnhemas, - ji išaiškės tiriant mirties prie- 
žastį. Šioje šalyje policija nieko neslepia. 

Iki šiol netarusi nė žodžio nuo to laiko, kai jie grįžo iš sodo, pra- 
bilo Čerilė: 

— Jūs ką, juokus mėgstate? 

Į tai Arnhemas nieko neatsakė. Labai oficialiai pasiūlė: 

— Ar nenorėtumėt išgerti? — Jis kelis kartus perbėgo akimis kiek- 


vieną, tarsi jų būtų ne keturi, o visas tuzinas. — Ar kas nors norėtų? 

— Ką gersim? — tai pasakė Fiona. Filipas puikiai suprato, kad taip 
klausti tokio žmogaus kaip Arnhemas nedera, nors toks klausimas 
puikiausiai tiko tuose sluoksniuose, kur sukosi Fiona ir Darenas. 

— Ko tik užsigeisite. 

— Tai ar galima man Bakardžio su kokakola? 

Žinoma, to ir nebuvo. Jis išpildė antrus pageidavimus — šeri, 
džiną su toniku. Filipo nuostabai, nors žinojo, kad Kristina gali 
būti keistai nejautri, atrodė, jog ji nesuvokia, kaip atšalo atmosfe- 
ra. Su Bristolio likeriu rankoje ji tęsė Filipo pradėtą kalbą, žavė- 
damasi įvairiais Arnhemo baldais ir puošmenomis. Toks ir toks 
daiktas buvo puikus, viskas buvo labai puiku, kilimai buvo ypač 
puikūs, tokios geros kokybės. Filipas žavėjosi jos atvirumu. Ji kal- 
bėjo su nuolankiu dėkingumu, kaip žmogus, netikėtai dosniai ap- 
dovanotas. 

Arnhemas padarė galą jos kalboms griežtai pareikšdamas: 

— Viskas turės būti parduota. Yra teismo nutarimas, kad viską 
reikia parduoti, o pajamas pasidalyti su buvusia žmona, - jis giliai 
stojiškai atsiduso. — O dabar siūlau važiuoti kur nors užkąsti. Ne- 
manau, kad ką nors doro rastume čia, namuose. Siūlau čionykštį 
kepsnių restoraną — ką jūs į tai? 

Susisodino juos į „Jaguarą“. Tai buvo didelis automobilis ir vi- 
siems užteko vietos. Filipas pagalvojo, kad turėtų jaustis dėkingas 
Arnhemui, kad šis visus juos vežasi pietauti ir už pietus užmokės, 
tačiau dėkingumo nejautė. Jautė, kad būtų geriau, jei Arnhemas 
išrėžtų tiesą, pasakytų laukęs vienos Kristinos, o paskui vaišintų tik 
Kristiną, kaip ir buvo planavęs. Jis, Fiona ir Čerilė nebūtų įsižeidę; 
jiems būtų geriau — bent jam, — negu sėdėti čia pusiau patamsyje 
antrarūšiame pseudokaimiško stiliaus restorane virš prekybos cen- 
tro, stengiantis palaikyti pokalbį su žmogumi, kuris akivaizdžiai 
trokšta, kad jie išsinešdintų. 

„Arnhemo kartos žmonėms trūksta atvirumo, - galvojo Filipas. — 
Jie nėra nuoširdūs. Jie sukti. Tokia pat ir Kristina: ji nepasakys, ką 
galvoja, jai tai atrodo nemandagu“. Bjaurėjosi, kaip ji giria kiek- 


vieną atneštą patiekalą, tarsi Arnhemas Būtųjį gaminęs pats. Ne 

namuose Arnhemas tapo kur kas švelnesnis, kalbėjo maloniai, do- 
mėjosi, ką Čerilė ketina veikti dabar, kai baigė mokyklą, klausinėjo 
Fionos apie jos sužadėtinį ir kuo šis užsiima. Atrodė, kad pradinį 
nusivylimą ir pyktį jis įveikė. Parodytas jai dėmesys paskatino Če- 
rilę kalbėti apie tėvą. „Mažiausiai tinkama tema“, — pagalvojo Fili- 
pas. Bet Čerilė, kuri iš visų vaikų buvo Stefenui artimiausia, iki ši 
negalėjo atsigauti po jo mirties. 

— O taip, tikra tiesa, jis toks ir buvo, — pasakė šiek tiek sutrikusi 
Kristina, kai Čerilė pasakojo apie jų tėvo potraukį azartiniams loši- 
mams. - Įsidėmėkite. Niekas dėl to nenukentėjo. Jis niekada nepa- 
likdavo šeimos be pinigų. Iš tikrųjų mes turėjom tik naudos, tiesa? 
Per jo lošimą įsigijome daugybę puikių daiktų. 

— Mamos medaus mėnesį apmokėjo tėtės laimėjimas Derbio lenk- 
tynėse, — aiškino Čerilė, — bet tėtė lošdavo ne tik per arklių lenkty- 
nes, tiesa, mama? Jis dėl bet ko lažindavosi. Jei su juo laukdavai 
autobuso, lažindavosi, kuris atvažiuos pirmas: šešioliktas ar trisde- 
šimt antras. Jei suskambėdavo telefonas, sakydavo: „Statau pen- 
kiasdešimt pensų, kad pasigirs vyriškas balsas, Čerile“, arba „pen- 
kiasdešimt pensų, kad moteriškas“. Aš eidavau su juo į šunų 
lenktynes. Man patikdavo, taip smagu — sėdi sau, geri kokakolą 
arba valgai ir žiūri, kaip šunys bėga ratu. Jis, mano tėtis, niekada 
nepykdavo. Kai jausdavo, kad jam užeina bloga nuotaika, sakyda- 
vo: „Na, dėl ko kertam lažybų? Vejoje du paukščiai, strazdas ir 
žvirblis. Lažinuosi iš svaro, kad žvirblis nuskris pirmas“. 

— Jo visas gyvenimas buvo lošimas, — atsiduso Kristina. 

— Ir mes! — Čerilė tai išrėkė piktai. Ji buvo išgėrusi dvi taures 
vyno, kuris mušė jai į galvą. — Pirmiausia buvome mes, o lošimas 
paskui. 

Tai buvo tiesa. Net jo darbas, tiesą sakant, buvo susijęs su loši- 
mu — spėlionės biržoje, kol vieną dieną — rezultatas nerimo ir stresų 
per visą gyvenimą, nepaliaujamas rūkymas, ilgos dienos ir trumpos 
naktys — jo širdis plyšo ir sustojo sėdint su telefonu vienoje rankoje, 


o cigarete — kitoje. Įsisenėjusios širdies ligos, slėptos nuo žmonos ir 

vaikų, pasekmė reiškė, kad nėra gyvybės draudimo, labai mažai 
kokių nors santaupų ir įsiskolinimas už namą Barnete, kurio neden- 
gė joks draudimas. Neturėdamas jokio pagrindo to tikėtis, jis pla- 
navo gyventi daugelį metų, per tą laiką, iš spėlionių, lošiant įvai- 
rius azartinius žaidimus, sukaupti turtą, kuris išlaikytų šeimą po jo 
mirties. 

— Mes net Florą įsigijome per lažybas, — kalbėjo Kristina. — Lei- 
dome medaus mėnesį Florencijoje, ėjome gatve, kur pilna antikva- 
rinių daiktų krautuvių, ir aš pamačiau vitrinoje Florą ir pasakiau, 
argi ji ne graži? Prie namo, kurį buvome pasistatę, buvo sodelis, ne 
toks didelis sodas, kokį turėjome Barnete, bet puikus mažytis sode- 
lis, ir aš įsivaizdavau Florą stovinčią prie mūsų baseinėlio. Papasa- 
kok, Čerile, kas atsitiko, kaip tau pasakojo tėtis. 

Filipas matė, kad Amhemas aiškiai susidomėjo. Jis šypsojosi. Šiaip 
ar taip, jis kalbėjo apie savo buvusią žmoną, tai kodėl Kristina ne- 
galėtų kalbėti apie savo mirusį vyrą? 

— Mama pasakė, kad ji turėtų baisiai brangiai kainuoti, bet tėtis 
buvo ne iš tų, kuriems rūpi kaina. Jis pasakė, kad iš veido ji panaši 
į mamą, — bet aš nemanau, kad panaši, o jūs? 

— Gal šiek tiek, - pasakė Arnhemas. 

— Nesvarbu, jis sakė, kad jam skulptūra patinka, nes panaši į 
mamą. Jis pareiškė: „Štai ką aš tau pasakysiu, mes dėl jos susila- 
žinsim. Kertu lažybų, kad ji yra Venera, lažinuosi, kad ji — deivė 
Venera. Jei ne, aš tau ją nupirksiu“. 

— Aš maniau, kad Venera — žvaigždė, — tarė Kristina. — Stefenas 
sakė, ne, ji - deivė. Čerilė žino, ji visa tai mokėsi mokykloje. 

— Taigi jie įėjo į krautuvę, o ten žmogus mokėjo kalbėti angliškai 
ir pasakė tėčiui, kad ji ne Venera. Venera beveik visada nuoga aukš- 
čiau liemens, kažkaip be viršutinės rūbų dalies... 

— Nėra reikalo jam to aiškinti, Čerile! 

— Tėtis man mielai paaiškino, juk tai menas, tiesa? Žmogus krau- 
tuvėje pasakė, kad ji yra Farnezių Floros kopija. Flora buvo pavasa- 


rio ir gėlių deivė, o jos pačios gėlės yra gegužės medžio žiedai. Tai, 

ką ji laiko rankoje. Taigi tėtis turėjo ją nupirkti, ir ji kainavo krūvą 
pinigų, šimtus tūkstančių tų, kaip tie jų pinigai vadinasi, ir turėjo ją 
parsisiųsdinti namo, nes negalėjo vežtis lėktuvu. 

Pokalbis grįžo prie to paties, nuo ko prasidėjo Arnhemo namuose, 
kai jie padovanojo jam skulptūrą. Galbūt tai ir buvo jam ženklas 
paprašyti sąskaitos. Kai Čerilė baigė pasakoti, jis tarė: 

— Pasijutau, kad man nederėjo jos priimti, — atrodė, jog jis minty- 
se skaičiuoja, gal konvertuoja liras. — Ne, aš tikrai negaliu jos pri- 
imti. Tai per daug vertinga dovana. 

— (0), Džerardai, aš noriu, kad tu ją turėtum. - Jie buvo išėję iš 
restorano, kai Kristina tai sakė. Buvo tamsu. Filipas girdėjo žo- 
džius, nors Arnhemas ir Kristina ėjo šiek tiek nuo jų atsiskyrę ir 
Kristina buvo paėmusi jį už rankos. O gal jis paėmė Kristinos 
ranką. 

— Man labai svarbu, kad tu ją turėtum. Būsiu laiminga galvodama 
apie ją tenai. 

Iš kur jis ištraukė, kad Arnhemas ketino juos nuvežti iki Bak- 
herst Hilo stotelės? Nieko nebuvo pasakyta. Gal jis iš tikrųjų įsimy- 
lėjo Kristiną ir, savaime suprantama, nėrėsi dėl jos iš kailio. O gal 
jis tik jautėsi esąs skolingas už Florą. Filipas pagalvojo, kad buvęs 
nejaukumas visiškai dingo. Kristina sėdėjo priekyje ir šnekučiavo 
su Arnhemu apie rajoną, kur ji anksčiau gyveno ir kur gyvena da- 
bar, ir ar verta vėl imtis kirpėjos darbo, kurį ji dirbo prieš vedybas. 
Juk jiems reikia „šiek tiek daugiau šlamančių“, ji tai pareiškė la- 
bai tiesiai ir privertė Filipą krūptelėti. Susidarė vaizdas, kad ji jam 
peršasi. Iš tikrųjų ji laukė, kas bus, ir tada ji tvirtai nutars, ar pra- 
dėti kirpėjos darbą namuose. 

Arnhemas gana maloniai pasakojo savo planus. Namą reikia par- 
duoti su visais baldais. Jis ir jo buvusi žmona yra sutarę parduoti 
visą turtą per aukcioną, jis tikisi, kad gal tai įvyks, kai jis bus išvy- 
kęs į komandiruotę užsienyje. Butas jo netenkintų, turėtų nusipirk- 
ti kitą namą, bet tame pačiame rajone arba netoliese. Ką Kristina 


mananti apie Epingą? 


PAMERGĖ | 21 


— Aš vykdavau į Epingo mišką į piknikus, kai buvau vaikas. 

— Buvai labai netoli Epingo miško šiandien, — tarė Arnhemas, — 
bet aš turėjau omenyje patį Epingą. Ar net Čigvelą. Gal pavyktų 
rasti mažesnį namelį Čigvelo gatvėje. 

— Galėtum visada užsukti pas mus, - tarė Kristina. 

Tai reiškė Kriklevudą ir Glenalan Klouzą, kur neseniai tapusi 
našle buvo priversta persikraustyti Kristina. Net optimistiškiausias 
nekilnojamojo turto agentas vargu ar būtų galėjęs pavadinti šią vie- 
tą geidžiama. Filipas sau priminė, kad Arnhemas jau yra buvęs čia 
anksčiau; grupės namų iš raudonų plytų su žemais langais metali- 
niais rėmais, čerpių stogais, vielinėmis tvoromis ir ankštais sode- 
liais jo neturėtų šokiruoti. Tamsa ir neryškus gatvių apšvietimas pro 
lapiją slėpė tai, kas bjauriausia. Rajonas nebuvo lūšnynas. Jis tik 
buvo skurdus, neįdomus ir aptriušęs. Filipas, Fiona ir Čerilė tarsi 
susitarę nuskubėjo į namus, palikę Kristiną ir Arnhemą atsisvei- 
kinti. Tačiau Kristina atsisveikino labai greitai ir jau bėgo takeliu, 
kai atsidarė fasadinės durys ir iššokęs Hardis kaip kulka puolė prie 
jos skalydamas iš džiaugsmo. 

— Kaip jis jums? Ar patiko? 

Automobilis dar buvo čia pat. Kristina stovėdama su Hardžiu ant 
rankų žiūrėjo, kaip jis tolsta. 

— Taip, jis tvarkoj. — Fiona ant kanapos medžiojo paskutines nau- 
jienas apie Rebekos Nyv istoriją iš Evening Standard. 

— Ar tau, Čerile, jis patiko? Aš kalbu apie Džerardą. 

— Man? Taip, aišku. Patiko. Žinai, jis tvarkoj. Jis daug vyresnis už 
tėtę, tiesa? Žinai, jis atrodo senesnis. 

— Bet aš padariau netaktą, tiesa? Supratau vos tik atsidūrėme 
tarpduryje. Buvau jam sakiusi: „Kada nors turi susipažinti su mano 
vaikais“, ir jis tartum nusišypsojo ir pasakė, kad norėtų, o paskui 
pakvietė atvažiuoti pas jį kitą šeštadienį, ir nežinau kodėl, pama- 
niau, kad jis kviečia mus visus. Bet, aišku, jis visų nekvietė, jis 
turėjo omenyje tik mane. Jaučiausi baisiai. Ar jūs matėte tą mažą 


staliuką, padengtą tik dviem su gėle ir kitkuo? 

Filipas išvedė Hardį pasivaikščioti gatvės labirintais prieš eida- 
mas gulti. Grįžo pro užpakalinę kiemo pusę ir kurį laiką stovėjo 
žiūrėdamas į tuščią vietą prie paukščių baseinėlio, apšviesto pro 
virtuvės langą sklindančios šviesos, kur stovėdavo Flora. Jau per 
vėlu ištaisyti tai, kas padaryta. Pavyzdžiui, grįžti į Bakherst Hilą 
kitą dieną ir atsiimti Florą būtų per vėlu. 

Šiaip ar taip, tada tokių norų nebuvo, buvo tik jausmas, kad vis- 


kas susiklostė ne taip, kaip reikia, ir diena nuėjo veltui. 


ANTRAS SKYRIUS 


Atėjo atvirukas su Baltųjų Rūmų nuotrauka. Nepraslinko nei dvie- 
Jų savaičių po jų apsilankymo Bakherst Hile, o Arnhemas jau buvo 
Vašingtone. Kristina, kaip jai būdinga, apie jo darbą nutuokė labai 
miglotai, tačiau Filipas sužinojo, kad jis dirba vadybininku ekspor- 
tui vienoje britų kompanijoje, gretimame pastate prie „Rouzberi 
Lon“ valdybos būstinės. Fiona atnešė paštą šeštadienio rytą, paste- 
bėjo siuntėjo pavardę ir štampą, bet buvo sąžininga ir neskaitė, kas 
parašyta. Kristina perskaitė tylomis, o paskui garsiai. 

„Atvykau čia iš Niujorko, o kitą savaitę būsiu Kalifornijoje arba 
„Pakrantėje“, kaip kad jie čia vadina. Oras šimtą kartų geresnis 
negu pas mus. Palikau Florą prižiūrėti namų! Su meile, Džeris“. 

Ji padėjo atviruką ant židinio tarp laikrodžio ir fotografijos, ku- 
rioje Čerilė laiko dar mažiuką Hardį ant rankų. Vėliau tą dieną 
Filipas matė ją vėl skaitančią jau su akiniais, paskui atidžiai žiūrin- 
čią į paveikslėlį kitoje atviruko pusėje, tarsi tikėtųsi rasti kokį žen- 
klą ar kryžiuką, kuriuo Arnhemas galėjo pažymėti, kur jis dabar 
laikinai gyvena ar ką mato. Kitą savaitę atėjo laiškas, ne laiškelis, 
bet vokas oro paštu su keliais puslapiais viduje. Kristina prie jų jo 


neatplėšė, apie skaitymą garsiai nebuvo nė kalbos. 

— Manau, kad vakar vakare skambino jis, — pasakė Fiona Fili- 
pui. — Žinai, kai telefonas suskambėjo... — tikriausiai buvo po pu- 
sės dvyliktos. Aš pagalvojau, kas tokiu metu mums skambina? Ma- 
ma pašoko, tarsi laukė skambučio. Bet paskui nuėjo tiesiai į lovą ix 
nepasakė nė žodžio. 

— Vašingtone turėjo būti pusė septynių. Jis buvo baigęs darbą ir 
pasiruošęs vakaro pramogoms. 

— Ne, tokiu metu jis jau bus Kalifornijoje. Aš apskaičiavau, Kali- 
fornijoje turėjo būti ankstyva popietė, jis turėjo būti ką tik po prieš- 
piečių. Telefonu prakalbėjo daugybę laiko, matosi, kad jam nė mo- 
tais, kiek tai kainuos. 

Filipas pagalvojo, nors garsiai nepasakė, kad Arnhemas skam- 
bindavo į Londoną jo sąskaita. Tas faktas, kad jis turėjo apie daug 
ką pakalbėti su Kristina, buvo svarbesnis. 

— Dabar Darenas ir aš apsisprendėme tuoktis kitą gegužę, — tarė 
Fiona. — Jei mama susižieduos per Kalėdas, kodėl mums nesituo- 
kus tuo pačiu metu? Nesuprantu, kodėl tas namas turėtų atitekti ne 
tau, Filipai? Mamai jo nebereikės, akivaizdu, kad jis turtingas. Tu 
su Džene galėtum perimti šį namą. Noriu pasakyti, kad tikiuosi, jog 
vieną gražią dieną jūs su Džene susituoksite, tiesa? 

Filipas tik nusišypsojo. Mintis apie namą buvo viliojanti, apie tai 
jis anksčiau niekad negalvojo. Jis nebūtų jo rinkęsis, bet tai buvo 
namas, vieta, kur galėjai gyventi. Tokia galimybė jam atrodė vis 
realesnė. Jo būgštavimai, kad netikėtas jų įsiveržimas į Arnhemo 
namus galėjo pakeisti jo jausmus Kristinai arba bent jau įspėti veikti 
atsargiau, atrodė nepagrįsti. Atvirukų daugiau nebeatėjo, 0 jei buvo 
laiškų, tai Filipas jų nematė; tačiau kažkas vėlai skambino, o po 
keleto dienų Kristina jau prisipažino, kad po pietų ji su Arnhemu 
turėjo ilgą pokalbį. 

— Jam teks pasilikti šiek tiek ilgiau. Dar skris į Čikagą, - ji kalbė- 
jo su baisiu nerimu balse, tarsi Arnhemas planuotų kosminę kelio- 
nę į Marsą arba neseniai būtų įvykę per Valentino dieną skerdy- 


nės. — Tikiuosi, kad jam nieko neatsitiks. 

Filipas visada buvo pakankamai diskretiškas, kad ką nors apiė 
namą sakytų Dženei. Jis sugebėjo susilaikyti neužsiminęs apie tai 
net tą vakarą, kai jie žingsniavo nepažįstama gatve grįždami iš 
kino ir ji parodė į daugiabutį namą su keletu skelbimų, kad iš- 
nuomojami butai. 

— Kai tu baigsi mokslus... 

Tai buvo plokščias, bjaurus pastatas, statytas maždaug prieš še- 
šiasdešimt metų, su besilupančiais pagražinimais virš įėjimo iš gat- 
vės. Jis papurtė galvą ir pasakė kažką apie neįkandamą kainą. 

Ji laikėsi įsikibusi už parankės. 

— Ar tai dėl Rebekos Nyv? 

Jis pažvelgė į ją nustebęs. Buvo praėjęs mėnuo ar daugiau nuo to 
laiko, kai mergaitė dingo. Kartkartėmis laikraščiuose pasirodydavo 
teorijos, ištisi analitiniai straipsniai su aiškinimais, kas jai nutiko. 
Tikrų žinių nebuvo, nebuvo ir svarių įkalčių. Ji taip išnyko, tartum 
tapo nematoma ir kažkur nuplaukė. Kurį laiką Filipui ta pavardė 
nieko nesakė — taip sėkmingai jis buvo išgujęs ją iš atminties, nes 
nemėgo į tokius dalykus sutelkti dėmesio. Pavardės savininkę jis 
prisiminė nelengvai. 

— Rebeka Nyv? 

— Ji ten gyveno, tiesa? — paklausė Dženė. 

— Neturiu supratimo. 

Tikriausiai jis pasakė tai labai šaltu tonu, nes pajuto, kad ji žiūri 
1 jį, lyg jis apsimestų, nerodytų savo jausmų. Bet jo fobija buvo 
tikra, kartais ji persiduodavo žmonėms, kurie leido sau mąstyti apie 
smurtą. Jis nenorėjo atrodyti savimi patenkintas ar pernelyg skru- 
pulingas. Kadangi ji to iš jo tikėjosi, jis pažvelgė į skendinų lipnio- 
je oranžinėje šviesoje pastatą, apšviestą ilgakočių gatvės lempų. Nė 
vienas langas iš priekio nebuvo atvertas. Staiga fasadinės durys at- 
sidarė, išėjo moteris, įsėdo į automobilį. Dženė negalėjo tiksliai pa- 
sakyti, kuriame bute gyveno Rebeka, bet spėjo, kad jos langai buvo 
tie du kampiniai pačiame viršuje dešinėje. 


— Aš maniau, kad tau tas namas nepatinka dėl to. 

— Nepatinka gyventi taip toli. 

Jis turėjo omenyje Šiaurinio Žiedo šiaurinę dalį. Pagalvojo, koks 
jai būtų siurprizas, jei pasakytų, kad įsigijo namą nemokamai, ta- 
čiau kažkas jį sustabdė, sulaikė įgimtas atsargumas. Gal praeis tik 
kelios savaitės ir jis žinos, o kol kas reikia susilaikyti. 

— Šiaip ar taip, reikėtų palaukti, kol aš gausiu gerą darbą, - pasa- 
kė jis. 

Paskutinį kartą, kiek jam žinoma, Arnhemas skambino Kristinai 
lapkričio pabaigoje. Jis girdėjo, kaip ji labai vėlai vakare su kažkuo 
kalbėjosi ir vadino jį Džeriu. Netrukus po to jis tikėjosi, kad Arnhe- 
mas grįš namo, teisingiau, Fiona tikėjosi. Fiona stebėjo motiną, kaip 
kartais motinos stebi dukteris, žiūrėjo, kokios jos nuotaikos, kaip 
keičiasi jos išvaizda. Jie nenorėjo klausinėti. 

Kristina niekada jų neklausinėdavo apie asmeninius reikalus. Fio- 
na sakė, kad ji atrodo prislėgta, bet Filipas to nepastebėjo. Kristina 
buvo tokia kaip visada. 

Praėjo Kalėdos, ir jo mokslai kursuose baigėsi. Dabar jis tapo 
„Rouzberi Lon“ darbuotoju, jaunesniuoju matininku-planuotoju su 
atlyginimu, kurio trečdalį jautė pareigą atiduoti Kristinai. Kai išsi- 
kraustys Fiona, teks skirti daugiau negu trečdalį, ir reikės su tuo 
susitaikyti, Kristina labai ramiai, be jokio nereikalingo sąmyšio, pra- 
dėjo po truputį uždarbiauti namuose kirpdama ir šukuodama kai- 
mynus. „Jei tėvas būtų gyvas, - galvojo Filipas, - jis būtų neleidęs 
Čerilei dirbti „Tesco“ kasininke“. Nepasakysi, kad ji ten ilgai dir- 
bo. Ištvėrė tris savaites, o paskui, užuot ieškojusi naujo darbo, ėmė 
gyventi iš bedarbio pašalpos ir visiškai to neėmė į galvą. 

Glenalan Klouzo svetainėje, kambaryje, padarytame iš kadaise 
buvusių dviejų — jie turėjo būti labai mažyčiai, ankšti kambarėliai, 
nes ir sujungus plotas siekė tik šiek tiek daugiau negu šeši met- 
rai, — atvirukas su Baltaisiais Rūmais tebestovėjo virš židinio. Visi 
kalėdiniai atvirukai nuimti, o Arnhemo paliktas. Filipas norėjo jį 
nuimti ir išmesti, bet jam buvo nepatogu, nes Kristina atviruką bran- 
gino. Kartą, žiūrėdamas į jį iš šono apšviestą saulės, jis pastebėjo, 


kad atviruko blizgantis paviršius jos nučiupinėtas. 

— Gal jis dar negrįžo, — tarė Fiona. 

— Jis negali būti komandiruotėje keturis mėnesius, — netikėtai 
prabilo Čerilė. - Ji pati bandė jam skambinti, bet numeris neatsa- 
ko. Ji man taip sakė, sakė, kad jo telefonas sugedęs. 

— Jis ruošėsi persikraustyti, — iš lėto tarė Filipas. — Jis mums 
sakė, ar neatsimenat? Jis persikraustė nieko jai nepranešęs. 

Darbo metu, kai nevažiuodavo pas klientus ar būsimus klientus, 
jis būdavo arba firmos salonuose Brompton Roude, arba valdyboje, 
kuri buvo netoli Beikerio gatvės. Dažnai pastatęs automobilį arba 
važiuodamas priešpiečių jis spėliojo, ar kartais nesutiks Arnhemo. 
Kurį laiką tikėjosi, kad taip galėtų atsitikti, gal pamatęs sūnų Arn- 
hemas prisimintų Kristiną, tačiau vilčių vis mažėjo ir ėmė susitiki- 


mo vengti. Būtų jautęsis nepatogiai. 


**+ik 


— Argi mama nepaseno? — paklausė jo Fiona. 

Kristina buvo išvedusi Hardį. Priešais Fioną ant stalo gulėjo krū- 
va kvietimų. Ji užrašinėjo ant vokų adresus. 

— Ji baisiai suseno, ar tau taip neatrodo? 

Jis linktelėjo, nežinodamas, ką ir atsakyti. O prieš šešis mėnesius 
būtų pasakęs, kad jų motina po Stefeno Vordmano mirties atrodo 
jaunesnė negu bet kada. Jis padarė išvadą, kad ji tokio tipo moteris, 
kurią puošia tik jaunystė, tokia bus ir Fiona. Ta pienas ir kraujas 
švelni kaip aksomas oda nuvysta pirmiausia. Paruduoja kaip rožių 
žiedlapiai. Šviesiai mėlynos akys praranda gyvumą greičiau negu 
tamsiai mėlynos. Aukso spalvos plaukai virsta šiaudo ar pelenų spal- 
vos, ypač jei jų nepašviesini, kaip kad motina darydavo su klienčių 
plaukais. 

Fionai ta tema neberūpėjo. Ji paklausė: 

— Kiek suprantu, tu su Džene nebedraugauji? Matai, norėjau ją 
prašyti būti pamerge, bet jei jūs nebedraugaujate, neprašysiu. 

— Panašiai, — atsakė jis ir pridūrė: — Taip, nebedraugaujame. Gali 
sakyti, kad viskas baigta. 

Nenorėjo jai aiškinti. Jautė, kad tai buvo kažkas, ko kitiems aiš- 
kinti neprivalu. Nebuvo reikalo apie tai iškilmingai pareikšti, tarsi 
tai būtų buvusi ilgalaikė draugystė ir būtų iširusios vestuvės ar su- 
žieduotuvės. Faktiškai tai įvyko ne todėl, kad Dženė būtų jį spau- 
dusi vesti ar bent susižieduoti. Ji buvo ne iš tų. Bet jie išdraugavo 
metus, dar ilgiau. Suprantama, ji norėjo, kad jis su ja persikrausty- 
tų arba kad jie rastų butą, kur galėtų apsigyventi drauge, kaip tą 
vakarą, kai ji rodė į daugiabutį namą, kur anksčiau gyveno Rebeka 
Nyv. Jis turėjo atsisakyti, negalėjo palikti Kristinos. Tiesą sakant, 
negalejo leisti sau palikti Kristinos. 

— Tr tu, ir mama, - atsiduso Fiona. - Gerai, kad mūsų su Darenu 
draugystė tvirta kaip uola. 

Toks palyginimas ypač tinka būsimam Fionos vyrui, pagalvojo 
Filipas. Net Dareno nenuginčijamai gražiame veide buvo kažkas 
kieto, akmeninio. Jis stengėsi per daug negalvoti, kodėl Fiona nori 
už Dareno tekėti. Tai buvo vienas iš tų dalykų, kurių jis vengė. 

Galbūt ji buvo pasiryžusi padaryti viską, kad tik pabėgtų nuo 
pareigų Glenalan Klouze ir visko, kas su jomis susiję. 

— Tai manau, kad teks kviesti Sentą, — tarė Fiona. — Ji Dareno 
pusseserė, ir Dareno motina nori, kad ją pakviesčiau, sako, įsižeis, 
jei nepakviesiu. Taigi bus Čerilė, Dženisė ir dar viena jo pusseserė, 
vardu Stefani. Nekantrauju, kad susipažintum su Stefani. Ji abso- 
liučiai tavo skonio mergina. 

Filipas nemanė turįs savo skonį. Jis draugavo su aukštomis ir 
žemomis, tamsiaplaukėmis ir šviesiaplaukėmis. Jam buvo sunku 
susigaudyti plačios Dareno giminės atšakose. Tiek daug šeimos 
narių buvo vedę po du tris kartus, vis susilaukdavo vaikų ir įsigy- 
davo posūnių bei podukrų iš kitų vedybų. Dareno tėvas turėjo 
buvusią žmoną, o motina - buvusį vyrą. Palyginti su jais, Vordma- 
nų atrodė tik maža saujelė. Jo akys nukrypo į atviruką virš židinio 
ir nors jo nebeskaitė, prisiminė eilutes apie Florą, paliktą prižiū- 
rėti namų, ir jas vis kartojo ir kartojo mintyse, kol jos nebeteko 
prasmės. Kur anksčiau stovėjo Flora, jis pradėjo pastebėti sode 


tuščią vietą. 

Vieną dieną priešpiečių metu jis aptiko pastatą, kuriame buvo 
Arnhemo kompanijos būstinė. Suvalgęs sumuštinį kavinėje ir išgė- 
ręs puodelį kavos, jis ėjo pro šalį, grįždamas šiek tiek kitu keliu 
negu paprastai į savo kontorą. Kažkodėl buvo įsitikinęs, kad susi- 
tiks Arnhemą, kad tokiu metu Arnhemas taip pat keliaus po prieš- 
piečių, ir nors jo nesutiko, galima sakyti, beveik jį rado. Pamatė jo 
automobilį, tą „Jaguarą“, pastatytą vienoje iš nurodytų vietų nedi- 
delėje automobilių stovėjimo aikštelėje, skirtoje kompanijos tarnau- 
tojams šalia kompanijos pastato. Filipas, jei kas būtų paklausęs, 
būtų sakęs neatsimenąs Arnhemo automobilio numerio, bet vos jį 
išvydęs, žinojo, kad numeris tas. 

Motina buvo virtuvėje, darė šukuoseną klientei. Filipas pagalvo- 
jo, kad tai viena iš priežasčių, dėl kurios jis labiausiai nemėgo gy- 
venti namuose - įeiti į virtuvę ir rasti ją paverstą kirpykla. Visada 
žinodavo, vos tik įžengęs į namus. Ore tvyrodavo stiprus šampūno 
kvapas, atsiduodantis migdolais — arba blogesnis, jei kartais ji da- 
rydavo ilgalaikę šukuoseną. Tada dvokdavo supuvusiais kiaušiniais. 
Jis bandė protestuoti, klausė, kodėl to negalima daryti vonioje. Aiš- 
ku, tiko ir vonia, bet ją reikėjo šildyti, o kam veltui išlaidauti, kai 
virtuvėje, degant viryklei, šilta. 

Kabindamas švarką, jis išgirdo moterišką balsą: 

— Oi, Kristina, tu man įkirpai į ausį! 

Ji nebuvo gera kirpėja, jai visada nutikdavo panašūs nemalonu- 
mai. Filipą kartais kamuodavo košmarai, kai jis įsivaizduodavo, kaip 
klientas ją paduoda į teismą dėl nudegintų plaukų arba staiga išpli- 
kusio lopinio, arba, kaip šiuo atveju, sužalotos ausies. Iki šiol nie- 
kas nepadavė. Ji kirpo taip pigiai, numušė Aukštutinės gatvės kir- 
pyklų kainas. Todėl klientai pas ją ir plaukė. Gledstono parko namų 
šeimininkės ir pardavėjos, ir nepilną darbo dieną dirbančios sekre- 
torės, kurios taupė, spaudė pinigėlį, kaip ir ji pati, ieškodamos nau- 
jų būdų išsiversti. O su išlaidomis už karštą vandenį, elektrą, be 
reikalo šildomą viryklę, jau nekalbant apie visas tas putas, želė ir 
drėkinančius purškalus, vargu ar jo motina gyveno geriau negu se- 


niau, kai ji, kaip pati sakė, „buvo sau ponia“. 

Jis palaukė penkias minutes. Tiek užteko motinai susiorientuoti, 
kad jis namuose. Fiona buvo kažkur išėjusi, gal pas Dareną, o Čeri- 
lė buvo namuose, vonioje. Girdėjosi jos tranzistorius, o paskui te- 
kančio vandens šniokštimas. Jis atidarė virtuvės duris, bet pirma 
krenkštelėjo. Aišku, jo negalėjo išgirsti. Motina buvo įjungusi plau- 
kų džiovintuvą. Filipas žvelgė tiesiai į klientės ausį: prie ausies 
spenelio buvo prilipdytas kruvinos vatos gabalėlis. 

— Manyčiau, kad ponia Murehed norėtų puodelio arbatos, — tarė 
Kristina. 

Arbata, cukrus, kurio ji prisikraus, ir sudorotas pyragaitis dar 
padidins Kristinos keturių svarų penkiasdešimties pensų išlaidas 
už šampūną, kirpimą ir džiovinimą. Bet apie tai galvoti buvo nie- 
kinga, nepakenčiama, kad reikia galvoti. Jis pats buvo ne geresnis, 
ir jei nesitvardytų, tai šiai prakeiktai bobai dar pasiūlytų iš jų atsar- 
gų išlenkti taurelę šerio. Būtų mielai išlenkęs ir pats, bet teko ten- 
kintis arbata. 

— Ar gerai praleidai dieną, mielasis? Ką veikei? — Ji nepasižymė- 
jo taktiškumu, kupina geriausių ketinimų sakydavo netinkamus da- 
lykus. — Tikras malonumas mums, dviem senėms, pasikalbėti su 
vyru, tiesa, ponia Murehed? Toks prasiblaškymas. 

Jis matė, kaip klientė, nušviesintais plaukais, išsidažiusi, vaidi- 
nanti dar jauną, išsitiesia, kietai sučiaupia lūpas. Nieko nelaukęs, 
šoko pasakoti joms apie tą dieną aplankytą namą, siūlymą miega- 
mąjį paversti vonia, spalvinius sprendimus. Arbatinis užvirė, liejo- 
si per kraštus ir šokinėjo. Jis įmetė dar vieną arbatžolių maišelį, 
nors žinojo, kad Kristina nepritaria tokiam netaupumui. 

— Kur tas namas, Filipai? Puikiame rajone, tiesa? 

— O, Čigvele, - atsakė jis. 

— Tai antras vonios kambarys, tiesa, mielasis? 

Jis linktelėjo, padavė arbatą klientei, o Kristinos puodelį pastatė 
tarp „Elnetto“ lako ir skardinės su keptomis pupelėmis. 

— Būtų laimė turėti antrą vonią, tiesa, ponia Murehed? Tai pra- 


noktų slapčiausias svajones. 

Dar vienas krūptelėjimas — džiovintuvo antgalis trinkteli Mure- 
hed į skalpą. 

— Na, reikia džiaugtis tuo, ką turime. Aš tai suprantu, o Filipas 
man prižadėjo čia naują vonios kambarį, tikrai prabangų, daug aukš- 
tesnės klasės, negu mes esame pratę matyti šioje gatvėje. 

Ponia Murehed gyveno gal už keleto namų. Ji atrodė pikta ir ag- 
resyvi, bet tikriausiai tokia buvo jos įprastinė išraiška. Jis kalbėjo 
apie vonios kambarius, eismą, apie pavasarišką orą. Ponia Mure- 
hed išėjo, išskubėjo Rotary klubo reikalais pareiškusi, Filipui atro- 
dė visai be reikalo, kad nemokės daugiau negu priklauso, nes „kas 
gi duoda arbatpinigių šeimininkei?“. Kristina ėmė tvarkyti virtuvę, 
kišti šlapius rankšluosčius į skalbimo mašiną. Jis spėjo, kad orkai- 
tėje kepa bulvės, ir nusivylęs suprato, kad ir vėl teks valgyti jos 
mėgstamą „ant greitųjų“ patiekalą: perpjautas su lupenomis bul- 
ves, užpiltas konservuotomis pupelėmis. 

Įėjo Čerilė, apsirengusi eiti į miestą. Pauostė, nusipurtė: 

— Aš visai nenoriu valgyti. 

— Tikiuosi, kad nesusirgsi anoreksija, — susirūpinusi tarė Kristi- 
na. Ji įsispitrėjo į dukterį, lyg ši jau sirgtų. Tarsi ištiesus kaklą ir 
prisikišus nuo žmogaus per kelis colius būtų galima pastebėti slap- 
tus ligos simptomus, kurių iš tolo nesimato. 

— Ar jis tau nupirks pavalgyti? 

— Kas „jis“? Mūsų visas būrys eina žaisti kėgliais. 

Čerilė buvo nervinga ir labai liesa, jos šviesių plaukų sruogos, 
vietomis padažytos žaliai, styrojo kaip buteliams plauti šepetys. Ji 
vilkėjo aptemptus džinsus ir didžiulį juodą odinį švarką. Jei ji ne- 
būtų buvusi jo sesuo, jei jos nepažintų, kokia ji iš tikrųjų, pagalvojo 
Filipas, sutikęs gatvėje ją palaikytų prostitute arba laisvo elgesio 
mergina. Ji atrodė baisiai: veidas blizgėjo nuo kremo, lūpos — be- 
veik juodos, nagai visiškai juodi, tarsi užlipdyti lakuota oda. 

Jis spėjo, kad ji kažką vartoja, bet nenorėjo apie tai galvoti; be- 
veik sudrebėdavo pagalvojęs, kad gal tai stiprūs narkotikai. Kaip ji 
gali jų įsigyti? Ką daro, kad jų įsigytų? Ji neturėjo darbo. Jis stebėjo 

ją, stovinčią prie lentynos, tyrinėjančią Kristinos buteliukus ir in- 
delius, žiūrėjo, kaip ji kiša juodą nagą, matyt, į naujos rūšies sutei- 
kiančias formą putas ir uosto. Jei ją pasaulyje kas nors domino, tai 
tik kosmetika, kaip ji sakydavo „grožio pasaulis“, bet kai Fionai 
pasiūlė stoti į kosmetikos kursus, ji nepanoro. Ant peties jai kabojo 
nutrintas juodas odinis rankinukas. Kartą prieš savaitę ar dvi jis 
matė rankinuką gulintį pravirą ir iš jo pabirusius pinigus, dešimties 
ir dvidešimties svarų banknotus. Kitą dieną jis prisivertė pasitei- 
rauti, iš kur tie pinigai, bet ji neužsidegė, nešoko jam į akis. Tik 
atidarė rankinuką ir parodė, kad jis tuščias, piniginėje buvo pen- 
kiasdešimt pensų smulkiais. 

Filipo apmąstymus nutraukė Čerilės paradinių durų trinktelėji- 
mas. Vėl prisipylęs arbatos, jis nuėjo į svetainę. Šiame kambaryje 
jam niekad nebuvo užkliuvę už akių baldai, bet dabar juos pastebė- 
jo. Atkreipė į juos dėmesį, prisiminęs praeitį, tą šoką, kurį patyrė 
susidūręs su Arnhemo pasauliu. Baldai tokiam kambariui buvo per 
daug geri — visi, išskyrus nuomojamą televizorių. Kristina buvo pri- 
versta parduoti namą ir daugumą turto, bet savo svetainės baldų 
nepardavė: trauktų sofos ir krėslų, raudonmedžio pietų stalo su kė- 
dėmis, trijų ar keturių senovinių dirbinių. Visi jie čia netiko — buvo 
per dideli, nesiderino su trisdešimtųjų metų kokliniu židiniu, spal- 
va ir forma primenančiu pyragaitį, nefaneruotomis durimis, rausvo 
stiklo sieninių lempų gobtuvais. Susirangęs krėsle, kur jam buvo 
uždrausta gulėti, miegojo Hardis. 

Arnhemo automobilis galutinai patvirtino tai, apie ką jis vengė 
galvoti. Tas žmogus buvo namuose, labai galimas daiktas, jau keli 
mėnesiai namuose. Persikraustė kitur, o Kristinai savo naujo telefo- 
no numerio nedavė. Jis ją paliko, „metė“, kaip tikriausiai sakytų 
Kristinos kartos žmonės. Vakarais temdavo vis vėliau, ir pro stikli- 
nes duris matėsi baseinėlis ir lopas betono, kur stovėdavo Flora. 
Filipas stovėjo prie lango, prisimindamas, kaip Kristina džiaugėsi, 
sugalvojusi nugabenti skulptūrą Arnhemui dovanų. 

Ji įėjo į kambarį nešina lėkštėmis su bulvėmis ir pupelėmis. Pa- 


dėklas dėl per pilnų stiklinių buvo aplaistytas vandeniu. Jis skubiai 

jį perėmė. Motina labai stengėsi. Tačiau — baisus kaltinimas! - jai 
niekas nesisekė, sekėsi tik jausmų pasaulyje. Ji mokėjo mylėti vyrą, 
šalia jos vaikai jautėsi saugūs ir laimingi. Tai jai išeidavo savaime. Ji 
nemokėjo sumažinti savo išlaidų, buvo švaistūnė, viena iš tų žmonių, 
kurie dirbdami išleidžia daugiau, negu nieko neveikdami. 

Jie žiūrėjo televiziją. Kurį laiką nereikėjo kalbėti. Buvo tik septinta 
valanda. Jis spoksojo į ekraną nieko nematydamas, kur staipėsi pasi- 
puošęs plunksnomis ir vakariniais drabužiais šokėjas. Kristina, pa- 
stebėjo jis, pasidėjusi ant kelių padėklą vėl buvo slapčiomis atsiver- 
tusi žurnalą „Nuotakos“ ir varvindama seilę žiūrinėjo merginų su 
baltais atlasiniais krinolinais juokingas nuotraukas. Net Fiona neno- 
rėjo tokios suknelės, susitaikė su namudininkų siūta gatava sunkele, 
kokias pardavėjai vadindavo „švedišku stalu“. Jie visi susidėję už- 
mokėtų, tačiau vis dėlto... O Kristina vis tiek troško tūkstančio dole- 
rių vertės vestuvinės suknelės, iškilmingų pietų ir šokių. 

Ji žiūrėjo į jį. Filipui toptelėjo į galvą, kad per visus dvidešimt 
dvejus jo gyvenimo metus jis nei karto nematė jos supykusios. O kai 
ji tikėdavosi pykčio iš kitų, jos veidas įgaudavo tą ypatingą išraiš- 
ką, kokia buvo dabar: akys išsigandusios, praviros lūpos sudėtos 
šypsenai, su viltimi, kad viskas bus gerai. Jis jai pasakė: 

— Kokia prasmė ten laikyti tą atviruką? 

Paklausė aplinkiniu keliu, nenorėdamas klausti tiesiogiai, vis tiek 
žinojo atsakymą. 

Ji paraudo, nusuko žvilgsnį. 

— Gali nuimti, jei nori. 

Kažin, ar ji būtų jam surezgusi kokią nors baisią ir, aišku, naivią 
priežastį, kodėl ji tebesitiki, jei tuo metu nebūtų įėjusi Fiona. Ta- 
čiau Fiona įėjo, įlėkė kaip vėjas, iš pradžių trinktelėjusi lauko duri- 
mis, paskui svetainės. Ji žvilgtelėjo į padėklus, įjungė televizorių, 
paskui išjungė, krito į krėslą ir nusvarino rankas. 

— Tu ką nors valgei, mieloji? — paklausė Kristina. 

Jei Fiona būtų pasakiusi „ne“ ir „kas yra valgyti“, Kristinai būtų 
buvę keblu padaryti net sumuštinį. Tačiau ji visada taip klausdavo, 


o Fiona beveik visada nekantriai papurtydavo galvą. 

— Negaliu suprasti, kodėl žmonės viena sako, kita daro. Kodėl 
nepadaro, ką prižada? Ar galite patikėti, kad Stefani dar nei nepra- 
dėjo siūtis suknelės, o ji dar turės pasiūti ir Sentai. 

— Kodėl Senta negali pati pasisiūti? —- paklausė Filipas, nors se- 
sers pamergių veikla jo nelabai domino. 

— Jei pažinotum Sentą, taip neklaustum. Iš tikrųjų juokinga min- 
tis, kad ji ką nors siūtų. 

— Ar tai ji Dareno pusseserė? 

Fiona linktelėjo, lyg duodama suprasti, kad tokie klausimai ją 
erzina. O paskui nusišypsojo suraukus nosytę ir lyg susimokėlė į jį 
žvilgtelėjo. Staiga jis suprato, kaip baisu, kad ji išeis iš šių namų. 
Iki jos vestuvių liko tik trys savaitės, o paskui ji išeis, niekada ne- 
begrįš. Iš Čerilės maža naudos. Čerilės niekada nėra namie. Jam 
vienam teks atsakomybė už Kristiną, o kokios garantijos, kad tokia 
padėtis kada nors pasikeis, kad kada nors jis bus laisvas? 

Akyse jam stovėjo Arnhemo automobilis, privarytas prie belan- 
gės, vijokliais apaugusios sienos. Gal jis, kaip Kristina, tikėjo arba 
pusiau tikėjo, kad Arnhemas negrįžęs, kad jis kažkodėl vis dar Ame- 
rikoje. Arba serga. Guli kažkur ligoninėje ištisus mėnesius ir neturi 
galimybės pranešti. Arba net kad jis miręs. Filipas pašoko ir pasa- 
kė, kad išves Hardį, eis su juo truputį toliau negu jų įprastas vaka- 
rinis maršrutas aplink kvartalą. Ar nenorėtų eiti ir Fiona? Buvo pui- 


kus nešaltas vakaras, balandžio orui labai šiltas. 


Jie ėjo šaligatviais palei žolės lopinėlius su sprogstančiais me- 
džiais ir kvadratinių sodelių tvoras. Gatvių tinklas driekėsi pusę 
mylios į vieną pusę ir pusę mylios į kitą, o paskui susiliejo su Vik- 
torijos labirintais. Prie vienos kryžkelės, laukiant, kol Hardis uosti- 
nėdamas ištirs vienų vartų stulpelius ir iškilmingai prie jų pakels 
koją, Filipas ėmė pasakoti apie Arnhemą, kaip jis pamatė tą dieną 
jo automobilį ir suprato, kad šis paprasčiausiai Kristiną paliko. Ji 


jam neberūpėjo. 

Netikėtai Fiona tarė: 

— Jis tikrai turėtų grąžinti Florą. 

— Florą? 

— Na, ar tau neatrodo, kad turėtų? Taip, kaip grąžina sužadėtu- 
vių žiedą, kai viskas nutrūksta, arba grąžina laiškus. - Fiona buvo 
karšta romantinės literatūros gerbėja. Turėtų būti romantikė, jei 
teka už Dareno, galvojo kartais Filipas. - Ji vertinga, ji ne koks 
plastikinis nykštukas. Jei jis nenori matytis su mama, turėtų ją 
atsiųsti. 

Filipui tai pasirodė juokinga. Pirmiausia, būtų gerai, kad Kristi- 
na nebūtų tokia impulsyvi ir niekada nebūtų nusprendusi įteikti 
Arnhemui šios netinkamos dovanos. Jie perėjo į kitą kelio pusę, 
šunelis bėgo klusniai šalia, kol pasiekė šaligatvį, paskui nubidzeno 
į priekį, bet oriai, visą laiką džiugiai vizgindamas uodegą. Filipas 
pagalvojo, kaip keista, kad žmonės mato dalykus visai skirtingoje 
šviesoje, net broliai ir seserys, artimi kaip jis su Fiona. Jo nuomone, 
Arnhemas prasikalto tuo, kad kurstė Kristinos meilę ir ją paliko. 
Tada Fiona jį nustebino įrodydama, kad jų požiūriai beveik sutam- 
pa. Be to, ji Filipą apstulbino. 

— Ji manė, kad jis ją ves, ilgiausiai taip manė, - pasakė Fiona. — 
Ir žinai kodėl? Nemanau, kad supranti, bet pažįsti mamą, kokia ji 
keistuolė, kartais kaip vaikas. Galiu ir pasakyti. Nors ji patikėjo 
man paslaptį, bet neprašė, kad tau nesakyčiau. | 

— Ko nesakytum? 

— Tu neišduosi, kad pasakiau, tiesa? Supranti, manau, kad ji man 
pasakė todėl, kad aš jos duktė. Sūnus jau yra kas kita, tiesa? Ji 
tiesiog man apie tai išpyškino, tai buvo kaip perkūnas iš giedro 
dangaus. Štai kodėl ji buvo įsitikinusi, kad jis ją ves. - Fiona vėl 
žiūrėjo jam į veidą. Jos žvilgsnis buvo beveik tragiškas. — Žinai, bet 
kuri kita moteris dėl to nesisielotų, o atvirkščiai, ypač tokio am- 
žiaus moteris, bet pažįsti mamą. 

Filipui nebereikėjo daugiau aiškinti. Pajuto, kaip jo kaklą ir vei- 
dą išpylė karštis. Veidas degė, ir jis šalta ranka prisilietė prie odos. 


Jei Fiona ir pastebėjo, ji to neparodė. 


36 | RuUTH RENDEL 


— Tą kartą jis čia atėjo, 0 ji jam virė ar turėjo pietus į namus ar 
panašiai, mes visi buvome kažkur išėję, na, jis... jie užsiėmė seksu, 
mylėjosi, vadink kaip nori. Jos miegamajame. Tarkim, kas nors iš 
mūsų būtų įėjęs? Būtų buvę baisiai nepatogu. 

Jis susikišo rankas į kišenes ir ėjo nuleidęs akis. 

— Geriau būtum nesakiusi. — Sąmyšis širdyje jį išgąsdino. Tai bu- 
vo tarsi ir pyktis, ir pavydas. — Kodėl ji tau pasakė? 

Fiona paėmė jį už parankės. Atsakomojo spustelėjimo nesulau- 
kė; fizinis kontaktas jį trikdė. Šuo bėgo priekyje. Buvo tas priete- 
mos metas, kai viskas išryškėja, išryškėja kontūrai, apšviesti neže- 
miškos, šaltai blyškios šviesos. 

— Tikrai nežinau. Spėju, kad viskas dėl Sentos. Jos motina dešim- 
čia metų vyresnė už mamą, bet visada turi meilės romanų. Darenas 
man sakė, kad ji turi naują meilužį, jam nėra nei trisdešimties, o aš 
pasakiau mamai, o tada ji man ir pasisakė. „Aš turėjau romaną su 
Džerardu, — pasakė ji. — Na, tik tas vienintelis kartas“. Žinai, kaip 
ji šiek tiek iškraipo kalbą. „Mes mylėjomės tą vakarą, kai jis apsi- 
lankė su vynu ir sakė, kad jam patinka Flora“. 

Jis tylėjo. Fiona patraukė pečiais. Jis kūnu pajuto tą judesį, bet į 
ją nepažvelgė. Netarę vienas kitam nė žodžio, abu tuo pat metu 
panoro grįžti. Fiona pašaukė Hardį ir uždėjo jam pavadėlį. Po kurio 
laiko ji ėmė kalbėti apie vestuves, ceremonijas bažnyčioje, kada 
kokia mašina turi atvažiuoti į namus. Filipas jautėsi sutrikęs ir pik- 
tas, ir nepaaiškinamai baisiai nuliūdęs. Kai jie grįžo namo, jis žino- 
jo, kad tą vakarą nepajėgs žiūrėti Kristinai į akis, taigi nuėjo tiesiai 


į viršų, į savo kambarį. 


TREČIAS SKYRIUS 


Patalpa miegoti buvo gana nedidelė, bet iš jos galėjo išeiti erd- 
vus vonios kambarys. Ne jo reikalas, kodėl ponia Rip! užsigeidė 
paaukoti trečią miegamąjį tam, kad turėtų antrą vonią, tačiau jis 
buvo linkęs tokiais dalykais domėtis. Kitų žmonių namuose, kur 
jis taip dažnai lankėsi šiomis dienomis, Filipas sugavo save be- 
svarstantį apie visokias keistenybes ir nesuderinamus dalykus. 
Kodėl, pavyzdžiui, ji čia ant palangės laiko žiūronus? Stebėti 
paukščiams? Sekti kaimynų elgesiui? Tualetinis stalelis buvo la- 
bai žemas, o šalia — jokios taburetės. Jei moteris norėtų pasišu- 
kuoti ar pasidažyti prieš veidrodį, turėtų sėstis ant grindų. Mažy- 
tėje knygų spintoje sudėtos vien kulinarijos knygos. Kodėl ji 
nelaikė savo kulinarijos knygų virtuvėje? Jis išsiėmė iš kišenės 
ruletę ir ėmė matuoti kambarį. Keturi metrai trisdešimt iš trijų 
metrų penkiolikos, o lubų aukštis du metrai penkiasdešimt du. 
Pats projekto jis nedarydavo, kol kas jam dar to nepatikėdavo. 
Tiesą sakant, nieko ten naujo ar ypatingo nebūdavo. Voniai ir 
kriauklei ji buvo pasirinkusi šampano spalvą, tualetiniame kom- 
plekte staliukui juodo marmuro viršų ir pieno spalvos plyteles su 


juodos ir aukso spalvos gėlėtu raštu. 

Langas turėjo būti dvigubu stiklu. Jis viską išmatavo labai rūpes- 
tingai. Rojus norėdavo žinoti ilgį ir plotį milimetro tikslumu. Smul- 
kiu, tvarkingu raštu užrašęs skaičius į „Rouzberi Lon Interjerai“ 
bloknotą, Filipas atsirėmė į palangę ir pažvelgė į lauką. 

Apačioje driekėsi sodų koliažas; visi vienodo dydžio, kiekvienas 
nuo kaimyno atskirtas pinučių tvora. Buvo pats gražiausias metų 
laikas, ir dekoratyviniai medžiai pasipuošė naujais vaiskiais lapais, 
daugelis iš jų rausvais ar baltais žiedais. Žydėjo tulpės. Jos buvo 
vienos iš nedaugelio gėlių, kurių pavadinimą Filipas žinojo. Akso- 
miniai rudi ir geltoni augalai, susodinti ponios Ripl sodo gale, jo 
manymu, galėjo būti smalkos. Už kitų sodų, kurie ribojosi su šiais, 
stovėjo eilė namų, Filipas matė jų užpakalinę pusę. Be abejonės, iš 
pradžių jie visi buvo vienodi, bet įvairūs pagerinimai — palėpė, pa- 
versta vonios kambariu, pristatytas šiltnamis, dar vienas garažas — 
darė juos skirtingus, teikė individualumo. Atrodė, kad tik vienas 
išliko toks, kokį pastatė iš pradžių, bet jo sodas buvo gražiausias: 
su palinkusiu rausvai žydinčiu gegužės medžiu toje vietoje, kur ve- 
ja pereina į alpinariumą. Jį lyg kilimas dengė išsibarstę purpuriniai 
bei geltoni kalnų augalai. 

Žvelgdama į besidriekiančių gėlių plotus, kuriuos šiek tiek už- 
stojo rausvojo medžio su rožiniais žiedais šakos, stovėjo nedidelė 
marmurinė skulptūra. Filipas negalėjo jos aiškiai įžiūrėti, ji buvo 
per toli, tačiau kažkas jos pozoje pasirodė pažįstama: šiek tiek pa- 
kelta galva, ištiesta ranka, laikanti puokštelę gėlių, kojos, nors tvir- 
tai pastatytos ant žemės, tačiau atrodė tarsi šoktų. 

Jam labai norėjosi prieiti pažiūrėti iš arčiau. Paskui jis sumojo, 
kad gali tai padaryti. Ant palangės buvo žiūronai. Jis išėmė juos iš 
dėklo, prisikišo prie akių. Šiek tiek reikėjo prisitaikyti, kol galėjai 
matyti aiškiai, — ir tada staiga pro žiūronus atsivėrė stulbinantis 
vaizdas. Žiūronai buvo puikūs. Mažoji skulptūra, atrodė, stovėjo 
nuo jo ne toliau kaip per metrą. Jis įžiūrėjo jos akis ir mielą burny- 
tę, ir banguojančius plaukus, ir įstrižą raštą kaspinėlio, kuriuo jie 
buvo surišti, migdolų formos rankų nagus ir gėlių detales, jų stiebe- 


lius ir žiedelius puokštėje, kurią ji laikė. 

Įžiūrėjo ir žalią dėmę jai nuo kaklo iki tos vietos, kur drabužėlis 
dengia krūtinę, ir nuskeltą kairės ausies spenelį. Jis pats ir nuskė- 
lė, kai buvo dešimties metų ir paleidęs akmenį iš timpos pataikė jai 
į vieną galvos pusę. Tėvas atėmė timpą ir tris savaites nedavė ki- 
šenpinigių. Tai buvo Flora. Ne panaši į ją ar kopija, bet tikra Flora. 
Kaip pabrėžė Fiona, ji nebuvo viena iš tų masinės gamybos plasti- 
kinių puošmenų, kurių dešimtys stovėjo kiekvieno greitkelio mazgo 
darželio centre. Ji buvo unikali. Jis prisiminė, gana ne vietoje, ką 
apie ją pasakė Čerilė, pasakodama Arnhemui apie jų tėvą. Tai buvo 
Farnezių Flora, kuri paprastai asocijuojasi su gegužės žiedais. 

Filipas įdėjo žiūronus į dėklą, pasidėjo ruletę ir bloknotą ir nuli- 
po žemyn. Kai kurių klientų reikėdavo ieškoti, kosėti, belsti į duris, 
kad jie ateitų. Ponia Ripl buvo ne iš tų, o budri, guvi, akyla. Ji buvo 
vidutinio amžiaus, narsios dvasios moteris, energinga, aštraus lie- 
žuvio ir, kaip įtarė Filipas, kritiška. Jos veidas blizgėjo, jo išraiška 
buvo skausminga, o kupeta tamsių plaukų su žilomis sruogomis joje 
atrodė lyg vielų raizgalynė. 

— Aš su jumis susisieksiu, kai bus baigtas išplanavimas, - pasakė 
jai, - o paskui atvažiuosiu vėl, kai prasidės darbas. 

Taip juos išmokė kalbėti su klientais „Rouzberi Lon“. Filipas kaip 
gyvas negirdėjo, kad žmogiška būtybė prunkštų kaip arklys, bet 
būtent tokį garsą jis išgirdo iš ponios Ripl. 

— Kada tai bus? — paklausė ji. - Kada nors kitais metais? 

Buvo uždelsta jai išsiųsti brošiūras, sakė Rojus, ir pridūrė, kad 
vargu ar ji linkusi tai pamiršti. Filipas, nutaisęs kuo plačiausią šyp- 
seną, užtikrino, kad praeis ne daugiau kaip keturios savaitės, ketu= 
rios daugiausia. Į tai ji nieko nepasakė, paliko jam pačiam atsidary- 
ti duris ir išėjus uždaryti. Filipas įsėdo į automobilį, trijų mėnesių 
amžiaus mėlyną „Opel Kadetą“, galvodamas, ką jis kartais daryda- 
vo, kad tai vienintelis geras daiktas, kurį jis turi, nors iš tikrųjų 
neturėjo — automobilis priklausė „Rouzberi Lon“. 

Užuot važiavęs tuo pačiu keliu atgal, jis padarė pirmąjį posūkį į 
kairę, paskui vėl į kairę. Taip atsidūrė gatvėje, kurios namų užpa- 


kalinė pusė buvo atsukta į ponios Ripl sodą. Iš šios vietos jie atrodė 

visai kitaip. Jis nebuvo tiksliai nustatęs, kelintas yra namas su skulp- 
tūra sode, bet žinojo, kad tikriausiai ketvirtas ar penktas nuo dau- 
giabučio namo su žaliu čerpių stogu. Vienintelis namas be pakeiti- 
mų. Ir štai jis, tikriausiai jis, tarp namo su stoglangiu ir namo su 
dviem garažais. Filipas važiavo lėtai. Buvo penkta valanda, jo dar- 
bo diena baigėsi, taigi jis neeikvojo veltui firmos laiko, kurį vis dar 
sąžiningai atidirbdavo. 

Kelio gale, prie T mazgo jis apsisuko ir grįžo atgal. Priešais tą 
namą pastatė mašiną prie šaligatvio ir išjungė variklį. Sodelis prie 
gatvės buvo mažytis, lysvelė rožių, kur rožės dar nežydėjo. Trys laip- 
teliai vedė prie karaliaus Jurgio stiliaus durų, tų su spinduliuojan- 
čios saulės pavidalo viršulangiais. Charakteringas namo bruožas — 
Filipas tvirtai tikėjo, kad tai galima vadinti bruožu, — buvo nedide- 
lis apvalus langelis — vitražas čia pat virš paradinių durų. 

Tame lange pro vieną skaidraus rombo formos stiklo dalį, aprė- 
mintą pretenzingu herbu, matėsi veidas moters, kuri žiūrėjo į lau- 
ką. Į Filipą ji nežiūrėjo, šis, beje, automobilyje buvo nematomas. Ji 
pasitraukė ir Filipas jau ketino užvesti variklį, kai jos veidas ir vir- 
šutinė kūno dalis vėl pasirodė prie blankiai apšviesto suveriamo 
lango, kurį ji atidarė. 

Pagal jo kriterijus, moteris nebuvo jau tokia jauna, bet vis dėlto 
jis pripažino, kad jauna. Popiečio saulė puikiai apšvietė jos veidą, 
kuriame slypėjo kažkoks įžūlus, agresyvus grožis. Nuo baltos pla- 
čios kaktos kilo ir leidosi kupeta tamsių garbanotų plaukų. Ji buvo 
nuo jo tolokai, tačiau jis matė, kaip, pagavęs spindulį, blykstelėjo 
ant jos rankos deimantas, ir tada jam tapo aišku, kad ji Džerardo 
Arnhemo žmona. Arnhemas vedė, ir štai ką jis vedė. Filipo pyktis 
pliūptelėjo, kaip pliūpteli kraujas iš giliai įpjautos žaizdos. Kaip 
išsiveržusio kraujo, taip ir pykčio jis negalėjo greit sustabdyti — 
trūko čiaupo su šaltu vandeniu, po kuriuo pakištum savo įsiūtį, — ir 
jis tyliai keikėsi užsidaręs automobilyje. 

Filipo rankos ant vairo iš pykčio drebėjo. Verčiau jis nebūtų va- 
žiavęs, verčiau iš ponios Ripl būtų grįžęs namo tuo keliu, kuriuo 


atvažiavo, per Heinoltą ir Barkingsaidą. Jei viskas būtų kitaip susi- 

klostę, ten gyventų jo motina, žiūrėtų į gatvę pro tą vitražinį skyde- 


lį, atidarytų suveriamą langą, kad įeitų saulės. 


**x* 


Jis negalėjo Kristinai pažiūrėti į akis. Likęs su ja vienas, jautėsi 
nepatogiai. Kartais vos galėdavo suregzti paprasčiausią sakinį, ką 
nors apie šunį arba paklausti, ar ji apmokėjo tą ar kitą sąskaitą. Tai 
buvo pirmas kartas, kai jį užvaldė susikurta nuolatinė graužatis, vir- 
tusi manija. Praeityje jis sielojosi dėl tėvo mirties. Šiek tiek išgyveno 
dėl egzaminų, paskui jautė įtampą, kai laukė atsakymo, ar bus priim- 
tas į „Rouzberi Lon“ mokymo kursus. Dar viena priežastis rūpesčiui 
buvo abejonės, ar baigęs mokslus gaus nuolatinį darbą. Bet nė vienas 
toks jo pusiausvyros sutrikdymas neužgožė minčių, kaip šis žinoji- 
mas. Tai jį gąsdino, nes jis negalėjo suprasti, kas jam darosi. 

Kodėl jam buvo taip svarbu, kad jo motina permiegojo su vyru? 
Jis žinojo, kad ji miegodavo su tėvu. Žinojo, kad ištekėjus už Arn- 
hemo, jie miegotų kartu. Kam reikėjo apie tai tiek daug galvoti, 
kankintis įsivaizduojant juos drauge, mintyse vis kartoti ir kartoti 
Fionos žodžius, Fionos atskleistą baisią paslaptį? Atvirukas tebe- 
stovėjo ant svetainės židinio; jis neįvykdė savo grasinimo jį išmesti, 
ir atvirukas visada būdavo pats pirmas daiktas, kurį jis pamatydavo 
įėjęs į kambarį. Iš mažo popieriaus gabalėlio su įprasta ant jo foto- 
grafija jis virto milžinišku paveikslu, nutapytu rėksmingų spalvų 
aliejiniais dažais, vaizduojančiu sadizmo ir seksualinio iškrypimo 
sceną, tokią, į kurią nenori žiūrėti, bet kuri taip traukia, kad žiūri 
akis išvertęs. 

Kažkaip jie pasikeitė vaidmenimis. Jis tapo tėvu, o ji jo vaiku. Jis 
buvo tėvas, kuris nori atkeršyti savo dukters suvedžiotojui arba nori, 
kad suvedžiotojas ją vestų. Jam suspaudė širdį pažiūrėjus į ją, kaip ji 
tyliai sėdi ir dygsniuoja pamergės suknelę Čerilei. Jei ji būtų nuvy- 
kusi pas Arnhemą tą dieną, kai jie paėmė Florą, viena, ar dabar va- 
dintųsi ponia Arnhem? Filipas nesiliovė galvojęs, kad atvykimas tą 


rudens vakarą jų visų, o ne vienos Kristinos, buvo Arnhemo planuose 

lemiamas momentas. Kita moteris, ta, juodais plaukais su deimanti- 
niu žiedu, galėjo irgi būti kandidatė tuo pat metu, ir jis pasirinko ją, 
nes jos nelydėjo pulkas vaikų ir marmurinė skulptūra. 

Ji atsiklausė, ar jis nieko prieš, jei ji įjungs televizorių. Visados 
atsiklausdavo. Jis bandė prisiminti, ar ji taip elgdavosi, kai buvo 
gyvas tėvas, ir nutarė, kad ne. Viena iš naujienų per devintos va- 
landos žinias buvo kažkieno pastebėta Rebeka Nyv Ispanijoje. Pra- 
ėjo beveik aštuoni mėnesiai nuo to laiko, kai ji dingo, bet kartkartė- 
mis laikraščiai ar televizija ją prisimindavo. Žmogus, kuris atrodė 
sąžiningas ir pareigingas, tvirtino matęs ją su žaliu aksominiu spor- 
tiniu kostiumu Kosta del Sol kurorte. Tai buvo vieta, kur, pasak Re- 
bekos tėvų, ji dukart leido atostogas. Tikriausiai tam žmogui tik 
pasirodė, pamanė Filipas, arba jis yra vienas iš tų, kuris pasakys ir 


padarys bet ką, kad išgarsėtų. 


* k 


Jis neketino grįžti į ponios Ripl namus, buvo aišku, kad Čigvelas 
yra tas Londono priemiesčio kampelis, kurio jis su džiaugsmu su- 
tiktų daugiau neberegėti. Tačiau savaitės viduryje prieš Fionos ves- 
tuves Rojus, kuris projektavo naują vonios kambarį, kreipėsi į jį dėl 
iškilusios problemos su plytelėmis. Jam reikėjo ponios Ripl sutiki- 
mo padaryti kai kuriems pakeitimams, kuriuos jis siūlė projekte, ir 
dar dėl sienų matmenų, ypač atstumų tarp langų rėmų ir durų apva- 
dų ir sienų kampų. Filipas pasijuto beaiškinąs, kad jis gali tuos 
matmenis kuo puikiausiai pasakyti, o savininkės sutikimą galima 
gauti telefonu. 

— Tokių kalbų aš tikiuosi iš kai kurių kitų neseniai baigusiųjų, — 
tarė Rojus, — bet ne iš tavęs. 

Jo griežtos, tamsios akys plaukiojo už storų akinių stiklų. Rojus 
arba ciniškai, nejuokingai juokaudavo, arba kalbėdavo kaip iš bro- 
šiūros: 

— Tik kruopštumas ir dėmesys kiekvienai detalei ir sukūrė „Rouz- 


beri Lon“ nepriekaištingą reputaciją. 

Filipas suprato neišsisuksiąs nuo kelionės į Čigvelą, bet save nu- 
ramino, kad nėra reikalo važiuoti gatve, kurioje gyveno Arnhemas, 
ir net tokiu atveju galima dar kartą žvilgtelėti į Florą pro ponios 
Ripl žiūronus miegamajame. Išeinant iš namų Kristinos pirmoji tos 
dienos klientė jau buvo atvykusi, moteris, kuriai variniu atspalviu 
dažė plaukus. Nors kartą Filipas apsidžiaugė, kad motina nesidar- 
buoja vonioje. Šiuo atveju jis grįžęs namo ras pritaškytas oranži- 
niais dažais virtuvės grindis. 

— Noriu uždirbti tiek pinigų, kad galėčiau užmokėti už Fionos gėles 
pati, - pašnibždėjo Kristina, pamačiusi jį išeinantį pro fasadines du- 
ris. Ji užsimovė ant rankų gumines pirštines, kad apsaugotų rankas 
šeštadieniui, ir pradūrė pirštinę kairės rankos nykščio nagu. 

„Rouzberi Lon“ klientai dažnai elgdavosi taip, tarsi vizitai kom- 
panijos tarnautojų, kuriuos jie samdė remontuoti savo namų, būtų 
baisiausias brovimasis į jų asmeninį gyvenimą. Filipas girdėjo vie- 
ną savininką užklijavus remontuojamos virtuvės duris ir privertus 
meistrus laipioti per langą. Buvo įprasta, kad neleisdavo naudotis 
išviete ar telefonu. 

Ponia Ripl, įspėta apie jo atvykimą, nors tai padarė ne jis pats, 
mikliai atidarė duris. Atrodė, kad jau stovėjo prie durų iš vidaus. Ji 
užpuolė jį vos spėjus įžengti į koridorių: 

— Kas davė jums teisę naudotis mano vyro lauko žiūronais? 

Kurį laiką Filipas neteko žado. Ar ji patikrino jo pirštų atspau- 
dus? Ar koks nors kaimynas paskundė matęs žiūronus jo rankose? 

— Sugavau, ką? — pasakė ji. - Manėt, išsisuksit. 

Filipas atsiprašė. Kas jam liko daryti? 

— Tikiuosi, kad norite žinoti, kaip aš jus susekiau? 

Tai buvo pasakyta anaiptol ne juokais. Ponios Ripl suraukti stori 
rudi antakiai atrodė kaip susitikę du plaukuoti kirminai, tačiau Fi- 
lipas surizikavo nusišypsoti. 

— Aš juos dedu ant palangės, — tarė ji, - kampe ir ilguoju kraštu 
tiksliai lygiagrečiai su siena. 

Kirminai atšoko vienas nuo kito ir slystelėjo aukštyn plaukų lini- 


jos link. 

— Turiu savų priežasčių, kodėl taip darau, tik nesileisiu į aiškini- 
mus. Bet todėl ir sužinojau. Jie buvo perdėti, padėti ne lygiagrečiai. 

— Aš jų neliesiu, — pasakė Filipas eidamas prie laiptų. 

— Nebeturėsit galimybės. 

Žiūronus ji buvo nuėmusi. Filipą šis susidūrimas smarkiai sukrė- 
te. Kaip ir daugumą žmonių, jį baugino beprotystė, net pasireiš- 
kianti ir lengva forma. Gal ji įtarinėjo savo vyrą, kad jis naudoja 
žiūronus stebėti nusirengiančioms moterims ar kažką panašaus? O 
jei taip, jei tie įtarimai vis pasitvirtindavo, tai kokia jai iš to nauda? 
Bent jau jam nebebus pagundos. Be žiūronų nebegalės iš arti pa- 
žiūrėti į Florą. 

Iš anksto apskaičiuoti matmenys buvo tokie tikslūs, kad tik patvir- 
tino jo nuomonę apie nereikalingą laiko gaišimą čia važiuoti. Tačiau 
netekęs galimybės pasinaudoti žiūronais, jis nenumaldomai troško 
vėl pažiūrėti į Florą. Atsidaręs langą jis užsikvempė ant jo. Gegužės 
medis peržydėjo ir dauguma žiedų buvo nubyrėję. Žolė ir akmeninis 
grindinys atrodė rausvi nuo nukritusių žiedlapių, purpurinis alpina- 
riumas apibarstytas rausva spalva, tarsi apdengtas rožiniu šydu. Žied- 
lapiai gulėjo ant Floros pečių ir ant jos ištiestos rankos, o gėlės, ku- 
rias ji laikė, buvo nebe akmeninės, o gegužės puokštė. 

Tačiau ji atrodė nuo jo labai toli. Nuotolis darė jos bruožus ir 
skulptūros detales nematomas. Jis atsitraukė, uždarė langą tuo pat 
metu svarstydamas, ar ponia Ripl nesugalvojo kokių pinklių. Gal, 
kai jis išvyks, ji ateis ir pabarstys lango rėmą milteliais nuimti pirš- 
tų atspaudų. Tada vargas jam, jei jis atvyktų tikrinti, kaip vyksta 
darbai, o tai, visai galimas daiktas, teks padaryti. 

Ji laukė laiptų apačioje. Nieko nepasakė, bet jos tylėjimas ir il- 
gas, šaltas aštrus žvilgsnis vertė jį nervingai, nuolankiai lementi: 

— Na, ponia Ripl, labai ačiū, viskas. Sutartu laiku mes praneši- 
me. Pranešinėsime, kiek nuveikėme. 

Jis pro ją praėjo, ji dingo iš jo akiračio, bet jautėsi lydimas aki- 
mis. Nuėjęs pusę takelio pamatė pravažiuojant Arnhemo automobi- 
l;. Ne „Jaguarą“, bet antrą automobilį; kaip jis neturės antro auto- 


mobilio? „Jaguaras“ tikriausiai priklauso jo kompanijai, kaip 


PAMERGĖ | 45 


„Kadetas“ priklauso „Rouzberi Lon“. Moteris sėdėjo keleivio vie- 
toje, ta pusė buvo arčiausiai jo, ta pati, kūrią matė prie lango. Diena 
buvo šilta ir automobilio langas iš jos pusės atviras. Ranką ji laikė 
uždėjusi ant nuleisto stiklo briaunos. Ant jos matėsi deimantinis 
žiedas, o ant riešo deimantinis laikrodis. Arnhemo jis galėjo įžiūrėti 
tik tamsų stambų siluetą. 

Jie važiavo tolyn nuo namų. Kaip tik todėl Filipas ir sugalvojo, jei 
jis apskritai galėjo galvoti, jei į tą procesą įėjo galvojimas. Atrodė, 
kad „Kadetas“ važiuoja pats. Jam užteko atsargumo ir proto pasta- 
tyti mašiną truputį atokiau. 

Žmonių aplink nebuvo. Niekada nebūna, priemiesčiuose popie- 
tėje. Filipas prisiminė savo tėvą, pasakojusį apie laikus, kai jis bu- 
vo vaikas ir kai tokiose gatvelėse knibždėte knibždėdavo žmonių, 
pėsčiųjų, nes automobilių buvo nedaug. Šie namai galėjo atrodyti 
negyvenami: garažai uždaryti, soduose — nė gyvos dvasios. Palei 
visą kelią žolės ir lapijos žalumą, pastatų baltumą puošė pačiame 
žydėjime pupmedžiai, gryno geltonio spindintys lopinėliai. Saulėje 
skendėjo ramybė ir tyla. 

Filipas įėjo į Arnhemo sodą pro vartus įvažiavimui į garažą ir 
patraukė prie medinių durų, kurios, matyt, vedė į praėjimą tarp 
garažo ir namo. Jei jos būtų užrakintos, sumanymas baigtųsi, tačiau 
jos nebuvo užrakintos. Patekęs į vidų, į siaurą perėją su plytinėmis 
sienomis iš abiejų pusių, jis susivokė, kad su savimi nepasiėmė nei 
dėžės, nei apdangalo. Ir žinojo, kad jei eis prie automobilio susiras- 
ti ko nors panašaus, niekada čia nebegrįš, viską mes ir nuvažiuos. 

Perėjos gale buvo kiemelis ar terasa iš betono plokščių. Įprasta 
duobė anglims vienoje pusėje, dvi šiukšliadėžės — kitoje. Amhemas 
iškeitė Bakherst Hilo namą į aiškiai prastesnį. Suprantama, privalėjo 
pasidalyti gautus už namą pinigus su buvusia žmona. Iš vienos šiukš- 
lių dėžės pro kraštą kyšojo mėlynas plastikinis maišas, be abejo, duo- 
tas vietinės atliekų rinkimo tarnybos. Filipas tą maišą pasisavino. 

Jis patraukė veja ten, kur buvo ji. Iš arti su nukritusiais gegužės 
medžio žiedlapiais ant pečių ir galvos ji atrodė apleista. Nubraukė 


žiedlapius, švelniai nupūtė lapelį iš ausytės, tos pačios, kurią ka- 

daise, seniai, nuskėlė akmenuku iš timpos. Pritūpęs priešais, jis ją 
apžiūrinėjo kaip niekada anksčiau, jos abejingą žvilgsnį, tarsi jos 
akys nepastebėdamos tų, kurie žiūri į ją, žvelgtų į tolimą ir turbūt 
žavų horizontą. Aišku, ji buvo deivė; ji buvo pakilusi aukščiau že- 


miškų dalykų ir žmonių vargų. 


Šios mintys jį nustebino. Jos buvo fantastiškos, kaip sapne arba 
karščiuojant. Taip jis galvojo ir įsivaizdavo dalykus tada, kai jį ka- 
mavo gripas žiemą. Bet kodėl, po šimts, Arnhemas sakė Kristinai, 
kad Flora panaši į ją? O gal ji tik norėjo, kad jis taip sakytų? Ji 
nebuvo panaši į jokią moterį, kurią Filipui kada nors teko matyti, ir 
staiga dingtelėjo jam gana beprotiška mintis, — kad jei jis kada su- 
tiktų gyvą moterį tokiu veidu, jis ją tučtuojau įsimylėtų. 

Jis ištiesė rankas į Florą ir ją pakėlė. Keletas rausvų žiedelių 
nubyrėjo nuo jos marmurinių gėlių puokštės. Ji atrodė dar sunkes- 
nė, negu kada jis nešė ją į kalną nuo Bakherst Hilo stoties. Užmovė 
jai plastikinį maišą ant galvos, paguldė ant žolės ir surišo maišo 
viršų į mazgą. Su ryšuliu rankose jis galėjo atrodyti nešinas vamz- 
džio gabalu ar kokiu sodo įrankiu. 

Tik nuėjęs pusę kelio iki praėjimo ir medinių durų, jis pamatė, kad 
yra stebimas. Žmogus prie lango gretimame name jį stebėjo. Filipas 
save tikino nedarąs nieko bloga. Flora nepriklausė Džerardui Arnhe- 
mui. Arba, tikriau sakant, jam neaiškiai dingojosi, ji galėjo priklau- 
syti, jei Arnhemas būtų gerai elgęsis su Kristina, mylėjęs, vedęs ją; 
bet esant šioms aplinkybėms, Flora jam, žinoma, nepriklausė. 

Filipas buvo kažkur skaitęs, kad jei pasiskolini daiktą ir jo neati- 
duodi, vienintelis žmogus, kuris turi teisę jį atsiimti, yra tikrasis 
savininkas. Toks yra įstatymas. Na, jis ir yra tikrasis savininkas. 
Flora Arnhemui buvo paskolinta. Ji priklausytų jam su sąlyga, jei 
jis būtų vedęs Kristiną, — tai suprantama. Vis dėlto paspartino žings- 
nį. Nepaisant Floros svorio, jis pasileido bėgti iki garažo vartų. 

Su pilnomis rankomis šiek tiek užgaišo atidarydamas vartus. Už 
jo nugaros, iš kitos pusės tvoros, balsas tarė: 


— Klausykite, atsiprašau, ką jūs sau manote taip darydamas? 

Žodžiai buvo labai panašūs į ponios Ripl. Filipas net nepasuko 
galvos pažiūrėti į besiteiraujantįjį. Jis bėgo. Gaudydamas orą, nes 
Flora buvo tokia sunki, jis bėgo gatve prie pastatyto savo automobi- 
lio. Įgrūdo ją ant užpakalinės sėdynės ir vargais negalais užsisegė 
saugos diržą. Žmogus paskui jį nesekė. Filipas buvo įsitikinęs, kad 
Jis pasielgė protingiau — grįžo namo ir paskambino policijai. 

Jis jau matė save bedarbį, matė kaltinamąjį nuosprendį už krimi- 
nalinį nusikaltimą. Bet būk protingas, nepamesk galvos, tas žmo- 
gus nematė tavo automobilio, neužsirašė jo numerio. Filipo rankos 
ant vairo drebėjo, bet jis jas suvaldė — suvaldė milžiniškomis pa- 
stangomis. Pradėjo važiuoti, pasuko į kairę, po to į dešinę. Nei prie- 
šais, nei užpakaly nieko nebuvo. Didžiajame kelyje, vedančiame į 
Barkingsaidą, jis išgirdo policijos mašinos sireną. Tačiau kodėl ma- 
nyti, kad policija vejasi jį, kad tai turi ką nors bendra su juo? Ne- 
lėks gi policijos mašina su staugiančia sirena dėl to, kad kažkas 
pamatė žmogų, išeinantį iš sodo su daiktu plastikiniame maiše. Grei- 
čiau jie pasiųs policininką su dviračiu. 

Gal dėl to, kad jo motina buvo tokia bejėgė, o seserys turėjo po- 
linkį į išgalvotą baimę, Filipas išaugo šaltakrauju žmogumi. Jis bu- 
vo panašus į savo tėvą, praktišką žmogų, ir nors turėjo lakią vaiz- 
duotę, mokėjo ją valdyti. Taigi jis neleido sau tapti visokių 
A12 kelyje, visai nusiramino. 

Flora ant užpakalinės sėdynės šiek tiek šokinėjo. Kai pasiekė 
Ilfordo saloną, į kurį privalėjo užsukti grįždamas į kontorą, jis per- 
kėlė Florą į bagažinę, patogiai ją įsprausdamas tarp atsarginio 
rato ir kartoninės dėžės su sienų apmušalų pavyzdžiais, kuriuos 
vežiojosi su savimi. Ten, mašinų stovėjimo aikštelėje už salono, 
jis nepajėgė atsispirti norui į ją pažiūrėti. Rašiklio galu pradūrė 
maišą — prakrapštyti nagais jo neįveikė — padarė ilgą plyšį, kad 
matytųsi veidas. Ji tebežiūrėjo į olimpinius tolius vis tokiu pat 
sunkiu, bet giedru žvilgsniu. 

„Na, būtų dėl ko nuliūsti, jei jos žvilgsnis pasikeistų“, - pamanė 


Filipas. 


48 | RuTH RENDEL 


**x 


Važiuodamas namo daug vėliau negu įprasta — Rojus jam buvo 
įteikęs sąrašą nepatenkintų ar pasipiktinusių klientų, kuriems rei- 
kėjo paskambinti ir juos nuraminti, — Filipas mąstė apie savo poel- 
gj rytą. Kodėl jis paėmė marmurinę mergaitę? Tikriausiai todel, kad 
jautė, jog ji, tiesą sakant, priklauso jam arba jo šeimai. Tarsi Arnhe- 
mas buvo iškrėtęs kažkokį suktą pokštą tam, kad ją įsigytų. Nerei- 
kėtų žmonėms leisti naudotis apgaule. 

Bet paėmus, ką dabar su ja daryti? Nepastatysi vėl į sodą Glena- 
lan Klouze. Jei taip padarytų, tektų per daug aiškintis. O dar reikė- 
jo nepamiršti Kristinos. Turėtų jai pasakyti, kur dabar Arnhemas 
gyvena ir kaip jis ten išvydo Florą. Tai buvo pavojinga tema, klausi- 
mai, kurių jis visą laiką vengė. Gal jis galėtų sakyti, kad tai ne 
Flora, o tik panaši į ją, kad pamatė ją prekybos centre ar sodinin- 
kystės parduotuvėje ir nupirko? Su ta nuskelta ausyte ir ta žalia 
dėme - beviltiška. 

Net įsinešti ją į namus, kad niekas nematytų ir neklausinėtų, 
bus keblu. Jų šeima ne iš tokių, kur kiekvienas atskiras narys 
gyvena asmeninį slaptą gyvenimą, o kiti jo nepastebi ir juo nesi- 
domi. Jie labai artimi, viens kitam neabejingi, pasiruošę išsiaiš- 
kinti bet kokį keistą elgesį, kiekvienas puikiai žino bet kuriuo 
metu, kur kiti šeimos nariai yra ir ką jie ten veikia. Jis įsivaizda- 
vo, kaip nešdamas Florą susitinka ant laiptų Čerilę, kaip ji nu- 
stemba ir ima kamantinėti. 

Taip mąstydamas jis stovėjo eilėje Edžver Roude, stebėdamas rau- 
doną šviesą ir žvilgtelėjęs į dešinę gatvės pusę pamatė Čerilę. Jos 
vardas ir neryškus vaizdas pirma buvo tik jo sąmonėje, dabar išvy- 
do ją pačią. Ji ėjo, kaip jam atrodė, - jis aiškiai nematė, matė tik 
daugybę žėrinčių spalvų ir formų — iš videoparduotuvės ar muziki- 
nio centro. Tai štai kaip su tuo žinojimu, kur kiti yra ir ką jie veikia! 
Čerilė buvo apsirengusi įprastiniais džinsais ir juodu odiniu švar- 
ku, užsidėjusi kaubojišką skrybėlę, aukštą, plačiakraštę, papuoštą 


odine juosta. 

Jokios priežasties, kodėl ji neturėtų čia būti. Ji laisva, ji nedarė 
nieko tokio, ko neturėtų daryti — bent jau kiek jis matė — nedarė. 
Filipui reikėjo važiuoti, teko atitraukti nuo jos žvilgsnį, kadangi rau- 
doną šviesą pakeitė geltona ir minutėlę užtrukus vairuotojai už jo 
mašinos būtų ėmę signalizuoti. Jis sunerimo ne dėl to, kad ji čia, 
bet dėl jos išvaizdos ir laikysenos. 

Ji išslinko iš tarpdurio kaip prisirijusi narkotikų ar girta — arba 
pervargusi ar išvaryta prieš savo norą. To kaltininkas galėjo būti bet 
kuri iš šių priežasčių. Ir ji verkė, veidu tekėjo ašaros. Matė, kaip ji 
palenkė galvą ir pakėlė prie akių kumščius, o paskui jis vėl turėjo 


žiūrėti į kelią, įjungti pavarą ir greitai važiuoti nuo jos tolyn. 


KETVIRTAS SKYRIUS 


Penkios merginos nutaisė pozas užtrauktų užuolaidų fone, ant Kris- 
tinos stiklinių durų. Šias užuolaidas ji parsivežė iš savo senųjų na- 
mų, jos buvo prabangaus tamsiai rudo aksomo, su storu pamušalu ir 
įdeklu, nepraleidžiančios šviesos. Apie saulėtą gegužės dieną galė- 
jai spręsti tik iš vieno siauro šviesos ruoželio ant lango pakraščio 
dešinėje, bet ir tas dingo, kai fotografas pritvirtino užuolaidą prie 
lango rėmo lipnia juosta. 

Filipas, šiek tiek suvaržytas „Brolių Mos“ rytinio švarko ir dryžuo- 
tų kelnių, pirmiausia įkišo pro duris galvą, paskui įėjo ir atsistojo 
priešingoje kambario pusėje. Nuo foto lempų kambarys labai prikai- 
to. Fotografas buvo senyvas žmogus, jo drabužiai atsidavė cigarečių 
dūmais. Iš pradžių merginų išvaizda Filipą nuliūdino. Jis žinojo turįs 
gerą skonį, akį stilingų ir elegantiškų spalvų deriniams. Priešingu 
atveju jis tikriausiai būtų nesiėmęs dabartinio darbo ar tokio darbo 
nenorėtų. Kas taip nevykusiai patarė Fionai apsirengti melsvai balta 
atlasine suknele: arktinis baltumas, standi ir spindi lyg ledo gabalas? 
Bet gal ji pati taip pasirinko. Argi ji nematė, kad tokia Patricijos suk- 
nelė aukštu kaklu ir taškuotojo arono formos rankovėmis, siauru var- 


po pavidalo sijonu, skirta aukštai moteriai plokščia krūtine? 

Jos skrybėlė buvo tokia, kokias dėvėjo garsios aktorės ketvirto- 
jo dešimtmečio filmuose, Filipas daugybę jų matė per televiziją. 
Katiliuko tipo, demonstruojamos ant arklio balne sėdinčių damų, 
tik ši buvo balta su netinkamo ilgio šydu. Jos puokštė buvo iš 
taškuotųjų aronų. Laidotuvių gėlės, pagalvojo jis, prisiminęs vai- 
niką ant tėvo karsto. O kai dėl pamergių, kurioms dabar liepta 
šypsotis, žiūrėti ne į aparatą, bet žavėtis Fiona, iš jų kostiumų, jei 
jis būtų juos pamatęs žurnale, būtų tik juokas — kito žodžio nesu- 
galvosi. 

Kažkokios tunikos, kiekviena skirtingos spalvos — rožinė, koralų, 
citrininė, abrikosinė — didelės pūstos rankovės iš tiulio su oranži- 
niais taškeliais, o kur tunika ties klubais baigiasi, iš to paties taš- 
kuoto tiulio išpūstas kaip pumpotaukšlis sijonas. Ant galvų rausvi 
ir oranžiniai lankeliai iš neatpažįstamų gėlių. Jos atrodė absurdiš- 
kai. „Na, — pagalvojo jis pats save stebindamas, — visos, išskyrus 
vieną, atrodo kvailai“. Čerilė, Stefani ir Fionos sena mokslo draugė 
Dženisė buvo absurdiškai juokingos, bet ta viena — kitokia. Ji — 
Filipas, žiūrėdamas į ją su nuostaba, nerado žodžių. 

Tai tikriausiai Senta. Neatrodė, kad ji iš tos šeimos, neatrodė, 
kad ji bent vieno iš jų giminė. Ji buvo ypatinga. Ne dėl ūgio ar 
keistos figūros, nes ji buvo žemesnė už kitas ir labai plona. Jos oda 
balta, bet ne tokia, kokią žmonės turi omenyje, kalbėdami apie bal- 
tą odą — labai šviesią ar blyškią, ar kreminę, — o baltesnė už pieną, 
balta kaip jūrų kriauklės vidus. Lūpos šiek tiek mažiau blyškios. 
Jis negalėjo pasakyti akių spalvos, bet plaukai, labai ilgi, beveik iki 
liemens, tiesūs ir lygūs, buvo sidabriniai. Ne šviesūs, ne žili, sidab- 
riniai su vietomis pablukusiomis sruogomis. 

Tačiau gal pats nuostabiausias dalykas, labiausiai jaudinantis, 
buvo jos panašumas į Florą. Jos veidas — Floros tobulas ovalas, tiesi 
poilgė nosis, brėžianti nepertraukiamą liniją nuo pat galiuko iki 
kaktos, ramios toli viena nuo kitos akys, trumpa viršutinė lūpa, žavi 
burna — lūpos nei per storos, nei per plonos. Sukėlus tuos sidabri- 
nius plaukus ant viršugalvio ir surišus kaspinėliu, ji būtų buvusi 


Floros atvaizdas. 

Ji laikėsi kantriai, su pasitikėjimu. Kai kitos nenustygo vieto- 
je- glostinėjo plaukus tarp fotografavimo momentų, taisėsi lie- 
menukų petnešas, pertvarkinėjo puokšteles, Senta stovėjo ramiai 
kaip statula. 

Ji tokia rami ir nesujaudinama kaip marmurinė mergaitė, pagal- 
vojo Filipas, kurią prieš trejetą dienų jis sugebėjo slapčia įsinešti į 
namus ir užnešti laiptais, tuo metu, kai Kristina baigė tvarkyti vir- 
tuvę. Tik jos figūra buvo ne Floros; jos kūno kaulai smulkūs, o lie- 


menį galima buvo lengvai apglėbti abiem rankom. 


Paskui, kai fotografas joms liepė žiūrėti į aparatą ir paskutinį kar- 
tą nusišypsoti, ji pasisuko į jį veidu ir nemaloniai nustebino. Jos 
šypsena buvo siaubingai dirbtina, priverstinė, greičiau grimasa. Tarsi 
ji specialiai tyčiotųsi ar norėtų išstatyti pajuokai visus vestuvių pa- 
pročius. Bet juk taip ji negalėjo elgtis, tikrai neišsiviepė su bjauria 
pašaipa tyčia? Jei taip, atrodo, niekas to, išskyrus jį, nepastebėjo. 

Fotografas šūktelėjo: 

— Puiku! Nejudam, mergaitės, šita jau tikrai paskutinė. 

Nufotografuota, įamžinta. Be abejo, ši nuotrauka ir visos kitos 
atsidurs Fionos vestuviniame albume. Dabar Fiona liko pozuoti vie- 
na, kaip sakė fotografas, „dviem ypatingiems žaviosios nuotakos 
portretams“. Vos ji spėjo tinkamai atsisėsti ir leisti Stefani pataisyti 
nuotakos šydo klostes, kai pro duris įsiveržė Hardis. 

— Ū, aš privalau turėti vieną nuotrauką su juo, — sušuko Fiona. — 
Pažiūrėkit į jį, jis toks mielas. Nieko neatsitiks, jei aš jį palaikysiu, 
jis ką tik išmaudytas. 

Dvi pamergės įsikūrė ant kanapos, kuri buvo vėl pristumta prie 
sienos, bet baltaveidė Senta — jos keisti metalo spalvos plaukai 
dabar gaubė pečius — valandėlę dvejojo, o paskui lėtai nužings- 
niavo per kambarį prie Filipo. Ėjo tarsi daug aukštesnė moteris: 
tiesi, aukštai pakelta galva ir labai grakščiai. Dar jai neprakal- 
bus, jis pažvelgė į jos burną ir pagalvojo, kad tai gražiausia mer- 
gaitės burna, kokią jis gyvenime yra matęs. Koks pasigirs iš to- 


kios burnos balsas? 

Lūpos prasivėrė. Ji prabilo: 

— Koks keistas šuo, — tarė ji. — Su oranžiniais taškais. Atrodo kaip 
mini dalmatinas. 

Filipas atsakė iš lėto, jai šypsodamas, kai ką pastebėdamas pir- 
mą kartą: 

— Jis dera prie tavo suknelės. 

— Ar jūs tyčia jį nudažėt? 

Tai jį prajuokino, jos rimtumas: 

— Taip atsitiko, kai mano motina jį šiek tiek aptaškė dažydama 
kažkieno plaukus. Maudant nenusiplauna. 

— Maniau, kad tikriausiai jis yra kokios retos veislės. 

Jis tikėjosi žemo balso, bet jos balsas buvo gana plonas, balsiai 
tariami užapvalintai aiškiai, tonas šaltas. Atrodė, kad ji išmoko kal- 
bėti ne savaime, o mokėsi specialiai. 

Jis pastebėjo, kad rankos, laikančios kvailą karalienės Viktori- 
jos laikų stiliaus puokštę iš oranžinių tulpių ir rausvų gvazdikų, 
buvo labai mažos, su trumpai kirptais nagais, vaikiškos. Ji žvelgė 
į jį beveik bespalvėmis akimis, tyromis kaip vanduo, kuriame įla- 
šintas vienas lašelis dažų skleidžia dryžiais ir ratilais savo tamsią 
žalumą. 

— Ar tu Filipas? Fionos brolis? 

— Tikra tiesa, — jis užsikirto, — aš esu šitoj makalynėj, nes išlei- 
džiu ją už vyro. 

Ji prisistatė, tardama labai aiškiai, tarsždiktuodama užrašyti: 

— Senta Pelhem. 

— Man neteko pažinti merginos, vardu Senta. Skamba užsienie- 
tiškai. 

Ji gana šaltai paaiškino: 

— Senta yra merginos vardas iš „Skrajojančio Olando“. 

Filipas tikrai nežinojo, kas tas „Skrajojantis Olandas“ - kažkas iš 
muzikos, opera? — ir apsidžiaugė išgirdęs Kristinos balsą, nekan- 
triai šaukiantį: 

— Filipai, Filipai, kur tu? 


— Atsiprašau. 

Ji nieko nepasakė. Jis buvo nepratęs, kad žmonės žiūrėtų tiesiai į 
akis ir nesišypsotų. Uždaręs svetainės duris, rado Kristiną virtuvė- 
je panikuojančią, susirūpinusią, bet gražesnę negu paprastai. Jos 
netikėtai atgauta gera išvaizda jį sutrikdė, norėjosi stipriai užsi- 
merkti. Ji vilkėjo mėlynai. Ši spalva jai labiausiai tiko, dėvėjo mažą 
apvalią traukto šilko skrybėlaitę, žaliai melsvos kaip povo plunks- 
nos ir šviesiai violetinės spalvų. 

— Vienas automobilis bus man ir tavo tetoms, o kitas — pamer- 
gėms. 

— Gerai. Visi pasirengę. 

„Ji puikesnė už Arnhemo žmoną, - galvojo jis, - moteriškesnė, 
malonesnė, švelnesnė“, — ir pats nusistebėjo dėl savo minčių. Se- 
serys nulipo laiptais: vienos skrybėlė — grybas, kitos —- papūgos 
sparnas, nežmoniškai aukšti batų kulniukai, dvidešimties denų 
nailoninės kojinės, visi žiedai, apyrankės, vėriniai, kokius tik ra- 
do savo papuošalų dėžutėse, palydintys „Fidji“ ir „Tweed“ kve- 
palų debesėliai. 

— Prieš išeidamas nepamiršk uždaryti Hardžio virtuvėje, gerai? — 
pasakė jam Kristina. — Jei neuždarysi, jis įeis ir padarys ant baltojo 
kilimo siusiuką. Žinai, jis visada padaro, kai būna susijaudinęs. 

Jis liko vienas su Fiona. Ji anaiptol neatrodė romantiška, graži. 
Išvaizdoje nebuvo nieko, kas pažadintų broliškus jausmus, sukeltų 
gumulą gerklėje, atgaivintų drauge praleistos vaikystės prisimini- 
mus. Buvo susiraukusi, suirzusi dėl milijono smulkių rūpestėlių. 
Stovėjo priešais veidrodį žiūrėdama į tikrus ar įsivaizduojamus pri- 
lipusius prie odos po kairiąja akim blakstienų tušo taškelius ir krapš- 
tė juos pirštu, kurio apynagis buvo apkandžiotas įtemptu momentu 
prieš atvykstant fotografui. 

— Nepamiršk persimauti ant kitos rankos sužieduotuvių žiedo. 

Ji nekantriai nutraukė nuo piršto žiedą. 

— Aš atrodau baisiai, tiesa? 

— Atrodai puikiai. 

— Jei mums nieko neišeis, galime išsiskirti. Dauguma taip daro. 


Aš nesituokčiau, jei taip galvočiau. Garsiai jis to nepasakė. Jam 

atrodė, kad jis pradėjo jai visko nebesakyti, — savo požiūrio, nuo- 
monės, jausmų. Ji nežinojo nei kad viršuje jo spintoje yra Flora, nei 
kad jis mate, kaip iš Edžver Roudo parduotuvės išeina verkianti 
Čerilė. Netrukus ji turės kam patikėti savo paslaptis, papasakoti 
savo slapčiausias mintis, o kam jis pasakos savąsias? 

Ji atsitraukė nuo veidrodžio ir pasisuko paimti nuo stalo savo aronų 
puokštės. Tačiau užuot paėmusi, sustojo ir puolė jam į glėbį. Atro- 
dė, kad jos kūnas dreba nuo tekančių per jį srovių. Tarsi ji būtų 
pilna laidų, kuriuos virpina elektra. 

— Na, ką tu, - tarė jis, — ką tu. Nurimk. 

Jis laikė ją apglėbęs atsargiai, kad nesulamdytų ledo spalvos at- 
lasinės suknelės. 

— Tu jį pažįsti daugybę metų, jis tau skirtas. — Ką čia dar pasa- 
kius? — Meilė nuo pat vaikystės. 

Jis išgirdo atvažiuojant automobilį, stabdžius, durelių trinktelėji- 
mą, paskui žingsnius takeliu į namus. 

— Žinai apie ką aš vis galvoju? - paklausė ji, išsilaisvinusi iš jo 
glėbio, atsitiesusi, lygindama liemens raukšles. — Vis galvoju, kad 
jei tas prakeiktas Arnhemas būtų su mama pasielgęs padoriai, švęs- 


tume dvejas vestuves. 


* k 


Jis pasakė kalbą, jausdamas, kad tuo metu, kai taria Fionai ir 
Darenui nuvalkiotus pagyrimo žodžius, Senta Pelhem žiūri į jį įsmei- 
gus akis. Jos žvilgsnis atrodė šaltas ir mąslus. Kas kartą, kai jis 
pažvelgdavo į jos pusę — tai atsitikdavo dažnai — matydavo, kad ji į 
jį žiūri. Jis klausė savęs, kodėl. Ar iš tiesų, kaip kad būgštavo, jis su 
pilku ryto kostiumu, baltais marškiniais ir sidabrinės spalvos kak- 
laraiščiu atrodo negražus ir juokingas? Nepaisant visų baimių, jis 
manė, kad iš tikrųjų kostiumas jam gana gerai tinka. Žinojo - nega- 
lėjo nežinoti, - kad turi gerą išvaizdą ir patinka merginoms. Laimė, 


iš kažkur atsiradę tie kresnumo ir žemo ūgio jų giminės genai jį ir 

Čerilę aplenkė. Jis atrodė gana panašus į Polą Makartnį jaunystėje. 
Ant senos plokštelės dėklo iš vieno bitlų albumo šypsojosi jo paties 


veidas. 


Vakarėlis turėjo netrukus baigtis. Jie buvo išsinuomoję Šv. Mari- 
jos bažnyčios salę, senovinę trobą, kvepiančią plikyta arbata ir gies- 
mynais, tik iki šeštos valandos. Svečiai — dėdės ir tetos, pusbroliai 
ir mokyklos draugai, bendradarbiai, buvusieji ir dabartiniai, — iš- 
vyks, kai tik Fiona i: Darenas išvažiuos. Kristina šnekučiavo su 
gana gražios išvaizdos pagyvenusiu vyriškiu, dar vienu iš nesuskai- 
čiuojamo būrio Dareno giminių. Kikendama, nors kartą elgdamasi 
natūraliai, valgydama vestuvinį tortą, stovėjo Čerilė su dviem jau- 
nuoliais, kurių ilgi iki pečių plaukai nesiderino prie oficialių dra- 
bužių. Jis paėmė gabalą torto, kurį jam padavė Stefani, ir pakėlęs 
akis susitiko su Sentos, Floros antrininkės, akimis. 

Jos atrodė patamsėjusios, žaluma, plūduriavusi jų vandeningoje 
gilybėje, keistai sustiprėjo. Kažkur popietės metu ji pametė gėlių 
vainikėlį, juosusį galvą, ir jos plaukai nevaržomi kabėjo kaip dvi 
spindinčios užuolaidos, tarp kurių buvo įrėmintas švelnus, viliojan- 
tis veidas. Sutikusios jo žvilgsnį, jos akys išsiplėtė, ir vis atidžiai į jį 
tebežiūrėdama ji pravėrė lūpas ir lėtai, atsargiai liežuviu aplaižė 
lūpas, pirma viršutinę, po to — apatinę. Žavi burnytė buvo blyškiai 
rausva, bet liežuvis —- raudonas. Jis staigiai nusisuko, įsitikinęs, kad 
J Iš jo tyčiojasi. 

Fiona ir Darenas grįžo apsirengę, kaip jų dar niekas niekada taip 
apsirengusių nematė, - abu kostiumuoti, jis tamsiai pilku, ji šviesiu 
kostiumu. Būtų neįmanomas daiktas, kad kas nors, sutikęs juos šį- 
vakar keliaujančius į viešbutį, rytoj į Gernsėjų, palaikytų kuo nors 
kitu, o ne porele, leidžiančia medaus mėnesį. 

Tai buvo pirmos nuo vaikystės vestuvės, kuriose Filipas dalyva- 
vo, ir buvo nepasirengęs jį užplūdusiam nuosmukio jausmui, kai 
įlipo į automobilį. Nuotakai ir jaunikiui išvykus — jų tvarkingi kos- 
tiumai tirštai apibarstyti konfeti, automobilis papuoštas šūkiais, o 


užpakalyje pririšta skardinė — tučtuojau pajuto nusivylimą. Visi iš- 

važinėjo. Prieš akis buvo tuščias žiovaujantis vakaras. Kristina jį 
praleis pas vieną iš seserų. Filipui buvo pavesta parvežti pamerges 
į Glenalan Klouzą, kur jos pasidėjo kasdienius drabužius. 

Visas išskyrus Sentą, kuri stovėdama prie baro, įsitraukusi į po- 
kalbį su Filipui nepažįstamu žmogumi, per Dženisę perdavė ži- 
nią, kad pati susiras kelią grįžti, ją pavežės. Reikia, kad pavėžė- 
tų, galvojo įsižeidęs Filipas, nes po griedros dienos pradžios ir 
saulėtos popietės ėmė smarkiai lyti. Grįžti ir įžengti į tuščius na- 
mus buvo dar nykiau. Trys merginos nuėjo į Čerilės ir Fionos kam- 
barį, dabar vien Čerilės, o Filipas išleido iš virtuvės Hardį. Jis 
persirengė džinsais ir megztiniu, ir kadangi lietus, atrodo, trum- 
pam apstojo, pavedžiojo po kvartalą šunelį, o grįždamas sutiko 
Stefani ir Dženisę išeinančias. 

Dabar pasitaikė proga bandyti pasikalbėti su Čerile. Ji turėtų tebe- 
būti viršuje. Pusiau pakilęs laiptais, jis išgirdo iš už jos durų sklin- 
dančią muziką ir nuėjo į savo kambarį. Duos jai dešimt ar daugiau 
minučių. Filipo kambarys buvo labai mažas, tilpo tik viena lova, spinta, 
staliukas ir siaura stačiu atlošu kėdė. Ir nors jis dirbo firmoje, kuri, 
be kitų paslaugų, specializavosi mažų kambarėlių, kaip šis, įrangoje, 
pertvarkydama juos taip, kad atsirastų daugiau vietos, jam niekad 
nekildavo noras panašiai persitvarkyti čia. Iš dalies dėl to, jog neno- 
rėjo Glenalan Klouzo gerinti. Tik jį pagražink, ir Kristina, o tada ir jis 
pats, gali susigundyti čia likti amžinai. Antra vertus, viskas būtų ki- 
taip, jei Kristina būtų ponia Arnhem, gyventų Čigvele, O šį namą per- 
leistų jam. Tada taip, jis namą išgražintų. 

Jis atidarė spintą ir iškėlė Florą. Ji tebebuvo susukta į mėlyną 
plastikinį maišą, perplėštą, kad matytųsi veidas. Filipas atrišo maz- 
gą ir nutraukė maišą jai per galvą. Pastatė ją kampe prie lango. 
Įdomus dalykas: užteko ją pastatyti, ir tuoj pagerėjo kambario vaiz- 
das. Jos balta marmurinė oda pilkoje nuo lietaus šviesoje, atrodė, 
švytėjo. Įdomu, ar pavyktų pašalinti žaliąją dėmę nuo kaklo ir krū- 
tinės? Jos akys žiūrėjo į tolį, veidą nušvietė pagoniška išmintis. 

Arnhemas ir jo žmona turėjo jos pasigesti, kai tik pažiūrėjo į 


sodą. Galbūt, kai tik jie grįžo, apie vagį, kurį matė nešantį pail- 

zą ryšulį, jiems papasakojo kaimynas, ir jie suprato, kas atsiti- 
ko. Tačiau Filipas nemanė, kad Floros paėmimą jie sietų su juo. 
Jei Arnhemas jį apskritai atsiminė, tai tokį, koks jis tada buvo, 
ką tik baigusį studentėlį, naujai iškeptą ,„Rouzberi Lon“ prakti- 
kantą, kurio išvaizda labai skyrėsi nuo kaimyno nupasakoto as- 
mens: su kostiumu ir trumpais plaukais. Netekęs Floros, Arnhe- 
mas galėjo net apsidžiaugti, nes pats turbūt atsikratyti Flora 
prietaringai nesiryžo. Jam besvarstant, ar pirma bandyti paša- 
linti dėmę su dėmių valikliu, ar pakalbėti su Čerile, ji pati už- 
kalbino jį nuo laiptų aikštelės. 

Jie niekada nesibelsdavo į viens kito duris ir neidavo į kambarį 
nekviesti. 

— Filai? Tu namie? 

Jis užmetė ant kėdės „Brolių Mos“ drabužius ir ja užstatė Florą, 
kad nesimatytų. Atidarius duris, už jų nieko nebuvo, bet paskui 
pasirodė iš savo kambario Čerilė, apsirengusi išeiti savo įprastine 
uniforma, su kaubojiška skrybėle rankoje. Jos plaukai, tą rytą su- 
sukti į minkštas švelnias garbanas su sklastymu per vidurį — pa- 
mergės šukuosena — nesiderino su juodai išdažytomis akimis ir iš- 
piešta ant vieno skruosto žalia žvaigžde. 

— Ar padarysi man paslaugą? — paklausė ji. 

Neišvengiamas atsakymas: 

— Žiūrint kokią. 

— Ar nepaskolintum penkių svarų? 

— Čerile, — tarė jis, — turiu pasakyti, kad mačiau tave trečiadienį 
Edžver Roude. Apie šeštą ar pusę septynių. Tu verkei ir tartum ne- 
tvirtai laikeisi ant kojų. 

Ji spoksojo į jį, apatinė lūpa atvėpo. 

— Negalėjau sustoti, įstrigau kamštyje. Atrodei kaip girta. Galvo- 
ju, kad gal tu pastaruoju metu vartoji narkotikus, bet panašiau, kad 
buvai girta. 

— Aš negeriu, — tarė ji. — Argi tu nieko nepastebi? Ar nematei, 


kad aš neišgėriau net to putojančio šlamšto per vestuves. Man už- 

tenka taurės vyno, kad mane mėtytų į šalis. —- Ji paėmė jį už paran- 
kės. — Ar paskolinsi man penkis svarus? Rytoj atiduosiu. 

— Svarbu ne pinigai, — pasakė jis, nors, aišku, tam tikra prasme 
pinigai buvo svarbu. Jis turėjo atliekamų grynais labai nedaug. — 
Bėda ne piniguose. O ką tai reiškia, kad man grąžinsi juos rytoj? 
Rytoj —- sekmadienis. Iš kur sekmadienį gausi pinigų? 

Ji įdėmiai žiūrėjo į jį veriančiu, beviltišku žvilgsniu. 

— Čerile, kaip tu gauni pinigų? Iš kur? 

— Kalbi kaip policininkas, - pasakė ji, - kaip policininkas tardo 
žmogų. 

Jis nusiminęs tarė: 

— Manau, kad turiu teisę paklausti. 

— O aš taip nemanau. Man jau sukako aštuoniolika. Aš suaugusi, 
kaip ir tu. Galiu balsuoti. 

— Balsavimas čia nieko dėtas. 

— Prašau, — maldavo ji, — prašau, tik paskolink man penkis sva- 
rus. Atiduosiu rytoj. 

— Kai trečiadienį gausi pašalpą, atiduosi. 

Jis grįžo į savo kambarį ir iš piniginės, buvusios „Brolių Mos“ 
kelnių kišenėje ištraukė paskutinius penkis svarus. Liko trys svarai 
monetomis ir keletas pensų. 

Ji čiupo pinigus. Kai jau laikė juos sugniaužtus rankoje, prispau- 
dusi prie savo odinio švarko atlapų, nusišypsojo ir ištarė: 

— Labai ačiū, Filai. 

Nežinojo, ką jai pasakyti. Grįžo į savo kambarį ir atsisėdo ant 
lovos. Jos kojos nubildėjo laiptais žemyn, ir jis laukė fasadinių durų 
trinktelėjimo. Tačiau išgirdo ją su kažkuo kalbančią, trumpą apsi- 
keitimą keliomis frazėmis, kurių jis nenugirdo. Tikriausiai grįžo mo- 
tina pasiimti tai, ką pamiršo. Pamiršti daiktus, pinigus, raktus, švar- 
ką, tinkamus batus Kristinai buvo įprasta. 

Durys trinktelėjo, bet ne taip smarkiai kaip paprastai. Namas nuo 
pamatų iki stogo nesudrebėjo. Jis nuėmė nuo kėdės išsinuomotus 


drabužius, iškratė kišenes, sutvarkė juos ant pakabų ir sukabino 

spintoje. Vėl pradėjo lyti, lietus su vėjo gūsiais daužėsi į langą. 
Kažkas pasibeldė į duris. 

Tačiau niekas šiuose namuose to nedarydavo. Jis pagalvojo: o jei 
tai policija ieško manęs už tai, kad paėmiau Florą, o jei čia ji. Per 
nugarą perbėgo šaltas šiurpuliukas. Bet jis jos neuždengė, kur nors 
nepaslėpė. Atidarė duris. 


Tai buvo Senta Pelhem. 


**+xX 


Buvo užmiršęs, kad ji grįš. Tebevilkėjo pamergės suknele ir buvo 
labai šlapia. Šlapi plaukai — nuo jų varvėjo vanduo, o taškuotas 
tiulis, kuris turėjo būti standus ir papūstas, karojo kaip perlytos 
gėlės žiedlapiai. Koralų spalvos atlasas buvo prilipęs prie jos plonų 
trapių šonkaulių ir didelių apvalių krūtų, neįtikėtinai stambių to- 
kiai lieknai merginai. Nuo šaltos šlapios medžiagos prisilietimo krūtų 
speneliai kyšojo. 

— Ar kur nors yra rankšluostis? 

— Vonioje, - atsakė jis. Ar ji to nežinojo? Argi ji ne šiuose namuo- 
se apsivilko tą kvailą apdarą? 

— Visgi neradau, kas mane pavėžėtų, — pasakė ji, ir jis pastebėjo, 
kad ji uždususi. — Reikėjo eiti pėsčiai. — Nors labiau atrodė, kad ji 
bėgo. 

— Taip apsivilkusiai ? 

Ji nusijuokė gerkliniu springstančiu juoku. Atrodė siaubingai ner- 
vinga. Nuėjo į vonią ir grįžo vienu rankšluosčiu šluostydamasi plau- 
kus, kitą persimetusi per petį. Filipas tikėjosi, kad ji eis į Čerilės 
kambarį, bet ji atėjo į jo ir uždarė iš vidaus duris. 

— Kažkur yra plaukų džiovintuvas. 

Ji papurtė galvą — nuėmė nuo galvos rankšluostį ir smarkiai ją 
krestelėjo. Blizgantys plaukai skriejo, o ji pirštais juos kedeno. Jis 
beveik nesuprato, ką ji daro, nesuvokė, kad ji nuspyrė batelius, 


nusimovė šviesias šlapias, purvu aptaškytas kojines ir atsistojusi 

per galvą nusiplėšė nuo savęs suknelę. Stovėjo žiūrėdama į jį, nu- 
leidusi prie šonų rankas. 

Kambarys buvo toks mažas, kad du žmones visada skyrė ne di- 
dėsnis kaip dviejų pėdų atstumas. Taigi jis atsidūrė ne toliau kaip 
per rankos ilgį nuo šios nuogos merginos - jos keisto, lieso didžia- 
krūčio balto lyg marmuras kūno, o jos pilvo apačioje trikampio, ne 
sidabrinio ar šviesaus, bet raudono kaip ugnis. Filipui nebeliko abe- 
jonių — nesvarbu, ką jis jautė prieš trisdešimt sekundžių, — dėl to, 
kas vyksta ir ką ji ketina daryti. Ji stebėjo jį tuo įtemptu, bet pa- 

-slaptingu žvilgsniu, kokiu jį dažnai apdovanodavo per vestuves. Jis 

žengė prie jos, ištiesė rankas ir suėmė už pečių. Keista, tikėjosi 
pajusti marmuro vėsą, bet ji buvo šilta, netgi karšta, jos oda sausa ir 
švelni kaip šilkas. 

Filipas pamažu ją apkabino, mėgaudamasis slidžia, švelnia jos 
liekno kūno nuogybe, prisispaudusia prie jo kūno. Kai ji atlošė gal- 
vą, kad pasiektų jo lūpas, jos ilgi šlapi plaukai, plekštelėję jam per 
rankas, sukėlė virpulį. Atseginėdama jo marškinius, bučiuodamasi 
ir darbuodamasi liežuviu tarpais ji šnibždėjo: 

— Į lovą. Man šalta. Man šalta. 

Bet jos kūnas buvo karštas tarsi įkaitęs tropikų paplūdimyje, 
karštis nuo jos tvoskė. Jis sušildė šaltas paklodes. Filipas užsi- 
traukė pūkinę antklodę ir jie gulėjo po ja prisispaudę vienas prie 
kito siauroje lovelėje. Lietus ėmė belstis į langą. Staiga godžiai ir 
aistringai ji ėmė jį myluoti. Pirštais įsisiurbusi į jo kaklą, pečius, 
ji slinko jo kūnu žemyn, bučiuodama, laižydama jį uždususi, su 
rafinuotu pasigardžiavimu. Išsilenkusi virš jo po antklode ji brau- 
kė jo kūną plaukais, viliojo liežuviu. Jos lūpos buvo švelnios, gos- 
lios ir minkštos. 

Dusdamas jis ištarė: „Ne!“ ir dar kartą: „Ne!“ Kadangi to buvo 
per daug, priartėta prie sprogimo ribos. Pakaušyje ir akyse raibulia- 
vo raudona šviesa. Suvaitojęs jis prisitraukė ir įėjo į ją, jos baltą 
kūną, dabar žliaugiantį prakaitu, nusileidžiantį ant jo keistu vir- 


pančiu ritmu. Ji laikė jį tvirtai apglėbusi, užgniaužusi kvapą, pas- 

kui iškveėpdama paleido, vėl įkvėpusi suspaudė ir po visko trumpai 


plonu balsu riktelėjusi, galutinai atšlijo išlaisvindama juos abu. 


* ki 


Jos sidabriniai plaukai gobė jo pečius kaip lietus, kurį jis matė 
srūvantį tiesiomis blizgančiomis čiurkšlėmis už lango. Jis jautė 
gilų, nepaprastai stiprų pasitenkinimą, tarsi rado tai, ko visada 
ieškojo ir tai buvo puikiau, negu tikėjosi. Dabar, rodėsi, reikėjo 
kažką pasakyti, tačiau į galvą atėjo tik: „Ačiū, ačiū“, ir jis jautė, 
kad garsiai šių žodžių ištarti nedera. Tada suėmė rankomis jos 
galvą, pasuko į save veidu ir prigludo prie jos lūpų ilgu ir labai 
švelniu bučiniu. 

Ji neištarė nei žodžio nuo to laiko, kai sakė, kad šalta, kad reikėtų 
į lovą. Tačiau dabar pakėlė galvą ir padėjo jam ant peties. Kairiąja 
ranka paėmė jo dešinę ir sunėrė jųdviejų pirštus. Tuo savo aukštu, 
gryno tono balsu tarė: „Filipai...“ Ištarė jo vardą susimąsčiusi, tar- 
si įsiklausydama į jo skambesį, tarsi norėdama įsitikinti, kad tas 
skambesys jai patinka. „Filipai“. Jis jai nusišypsojo. Jos akys buvo 
šalia, burna taip arti jo veido, kad jų lūpos beveik lietėsi. Matė 
kiekvieną jos lūpų detalę, jų švelnius išlenkimus, jų mielus pasi- 
slėpusius kampučius. 

— Ištark mano vadą, — paprašė ji. 

— Senta. Gražus vardas, Senta. 

— Klausyk, Filipai. Kai aš tave čia šį rytą pamačiau, tučtuojau 
supratau, kad tu esi tas. Supratau, kad tu — vienintelis. 

Jos tonas buvo labai iškilmingas. Ji pasikėlė ant vienos alkūnės. 
Žiūrėjo jam tiesiai į akis. 

— Pamačiau tave kitoje kambario pusėje ir supratau, kad tu man 
vienintelis per amžius. 

Jis nustebo. Iš jos to visiškai nesitikėjo. 

— Aš ilgai tavęs ieškojau, — tarė ji, —- o dabar radau, ir tai — nuostabu. 

Jos primygtinis aiškinimas jį šiek tiek trikdė. Tą sumišimą jis 


galėjo įveikti tik paversdamas viską beveik juokais, šaipydamasis. 

— Negali būti, kad ilgai ieškojai. Kiek tau metų, Senta? Ne dau- 
giau kaip dvidešimt, tiesa? 

— Dvidešimt ketveri. Matai? Aš tau sakysiu viską, nieko nuo ta- 
vęs neslėpsiu. Gali manęs klausti ko non. 

Jis nelabai norėjo klausinėti, norėjo tik laikyti ją, jausti ir išgy- 
venti šią palaimą. 

— Aš tavęs ieškojau nuo šešiolikos metų. Matai, visada žinojau, 
kad pasaulyje yra man skirtas vienas žmogus, ir žinojau, kad pama- 
Čius jį, atpažinsiu. 

Ji lūpomis palietė jo petį. Pasuko veidą ir pakštelėjo į už rakti- 
kaulio iškilusius raumenis. 

— Aš tikiu, kad sielos atsiranda poromis, Filipai, bet kai gimsta- 
me, jos perskyla ir mes visą gyvenimą bandome surasti savo antrąją 
pusę. O kartais žmonės suklysta ir gauna ne tą pusę! 

— Šį kartą nėra klaidos. Tiesa? Man neatrodė klaida. 

— Tai truks amžinai, - ji pareiškė. — Argi nejauti? Pamačiau tave 
kitoje kambario pusėje ir supratau, kad tu mano sielos dvynys, an- 
tra pusė. Štai kodėl pirmiausia, ką tau pasakiau, pirmas mano ištar- 
tas žodis buvo tavo vardas. 

Filipas manė atsimenąs pirmuosius jos pasakytus žodžius, kad 
Hardis yra keistas šuo, bet gal jis klydo. Pagaliau ar tai svarbu? Ji 
buvo jo lovoje, mylėjosi su juo taip stebuklingai, kaip nei viena 
mergina iki šiol, ir garantuotai mylėsis vėl. 

— Amžinai, — sušnibždėjo ji, mįslinga šypsena iš lėto nušvietė jos 
veidą. Dėl tos šypsenos jis apsidžiaugė, nes nenorėjo jos per dide- 
lio rimtumo. 

— Filipai, nenoriu, kad sakytum, jog mane myli. Dar ne. Nesaky- 
siu, kad tave myliu, nors myliu. Šie žodžiai tokie nuvalkioti, visi 
juos sako, jie ne mums. Tai, kas dabar tarp mūsų, kas bus tarp mū- 
sų, yra per daug reikšminga, mūsų jausmai pernelyg gilūs. 

Ji įsikniaubė į jo peties įdubą ir pirštais lengvai perbraukė per 
visą jo kūną nuo viršaus žemyn, vėl jį sujaudindama. 

— Filipai, ar man pasilikti čia su tavim nakčiai? 


Jam buvo pikta, kad reikia to atsisakyti. Kristina neateis į jo kam- 

barį šįvakar, bet ateis iš ryto, visada ateina, nešina arbatos puode- 
liu, aplaistyta lėkštute ir aplipusia cukrumi cukrine su įkištu drėg- 
nu šaukšteliu. Ji jo nekritikuotų, gal net neužsimintų, kad rado jį su 
mergina lovoje; tik atrodytų išsigandusi ir baisiai sutrikusi: akys 
išplėstos, viena ranka pakelta prie papūstų lūpų, - jis negalėtų to 
ištverti. Jam to būtų per daug. 

— Norėčiau, kad pasiliktum, labiau už viską pasaulyje, bet ma- 
nau, kad nieko neišeis. 

Kadangi jos gerai nepažinojo, tikėjosi, kad ji iškels sceną, įsius, 
o gal ims verkti. 

Jį nustebino jos spinduliuojanti šypsena, tai, kaip ji suėmė jo gal- 
vą ir švelniai pakštelėjo jam į lūpas. Tučtuojau išlipo iš lovos, pur- 
tydama galvą pakedeno plaukus. 

— Nesvarbu. Galima eiti į mano namus. 

— Turi savo namus? 

— Žinoma. Dabar tai ir tavo namai, Filipai. Supranti, tiesa? Tavo 


taip pat. 


Čerilės kambaryje, — tuo momentu tuščiame, — ji persirengė dra- 
bužiais, kuriais tikriausiai vilkėjo atvykdama tą rytą: ilgu juodu sijo- 
nu, ilgu palaidu megztiniu, megztu iš sidabrinių kaip jos plaukai siū- 
lų. Šie rūbai slėpė jos figūrą, kaip musulmoniškų šalių moterų kūnus 
slepia čadra. Jos grakščios blauzdos ir mažyčiai kulkšniukai buvo 
aptempti pėdkelnėmis, kojos apautos žemakulniais juodais lakuotais 
bateliais. Ji grįžo į jo kambarį ir pirmą kartą pamatė kampe Florą. 

— Ji panaši į mane! 

Jis prisiminė, ką galvojo Arnhemo sode prieš ją vogdamas: jei 
sutiks panašią į ją merginą, tučtuojau ją įsimylės. Jo akys krypo nuo 
Sentos prie skulptūros ir jis matė panašumą. Taip dažnai, kai ma- 
nai, kad kas nors į ką nors, ar į paveikslą, panašus, sulyginus pana- 
šumas išnyksta. To neįvyko. Jos buvo dvynės: viena iš akmens, kita 


iš kūno. Jis šiek tiek suvirpėjo, lyg būtų įvykę kažkas iškilmingo. 

— Taip, ji panaši į tave. — Jis suvokė kalbąs labai rimtai. - Kada 
nors aš tau apie ją papasakosiu, — tarė jis. 

— Taip, būtinai. Aš noriu apie tave žinoti viską, Filipai. Noriu žinoti 
viską. Apsirenk ir dabar einam. Aš bijau kitų žmonių. Ak, tavo moti- 
nos, seserų, nežinau. Tiesiog nenoriu nieko kito matyti. Manau, kad 
pirmasis mūsų vakaras turėtų būti kažkoks šventas, tiesa? 

Jiems prieš pat išeinant lietus liovėsi, ir kai jie išėjo į paplukusią 
gatvę, pasirodė besileidžianti saulė. Saulėje visos balos ir užlietos 
vietos spindėjo, lyg gatvė būtų išgrįsta auksu. Ji šiek tiek delsė 
išeiti iš namo, tarsi reikėtų ruoštis šuoliui nerti. Gal taip ir buvo, 
nes gatvė atrodė kaip seklios upės vaga. Jau automobilyje ji įkvėpė 
oro ir atsiduso ar su palengvėjimu, ar tiesiog iš laimės. Jis atsisėdo 


šalia, ir jie pasibučiavo. 


PENKTAS SKYRIUS 


Londono Vakarų Kliberno dalies ir į šiaurę nuo Harou Roudo jis 
beveik nepažinojo. Temo, ir po lietaus gatvėse žmonių nesimatė. 
Priešais didžiulį griozdišką mokyklos pastatą, stovintį nuo šio šimt- 
mečio pradžios ir aptvertą aukšta mūrine tvora, buvo labdaringa 
valgykla neturtėliams, virtuvė su sriuba. Ant jos laiptų eilėje laukė 
vyrai ir viena senutė su pintine ant ratukų, kurioje tupėjo šuo. Fili- 
pas pravažiavo pro bažnyčią, stūksančią tarp medžių kaip miške 
tamsiame šventoriuje, ir pasuko į Tarsus gatvę. | 

Tik sprogstantys platanai, kurie netruks apsidengti gausia lapi- 
ja ir paslėps suskilusius šaligatvius ir sulaužytas tvoras, gelbėjo 
vietovę nuo lindynių kvartalo vaizdo. Jų švelnūs besiskleidžian- 
tys lapeliai, nuauksinti gatvės lempų šviesos, metė karpytus lyg 
vynmedžio lapai šešėlius. Namas, kuriame gyveno Senta, buvo 
slyvų spalvos, tarp kitų mūrinių namų. Visi langai vienodi stačia- 
kampiai, fasado nišose. Dešimt laiptelių vedė prie fasadinių du- 
rų, sunkių paneliuotų medinių durų. Kadaise, prieš daugelį metų, 
jos buvo nudažytos tamsiai žaliai, bet dabar jose matėsi tiek at- 
plaišų, duobučių ir tikrų skylių, kad atrodė, jog jos tarnavo šaudy- 


mo treniruotėse taikiniu. Nuo laiptų galėjai pažiūrėti už jų tin- 

kuoto aptvaro — baliustrados, nuklotą aikštelę šiukšlėmis, konser- 
vų skardinėmis, apelsinų žievėmis priešais pusrūsio aukšto lan- 
zą. Senta atrakino fasadines duris. Namas buvo didelis — virš pus- 
rūsio dar trys aukštai, bet kai tik jie atsidūrė viduje, Filipas, 
neaišku kaip, pajuto, jog jie yra vieni. Tai, suprantama, nereiškė, 
kad namas priklausė vien Sentai. Du atremti į sieną dviračiai, 
krūva reklaminio šlamšto paštu ant aplūžusio raudonmedžio stalo 
bylojo ką kita. Visos durys buvo uždarytos. Senta vedė jį per kori- 
dorių, paskui laiptais žemyn į pusrūsį. Patalpų kvapas Filipui bu- 
vo nepažįstamas. Jis negalėjo jo apibūdinti, gal tik pasakyti, kad 
toks nenusakomas kvapas yra susikaupusios įvairiausios rūšies 
įsisenėjusios nešvaros — nešvarumų, kurie niekada nebuvo net pa- 
judinti, perkelti iš vienos vietos į kitą, nuo vienos krūvos ant ki- 
tos — metų metais išgulėjusių maisto trupinių, nešvarių drabužių, 
negyvų vabzdžių, voratinklių, purvo gumulų, išmatų liekanų, se- 
niai išdžiūvusių išpiltų skysčių, gyvulių plaukų ir jų ekskremen- 
tų, dulkių ir suodžių. Dvokė puvėsiais. 

Pusrūsis kadaise buvo atskiras butas. Bent taip atrodė. Jo kam- 
bariai, išskyrus vieną, virto sandėliais daiktų, kurie iš dalies buvo 
to kvapo kaltininkai. Seni baldai ir dėžės su buteliais bei stiklai- 
niais, ir krūvos senų laikraščių, ir šūsnis sulankstytų tamsių vilno- 
nių daiktų, kadaise buvusių antklodžių, kurias kandys pavertė pil- 
ka pūkų mase. Senovinė išvietė su vandens bakeliu palubėje, kurioje 
galėjai užsidaryti, užsitraukęs negrabiai vietomis prikabintą užuo- 
laidą nuo dušo. Buvo ant kojyčių vonia ir vien šalto vandens varinis 
čiaupas, pažaliavęs, apvyniotas skudurais. 

Sentos kambarys buvo vienintelis gyvenamas. Jis išėjo į gatvę, 
jos kambario langas matėsi už atitvertos aikštelės. Svarbiausia kam- 
baryje buvo didžiulė lova. Šešių pėdų pločio, įdubusiu čiužiniu, 
užtiesta rausvomis paklodėmis ir užvalkalais, iš kurių kvapo galėjai 
spręsti, kad jie keisti labai seniai. Dar buvo milžiniškas veidrodis 
puošniais rėmais su gipsiniais cherubinais ir vaisiais, ir gėlėmis; 
daug paauksuotų rėmų vietų, taip pat kokia nors detalė, šakelė ar 


žiedelis, buvo aptrupėję ar visai išnykę. 

Ant žemo stalelio pilnoje privarvėjusio vaško lekštelėje stovėjo 
beveik sudegusi žvakė, o šalia — tuščias vyno butelis. Pinta kėdė 
buvo apkrauta nereikalingais drabužiais, iš dulkino žalvarinio va- 
zono kyšojo nusibaigęs augalas. Lango nedengė jokia užuolaida, 
bet jį buvo galima uždengti medinėmis langinėmis. Pro jų plyšį į 
kambarį sklido balzgana šviesa, tačiau jos nepakako matyti aplin- 
kui. Senta buvo įjungusi šviesą, mažo galingumo lemputę po popie- 
riniu gaubtu. Tą pirmąjį vakarą, su nuostaba apsižvalgęs po kam- 
barį, pritrenktas jo vaizdo ir todėl sutrikęs, jis paklausė, ką ji dirba. 

— Aš — aktorius. 

— Nori pasakyti — aktorė. 

— Ne, nenoriu, Filipai. Juk nesakome „kunigė“ ar „išminčė“, 
tiesa? 

Jis nesiginčijo. 

— Ar tave rodė per televiziją? — paklausė jis. — Ar galėjau kur nors 
tave matyti? 

Ji nusijuokė, bet geraširdiškai, atlaidžiai. 

— Lankiau Karališkąją dramos akademiją. Dabar laukiu tokio 
vaidmens, su kuriuo tokia kaip aš galėtų padaryti geriausią pra- 
džią. Jei imčiausi bet kokio vaidmens, jis mane sužlugdytų, kaip 
manai? 

— Nežinau, - atsakė jis. — Nieko apie tai neišmanau. 

— Išmanysi. Išmoksi iš manęs. Noriu, kad turėtum apie mane sa- 
vo nuomonę, Filipai, tai bus svarbiausias dalykas mano pasaulyje, 
mūsų pasaulyje — tai, ką mes apie vienas kitą galvojame. Apsikeiti- 
mas dvasiniais dalykais bus mūsų bendro gyvenimo esmė. 

Tačiau tą vakarą nieko labai dvasingo neįvyko. Netrukus jie vėl 
sulipo į lovą. Gulint matėsi už lango einančių šaligatviu žmonių 
kojos. Vadinasi, jei jie pasilenktų, galėtų juos matyti. Ji pasijuokė 
iš jo, kai jis atsikėlė uždaryti langinių, bet jis vis tiek uždarė. 
Lempa po gaubtu su kutais skleidė blausią rusvą šviesą, kuri už- 
dėjo ant jų besimylinčių kūnų glazūrą, jų judančius sąnarius pa- 
dengė auksine plėvele. Atrodė, kad jos aistra beribė, ji stengėsi 


būti išradinga, susiraukusi dėl sutelkto dėmesio, o paskui pra- 

pliupo net dusdama juoktis. Juokėsi ji daug, jis jau mylėjo jos 
juoką. Jis jau mylėjo jos keistą balsą, ploną, bet ne šaižų, lygų ir 
tyrą, Ir ramų. 

Vidurnaktį jis ketino atsikelti ir eiti namo, bet jos išnaudotas, vis 
Jodomas, ryjamas, kratomas, sugriebiamas ir įsitraukiamas, baisiai 
nenoromis paleidžiamas, išvagotas vaikiškais stipriais pirštais, nu- 
trintas šiurkščiu katišku liežuviu, jis aikčiojo, dūsavo ir miegojo. 
Paskutinį dalyką, ką jis atsiminė prieš nugrimzdamas į gilų kaip 
mirtis miegą, buvo jos žodžiai: 


— Aš ne tik noriu tave turėti, Filipai. Aš noriu tavimi būti. 


* * 


Kitą rytą, sekmadienį, jis parsirado namo dešimtą — iki pusės 
dešimtos nepabudo - ir rado Kristiną ir Čerile besirengiančias skam- 
binti į policiją. 

— Pagalvojau, - tarė motina, — kaip būtų siaubinga, jei prarasčiau 
ne tik dukrą, bet ir sūnų. 

Ji jo neklausė, kur buvo, ir ne dėl to, kad buvo taktiška ir dis- 
kretiška. Dabar, kai jis grįžo, jai neberūpėjo, kur jis galėjo būti ar 
ką veike. 

Jis įėjo į svetainę, o atviruko nebebuvo. Ar dėl to, kad jis jai buvo 
sakęs, ar Fiona sakė? Priešais židinį ant kilimo gulėjo mažytis su- 
lamdytas rausvas rožės pumpuras. Tikriausiai jis iškrito iš pamer- 
gės vainikėlio ar puokštės, gal iš Sentos. Tačiau, keistas dalykas, — 
apie Sentą galvoti sentimentaliai, romantiškai netiko. Kad ją prisi- 
mintum, jai priklausiusi gėlytė buvo nereikalinga. Jis pakėlė ją, 
pauostė, bet ji nieko jam nereiškė. O kodėl turėtų reikšti? Jis Sentą 
turėjo ir šįvakar turės ją vėl. Jis turėjo gyvą moterį su pablukusiais 
sidabriniais plaukais. 

Į kambarį įėjo Čerilė ir įteikė penkių svarų banknotą. Nuo vakar 
dienos jis jautėsi kitaip, praėjo tik keturiolika ar penkiolika valan- 
dų, ojis — visiškai kitas žmogus; Čerilės bėdos, jei tokių buvo, nuo 


jo atitolo, jam neberūpėjo. 

— Ačiū, — pasakė jis toks susimąstęs, kad ji sužiuro. Labiausiai 
būtų norėjęs jai papasakoti apie Sentą. Na, visų labiausiai viską 
papasakoti Fionai, bet Fiona šiuo metu keliavo į Sent Piter Portą. 
Šiaip ar taip, Senta buvo pasakiusi „ne“. 

„Dar nenoriu, kad kas nors apie mane žinotų, Filipai. Kol kas. 


Kurį laiką tai turi būti mudviejų šventa paslaptis“. 


**kx 


Tai įvyko prieš dvi savaites. Ir nuo to laiko jis ją matė kiekvieną 
dieną. Prieš pirmąjį antradienį jis pasakė Kristinai, kad nenakvos 
namie, bent jau šiąnakt ir gal dar kitą naktį, nes „Rouzberi Lon“ 
įtraukė jį į savo Vinčesterio projektą ir apnakvindins viešbutyje. 
Dabar pirmą kartą jis suprato, kokia laimė turėti tokią motiną kaip 
Kristina. Tas nepraktiškumas ir neapibrėžtumas, kuris anksčiau jį 
erzino, dar daugiau - kėlė nerimą dėl jos ateities, tas jos akivaizdus 
nesupratimas bet kurių nusistovėjusių visuomenės normų, dabar 
pasirodė tikra Dievo dovana. 

Senta neturėjo telefono. Telefonas, pusiau paslėptas tarp seno re- 
klaminio šlamšto, buvo ant to stalo koridoriuje, tačiau retai kas nors 
būdavo namuose, kad atsilieptų. Tikriausiai namuose gyveno ir ki- 
ti, bet Filipas jų niekada nematė, nors vieną naktį, pažadintas tele- 
fono skambučio, jis girdėjo virš galvos šokių muziką ir valsuojančių 
kojų bildesį. 

Dažniausiai vakarais jis grįždavo namo, pavalgydavo, ką paga- 
mindavo jam Kristina, pavedžiodavo po kvartalą Hardį, paskui 
važiuodavo į Kilberną. Jam labai palengvėjo, kai vieną rytą Kris- 
tina pareiškė praleisianti vakarą su draugu, bet paliks jam valgio, 
ir ar jis nieko prieš. Draugas buvo kažkoks žmogus, su kuriuo ji 
susipažino per Fionos vestuves. Kiek reikšmingų dalykų įvyko per 
Fionos vestuves! 

Filipas liepė jai dėl valgio nesirūpinti, pavalgysiąs mieste. Jis 
nuėjo pas Sentą tiesiai iš darbo ir pirmą kartą jie valgė mieste drau- 


ge. Tai buvo nauja, panašiau į realybę. Iki tol jis palikdavo automo- 

bilį gatvėje pusę devintos ar devintą, šiek tiek nerimaudamas, nes 
rajonas buvo pavojingas. Smarkiai plakančia širdimi bėgdavo že- 
myn pusrūsio laiptais. Ten, laiptų šachtoje, dvokė stipriausiai. Bet 
uždarius Sentos kambario duris, kvapas išnykdavo. Drėgną rūgštų 
puvimo kvapą nustelbdavo smilkalai kvepiančių lazdelių, kurios 
paprastai smilkdavo jos kambaryje. Ji laukdavo jo sėdėdama ant 
palangės ar sukryžiavusi kojas ant grindų. Kartą ji tysojo nuoga ant 
lovos ir priminė jam paveikslą iš atviruko, kurį kažkas kartą atsiun- 
te Fionai, Mane „Olimpiją“. 

Eiti su ja į restoraną buvo naujas išgyvenimas. Jis sužinojo, kad ji 
ne tik vegetarė, bet nevalgo ir pieno produktų. Laimė, pasirinko 
indų restoraną. 

Ji vilkėjo keista sena suknele, kuri galėjo būti jos senelės - pilka 
su jaustais sidabriniais siūlais, be diržo, nors matėsi, kad turėjo 
būti diržas, o ant krūtinės buvo sulamdyta pilko šilko rožė. Sidabri- 
niai plaukai kabojo tarsi specialiai pirktas šydas, priderintas prie 
suknelės. Akis buvo išsidažiusi žalia, o lūpas violetine spalva. Jis 
nesuprato, ar toks apsirengimas jam patinka, bet sutriko, - jį jaudi- 
magnetofonas grojo citros muziką, o sienos buvo išklijuotos tape- 
tais su drambliais ir turbanuotais vyrais, blausioje šviesoje ji atrodė 
kaip paslapties deivė. Bet jos burna — jis negalėjo pakęsti, kad ji 
paslėpta po storu violetinių dažų sluoksniu. 

Atsargiai paprašė juos nusivalyti — jos lūpos tokios gražios. Kodėl 
jis tikėjosi griežto pasipriešinimo? Ji švariai nusivalė lūpas popie- 
rine nosinaite, paskui nuolankiu tonu pareiškė: 

— Padarysiu, ką tik nori. Kaip tau patinka, taip ir gerai. 

— Papasakok man apie save, — paprašė jis. —- Aš apie tave, Senta, 
nieko nežinau, tik kad tu aktorė, atsiprašau, aktorius, ir kad tu — 
Dareno pusseserė. Nors man sunku patikėti. 

Ji šyptelėjo, paskui ėmė juoktis. Ji mokėjo būti nepaprastai rim- 
ta, — jei jis pats bandydavo tą rimtumą pamėgdžioti, jam kažkaip 
neišeidavo, — ir mokėjo laisvai ir linksmai juoktis, kaip niekas ki- 


tas. Jis suprato, kad ji galbūt nenori būti siejama su Kouljerių šei- 

ma: gausiu būriu linksmų, mėsingais veidais, pamišusių dėl sporto 
vyrų ir azartiškų „Bingo“ žaidėjų moterų. 

— Mano motina buvo islandė, — pasakė ji. — Matai, mano tėvas 
tarnavo laivyne ir jis su ja susipažino, kai jie stovėjo Reikjavike. 

— Kodėl sakai „buvo“, Senta? Tavo motina dar gyva, ar ne? - Ji 
buvo sakiusi, kad jos tėvai išsiskyrę, gyvena su naujais partneriais. — 
Sakei, kad motina turi draugą, kurio tu nelabai mėgsti. 

— Motina mirė, kai aš gimiau. 

Jis spoksojo į ją, atrodė taip keista. Niekad negirdėjo, kad kas 
mirtų gimdydamas, žinojo tik iš senų knygų. 

— Tai atsitiko Reikjavike, aš ten gimiau. Tėvas buvo išplaukęs į 
jūrą. — Jos veide pasirodė įtari, šiek tiek nepatenkinta išraiška. — 
Kodėl tu taip į mane žiūri? Ką tu galvoji? Jie buvo vedę, jei tu apie 
tai galvoji. 

— Senta, aš nenorėjau. 

— Jis parsivežė mane į Angliją ir netrukus po to vedė Ritą. Ji ir 
yra ta moteris, kurią aš vadinu motina. Mano motinos vardas buvo 
Reidun, Reidun Knudsdottir. Tai reiškia — Kanuto duktė. Ar ne 
nuostabu? Ne „sūnus“, bet „duktė“. Senovinė matriarchato siste- 
mos linija. 

Tą vakarą ji dar papasakojo, kaip laimėjo stipendiją į dramos 
mokyklą ir tapo tais metais geriausia studente. Per atostogas, ant- 
rame kurse ji išvyko į Maroką ir išsinuomojo dviem mėnesiams 
kambarį Marakešo Medinoje. Kadangi ten vienišai vakarietei mo- 
teriai sunku, ji vilkėjo musulmonišką moterišką apdarą, šydą, pro 
kurį matėsi tik akys ir kakta, ir iki žemės juodą suknelę. Kitą 
kartą su draugais ji buvo Meksike ir pateko į žemės drebėjimą. 
Lankėsi Indijoje. Filipas neką turėjo papasakoti apie save, paly- 
ginti su jos nuostabiais ir egzotiškais įspūdžiais. Tėvo mirtis, at- 
sakomybė už motiną, rūpesčiai dėl Čerilės būtų atrodę varganos 
istorijos. 

Tačiau kartą, kai jie pusrūsio kambaryje sėdėjo prie butelio jo 
nupirkto vyno, jis visgi papasakojo jai apie Kristiną ir Džerardą 


Arnhemą, ir Florą. Smulkiai išdėstė, kas atsitiko, kai jis pro po- 

nios Ripl miegamojo langą pamatė Florą. Ji juokėsi, kai jis pasa- 
kojo, kaip vogė skulptūrą 17 kaip vienas Arnhemo kaimynas tai 
pamatė, ji net išsiklausinėjo, kur tiksliai viskas vyko, kokioje gat- 
vėje ir taip toliau; ir vis dėlto jam atrodė, kad ji nesiklauso jo 
pasakojimo taip atidžiai, kaip jis klausėsi josios. Tysodama dide- 
lėje lovoje, atrodo, ji buvo užsiėmusi savo pačios atvaizdu veidro- 
dyje. Šis kadaise buvusio elegantiško salono reliktas su paauk- 
suotais cherubinais, kuriems trūko rankytės ar kojytės, nuplėštais 
lapeliais, gėlių girliandomis atspindėjo ją kaip per miglą, tarsi 
panardintą į drumstą žalsvą vandenį, jos baltas it marmuras kū- 
nas nuo veidrodžio defektų atrodė dėmėtas. 

Jeigu ji įdėmiai jo nesiklausė, netrukus pagalvojo jis, tai tik dėl 
to, kad labai jo troško, taip, kaip ir jis jos. Buvo nepratęs prie to su 
merginomis, kurios anksčiau, kai jis jausdavo nenumaldomą porei- 
kį, būdavo pavargusios arba „tam nenusiteikusios“, arba sirgdavo 
menstruacijomis, arba ožiuodavosi dėl kokio jo pasakyto žodžio. Sen- 
tos seksualinis potraukis buvo toks pat stiprus, kaip ir jo paties. Ir — 
kokia laimė nebeturėti reikalų su tomis merginomis iš praeities — ji 
pasitenkindavo taip greitai ir lengvai, kaip ir jis. Nepaprastas atve- 
jis — nebereikėjo patirties ir kantrybės atsižvelgiant į partnerio po- 
reikius. Jo poreikiai buvo jos, o jos — jo. 

Paskutinę jų antros savaitės naktį, naktį prieš Fionai ir Darenui 
grįžtant į namus po medaus mėnesio, jis turėjo progą pažinti ją gi- 


liau. Tą vakarą ji pratrūko ir jis tuo džiaugėsi. 


Jie pasimylėjo ir atvirto nuo viens kito lovoje. Jis gulėjo nurimęs 
ir laimingas. Vienintelis dalykas, drumstęs jo pasitenkinimą, buvo 
nedidelis rūpestėlis, įsigraužęs į jo sąmonę. Kaip užvesti kalbą, kad 
ji pakeistų paklodes. Kaip tai padaryti, jos neįžeidžiant, nekriti- 
kuojant? Tai buvo toks kvailas menkniekis, tačiau paklodžių dvo- 
kas jį erzino. 

Sidabriniai plaukai dengė pagalvę. Kai kurias sruogas ji supynė į 
mažas kasytes. Ji gulėjo ant nugaros. Jos šakumo plaukai buvo skais- 


čiai ugninės nenatūralios spalvos, ir jis matė du ryškius lopinėlius: 

ant jos balto kūno ir atsispindintį veidrodyje, kuris kabėjo pasviręs 
mažiausiai per pėdą nuo sienos. 

Beveik negalvodamas, impulsyviai, paėmęs jos ranką į savąją ir 
uždėjęs ant ryškaus garbanoto trikampio, jis pusiau juokais nerū- 
pestingai paklausė: 

— Kodėl tu dažai gaktos plaukus? 

Ji pašoko. Numetė jo ranką, ir kadangi ranka gulėjo atpalaiduota, 
o jos judesys buvo visiškai netikėtas, ranka trenkė jam į krūtinę. 
Jos veidą perkreipė įsiūtis. Ji drebėjo iš pykčio, kai suspaudusi 
kumščius atsiklaupė virš jo: 

— Ką tu sau galvoji, „dažai“? Po velnių, Filipai Vordmanai! Ir tau 
pakanka prakeikto įžūlumo taip su manim kalbėti! 

Minutę kitą jis vargiai galėjo patikėti savo ausimis, kad tas tyras 
muzikalus balsas galėtų ištarti tokius žodžius. Jis atsisėdo, bandė 
sugauti jos rankas, bet teko pasilenkti, kad išvengtų į jį nutaikyto 
smūgio. 

— Senta, Senta, kas tau? 

— Kas tau, tau! Kaip tu drįsti sakyti, kad aš dažau gaktos plaukus? 

Jis buvo beveik per pėdą už ją aukštesnis ir dvigubai stipresnis. 
Ši sykį jis visgi sugriebė ją už pečių, privertė paklusti. Ji muistėsi jo 
glėbyje, gaudydama orą. Veidas nuo pastangų ištrūkti persikreipė. 
Jis iš jos pasijuokė. 

— Nedažai, tiesa? Tu blondinė, negali ten apačioje būti tokios 
spalvos. 

Atsakymą ji tiesiog jam išspjovė: 

— Aš dažau galvos plaukus, kvaily! 

Iš juoko jis ją beveik paleido. Tai padaręs, tikėjosi puolimo, užsi- 
dengė veidą rankomis ir tuo pat metu galvojo: „Kaip baisu, mes 
baramės, kas dabar bus, kas bus?“ Ji švelniai nuėmė jo rankas, 
suėmė veidą, prigludo švelniomis, šiltomis lūpomis prie jo lūpų bu- 
čiuodama saldžiau ir ilgiau negu visada, glostė jam veidą, krūtinę. 
Paskui jo ranką — tą, kuri paleista užgavo jį krumpliais, — paėmė į 
savąją ir atsargiai uždėjo ant jų barnių vietos, ant raudonų plaukų ir 


plonos šilkinės odos tarp šlaunų. 

Po pusvalandžio ji pakilo ir tarė: 

— Šitos paklodės turi šiokį tokį kvapelį. Eik ir pasėdėk ant kėdės 
minutę, aš jas pakeisiu. 

Ir pakeitė, raudonas smaragdiniai žaliomis, nešvarias sugrūdo į 
sakvojažą nešti į skalbyklą. Jis mąstė: „Mes daromės artimi, ji at- 
spėjo mano mintis, man tai patinka, aš ją myliu, kokia tempera- 
mentinga mažytė pikčiurna ji bebūtų“. 

Šiek tiek po vidurnakčio, kai paliko ją miegančią, po antklode, 
apvilkta žaliu medvilniniu užvalkalu, ir lipo tamsiais dvokiančiais 
laiptais, jam dingtelėjo mintis, kad netiki, ką ji sakė apie galvos 
plaukų dažymą. Ji tikriausiai sufantazavo. Suprantama, ji juos švie- 
sino, kažką uždėdavo, kad atrodytų sidabriniai, tai matėsi, bet jokia 
ugniaplaukė nedažytų jų metalo spalva. Kam to reikia? 

Persmelkė tarsi skausmas, kurį tučtuojau atpažino kaip baimę. Jį 
išgąsdino tai, kad ji gali jam meluoti. Bet, pagaliau, melas buvo 
labai menkas, visai nekaltas, tikriausiai todėl, kad merginos nenori 
sakyti visos tiesos, ir jis prisiminė, kaip Dženė sakė, kad jos įdegi- 
mas natūralus, kai iš tiesų ji kasdien eidavo kvarcuotis. 

Dženė — kaip seniai jis apie ją nebegalvojo. Nematė, negirdėjo 
jos balso nuo tada, kai sausio mėnesį jie susipyko. Ji norėjo, kad jie 
susižadėtų, užvedė apie tai kalbą, kai drauge atostogavo Maljorkoje 
praėjusį spalį. 

— Jei mes susižadėtume, — pasakė ji, — jausčiau, kad tau kai ką 
reiškiu, jausčiau, kad mes esame kartu, esame pora. 

— Negaliu vesti, — pasakė jai, — negalėsiu galvoti apie vestuves 
dar ilgai. Kur mes gyventume? Čia, su mano motina? 

Ū tada, suprantama, paaiškėjo tikroji priežastis. 

— Nemanau, kad turėčiau su tavim miegoti, jei čia tik atsitiktinis 
ryšys. Mano nuomone, negerai, jei nėra tvirto nusistatymo. 

Ji spyrė jį pažadėti tai, ko jis negalėjo, nenorėjo. Išsiskirti su ja 
buvo kur kas skaudžiau, negu jis tikėjosi, bet dabar tai atrodė iš- 
mintingiausias sprendimas. 

Keista lyginti ją, o greičiau galvoti, kuo ji skiriasi nuo Sentos. 


Važiuodamas namo, jis sugavo save garsiai juokiantis nuo minties, 

kad Senta prašytų pastovaus ryšio, susižadėti. Jos pastovumo sam- 
prata buvo tokia, apie kokią priemiesčio pelytė Dženė niekada ir 
nesapnavo: amžinas įsipareigojimas, visiškas išskirtinumas, tobu- 
la, neturinti sau lygių dviejų žmogiškų būtybių sąjunga, leidžiantis 


į gyvenimo nuotykį. 


**kxX 


Fionos ir Dareno grįžimas padėjo Filipui įsisąmoninti nuostabų 
dalyką: jis pažinojo Sentą tik dvi savaites. Fionos ir Dareno nebuvo 
dvi savaites, o prieš jiems išvykstant Senta jam buvo iš esmės sve- 
tima, mergina absurdiška oranžiniais taškais suknele, kuri mėtė jam 
pilname žmonių kambaryje paslaptingus žvilgsnius, o jis, kvailys, 
nesuprato, ką jie reiškia. 

Nuo to laiko kasdienis su ja bendravimas jį įtikino, priešingai 
buvusiai patirčiai, kad jos pusbrolis Darenas tikriausiai kur kas įdo- 
mesnis ir gudresnis, negu jis šį prisiminė. Tikriausiai jis dėl Dare- 
no klydo. Gal ir natūralu jausti, kad bet koks vyras yra per prastas 
tavo seseriai. Tačiau dabar, būdamas savo naujojo svainio draugijo- 
je, suprato neklydęs. Kresnas, užsiauginęs nemažą pilvuką, nors 
tik dvidešimt ketverių metų, Darenas sėdėjo ir kvatojo, žiūrėdamas 
kažkokį televizijos serialą, kurį jam, atrodo, būdavo privalu pama- 
tyti, niekada nepraleisti, net ir būnant svetimuose namuose. Jis at- 
kakliai jį žiūrėjo ir tuos du sekmadienius, kai jie buvo išvykę, di- 
džiuodamasi pasakojo Fionai, kaip motina pasakotų apie savo 
kūdikio gerą apetitą. 

Grįžę prieš dieną namo, jie atėjo arbatos, nors gerti arbatą Glena- 
lan Klouzo namuose nebuvo mados. Kristina patiekė vieną iš savo 
kulinarinių šedevrų — supjaustytą dešrą su konservuotų spagečių 
žiedeliais. Po to ji ketino padaryti Fionai šukuoseną ir buvo vaikiš- 
kai laiminga, kad nors kartą Fiona jai tai leido. Filipas pastebėjo, 
kad Kristina gana gražiai atrodo. Be abejonės, ji atrodė geriau — 


jaunesnė ir tiesiog laimingesnė — nuo vestuvių dienos. To negalėjai 

paaiškinti palengvėjimu, kad vestuvės baigėsi ir Fiona ištekėjo, nes 
ji kartą kitą siūlė — ji niekada nereikalaudavo, tik siūlydavo, —- kad 
Fiona, būdama tokių metų, galėtų sau leisti porą metelių dar nete- 
kėti. Tikriausiai tai naujas draugas, bendravimas su bendraamžiu. 
Ji buvo rausvai pasidažiusi lūpas, gana vykusiai ir neišsitepliojusi 
lūpų pakraščių, plaukus perskalavusi tuo auksinį atspalvį suteikian- 
čiu preparatu, kurį iki šiol taupydavo klientams. 

Jie pasitraukė į virtuvę. Filipas girdėjo motiną giriant Fionos 
tamsiai mėlyną džemperį, kuriuo ji vilkėjo, ir sakant „ar ne keis- 
ta, nusipirkti gernsi Gernsyje“. Fionai kantriai paaiškinus, kad 
drabužis pavadintas salos vardu, taip kaip ir džersi, sukėlė nuo- 


stabos šūksnius. 


Čerilė, kaip paprastai, buvo išėjusi. Filipas liko vienas su svai- 
niu. Nebegalėdamas daugiau žiūrėti televizijos, Darenas plepėjo 
tarptautinio sporto temomis, apie naująjį „Fiatą“ ir grūstį keliuose, 
o ypač plačiai nušvietė jų medaus mėnesį aplankytas vietas. Gern- 
sio uolos buvo aukščiausios, kokias jam teko matyti, tikriausiai aukš- 
čiausios Britų salose, jam sunku buvę įvertinti jų aukštį. O Laman- 
šo srovės yra ypač klastingos. Įdomu, kiek plaukikų gavo galą per 
tas sroves. Filipas, kuriam teko keliauti į užsienį su ekskursija kelis 
kartus, pagalvojo, kad Darenas būtų vienas iš tų turistų, kurie am- 
žinai klausinėja vadovo, kiek metų tam daiktui, koks vandens gylis, 
koks to kalno aukštis, kiek reikėjo plytų tos katedros statybai, kiek 
žmonių tapė šias lubas. 

Buvo padarytos nuotraukos, o spalvotos skaidrės, ačiū Dievui, 
dar ne. Filipas norėjo pašnekėti su Darenu apie Sentą. Čia, kai nėra 
moterų, pamanė, gera proga. Suprantama, jis neketino sulaužyti Sen- 
tai duoto pažado ir atskleisti jų santykius. Tam tikra prasme būtų 
netgi puiku kalbėtis apie ją nuslepiant, kad ji jam daugiau negu 
pažįstama. Tačiau iki šiol Darenas, be perstojo kalbėdamas, visiš- 
kai pasirinktos pokalbiui temos ekstazėje nesuteikė jam tokios ga- 


limybės. Filipas turėjo laukti tinkamos progos. Jis jau žinojo, koks 

džiaugsmas ištarti prie kitų jos vardą, ir buvo jį minėjęs, nerūpes- 
tingai ir abejingai, motinai ir Čerilei. 

— Senta, ta mergina šviesiais sidabriniais plaukais, Fionos pa- 
mergė, galiu lažintis, kad nuotraukose išeis gerai. — Ir šiek tiek 
drąsiau: —- Nepasakytum, kad ta mergina, Senta, kuri buvo Fionos 
pamergė, yra Dareno giminė, tiesa? 

Jos tėvas buvo Dareno motinos brolis. Negalėjai patikėti. Jie 
neturėjo nieko bendra, jokio panašumo — nei veido bruožais, nei 
odos atspalviu, nė akimis. Buvo visiškai kitokio sudėjimo ir galė- 
jo priklausyti skirtingoms rasėms. Dareno plaukai buvo geltoni ir 
tankūs, ir gana šiurkštūs, kaip naujas šiaudų kūlys. Jo akys — mė- 
lynos, veido bruožai ryškūs ir gražūs, oda rausva. Vieną dieną jo 
vyno spalvos pagurklis nukars virš marškinių apykaklės, o nosis 
pasidarys kaip milžiniška braškė. Jis buvo kvadratinis, priminė 
kortų valetą. 

Filipas prabilo staiga, užpildydamas trumpam įsivyravusią tylą, 
kai Darenas dėliojo savo fotografijas atgal į geltoną voką: 

— Man niekada iki vestuvių neteko susipažinti su tavo pussesere 
Senta. 

Darenas pakėlė akis. Kurį laiką tylėjo, ir Filipui pasirodė, kad 
spokso nustebęs. Jam šovė į galvą keista mintis ir drauge apėmė 
panika, kad Darenas išsigins neturįs pusseserės arba net pasakys: 

— Su kuo? Tu turi omenyje Džeinę, tiesa? Ji tik sakosi, kad jos 
toks vardas. 

Tačiau tai buvo ne nuostaba. Ne domėjimasis, ne pasipiktinimas 
ar kas panašaus, o tik įprastinis Dareno lėtas suvokimas. Pamažu jo 
veidas nušvito gudria šypsena: 

— Tai tau ji krito į akį, ar ne, Filai? 

— Aš jos nepažįstu, — atsakė Filipas, — mačiau tik kartą. 

Jis suvokė, kad pirmą kartą dėl Sentos sumelavo, ir stebėjosi, 
kodėl taip padarė. Bet leidosi toliau: 

— Ji tavo pirmos eilės pusseserė? 


To Darenui buvo per daug, ir jis atsakė šiek tiek sumišęs: 

— Pirmos ar antros, ką aš žinau. Žinau tik, kad mano mama yra 
jos teta, o jos tėtis — mano dėdė, taigi, pagal mano buhalteriją, mes 
pusbroliai. Teisingai? 

Jis grįžo prie paprastesnių, geriau pažįstamų dalykų: 

— Prisipažink, Filai, ji tau tikrai patinka. 

Darenui užteko tik gudraus žvilgsnio ir mįslingos šypsenos, o tai 
Filipas be didelio vargo ir pateikė. Darenas supratingai mirktelėjo: 

— Ji, Senta, — keistuolė. Pamatytum, kur ji gyvena, tikras žiurkių 
urvas, šiukšlynas! Fiona ten ir kojos nekėlė, kai jos tarėsi dėl suk- 
nelių ir kitko, ir aš jos nekaltinu. O galėjo turėti puikius namus 
Finčlyje su dėde Tomu, jai turbūt ne visi namie. 

Nors jautė, kad su kiekvienu žodžiu vis labiau išsiduoda, Filipas 
negalėjo sustoti: 

— Tai Fiona jos gerai nepažįsta? 

— Neimk į galvą, seni. Aš ją pažįstu. Galiu ten nuvesti, jei tokie 
tavo norai. 

Daugiau Darenas dėl Sentos nebegaišo, o grįžo prie Gernsi, savo 
aistros aukštumoms, gyliams, svoriams, matams ir temperatūrų kraš- 
tutinumams. Filipas leido jam plepėti, paskui atsiprašė. Devintą jis 
turėjo būti pas Sentą. Prieš išeinant iš namų reikėjo kai ką pasižiū- 
rėti viršuje. Jam atėjo į galvą, kad Fiona gali įeiti į jo kambarį, jei ji 
vis dar namuose, po to, kai jis išėjo. Tais laikais, kai gyveno Glena- 
lan Klouze, ji ten niekada neužeidavo ir nebuvo jokios priežasties, 
kad užeitų dabar. Bet jį persmelkė kažkoks nerimas arba tiesiog 
bloga nuojauta. Marmurinė mergaitė tebestovėjo, atidengta, kampe 
tarp lango sienos ir spintos. 

Buvo be dešimties devynios, bet dar netamsu, ir mirgančioje švie- 
soje jos marmurinis paviršius švytėjo ne tik kaip perlas, bet ir kaip 
žmogaus oda, ji tarsi atgijo. Ji buvo tikra Senta. Argi tas ramus, 
tačiau spinduliuojantis žvilgsnis į tolimą horizontą ne Sentos? Tos 
sudėtos lūpos, tobulai proporcingos tiesiai subtiliai nosytei. Senta 
net buvo panašiai susišukavusi, kai jie drauge ėjo į miestą, kietai 


apsivyniojo plaukus aplink galvą, ir jie dėl išpintų kasyčių sugulė 

smulkiomis bangelėmis. Staiga jį apėmė stiprus noras, kurį pripaži- 
no absurdišku ir greitai sutramdė, tą marmurinę burną pabučiuoti, 
prispausti savo lūpas prie lūpų, kurios atrodė tokios švelnios. Jis 
vėl suvyniojo skulptūrą, ne į šaltą slidų plastiką, bet į seną megzti- 


nį, ir įkišo ją į spintos gilumą. 


Kalbant apie Sentą, girdint, kaip pasitvirtina tai, ką ji sakė, jis 
jautėsi išdavikas, bet jis iš tiesų abejojo ir bijojo; su pasigardžiavi- 
mu tardamas jos skambų vardą ir girdėdamas, kaip nerūpestingai 
taria jį kiti, jis užsidegė nauja, dar karštesne aistra. Vos galėjo su- 
laukti, kol bus su ja, ir sėdėjo automobilyje dusdamas, keikdamas 
raudonas šviesoforo šviesas. Bėgo nešvariais laiptais, kūnas įtemp- 
tas kaip styga iš ilgesio, pirštai vos sugrabaliojo pataikyti raktą į 
spyną, o pradarius duris, padvelkė kvepiančiais smilkalais, ir įlei- 


do jį į jos pikantiškas dulkinas, paslaptingas valdas. 


ŠEŠTAS SKYRIUS 


Po gegužės medžiu, kurio žiedeliai seniai nubyrėjo ir kuris da- 
bar atrodė paprasčiausias žalias medis, stovėjo Kupidono figūra 
su lanku ir strėlėmis. Filipas negalėjo jos įžiūrėti aiškiai, nes žiū- 
ronų kambaryje nebebuvo. Nebebuvo nieko. Ponia Ripl įvykdė 
„Rouzberi Lon“ reikalavimus ir iš interjero pašalino kulinarines 
knygas, židinį, nuimamus medžio dirbinius ir grindų dangą. Liko 
kambario kevalas. 

Kupidonas Filipą pralinksmino. Jis žinojo, kad tai — meilės die- 
vas, ir svarstė, ar Amhemas jį pasirinko dėl to, ar tiesiog jam skulp- 
tūra patiko. Prieš mėnesį dėl Floros pakaitalo jis būtų įsižeidęs, 
įsiutęs. Bet per šias savaites jis labai pasikeitė. Vos beatsiminė, 
kodėl pavogė Florą. Suprato, kad nebepyksta ant Arnhemo, yra jam 
abejingas, net pajuto jam draugiškumą. Visas pyktis išgaravo. Ką 
gi, jei jis tą žmogų dabar susitiktų, pasakytų jam „labas“ ir pa- 
klaustų, kaip gyvuoja. 

Jo užduotis šį šeštadienį, paprastai nedarbo dieną, buvo čia at- 
vykti ir apžiūrėti ponios Ripl namus, patikrinti, ar tai, ką ji sakė 
telefonu apie paruoštą kambarį — klientais negalima pasitikėti, — 


yra teisybė. ,„Rouzberi Lon“ montuotojai turėjo atvykti pirmadienį. 


82 | RuTH RENDEL 


Filipas uždarė paskui save duris ir nulipo žemyn. Ponia Ripl laukė 
jo laiptų apačioje. 

— Aš negalėsiu jų vaišinti arbata. 

— Nieko tokio, ponia Ripl. Jie to ir nesitiki. 

Jie tikisi, bet kokia nauda su ja ginčytis? Atrodo, nebuvo prasmės 
jai sakyti — gali tik pasidaryti bėdos, - kad jei ji neduos jiems prieš- 
piet ir popiet atsigerti, montuotojai nedirbs pusvalandį nuo vienuo- 
liktos ir pusvalandį nuo trijų, nes eis į kavinę. 

— Su jais jums nebus jokio vargo ir manau, kad būsite patenkinta, 
kaip jie viską išeidami išvalys. 

— Nepakęsiu rūkymo arba tranzistorių. 

— Suprantama, - tarė Filipas galvodamas, kad tegu ji ginčijasi dėl 
to su darbininkais. Jis žinojo, kas šį mūšį laimės. 

Durys už jo užsitrenkė. Nieko keisto, kad jos lubose atsirado ply- 
šių. Jis nuėjo taku prie automobilio, kuriame keleivio vietoje jo lau- 
kė Senta. 

Tai buvo pirmas kartas, kai ji su juo išėjo pasižmonėti, nuo jų apsi- 
lankymo indiškame restoranėlyje, į kurį daugiau niekada nebeužsu- 
ko, nors, išskyrus vieną vakarą per savaitę, kurį jis nenoromis pra- 
leisdavo namie su Kristina, jis būdavo su ja kas vakarą. „Nėra prasmės 
eiti kur nors valgyti“, — sakė ji, ir jis matė, kad maistas jai nieko 
nereiškia, nors ji mėgo saldainius ir mėgo vyną. Niekada jam nevirė. 
Jis dažnai prisimindavo Fionos pastabą, kai jis paklausė —- tada jos 
nepažinojo, — kodėl Senta negali pasisiūti suknelės. Fiona atsakė, 
kad jei jis pažinotų Sentą, to neklaustų. Na, dabar jis ją pažįsta ir 
neklaustų. Tas pats ir su virimu bei namų ruoša. Ji jam sakė, kad 
dažniausiai rytais gulėdavo lovoje iki vidurdienio ar ilgiau. Jos gyve- 
nimas be jo buvo paslaptis. Jei ji buvo namie, - pasitaikius progai jis 
bandė jai keliskart skambinti, - nekeldavo ragelio, nors jis skambin- 
davo ilgai, taip ilgai, kad ji spėtų užlipti į viršų. 

Jų atsiskyrėliškas gyvenimas drauge, pusę kiekvienos nakties pra- 
leidžiant jos lovoje, buvo nuostabus, stebuklingiausia jo gyvenimo 
patirtis, bet jis kažkaip jautė, kad toks ryšys netinkamas, netikras. 


Jie turėtų būti kartu, kalbėtis, bendrauti, o ne vien dėl sekso. Kai 

jis pakvietė ją važiuoti drauge į Čigvelą sutvarkyti reikalų pas po- 
nią Ripl, o paskui kur nors pavalgyti priešpiečių, tikėjosi, kad atsi- 
sakys. Buvo maloniai nustebintas, kai ji pasakė „taip“. Dar labiau 
jis nudžiugo, kai ji, atkartodama jo mintis, pareiškė, jog jie turėtų 
visą laisvalaikį leisti kartu, visą laiką, kai nedirba. 

— Bet tu niekad nedirbi, Senta, — pasakė jis, pusiau ją erzindamas. 

— Vakar aš buvau peržiūroje, — atšovė ji, — dėl labai gero vaid- 
mens meniniame filme. Negavau. Jį gavo Miranda Ričardson, bet 
režisieriui aš patikau, jis sakė, kad buvau puiki. 


— Miranda Ričardson! 


Filipui tai padarė įspūdį. Pagalvojus, vien Sentos buvimas su Mi- 
randa Ričardson, taip sakant, toje pačioje kompanijoje, daug ką 
sakė apie jos sugebėjimus. Anksčiau jis šiek tiek sužinojo apie Ka- 
rališkąją teatro dramos akademiją, kadangi ji sakė ten mokiusis. 
Tai iš tiesų buvo įžymi dramos mokykla; tas pats, jei sakytum, kad 
mokeisi Oksforde. 

Tačiau nuo tada jis ir suabejojo. Kai jauti tokius jausmus, kokius 
jis jautė Sentai, tai buvo baisu, bet vis dėlto širdies gilumoje jis 
abejojo. Jo abejones kėlė tas jos pasakojimas apie vaikščiojimą po- 
pietėmis į Floral gatvę, kur ji, kad palaikytų gerą formą, treniravosi 
1r šoko baletą. Ten ji susitikdavo įvairiausių įžymybių, aktorių ir 
šokėjų. Vieną popietę pasakojo, kad ji ir pora pažįstamų gėrė arbatą 
su Veini Slyp. 

Jis negalėjo tvirtai tikėti. Ji pagražindavo tiesą, štai kas. Gal ji ėjo 
Kovent Gardenu ir kitoje gatvės pusėje pamatė Veini Slyp. Galbūt 
ji kartą lankėsi sveikatingumo klube ir bandė šokti su aerobikos 
grupe. Tokių žmonių yra, žmonių, kuriems tiesa atrodo per daug 
nuoga ir šalta, ir jie nori ją padailinti. Tai nėra melas, negali to 
vadinti melu. Labai galimas daiktas, kad ji taip pasakojo savo drau- 
gams, kas jie bebūtų, apie jį. Galėjai drąsiai kirsti lažybų, nepasa- 
kė, kad jis dirba virtuvės ir vonios kambarių įrangos kompanijoje 
jaunesniuoju inspektoriumi, kad gyvena su motina Kriklevude. Jos 


pasakojime jis virstų interjero dizaineriu iš Hempstedo. 

Tokios mintys jam kėlė šypseną, ir ji, atsigręžusi į jį, kai jis įlipo 
į automobilį, paklausė, kas jį pralinksmino. 

— Aš tik jaučiuosi laimingas. Puiku šitaip su tavim išvažiuoti. 

Vietoj atsakymo ji pasilenkė prie jo ir prispaudė savo rausvas 
švelnias šiltas lūpas prie jo lūpų. Kažin ar ponia Ripl juos stebėjo 
pro langą? 

— Netrukus mes būsime drauge visada, Filipai, — pasakė ji. — Aš 
įsitikinusi. Tikiu, kad tai —- mūsų slapta karminė lemtis. 

Prieš keletą dienų ji sudarė jo horoskopą, o šį rytą pasakė, 
kad svarbiausias jo skaičius yra aštuoni. Ji ėmė kalbėti apie nu- 
merologiją, pasakoti, kad jo skaičius vibruoja į Saturno planetą 
ir reiškia išmintį per patirtį, pastovumą, kantrybę ir atsakingu- 
mą. Filipas pasuko už kampo į gatvę, kur buvo Arnhemo namas, 
ir jį parodė jai. 

Ji nekreipė į namą daug dėmesio, bet nepatenkinta pasisuko į jį. 
Jis pasijuto kaltas, nes iš tiesų, kaip ji pastebėjo, jos atidžiai nesi- 
klausė. 

— Jūs, aštuoniukės žmonės, — pasakė ji, —- dažnai esate šalti ir 
santūrūs su tais, kuriuos turėtumėt mylėti ir kuriais pasitikėti. 

— Šalti? — tarė jis. - Santūrūs? Tu tikriausiai juokauji. Juokauji, 
ar ne, Senta? 

— Tai todėl, kad bijote pasirodyti esą silpni. Jums, aštuoniukės 
žmonėms, pats baisiausias dalykas, kad kiti nepagalvotų, jog jūs 
silpni. 

Jie pavalgė priešpiečius kaimo užeigoje ir pamiršo Sentos vadi- 
namus slaptus visatos kodus. Po to pastatė automobilį kažkur lauke, 
toje Esekso dalyje, kur siauros gatvelės ir atvyksta nedaug turistų, 


ir Senta nusivedė jį tarp medžių, ir jie mylėjosi ant žolės. 


Jis klausė savęs, ar ją myli, ar ją įsimylėjęs. Tą pirmąjį kartą ji 
liepė jam nesakyti, kad ją myli, taip nekalbėti. Jie turi būti kartu 


amžinai, jie turi būti kaip vienas, jie surado vienas kitą. Bet ar jis 

įsimylėjęs? Ar jis bent žino, ką iš tikrųjų reiškia taip plačiai ir nuo- 
lat vartojami tokie seni ir nuvalkioti žodžiai? 

Troškimas arba geidulys, aistra, viską užvaldantis poreikis turėti 
ją vėl ir vėl — visa tai buvo. Ir visą laiką apie ją galvojo. Mintys apie 
ją sukosi ilgose kelionėse automobiliu, lankantis „Rouzberi Lon“ 
pertvarkomuose namuose, būnant su Rojumi, namuose su Kristina 
ir Čerile, net gulint savo lovoje Glenalan Klouze, nors kai jis pary- 
čiais grįždavo iš Kilberno, paprastai būdavo tiek išvargęs, kad no- 
rėdavo tik kietai miegoti. Kartais mintyse jis su ja kalbėdavosi. Iš- 
sakydavo jai savo mintis ir būgštavimus, kadangi kažkodėl negalėjo 
jų išsakyti realiai moteriai. Tikroji Senta, nors jam kalbant, tylėda- 
vo, atrodė, nesiklausydavo. O kai jai tekdavo pareikšti savo nuo- 
monę, galėjai laukti samprotavimų apie mistines prasmes arba po- 
liarizuotus taškus, arba keisto tvirtinimo, kad jo ir jos vieningos 
sielos gali bendrauti be žodžių. 

Kaip jis galėjo būti jos antroji pusė, jos sielos dvynys, jei jis ne- 


buvo įsitikinęs, kad ją myli? 


**x* 


Birželio pabaigoje Kristina ir Čerilė išvyko atostogauti kartu. Fi- 
lipas džiaugėsi, kad kai jis nutraukė santykius su Džene ir atšaukė 
jų planuotą kelionę su grupe turistų į Graikiją, neužsakė kelionės 
su motina ir seserim. Galės praleisti dvi savaites vienas su Senta. 

Tam tikra prasme teko apgailestauti, kad reikėjo nepalikti Glena- 
lan Klouzo. Bet kas nors turėjo pasirūpinti Hardžiu. Ir Filipas pri- 
„pažino, kad nors jis ten ėjo kiekvieną vakarą su didžiausiu noru, 
nes ten buvo Senta, vien pagalvojus apie tą vietą jam užgniauždavo 
kvapą, iš tikrųjų jis negalėjo priprasti prie namų Tarsus gatvėje, 
susitaikyti su aplinka. Nešvara ir dvokas jį tebevargino. Be to, ten 
vyravo kažkokia blogį lemianti dvasia, nes nematydavai jokio kito 
žmogaus, buvo absoliučiai tylu, tik retkarčiais ta muzika ir šokan- 
čių kojų garsai. Jis iš tikrųjų turėjo susirūpinti dėl to, kad ji ten 


gyvena. Jei buvo tikrai vienas iš tų išmintingų, atsakingų „aštuo- 

niukės“ žmonių — jis tai prisiminė su šypsena, - jam turėtų būti 
neramu, kad jo mergina, jo sielos dvynys, kaip ji sakydavo, gyvena 
tame Londono rajone, tame nešvariame name. Vakarais Tarsus gat- 
vėje būdavo pilna girtuoklių, pakampėmis šlaistydavosi gaujos pa- 
daužų, ant šaligatvių ar tarpduriuose gulėjo susirietę valkatos. Ko- 
dėl jis dėl to nesijaudino? Ar todėl — baisi mintis, - kad, atrodė, čia 
jai ir vieta, kad ji pritampa prie šios vietos, kaip ir jie? 

Kartą, važiuodamas pas ją vakare ir įsukęs prie jos namų, jis pa- 
matė šaligatviu ateinančią keistą merginą. Ji plaukė link jo juoda 
iki žemės suknele, apsirišusi galvą raudona dryžuota skepeta, kaip 
afrikietė. Kai jis išlipo iš automobilio, ji palietė jo ranką ir jam nu- 
sišypsojo, ir tik tada jis atpažino Sentą. Buvo toks baisus momen- 
tas, kai jis pagalvojo, kad prie jo kimba nepatraukli prostitutė. 

Kristina su Čerile vyko į Kornvalį. Pastaruoju metu Filipas Čeri- 
lei neskyrė daug dėmesio - štai koks jis išmintingas ir atsakingas! — 
bet dabar jam rūpėjo, kaip ji tvarkysis su savo įpročiais, kokie jie 
bebūtų, kai jos su Kristina gyvens Niukvejuje. „Alkoholio ar narko- 
tikų galima gauti bet kur“, — mąstė jis. Prisiminęs, ką išgyveno toje 
varganoje gatvelėje su persirengusia Senta, jis svarstė, ar jo neišsa- 
kyta baimė vis dėlto turi pagrindo, ar Čerilė savo silpnybei užsi- 
dirbdavo pinigų versdamasi prostitucija. Sunkia širdimi jis prisimi- 
nė tuos penkis svarus, kuriuos ji grąžino taip greitai — praėjo ne 
daugiau kaip viena naktis ir rytas po pasiskolinimo. 

Jis nuvežė jas į Pedingtono stotį. Kristina vilkėjo gėlėta medvil- 
nine suknele su baltu megztiniu, kurį pati nusimezgė ilgais žie- 
mos vakarais. Iš tolo rašto klaidų nesimatė. Jis pagyrė, kad ji at- 
rodo puikiai (jos žodis), ir iš tiesų kontrastas tarp jos ir Čerilės — 
su džinsais, Peliuko Mikio marškinėliais ir juoda oda — buvo be- 
veik juokingas. Čerilė nebeatrodė jauna, buvo nepanaši nei į mer- 
gaitę, nei apskritai į žmogų. Jos veido oda atrodė šiurkšti ir pa- 
burkusi, akys pilnos kartėlio. Buvo nusikirpusi plaukus beveik 
iki viršugalvio. 

— Apsikirpai ežiuku, — tepasakė Kristina. 


= Nežinau, ką reiškia apsikirpti ežiuku. Čia „zamšinis“ kirpimas. 

— Turbūt labai gražu, jei tau patinka, - šie žodžiai buvo Kristinos 
kritikos viršūnė. 

Palikęs jas su lagaminais perone - rasti vietą pastatyti automo- 
biliui buvo beviltiška — jis grįžo į Kriklevudą svarstydamas, kas 
bus su jo seserim. Ji nieko nemokėjo dirbti, neturėjo darbo ir ga- 
limybės jį gauti, buvo baisi nemokša, neturėjo nei draugo, nei 
apskritai draugų ir, atrodo, buvo įjunkusi į kažką, ką jis bijojo 
išsiaiškinti. Tačiau, kaip visada, šias mintis netrukus išstūmė min- 
tys apie Sentą. Kai tik jis pavedžios Hardį, maus į Kilberną ir 
praleis likusią dienos dalį su ja. Jis norėjo ją prikalbinti nakčiai 
grįžti su juo į Glenalan Klouzą. 

Hardis bent kartą padoriai pasivaikščiojo, jis to nusipelnė. Pas- 
taruoju metu vargšas šunelis daugybę kartų buvo priverstas pasi- 
tenkinti tik greitu perėjimu per kvartalą. Filipas nusivežė jį į 
Hempsted Hitą ir per miškingą vietovę tarp Spenierd Roudo ir 
Sveikatos Slėnio jie nužingsniavo Haigeito link. Birželis buvo vė- 
sus, sausas ir pilkas. Ryški žolės žaluma, tamsesnės spalvos lapi- 
jos žaluma ilsino akis, veikė keistai raminančiai. Šunelis bėgo 
priešais, kartais sustodavo ir įkišdavo sujaudintą snukutį į triušių 
urvus. Filipas mąstė apie Sentą, jos baltą it marmuras kūną, tas 
per dideles krūtis, spenelius, kurie buvo ne raudoni ar rausvi, o 
blyškiai rausvo perlų atspalvio, tą raudonai bronzinį kaip raudo- 
nos gėlės kuokštelį papilvėje... 

Jis nukreipė mintis ir vaizduotę į jos veidą su Floros žvilgsniu, 
Floros pagoniškomis akimis. Į jos balsą ir tai, ką ji pasakė. Dabar 
jis apie jos kvailus mažyčius melus galėjo galvoti su švelnumu; pa- 
vyzdžiui, apie plaukų dažymą, apie peržiūrą filmavimui ir susipaži- 
nimą su Veini Slyp. Tos kalbos, kad jos motina islandė ir mirė jai 
gimstant, jos taip pat tikriausiai išsigalvotos. Argi kartą Fiona ne- 
minėjo, kad Sentos motina turi jauną meilužį? Štai jums ir mirtis po 
gimdymo! 

Ji fantazavo, tai tiesa. Kas čia blogo? Kai ką ji išsigalvojo, kad 
padarytų jam įspūdį, ir tai jį labai labai pamalonino. Kad tokia mer- 


gina kaip Senta norėtų jam padaryti įspūdį, buvo milžiniškas kom- 

plimentas. Fantazijos, jis kažkur skaitė, buvo visas žmonių turtas, 
žmonių, kurių gyvenimas buvo gana tuščias, kurie neprisitaikė prie 
realybės. Mintyse ją gynė ir jautė švelnią meilę. Laikydamas ją to- 
kia, jis neabejojo, kad ją myli. 

Padaręs tokias blaivias išvadas, Filipas pasijuto esąs gana įžval- 
gus. Atrodo, kad tuose numerologiniuose svaičiojimuose galėjo 
būti tiesos, nes jis buvo vienas iš tų, kuriems patirtis teikia išmin- 
ties. Kam sukti galvą, kad jam prifantazavo, juk iš tikrųjų jis nesi- 
jautė nei apkvailintas, nei nusivylęs, ir tai buvo puiku. Ji jo neap- 
gaudinėjo ir, tiesą sakant, gal net neketino to daryti, o tik norėjo 
prieš jį pasirodyti žavingesnė ir patrauklesnė negu iš tikrųjų. Būti 
patrauklesnei, galvojo jis, yra neįmanoma, o kai dėl žavumo — 
labiausiai jam patikdavo ją įsivaizduoti švelnios, mylinčios pri- 
gimties maža mergyte, nes ji iš esmės tokia ir buvo, aistringa my- 
limąja, kuri kartu buvo paprasta moteris su paprastos moters abe- 
jonėmis ir dvejonėmis. 

Pakeliui į Tarsus gatvę jis apsipirko. Nupirko kiniško maisto išsi- 
nešimui. Jei ji nevalgys, jis valgys. Nupirko biskvitų ir vaisių, ir du 
butelius vyno, ir didelę dėžę „Terio“ šokoladinių saldainių „Mėnu- 
lio šviesa“. Senta jam kainavo pigiau negu Dženė, nes jie taip retai 
išeidavo į miestą. Jam patikdavo gerai patuštinti kišenę perkant jai 
daiktus. 

Prie jos namų senis, apsivilkęs, atrodo, moterišku lietpalčiu, per- 
rištu virvele, rausėsi viename iš sukrautų ant šaligatvio plastikinių 
maišų. Nepaisant ant lempų stulpų priklijuotų įspėjimų, informuo- 
jančių, kad gatvių šiukšlinimas kelia pavojų aplinkai, rajono gy- 
ventojai kraudavo šiukšles plastikiniuose maišuose už sulūžusių už- 
tvarų į dvokiančias krūvas. Senis ištraukė pusę suraikyto kepalo, 
suvynioto į celofaną, ir vėl įkišęs ranką turbūt ieškojo gabalo paža- 
liavusio sūrio ar kokių nors sumuštinių likučių. Filipas matė, kaip 
jis čiupinėja rausvus lipnius kaulus, kurie kadaise buvo „Tandoori“ 
viščiuko sparnelis. Dar nemaloniau negu paprastai jam buvo dėl 
senio, kadangi pats nešėsi prabangias maisto prekes. Jis pasirausė 


kišenėje, surado svaro monetą ir ištiesė ją seniui. 

„Labai ačiū, šeimininke. Telaimina jus Dievas“. Monetos gavi- 
mas anaiptol nesustabdė tolesnių paieškų šiukšlių maišų krūvoje. 
Gal reikėjo duoti penkis svarus? Filipas užbėgo laipteliais ir įėjo 
į vidų. Kaip paprastai buvo tylu ir nešvaru. Praėjusią naktį smar- 
kiai lijo ir kažkas, aiškiai matėsi, šlapiais batais ėjo grindų plyte- 
lėmis prie laiptų, dantytais batų padais palikdamas dulkėse raš- 
tuotus pėdsakus. 

Šiandien jos smilkalų lazdelės kvapas buvo labai stiprus. Jis užuo- 
dė jį prie laiptų į pusrūsį, kur tas kvapas grūmėsi su amžinu, viską 
persmelkiančiu rūgščiu dvoku iš tamsios šulinio šachtos. Ji laukė 
jo viduje. Kartais, o šiandien kaip tik buvo tas kartas, ji vilkėdavo 
senu japonišku nublukusiu rausvų ir melsvų spalvų kimono, ant 
kurio nugaros buvo išsiuvinėtas rožinės spalvos paukštis su ilga iš- 
riesta uodega. Jos plaukai buvo susukti ant viršugalvio ir prismeigti 
sidabrinėmis šukomis. Ji ištiesė jam rankas, ilgai — mes turime ma- 
rias laiko - švelniai ir jausmingai laikė jį apkabinusi, nerūpestingai 
ir elegantiškai jį bučiuodama, o paskui įsisiurbė į jo lūpas giliu, 
ryjančiu, nesibaigiančiu bučiniu. 

Originalios dažytos langinės tebebuvo pritvirtintos prie lango rė- 
mo, ir jomis ji buvo uždengusi stiklą. Birželio dienos nedrąsi švie- 
sa, padūmavusi saulė čia neprasiskverbė. Degė lempa pakreiptu 
gaubtu taip, kad geltona šviesa užliejo lovą, sujauktą tarsi ji ką tik 
iš jos išlipo. Be to, degė ir žvakė šalia sandalmedžiu kvepiančios 
lazdelės, smilkstančios ant lėkštutės. Veidrodyje atsispindėjo visas 
kambarys, tvankus, dulkinas auksas ir purpuras, ir galėjo būti vi- 
durnaktis, bet kuris paros metas. Ten, lauke, dundėjo eismas, kar- 
tais pasigirsdavo moteriškų batų kulniukų kaukšėjimas šaligatviu, 
riedančio vaikiško vežimėlio ar dviračio ratų garsai. 

Jis atkimšo vyną. Ji nenorėjo valgyti, nevalgydavo mėsos. Sėdėjo 
ant lovos sukryžiavusi kojas, rankiodama iš dėžės mėgstamiausius 
šokoladinius saldainius ir gurkšnodama vyną iš apmusijusios žalio 
stiklo taurės, kokių turėjo dvi. Filipas nebuvo vyno mėgėjas. Jam 
nepatiko nei jo skonis, nei jo poveikis, po kurio svaigo galva ir jau- 


tėsi nemalonus skonis burnoje. Jis apskritai nemėgo jokio alkoho- 

lio, tik retkarčiais išgerdavo alaus. Bet Sentai patikdavo gerti vyną 
drauge, ir jis jautė, kad geriant vienai ją slėgtų kaltės jausmas. Ta- 
čiau geriant iš spalvotų taurių, palaikyti kompaniją buvo nesunku. 
Nesimatė, ar jose vynas, ar vanduo. O jei negalėjo neįsipilti, jis 
paprastai atsikratydavo vynu išpildamas jį į vazoną su jos vieninte- 
le kambarine gėle, nemirtingąja aspidistra. Šis augalas, ilgai kentė- 
jęs nuo tamsos, sausros ir aplaidumo, laistomas vynu suvešėjo. 

Ji sutiko išeiti su juo pasivaikščioti, nors kaip visada atrodė, ne- 
nori eiti iš kambario. Buvo maždaug dešimta valanda, kai jie grįžo į 
Tarsus gatvę. Nuvažiavo į restoraną automobiliu, italų restoraną Fern- 
hed Roude, bet nuėjo ir grįžo pėstute, apsikabinę per liemenį. Grįž- 
tant Senta tapo labai meili, vis sustodavo jo apkabinti ir pabučiuoti. 
Jis juto jos aistros šauksmą kaip spindulius, kaip pulsuojančią vib- 
raciją. Seniau Filipas dažnai matydavo gatvėje apsikabinusias po- 
reles, kurios, atrodo, nereaguodamos į aplinkinius matė tik vienas 
kitą, bučiavosi, mylavosi, rijo vienas kitą akimis pamiršę viską pa- 
saulyje. Anksčiau jis niekada taip nesielgė, o kartais jausdavo kaž- 
kokį šventeivišką pasipiktinimą tokiu elgesiu. Tačiau dabar pats 
tapo vienos tokios porelės uoliu, aistringu partneriu, kuris džiaugė- 
si malonumais bučiuotis gatvėje, lempos šviesoje, prietemoje, prie 
sienos, tamsiame tarpduryje. 

Ten, grįžus į pusrūsio kambarį, ji nebegalėjo tverti. Ji buvo alka- 
na jo, alkana meilės, ant jos viršutinės lūpos, kaktos spindėjo pra- 
kaito lašeliai, marmuro baltumo oda liguistai paraudo. Tačiau kai 
jie atsidūrė lovoje, ji buvo meilesnė ir kilnesnė negu kada nors: 
daugiau pakluso, negu valdė, daugiau davė, negu ėmė. Atrodė, kad 
Ji juda taip, kad jis pajustų kuo didesnį malonumą, jos lūpos ir ran- 
kos, ir liežuvis buvo skirti tik jam, jos pasitenkinimas sulaikytas iki 


tol, kol ateis laikas jo pasitenkinimui. 


Lėtai kylantis džiaugsmo tvanas ritosi švelniomis mažomis ban- 
gelėmis, augo, dužo tarsi griūvantys bokštai, užliejo jį ir kambarį, 
kad net sudrebėjo veidrodis, sujudėjo grindys. Jis džiūgaudamas 


sudejavo — taip buvo puiku, — ta dejonė virto triumfo šūksniu, kai ji 

banguodama visu kūnu laikė jį prispaudusi, kol pagaliau per jį pa- 
siekė savo malonumo viršūnę. Jis gulėjo galvodamas: kitą kartą aš 
duosiu jai tai, ką ji davė man, ji bus pirmoje vietoje, iš savo laimės 


pilnatvės aš jai padarysiu tą patį, ką ji man padarė. 


Jos plaukai draikėsi ant pagalvės prie jo veido sidabriniais siū- 
lais. Jie spindėjo kaip ilgos trapaus stiklo duženos. Paraudimas nuo 
jos veido išnyko ir jis vėl tapo baltas, tyras, be raukšlelės, oda tokia 
lygi, kaip iš dramblio kaulo išskaptuoto vaško spalvos žiedlapio vi- 
dinė pusė. 

Plačiai atmerktos akys atrodė iš krištolo su žaliu skysčiu, kuris nu- 
spalvino jas kaip žolės vandenį. Jis perbraukė ranka per jos plaukus, 
palaikydamas sruogas tarp pirštų, pajusdamas sveiką jų šiurkštumą. 

Lempą jis apsuko, pakreipė gaubtą, kad šviesa kristų ant jų vei- 
dų, jų aistringų akių. Dabar ji apšvietė jos viršugalvį. Jis įsižiūrėjo 
iš arčiau, pakėlė sidabru švytinčią garbaną ir nieko nelaukęs, nie- 
ko negalvodamas sušuko: 

— Tavo plaukai prie šaknų raudoni! 

— Aišku, raudoni. Sakiau, kad aš juos balinu. Na, aš juos bali- 
nu.- Jos balsas nebuvo piktas, tik šiek tiek nekantrus. — Reikia 
perdažyti. Reikėjo tai padaryti praėjusią savaitę. 

— Tu iš tikrųjų juos balinai? Tu padarei tą sidabrinę spalvą? 

— Sakiau, Filipai. Ar neatsimeni, kad sakiau? 

Jis susijuokė palengvėjusia širdimi, nurimęs, laimingas. Juokėsi 
kraipydamas galvą: 

— Aš netikėjau. Garbės žodis, netikėjau nei vienu žodžiu. 

Visa kita įvyko labai greitai. 

Senta pašoko. Ji atsitūpė lovoje ant visų keturių. Atrodė kaip žvė- 
ris — lūpos įtrauktos, plaukai nukarę. Trūko tik ilgos katiniškos be- 
siplakančios uodegos. Akys pasidarė apvalios ir žibančios, pro su- 
kąstus dantis pasigirdo šnypštimas. Jis atsisėdo ir atsitraukė nuo 


jos toliau. 

— Kas, po šimts, atsitiko? 

Balsas buvo pasikeitęs: žemas, šiurkštus, virpantis iš įsiūčio. 

— Tu manimi nepasitiki! Tu manim netiki! 

— Senta... 

— Tu manimi nepasitiki. Kaip mes galime būti lyg vienas, kaip 
mes galime būti sujungti, viena siela, kai tu manimi nepasitiki? Kai 
tu netiki? — Ji pakėlė balsą ir staugė kaip sirena: — Aš tau atidaviau 
savo sielą, aš parodžiau tau, kas mano sielos gelmėse, atvėriau tau 
savo širdį, o tu — tu ją apdergei, apspjovei, tu mane sunaikinai! 

Paskui puolė jį su kumščiais, taikydama į veidą, į akis. Jis buvo 
vyras, visa pėda aukštesnis ir dvigubai sunkesnis už ją. Nepaisant 
to, ne taip greitai pavyko ją sutramdyti. Laikoma ji muistėsi, tampė- 
si vienaip ir kitaip, šnypšdama, stengdamasi įkąsti jam į ranką. Jis 
pajuto, kaip jos aštrūs dantys prakando odą ir ištekėjo kraujas. Nu- 
stebo, kad ji tokia stipri. Ji tapo tarsi įelektrintas laidas. Ir kaip 
laidas, kai išjungi srovę, ji staiga neteko jėgų. 

Ji nusilpo ir susmuko, lyg mirštanti, kaip žvėris, kuriam nusuko 
sprandą. Ir kai ji sudrebėjo ir pasidavė, ėmė verkti — baisi rauda 
triukšmingai išsiveržė iš jos ir ji kūkčiodama gaudė orą kaip astma- 
tikas, ir vėl prapliupdavo raudoti iš baisaus sielvarto. Jis laikė ją 


glėbyje siaubingai susikrimtęs. 


SEPTINTAS SKYRIUS 


Jis negalėjo jos palikti. Pasiliko per naktį. Buvo likę dar vyno, ir 
Jis sugirdė jį supylęs į vieną iš žaliųjų taurių. Ji beveik nekalbėjo, 
tik verkė ir glaudėsi prie jo. Tačiau jį nustebino tai, kad ji tučtuojau 
užmigo, kai tik išgėrė vyną, ir jis užklojo ją antklode. 

Jam taip greitai užmigti nesisekė. Gulėjo nemiegodamas ir klau- 
sėsi, kaip virš jo galvos pradeda šokį kojos. Viens du trys, viens du 
trys, o melodija vingiavo „Tenesio valsą“, - kažką Leharo, ar ne? — 
jis retai žinojo pavadinimus, bet Kristina turėjo plokštelių. Kamba- 
rys naktį visada atvėsdavo. Buvo vasaros metas ir lauke turėjo būti 
šilta, tvanki naktis, bet čia, viduje, nuo sienų dvelkė drėgnas šaltis. 
Aišku, kambarys buvo po žeme. Po kurio laiko jis atsikėlė, atvėrė 
langines ir atidarė lango viršų. Sudegus smilkalų lazdelei, rūgštus 
namo kvapas visada grįždavo. 

Jų veidai ir susirietę kūnai, jų formos po nelygiai įvilkta į rausvą 
medvilnę antklode, matėsi blausiame veidrodyje ne kaip atspin- 
dys, bet kaip senas, nešvarus, tamsiais aliejiniais dažais nutapytas 
paveikslas. Viršuje kojos tebešoko — viens du trys, viens du trys, 


pim pom pom, pim pom pom, — pradėdamos nuo lango sienos, per 

kambarį, kad sudrebėdavo veidrodis, paskui prie durų ir vėl prie 
lango. Jų ritmas ir muzika galiausiai jį užmigdė. 

Iš ryto jis turėjo eiti namo pasirūpinti šunimi. Rytą viskas atrodė 
kitaip. Pro atvirą langą dvelkė gaivumu, žalumos kvapas tikriausiai 
atėjo iš vieno retai pasitaikančių užpakalinių sodelių, kuris nebuvo 
užverstas išardytomis mašinų detalėmis ir statybiniu laužu. Filipas 
išvirė tirpios kavos, išdėliojo duoną, margariną ir apelsinus. Ji buvo 
paniurusi ir tyli. Akys užtinusios, žvilgsnis sunkus. Jis būgštavo, 
kad jam po akim yra mėlynė, kur ji pataikė kumščiu, ir drumstas 
dėmėtas veidrodis parodė pradedantį mėlynuoti krauju pasruvusį 
sumušimą. Jo riešas, kur ji įkando, buvo ištinęs, o dantų žymės smar- 
kiai paraudusios. 

— Grįšiu po poros valandų. 

— Ar tu tikrai nori grįžti? 

— Žinoma, noriu, Senta. Tu žinai, kad noriu. Klausyk, aš atsipra- 
šau, kad pasakiau apie tai, jog tavimi netikiu. Tai buvo netaktiška ir 
kvaila. 

— Ne netaktiška. Tai parodė, kad tu manęs visiškai nesupranti. Tu 
nejauti to paties kaip aš. Aš tavęs ieškojau visą gyvenimą, o kai 
suradau, žinojau, kad tai — mano karma. O tau viskas kitaip. Aš tau 
tiktai tavo mergina. 

— Aš tave įtikinsiu, nors tai užtruktų visą dieną. Kodėl tau negrįž- 
ti drauge su manim? Tai geresnė mintis. Kam mums tūnoti šiame 
kambaryje visą dieną? Grįžtam drauge. 

Ji nesutiko. Įsižeidęs lipdamas laiptais jis galvojo, kad jis yra 
nukentėjusioji pusė, ne ji. Kartą dantistas, taisydamas jam krūminį 
dantį, sakė, kad žmogaus įkandimas yra pavojingesnis už gyvulio. 
Aišku, juokinga taip galvoti, nuo to įkandimo nieko jam neatsitiks. 
Tik kaip jį paslėpti, kol užgis. 

Hardis buvo pavedžiotas ir, kadangi Filipas jautėsi prieš jį kaltas, 
gavo didesnę porciją „Keno“ mėsos, negu jo dydžio šuniui priklau- 
so. Jis išsimaudė, užsiklijavo įkandimą pleistru ir vėl jį nuplėšė. Jei 
Senta pamatytų, jai pasirodytų, kad jis be reikalo dėl tokio men- 


kniekio nerimauja arba kad nori atkreipti dėmesį į tai, ką ji padarė. 

Šiaip ar taip, akies užsiklijuoti jis negalėjo. Iš ryto Rojui bus proga 
palaidyti liežuvį, bet dabar Filipas negalėjo apie tai galvoti.. 

Jis svarstė, ar nupirkti daugiau vyno. Gal Sentai ir patiktų, bet, 
kita vertus, jei jis nieko neatsineš, jie turės priežastį išeiti. Diena 
buvo graži, dangus giedras, saulė jau karšta. Mintis praleisti visą 
dieną pusrūsio kambaryje jį varė į nusiminimą. Pirmą kartą nuo to 
laiko, kai jie drauge, jis jos netroško, galėjo apie ją galvoti be to jos 
atvaizdo, kuris lydėjo jo poreikį su ja mylėtis. Tikriausiai tai natū- 
ralu po buvusio skandalo. 

Atvykęs, prieš užlipdamas laipteliais, jis stabtelėjo pažiūrėti į pus- 
rūsio langą. Ji vėl užvėrė langines. Jis įėjo į vidų ir nusileido į pus- 
rūsį. Kambaryje šiandien smilkalų lazdelė nedegė. Ji gulėjo lovoje 
kietai įmigusi. Pasijuto nusivylęs ir gana nepakantus. Jei būtų žino- 
Jęs, galėjo dar nevažiuoti, atlikti kokį „sekmadieninį darbą“, pa- 
žaisti, kaip kadaise, su Tedu ir Džefu tenisą arba paplaukioti „Švei- 
carų kotedže“. Bent jau galėjo pasiimti sekmadienio laikraštį. 

Sėdėjo ant vienintelės kėdės, kuria šis kambarys galėjo pasigirti, 
ir žiūrėjo į Sentą. Pamažu švelnumas, kažkoks gailestis jai sukėlė 
norą ją paliesti. Jis nusirengė ir atsigulė šalia, viena ranka apsika- 
binęs jos susirietusį kūną. 

Kai ji pabudo, buvo po pirmos. Jie apsirengė ir išėjo į vyno barą. 
Senta buvo rami ir nekalbi, kažkuo susirūpinusi ir neatidi jo kal- 
boms. Buvo vis dar neaišku, ar jis jos trokšta, tačiau malonumas 
būti su ja, atrodo, padidėjo. Jį nuolat stebino, kad buvo laikas, kai 
Jis negalvojo, kad ji graži. Kitos matytos moterys, kai jie buvo išėję, 
negalėjo jai prilygti. Ji vilkėjo sidabro pilkumo suknele su nusviru- 
sia ant krūtinės rože, avėjo sidabriniais nepaprastai aukštais kul- 
niukais bateliais ir todėl staiga tapo aukšta. Plaukai buvo užkišti už 
ausų, kuriose kabojo ilgi kaip liustros auskarai iš krištolinių laše- 
lių. Vyrai atsisukdavo vogčiomis paspoksoti į jos plikas baltas ko- 
jas, ploną liemenį ir dideles krūtis po prigludusia medžiaga. Filipas 
jos draugija didžiavosi ir nežinia kodėl šiek tiek nervinosi. 

Grįžtant ji kalbėjo apie keistus ją dominančius okultinius ir ast- 


rologinius dalykus, apie harmoniją ir neperiodinio virpesio dažnius, 

apie puikų visatos sinchroniškumą ir apie nedarnius modelius. Jis 
daugiau klausėsi jos balso skambesio, negu to, ką ji sakė. Tikriau- 
siai kalbėti tokiu tembru, tokia tartimi ji išmoko dramos mokykloje, 
jos balsas buvo tarsi dainuojantis sopranas. Tada jis prisiminė ne- 
galėjęs patikėti, kad ji iš tikrųjų lankė dramos mokyklą. Kaip vis- 
kas sunku, kaip sudėtinga, kai nežinai, kuo tikėti, o kuo ne! 

Kai jie grįžo namo, jis šiek tiek sunerimo dėl to, kaip jie praleis 
likusią dienos dalį. Ar galėtų jis būti su ja kasdieniškas, ar galėtų 
tik sėdėti ir būti kartu, ką nors drauge veikti — ne mylėtis — kaip, 
pavyzdžiui, būdavo kartu jo tėvas ir motina? 

Ji gal norės su juo mylėtis, ir jis su baime pagalvojo, kad gali būti 
nepajėgus. Jam beveik palengvėjo, kai ji atsisėdo ant lovos, o jam 
parodė į pintą kėdę ir pareiškė norinti pasikalbėti, turinti šį tą jam 
pasakyti. 

— Ką aš tau reiškiu, Filipai? 

Jis atsakė paprastai, teisingai: 

— Viską. 

— Aš tave myliu, - tarė ji. 

Ji tai pasakė taip paprastai ir švelniai, taip natūraliai ir vaikiškai, 
kad pataikė jam į pačią širdį. Buvo liepusi taip nekalbėti, sakė, kad 
to nedarys, bet dabar jis suprato, kad tokiems žodžiams atėjo me- 
tas. Jis palinko prie jos ir ištiesė rankas. Ji papurtė galvą ir kaip 
Flora žvelgė pro jį į tolį. Palietė jo ranką, švelniai pavedžiojo pirštu 
po sužalotą riešą. 

— Sakiau, kad to negalima sakyti, kol nesame įsitikinę. Na, dabar 
aš neabejoju. Aš tave myliu. Tu esi mano antroji pusė, kol tave ra- 
dau, buvau ne visa. Atsiprašau, kad įskaudinau praėjusią naktį. Iš 
sielvarto krausčiausi iš proto, aš tau sudaviau ir įkandau, kad išlie- 
čiau savo sielvartą, liūdesį. Ar gali tai suprasti, Filipai? 

— Aišku, galiu. 

— Ar myli mane taip, kaip aš tave? 

Tai buvo iškilmingas momentas. Reikėjo atsakyti oriai ir ypač 
rimtai. Jis atsakė tvirtai, apgalvotai, tarsi duodamas priesaiką: 


— Aš tave myliu, Senta. 

— Norėčiau, kad to pakaktų, pakaktų tik pasakyti. Bet nepakan- 
ka, Filipai. Privalai man savo meilę įrodyti, o aš privalau įrodyti 
savąją. Galvojau apie tai visą rytą, kol tavęs nebuvo. Gulėjau galvo- 
dama, kokį kiekvienas iš mūsų turime padaryti nepaprastą dalyką, 
kad įrodytume vienas kitam savo meilę. 

— Gerai, — tarė jis, — aš padarysiu. Ką tu norėtum, kad padary- 
čiau? 

Ji tylėjo. Jos krištolinių žalsvų akių žvilgsnis grįžo iš nematomų 
horizontų ir susitiko su jo žvilgsniu. Nenorės, kaip Dženė, sužadė- 
tuvių, pagalvojo jis, tai ne Sentos stilius, nenorės, kad ką nors nu- 
pirkčiau. Jis vylėsi, kad ji nepaprašys jo persipjauti veną ir sumai- 
šyti savo kraują su jos. To iš jos galėjai laukti, ir jis taip padarytų, 
tačiau tai jam kėlė pasidygėjimą. 

— Aš manau, kad gyvenimas yra nepaprastas nuotykis, o tu? — 
pasakė ji. — Mes tuos dalykus jaučiame vienodai, todėl aš žinau, 
kad ir tu taip galvoji. Gyvenimas baisus ir gražus, ir tragiškas, bet 
daugelis jį pragyvena kasdieniškai. Kai mudu mylimės, pasiekia- 
me aukščiausią sąmoningumo laipsnį, momentą, kai viskas atrodo 
aišku ir nuostabu, mūsų jausmai tokie stiprūs, tarsi mes viską per- 
gyventume šviežiai, iš naujo ir tobulai. Na, taip turėtų būti visą 
laiką, mes galime to išmokti ne vyno ar narkotikų padedami, bet 
gyvendami sąmoningumo viršūnėje, kasdien įsisąmonindami gyve- 
nimą kiekviena savo kūno skaidula. 

Jis linktelėjo. Ji kažką panašaus šnekėjo grįžtant. Baisiausia, kad 
Jį suėmė miegas. Jis buvo po sočių priešpiečių, išgėręs pintą alaus. 
Labiausiai jam būtų patikę gulti su ja į lovą ir ją myluoti, kol jie 
užmigs. Jautėsi labai laimingas dėl to, kad ji pasakė jį mylinti, ir tai 
žadino snaudžiančią aistrą, tokį nedidelį geidulį, kurį patenkinti 
galima ir vėliau, kai išsimiegosi, o kūnas gulės šiltas ir ramus. Jis 
jai nusišypsojo ir siekė jos rankos. 

Ji atitraukė ranką ir iškėlė prieš jį smilių. 

— Kai kas sako, kad jei nori pragyventi pilnavertį gyvenimą, turi 
padaryti keturis dalykus. Žinai kokius? Pasodinti medį, parašyti ei- 


lėraštį, pasimylėti su savo lyties žmogumi ir ką nėrs nužudyti. 

— Du pirmieji — na, iš tikrųjų trys pirmieji — neatrodo, kad turėtų 
ką nors bendra su paskutiniuoju. 

— Prašau nesijuokti, Filipai. Per daug juokiesi. Yra dalykų, iš ku- 
rių nereikėtų juoktis. 

— Aš nesijuokiau. Nemanau, kad kada nors padarysiu kurį nors iš 
tų dalykų, bet tikiuosi tai nereikš, kad negyvenau. - Jis žiūrėjo į ją 
gėrėdamasis jos veidu, didelėmis vaiskiomis akimis, burna, į kurią 
jam niekada nenusibosdavo žiūrėti. — Kai aš su tavim, man atrodo, 
kad aš tikrai gyvenu, Senta. 

Tai buvo kvietimas mylėtis, bet ji jo nepaisė. Labai ramiai, susi- 
kaupusi, ji dramatiškai pareiškė: 

— Aš įrodysiu, kad tave myliu, nes ką nors dėl tavęs nužudysiu. O 


tu privalai nužudyti ką nors dėl manęs. 


*kk 


Pirmą kartą po to, kai jie grįžo, jis pajuto, koks tvankus kamba- 
rys, pajuto pridvisusį kvapą patalynės ir krepšio su nebetelpan- 
čiais jame nešvariais drabužiais, todėl atsikėlė atverti langinių 
bei atidaryti lango. Stovėdamas, uždėjęs rankas ant pakeliamo lan- 
go rėmo ir kvėpuodamas ne itin gaiviu Tarsus gatvės oru, jis per 
petį jai mestelėjo: 

— O, žinoma. Ką nužudyti? 

— Nebūtinai kokią nors įžymybę. Iš tikrųjų paprastas žmogelis 
būtų dar geriau. Užtektų ir tokios, — ji parodė pro langą į vieną iš 
gatvės senyvų valkatų, kuri įsitaisė ant šaligatvio ir sėdėjo atsirė- 
musi nugara į pusrūsio užtvarą. — Ką nors panašaus, bet ką. Ne- 
svarbu, kas bus tas žmogus, — svarbu tai padaryti, padaryti ką nors 
labai baisaus, kad išsiskirtum iš minios. 

— Suprantu. 

Senoji moteris iš užpakalio atrodė kaip išmestas skudurų maišas, 
kuriuos surenka municipaliteto šiukšlininkai. Buvo sunku suvokti, 
kad po tais skudurais slypi žmogiška būtybė, galinti jausti džiaugs- 


mą ir kentėti skausmą. Filipas iš lėto atsitraukė nuo lango, bet ne- 


PAMERGĖ | 99 


sėdo. Atsirėmė į nubrozdintą, aplūžusį veidrodžio rėmą. Sentos vei- 
do išraiška rodė įtampą, ji buvo neįskaitoma, bet susikaupusi. Jam 
pasirodė, kad ji kalba kaip aktorė — ir nelabai talentinga aktorė, 
kuri taria išmoktos pjesės žodžius. 

— Aš žinočiau, ką tu padarei dėl manęs, o tu žinotum, ką aš pada- 
riau dėl tavęs, bet niekas kitas pasaulyje nežinotų. Tas baisias pa- 
slaptis pasidalytume abu. Žinotume, kad iš tikrųjų esame vienas 
kitam svarbesni už viską pasaulyje, jei tu galėtum tai padaryti dėl 
manęs, o aš - dėl tavęs. 

— Senta, — tarė jis stengdamasis neprarasti kantrybės, - suprantu, 
kad kalbi nerimtai. Žinau, kad čia tik tavo fantazijos. Manai, kad 
mane apgausi, bet nepavyks. 

Jos veidas pasikeitė. Ji pažvelgė į šalį, o paskui jam tiesiai į akis. 
Prabilo ramiu, šaltu balsu, tačiau atsargiai: 

— Kokios fantazijos? 

— Ak, gana. Tu žinai ir aš žinau. 

— Aš nežinau. Kokios fantazijos? 

Jis nenorėjo sakyti, nenorėjo susipykti, bet, matyt, tai buvo neiš- 
vengiama. 

— Na, jei nori, apie motiną, apie visus tuos važiavimus į užsienį ir 
peržiūras vaidmeniui su Miranda Ričardson. Suprantu, kad tai — 
svajonės. Nenorėjau tau to sakyti, bet ką man daryti, kai tu kalbi 
apie žmogžudystes, kad įrodytume viens kitam savo meilę? 

Kalbėdamas jis visą laiką rengėsi atremti jos išpuolį, panašų į tą, 
kurį jam surengė aną naktį. Tačiau ji buvo rami kaip statula, žiūrėjo 
į savo sunertas rankas žynės poza. Ji pakėlė į jį akis. 

— Tu netiki, ką aš sakau, Filipai? 

— Kaip galiu tikėti, kai tu kalbi tokius dalykus? Kai kuo tikiu. 

— Gerai. Kuo tu netiki? 

Jis atsakė netiesiogiai: 

— Klausyk, Senta, aš nieko prieš, kad tu fantazuoji, daugelis žmo- 
nių fantazuoja, kad pajvairintų gyvenimą. Aš nieko prieš, kai tu 
išsigalvoji apie savo šeimą, savo aktorystę, bet kai pradedi kalbė- 


ti apie žmogžudystes — tai taip bjauru, beprasmiška ir, be to, tik 

laiko gaišinimas. Savaitgalis, sekmadienis, galėtume kur nors gra- 
žiai leisti laiką, puiki diena, o mes sėdim, na, atvirai sakant, šlykš- 
čioje skylėje, ir tu kalbi apie tos lauke sėdinčios vargšės senos 
būtybės žudymą. 

Ji virto tragedijos mūza, niūria, liūdna. Tokia, kuri perduoda bai- 
sias naujienas apie jo šeimą arba praneša, kad visi tie, kuriuos jis 
mylėjo, nebegyvi... 

— Aš kalbu visiškai rimtai, — tarė ji. 

) Jis jautė, kad jo veidas persikreipė — akys prisimerkė, kakta susi- 
raukė — stengėsi ją suprasti. 

— Negali būti. 

— Artu rimtai sakai, kad mane myli, kad gali padaryti dėl manęs 
viską? 

— Kiek leidžia protas, taip. — Jis tai pasakė piktu balsu. 

— Kiek leidžia protas! Mane nuo to verčia vemti. Ar nesupranti, 
kad tame, kas vyksta tarp mūsų, neturi dalyvauti protas, kad tai — 
už proto ribų. Įrodymui mes privalome padaryti kažką neteisėta, 
protu nesuvokiama. 

— Tu iš tiesų nejuokauji, — pasakė jis karčiai, — arba manaisi kal- 
banti rimtai, o tai, kai tu tokios nuotaikos, reiškia tą patį. 

— Aš pasiruošusi ką nors nužudyti, kad įrodyčiau tau savo meilę, 
o tu privalai padaryti tą patį dėl manęs. 

— Tu — beprotė, Senta, štai kas tu! 

Dabar jos balsas tapo kietas kaip akmuo, tolimas. 

— Niekada taip nesakyk. 

— Nesakysiu, aš taip ir nemanau. Dievulėli, Senta, prašau, kalbė- 
kime apie ką nors kita. Ką nors darykime. Argi negalima viso šito 
pamiršti. Aš net nežinau, nuo ko viskas prasidėjo. 

Ji pakilo, prie jo prisiartino. Savo gėdai, jis instinktyviai užsiden- 
gė veidą. 

— Neužgausiu tavęs. — Ji kalbėjo su panieka. Savo mažomis ran- 
komis, vaikiškomis rankomis, ji suėmė jo rankas prie pečių. Žiūrėjo 
tiesiai jam į veidą. Aukšti batų kulniukai ją taip pakėlė, kad jai 


beveik nebereikėjo atlošti galvos. 

— Ar tu, Filipai, atsisakai tai padaryti? Atsisakai? 

— Suprantama, atsisakau. Tu gal nežinai, iš tikrųjų tu dar manęs 
nepažįsti, bet jeigu jau apie tai kalbam, aš neapkenčiu net minties 
apie žudymą ir bet kokį smurtą. Man nuo to ne tik bloga, bet man 
tai įgriso. Aš net nežiūriu per televiziją filmų, kur rodo smurtą, man 
jų nereikia, jie manęs nedomina. O dabar tu sakai norinti, kad aš 
ką nors nužudyčiau. Kaip tau atrodo, koks iš manęs nusikaltėlis? 

— Maniau, kad tu antroji mūsų sujungtų sielų pusė. 

— Ak, nekalbėk tokių nesąmonių! Tos visos nesąmonės apie sie- 
las ir karmas, ir likimus, ir kitus niekus — mėšlo krūva. Kada tu 
suaugsi ir gyvensi realiame pasaulyje? Kalbi apie gyvenimą - ar 
manai, kad būti šitame nešvariame sąvartyne ir miegoti iki pusės 
dienos tai gyvenimas? Išgalvoti istorijas, kad žmonės manytų, ko- 
kia tu protinga ir nuostabi? Maniau, kad išklausiau visas: apie tas 
keliones į Meksiką, Indiją ir kitur, apie islandę motiną ir skraidantį 
olandą, o dabar man reikia nužudyti tą prakeiktą vargšę seną val- 
katą, kad įrodyčiau, jog tave myliu! 

Ji sušnypštė kaip katė ir abiem rankom jį taip smarkiai pastūmė, 
kad jis susvyravo. Griebėsi už paauksuoto veidrodžio rėmo krašto ir 
vieną akimirką jam pasirodė, kad visas svyruojantis trapus veidro- 
džio stiklas nukris ir suduš. Bet jis tik maskatavo, pritvirtintas prie 
sienos grandine, ir sustojo, kai Filipas sučiupo jį abiem rankom ir 
prie jo prisispaudė. Kai jis apsisuko, ji gulėjo kniūpsčia ant lovos, o 
jos kūną tampė keisti konvulsiški trūkčiojimai. Pamėginus ją pa- 
liesti, ji atvirto ant nugaros, atsisėdo ir ėmė klykti. Garsas buvo 
baisus, tarsi mechaninis, iš jos plačiai išžiotos burnos iššieptomis 
kaip urzgiančio tigro lūpomis veržėsi spiegimas trumpais stakato 
intervalais. Jis pasielgė taip, kaip buvo skaitęs ir girdėjęs, - sudavė 
Jai per veidą. Tai ją tuoj pat nutildė. Ji išblyško lyg drobė, springo, 
duso, gaudė orą, pakėlė rankas ir užsidengė skruostus. Drebėjo vi- 
su kūnu. Po valandėlės pro pirštus sušnibždėjo: 

— Duok man vandens. 

Kalbėjo silpnu balsu, uždususi, tarsi sirgtų. Vienu tarpu jam dėl 


jos pasidarė baisu. Jis išėjo iš kambario ir koridoriumi pro kitus 

pusrūsio kambarius ėjo link išvietės, šalia kurios buvo atgyvenusio 
vonios kambario liekanos. Čia iš pažaliavusios supelijusios sienos 
virš vonios kyšojo vienintelis varinis čiaupas, apvyniotas skudu- 
rais. Jis pripylė puodelį, išgėrė vandenį pats ir vėl pripylė. Užsisto- 
vėjęs vanduo turėjo metalo skonį. Grįžo pas ją. Ji sėdėjo ant lovos 
susisupusi į rausvą pūkinę antklodę, tarsi būtų žiema. Virš jos už 
lango, už aptvaro vis dar matėsi senės nugara, kurią dabar dengė 
chaki spalvos švarkas. Ji nerodė jokių ženklų, kad girdėjo iš apa- 
čios sklindantį klyksmą, tikriausiai gyvenime tiek visko prisiklau- 
sė, kad pasidarė abejinga. 

Filipas priglaudė puodelį prie Sentos lūpų ir padėjo jai atsigerti, 
lyg ji iš tiesų būtų ligonė. Kita ranka ją apkabino ir švelniai uždėjo 
plaštaką jai ant kaklo. 

Jautė per jos kūną einančius virpulius ir pernelyg karštą odą. Ji 
ramiai mažais gurkšneliais gėrė vandenį, kol išgėrė visą. Jos kaklas 
išsisuko iš jo rankos glamonių, galva staiga nuo jo atšlijo, ir ji paė- 
mė iš jo puodelį nuo vandens. Visa tai ji darė labai ramiai ir švel- 
niai, todėl tai, kaip ji pasielgė vėliau, jį apstulbino, taip buvo ne- 
laukta. Ji sviedė puodelį per kambarį, kur jis trenkėsi į sieną. 

— Nešdinkis iš čia! —- suklykė jam. — Dink iš mano gyvenimo! Tu 
sugriovei man gyvenimą, aš tavęs nekenčiu, nebenoriu tavęs dau- 


giau niekad matyti! 


AŠTUNTAS SKYRIUS 


Dareno automobilis, senovinis kledaras, vos ne antikvarinė rete- 
nybė, stovėjo prie šaligatvio, o fasadinės durys buvo atviros. Ant 
laiptelių saulėkaitoje miegojo Hardis, bet pasirodžius Filipui pabu- 
do ir pribėgo pareikšti savo džiaugsmo. Dabar Filipas prisiminė, 
kad Fiona sakė atvažiuosianti sekmadienį po pietų pasiimti likusių 
savo daiktų, ir kai jis įėjo į namus, ji lipo žemyn su krūva drabužių, 
užsvertų ant vienos rankos, o kitoje laikydama žaislinį meškiuką. 

— Kas atsitiko tavo akiai? Ar susimušei? 

— Kai kas man trenkė, - atsakė jis, stengdamasis nemeluoti. Pas- 
kui sumelavo: — Palaikė mane kuo kitu. 

— Aš skambinau gal penkiasdešimt kartų nuo vakar ryto. 

— Manęs nebuvo, — pasakė jis, — kurį laiką manęs nebuvo namie. 

— Suprantu. Maniau, kad tikriausiai tu išvykęs. Atrodo baisiai ta 
akis. Ar tai atsitiko aludėje? 

Motina jo neklausinėdavo ir netikrindavo, taigi jis nematė reika- 
lo leisti to daryti seseriai. Ji nuėjo prie automobilio ir grįždama ga- 
na aštriai paklausė: 

— Kiek laiko tas vargšas šuo buvo paliktas vienas? 


Jis neatsakė. 

— Ar man padėti nešti daiktus? 

— Gerai. Sakau „ačiū“. Maniau, kad būs: čia, Filai. 

Ji lipo laiptais aukštyn pirma jo. Kambaryje, kuris dabar priklau- 
sė Čerilei, spintos durys buvo atidarytos, viena iš vienodų lovų už- 
versta suknelėmis, paltais, sijonais. Bet pirmiausia, ką jis pamatė, 
pirmas daiktas, kuris tikrai patraukė jo dėmesį, buvo drabužis krū- 
voje ant spintos dugno. Tai buvo pamergės suknelė, kurią Senta 
nusimetė tą dieną, kai jie pirmą kartą mylėjosi. 

— Jai tikrai ta suknelė turėjo patikti, tiesa? — pasakė Fiona. — 
Turėjo ją įvertinti. Aiškiai matyti, kad ji nusivilko ir įkišo ją čia. 
Pirmas dalykas, iš to, kaip ji atrodo, buvo peršlapusi. 

Jis tylėjo. Užplūdo prisiminimai. Fiona pakėlė sugadintą sukne- 
lę: atlasas nuo vandens buvo dėmėtas, tiulis susiglamžęs, o sijonas 
prie palanko perplėštas. 

— Na, aš galiu suprasti, kad suknelė jai nepatiko. Ji buvo mano 
skonio, ne jos. Bet ji turėjo pagalvoti apie mano jausmus, tiesa? 
Pagalvoti, kaip ją rasiu čia išmestą. Ak, vargšelė Stefani! Ji sėdėjo 
naktimis, kad spėtų pasiūti. 

— Manau, kad ji tiesiog nepagalvojo. 

Fiona nukėlė nuo viršutinės spintos lentynos lagaminą. Ji ėmė 
lankstyti drabužius ir dėlioti juos į vidų. 

— Žinok, ji labai keista. Aš pakviečiau ją būti mano pamerge tik 
todėl, kad Dareno motina specialiai manęs to prašė. Sakė, kad Sen- 
ta pasijustų ignoruojama. Esu tikra, kad nebūtų pasijutusi. Jie atsi- 
skyrė nuo giminės, tie tipai. Turiu omenyje Sentos tėvą ir motiną, 
kuriuos kvietėme, bet jie neatvyko, net neatsakė į kvietimą. 

Apsimetęs abejingu, jis tarė: 

— Kažkas sakė, kad Sentos motina — užsienietė, bet jau mirusi. 
Tikriausiai pasigavo klaidingą informaciją. 

Pajusdavo keistą šiurpuliuką, kai taip abejingai ištardavo jos var- 
dą. Jis laukė, kad Fiona tai paneigs, stebėjo ją, tikėdamasis, jog ji 
atsisuks suraukusi nosytę ir pakėlusi viršutinę lūpą, tokia veido 
išraiška, kai išgirsdavo neįtikėtiną dalyką. Ji sulankstė pamergės 


suknelę ir tarė: 

— Galiu ir ją pasiimti. Tikiuosi, kad ją išvalys, gal kam nors jos 
prisireiks. Aš į ją net neįlįsiu. — Ji uždarė lagamino dangtį, užspau- 
dė užraktus. — Taip, buvo kažkas panašaus, — pasakė ji. — Jos moti- 
na mirė ją gimdydama. Ji buvo kilusi iš tokios keistos vietos. Gren- 
landijos? Ne, Islandijos. Dareno dėdė tarnavo prekybiniame laivyne, 
ir jie ten prisišvartavo ar kaip tai vadina, ir jis susipažino su ja, bet 
jos šeima per daug dėl to nedžiūgavo, nes jis nebuvo karininkas ar 
koks nors svarbus asmuo. Šiaip ar taip, jie vis dėlto vedė, jis turėjo 
grįžti į jūrą, 0 ji pagimdė jo vaiką, kalbu apie Sentą, ir mirė nuo 
kažkokios baisios komplikacijos ar ko kito. 

Vadinasi, viskas buvo teisybė. Jis jautėsi ir priblokštas, ir baisiai 
patenkintas, nusiraminęs ir išsigandęs. Reikėjo dar daug ko pa- 
klausti, bet jam nespėjus prasižioti, Fiona pasakojo toliau: 

— Dėdė Tomas, dabar aš turėčiau jį vadinti „dėde“, grįžo ir vaike- 
lį pasiėmė. Jos giminės, Dareno motina sakė, baisiai pyko, kadangi 
manė, kad jie ją augins. Dėdė Tomas parsigabeno ją namo ir netru- 
kus vedė dėdienę Ritą. Ji — ta, kuri gyvena su jaunu vyruku. Ar 
paneštum lagaminą, Filai? O aš nešiu žieminį paltą ir dvi lėles. 

Jie pakrovė automobilį. Filipas išvirė arbatos. Buvo taip šilta ir 
saulėta, kad jie sėdėjo ir gėrė arbatą sode. 

— Norėčiau, kad mama nebūtų atidavusi Floros, — pasakė Fiona. — 
Galbūt tau atrodo kvaila, bet ji teikdavo sodui aristokratiškos dvasios. 

— Jos jam ir trūksta, —- pasakė Filipas. 

Jis žaidė mintimi įkurdinti Florą kur nors lauke. Kodėl nesukū- 
rus jai aplinkos? Nuo to laiko, kai jie čia persikėlė, niekas nieko 
sode nedarė, tik nupjaudavo žolę. Daugiau nieko ir nebuvo - žolė, 
iš trijų pusių aptverta tvora, ir viduryje betoninis baseinėlis. Bandė 
įsivaizduoti Florą, stovinčią ant akmens, prie jos kojų gėlyną, o už 
jos — porą nedidelių kiparisų, tačiau kaip paaiškintų Kristinai? 

— Vieną vakarą imk ir atvažiuok pas mus pavakarieniauti, — pa- 
kvietė Fiona. — Na, aišku, tikriausiai tu pasiilgai mamos naminio 
maisto, bet bent jau pačiam nereikės juo rūpintis. 

Jis prižadėjo atvažiuoti ir susitarė ketvirtadieniui. Iki tol tris kar- 


tus pabuvos pas Sentą, taigi vieną vakarą galės ten ir nenueiti, taip, 

kaip darydavo, kai Kristina būdavo namuose. Kai Fiona išvažiavo, 
jis išvedė Hard; pasivaikščioti iki Brento tvenkinio, išėjo pro užpa- 


kalines duris su raktu kišenėje. 


**x* 


Sentos žodžius, kad išsinešdintų, kad sugriovė jai gyvenimą, jis 
priėmė anaiptol ne rimtai. Suprantama, dabar jis žinojo, kad yra 
kaltas. Ji, aišku, įsiuto, kad ja netiki, kai ji sakė tiesą. Nes tai buvo 
tiesa, štai kas keista. Tada viskas turėjo būti tiesa, nes jei pasakoji- 
mas apie motinos tautybę ir jos gimimą buvo neišgalvoti, tai turėjo 
būti tiesa ir jos kelionės, mokymasis dramos mokykloje, jos susiti- 
kimai su įžymybėmis. Žinoma, ji jautėsi įžeista ir nuliūdusi, kai jis 
ja abejojo, kai jis jai tai tiesiai ir išrėžė. 

Situacija buvo gana kebli. Negalėjo jis jai tiesiai sakyti, kad jas 
bar ja tiki, nes išklausinėjo apie ją savo seserį. Reikėjo viską ap- 
mąstyti. Iš to, ką papasakojo Fiona, Sentos įtūžį suprasti buvo ne- 
sunku. Jis elgėsi kaip siauraprotis kvailys, gyvenantis, jos vertinimu, 
kaip visi, paprastą kasdienišką gyvenimą. Gal tai isterija, tas nesu- 
valdomas pyktis iš sielvarto, kad ja netiki, ir išprovokavo kalbą apie 
meilės įrodymą? Viską apsunkino tai, kad jis dabar neatsiminė, kas 
įvyko pirmiau: jo pareiškimas, kad jis ja netiki, ar jos reikalavimas 
ką nors dėl jos nužudyti. Išsiaiškins, daugiau nebegaiš. Parves Har- 


dį namo ir grįš tiesiai į Tarsus gatvę. 


Kad užmigs ir miegos iki gilios nakties, to jis iš savęs nesitikėjo. 
Tačiau jis beveik nemiegojo praėjusią naktį ir ne daugiau kaip dvi 
tris valandas penktadienio naktį. Grįžęs iš pasivaikščiojimo, jis pa- 
šėrė šunį, suvalgė riekę duonos su sūriu, užlipo į viršų persirengti 
ir ten prigulė dešimčiai minučių nusnūsti. Kai pabudo, buvo tam- 
su, seniai tamsu. Žalios šviečiančios skaitmeninio laikrodžio ro- 
dyklės rodė 12:31. 

Jų bamis, jo nuolankus atsiprašymas ir maldavimas atleidimo tu- 


rės palaukti iki rytojaus. Na, greičiau, iki šio vakaro, pagalvojo jis 

ir vėl nugrimzdo į miegą. Hardis, nors kartą neuždarytas nakčiai 
virtuvėje, gulėjo susirietęs lovos gale prie jo kojų. 

Pažadino šunelis: priėjo prie veido ir palaižė jo ausį. Jis pamiršo 
užstatyti žadintuvą, bet buvo tik septinta valanda. Kambarį užliejo 
švelni, padūmavusios saulės šviesa. Jau šią valandą galima buvo 
nujausti, kad bus karšta puiki diena, ta laukiama gera giedra, kurią 
siunčia dangus be debesėlio, bet pasislėpęs po miglos šydu. Tokį 
orą seni žmonės vadino „nusistovėjusiu“. Atrodė, kad lietus ir šal- 
tis būna tik kitose šalyse. 

Jis išsimaudė vonioje, nusiskuto, išleido Hardį į sodą, to šuniui šį 
rytą turėjo pakakti. Vakar dienos sulakstytų mylių jam turėjo pa- 
kakti vienai dviem dienom. Filipas užsivilko švarius marškinius ir 
kostiumą, kokį „Rouzberi Lon“ darbuotojai privalėjo dėvėti lanky- 
dami klientus. Jam reikėjo prižiūrėti virtuvės rekonstrukciją Vem- 
blyje ir įvertinti suprojektuoto vonios kambario įrangą Kroidone. 
Vemblis buvo netoli, bet montuotojai pradėdavo darbą aštuntą tris- 
dešimt. Jis paieškojo raktų kišenėje džinsų, kuriais mūvėjo vakar. 

Buvo du komplektai; raktai nuo „Opel Kadeto“, o ant kito žiedo 
jis laikė raktą nuo savo namų, raktą nuo pagrindinės darbovietės 
išorinių durų ir pastarąjį mėnesį raktus nuo namo Tarsus gatvėje. 
Savo siaubui, jis pastebėjo, kad šių raktų trūko. 

Liko raktas nuo jo namų ir raktas nuo darbovietės. Žiedelis rak- 
tams buvo paprastas, be užraktėlio. Nusimauti nuo žiedo raktai ne- 
galėjo. Ar galėjo juos nuimti Senta? Jis atsisėdo ant lovos. Nors 
diena buvo šilta, jam pasidarė šalta, o rankos, kurios laikė žiedą tik 
su dviem raktais, sudrėko. Kai pagalvojo, nesunku buvo suprasti, 
kaip tai atsitiko. Ji paprašė jo atnešti atsigerti vandens, o kol jo 


nebuvo, nusiėmė nuo žiedo savo raktus. 


**x* 


Vidury dienos, per priešpiečių pertrauką, jis bandė jai paskam- 
binti iš telefono būdelės. Tačiau jam niekada nebuvo pavykę, kad 


atsilieptų telefonas koridoriuje Tarsus gatvėje, nepavyko ir dabar. 

Jis sulaužė „Rouzberi Lon“ taisykles ir paklausė ponios Finegan, 
Kroidono namo savininkės, ar negalėtų pasinaudoti jos telefonu. 
Ponios Ripl tipo moteris būtų tokį prašymą išpūtusi, neleidusi, iš- 
rėžusi pamokslą, bet ponia Finegan tik išsilygo, kad jis skambintų 
per operatorių ir už pokalbį užmokėtų. Deja, tai buvo nesvarbu, nes 
niekas neatsiliepė. 

Jis išmatavo nedidelį miegamojo plotelį, kurį ji norėjo paversti 
vonios kambariu su normalaus dydžio vonia, tualetu, veidrodžiu su 
staliuku ir bidė, pasakė jai, kad abejoja dėl galimybių, išklausė jos 
protestų, mandagiai paprieštaravo, nusišypsojo ir nesiginčijo, kai ji 
pasakė, kad jis labai jaunas — tiesa? — ir ar negalėtų ji išgirsti dar 
vienos nuomonės? Ji nenuleido tiriančio žvilgsnio nuo jo akies. Bu- 
vo ketvirtis po penkių. Vargu ar gali būti blogesnis laikas važiuoti 
per Londoną. 

Kai pasiekė Harou Roudą ir įsuko į atokų rajoną, buvo be dvide- 
šimt septynios. Kairo gatvėje jis sustojo prie gėrimų parduotuvės ir 
nupirko vyno ir traškučių bei mėtinių saldainių, vienintelių, kurių 
jie turėjo. Dabar, kai buvo beveik ten, pajuto viduje kažkokį jį ap- 
imantį nesveiką jaudulį. 

Senis su moterišku lietpalčiu sėdėjo ant šaligatvio atsirėmęs į ap- 
tvarą virš Sentos pusrūsio aikštelės. Jis tebevilkėjo lietpalčiu, nors 
buvo labai karšta, šaligatviai įkaitę iki baltumo, o važiuojamojoje 
dalyje lydėsi asfaltas. Senis, kurio veidą dengė gelsvai balti šeriai, 
miegojo atlošęs galvą į krūvą skudurų, užkištų prie turėklų vietoj 
pagalvės. Jo skraite gulėjo maisto atliekų asortimentas: gabalas ap- 
degusio skrebučio, prancūziška bandelė celofane, stiklainis nuo dže- 
mo su ant dugno likusiu per colį marmeladu. Filipas pagalvojo, kad 
Jei senis pabustų, vėl duotų jam svaro monetą. Nežinojo, kodėl šis 
senas valkata, apgailėtinas skurdžius, jį taip jaudino. Juk tokių kaip 
jis - daugybė, vyrų ir moterų, jis ne vienintelis. Jie rinkdavosi čia ir 
gretimose gatvėse, kadangi netoliese buvo Motinos Teresės centras. 

Fasadinės durys tokių namų kaip šis, kur buvo daug gyventojų, 
dažnai likdavo atviros. Tačiau šias duris jis visada rasdavo užrakin- 


tas ir nežinojo, ar jos bus atviros. Skambučio nebuvo. Sis namas 

skyrėsi kaip diena ir naktis nuo namų su daugybe skambučių prie 
Įėjimo, su gyventojo pavarde virš kiekvieno skambučio. Varinis du- 
rų plaktukas buvo seniai visiškai pajuodęs. Nuo jo Filipo pirštai 
išsitepė kažkuo lipniu. Jis beldė ir beldė. 

Ji nusegė nuo žiedo raktus, nes nenorėjo jo matyti. Nenorėjo, kad 
jis grįžtų. Tai tikriausiai tiesa, bet tai buvo kažkas, ko jis nenorėjo 
pripažinti. Pasilenkė ir pažiūrėjo pro laiškų dėžutės plyšį. Matėsi tik 
telefonas ir tamsus praėjimas į pusrūsio laiptus. Nulipo laipteliais 
atgal ir apsižvalgė. Jos langą dengė užvertos langinės, ir tokiame karš- 
tyje! Atrodė, kad jos nėra namie. Tos peržiūros, į kurias ji vaikščiojo, 
tie įžymūs žmonės, kuriuos ji pažinojo, visa tai buvo teisybė. 

Paėjo atgal į kitą šaligatvio kraštą ir pažiūrėjo aukštyn. Virš pus- 
rūsio buvo trys aukštai. Jis taip žiūrėjo į viršų pirmą kartą. Anks- 
čiau visada per daug skubėdavo, kad stabteltų, per daug nekantra- 
vo greičiau patekti į vidų ir rasti ją. 

Stogas buvo plokščias, pilko šiferio, su nedidele baliustrada ap- 
link. Ji buvo vienintelė puošmena bjauraus fasado, iš kepenų spal- 
vos plytų, kurias kirto trys eilės langų, paprastų vienodų stačia- 
kampių, giliai įlindusių į sieną. Viduriniame aukšte ant vienos 
palangės stovėjo sulūžęs gėlių lovelis, kadaise paauksuotas, ir smul- 
kūs auksuoti gabaliukai dar kai kur laikėsi. Jame styrojo sudžiūvę 
augalai, priraišioti prie pagaliukų. 

Filipas žinojo, kad senis pabudo ir jį stebi. Jis Filipui kėlė keistus 
prietaringus jausmus. Jei nekreiptų į senį dėmesio, jį atstumtų, nie- 
kada nebepamatytų Sentos. Tačiau jei duotų jam nemažą sumelę, 
jam pačiam būtų atlyginta tame paslaptingame centre, kur žmonės 
gauna atlygį pagal tai, kiek jie buvo dosnūs. Kažkas, iš kurio nuo- 
monės jis širdyje tuo metu tik pasijuokė, jam yra sakęs, kad tai, ką 
išdalijame vargšams, nusinešame su savimi, kai mirštame. Nors jis 
nebuvo pakankamai turtingas, išėmė iš piniginės penkių svarų ban- 
knotą ir įdėjo į jau ištiestą jo priglausti ranką. 

— Gerai pavalgyk, — tarė jis dabar jau varžydamasis. 

— Jūs kilnus žmogus, šeimininke. Telaimina Dievas jus ir jūsų 


mylimuosius. 

Keista, tas kreipinys „šeimininke“, — mąstė Filipas, grįždamas į 
automobilį. Kokia jo kilmė? Ar jis atsirado iš kalėjime, ar vargšų prie- 
glaudoje taip vadinamo viršininko? Jis truputį drebėjo, nors automo- 
bilyje buvo karšta ir tvanku. Senis tebestovėjo ant šaligatvio apmąs- 
tydamas penkinę ramiai, su dideliu pasitenkinimu. Filipas parvažiavo 
namo, išgėrė kavos, išsikepė skrebutį su pupom, suvalgė obuolį, pa- 
vedžiojo aplink kvartalą Hardį. Gerokai vėliau, apie pusę dešimtos, 
jis bandė paskambinti tuo numeriu vėl, bet niekas neatsakė. 

Kitą rytą atėjo atvirukas nuo Kristinos. Ant jo buvo Sent Maiklo 
kalnas iš pietinės Kornvalio pakrantės. Kristina rašė: „Mes toje vie- 
toje nebuvome ir nemanau, kad būsime, nes į ten nevažiuoja autobu- 
sas. Bet parduotuvėje šis atvirukas — gražiausias. Norėtume, kad bū- 
tum čia pasidžiaugti šio karščio banga drauge su mumis. Su didele 
meile Mama ir Čerilė“. Tačiau Čerilė nepasirašė. Tik Kristinos raš- 
tas. Staiga Filipas atsiminė, kas sakė, kad pinigai, išdalyti vargšams, 
yra viskas, ką pasiimam mirdami. Taip sakė Džerardas Arnhemas. 
Vienintelį kartą, kai jie buvo susitikę, Arnhemas tai pasakė. Tikriau- 
siai tada, kai jie pietavo restorane ir Kristina kalbėjo apie Stefeną, 
citavo jo pasakymą: „Gaila, bet negali to pasiimti su savim...“ 

Kai Kristina nebegaudavo iš Arnhemo žinios, ar ji jautėsi taip, 
kaip dabar jaučiasi jis? Bet tai - nesąmonė. Senta tik susierzinusi 
pučiasi, jį baudžia. Ji taip elgsis gal keletą dienų; keletą dienų rei- 
kia to tikėtis. Protingiausia būtų nebebandyti pas ją įeiti, šiandien 
to nedaryti. Tačiau kai jis važiavo namo iš vizito Aksbridže, negalė- 
jo atsispirti Tarsus gatvės traukai. Buvo dar karščiau negu praėjusį 
vakarą, drėgniau ir tvankiau. Jis paliko automobilio langus atvirus. 
Paliko atvirus, galvodamas, kad suveiks Sodo dėsnis: jei uždarysiu 
langus ir užrakinsiu mašiną, ji manęs neįleis, bet jei paliksiu lan- 
gus neuždarytus, ji įsileis ir man teks grįžti jų uždaryti. 

Senio nebebuvo, liko tik palei žemę prie vieno turėklo pririštas 
skuduras. Filipas priėjo prie fasadinių durų, beldė į jas plaktuku, 
beldė šimtus kartų. Kai pasitraukė nuo durų, žvilgtelėjo žemyn į 
pusrūsį ir jam pasirodė, kad langinės sujudėjo. Pamanė, kad anks- 


čiau langinės buvo atidarytos, bet ji ar kas nors kitas viduje jas 

uždarė, išgirdę jo žingsnius ant akmeninių laiptų. Gal jis tik įsi- 
vaizdavo, gal tik save apgaudinėja? Šiaip ar taip, dabar jos buvo 
uždarytos. 

Trečiadienį jis ten nevažiavo. Tai buvo sunkiausias dalykas, kurį 
jam teko ištverti. Pradėjo jos ilgėtis. Tai buvo seksualinis ilgesys. 
Nuo nesibaigiančios kaitros ilgėjosi dar labiau. Gulėjo nuogas ant 
lovos pusiau prisidengęs paklode ir galvojo apie tą pirmą kartą, kai 
ji atėjo pas jį čia į tą lovą. Apsivertė kniūpsčias, suspaudė pagalvę 
ir sudejavo. Kai užmigo, pirmą kartą po daugelio metų susapnavo 
„šlapią“ sapną. Mylėjosi su ja Tarsus gatvės pusrūsio lovoje, ir ne 
taip, kaip esti šios rūšies sapnuose, bet iš tikrųjų mylėjosi, buvo 
giliai joje, judėjo link jų abiejų pergalingo orgazmo, pasiekė jį rik- 
teldamas iš laimės ir pasitenkinimo. Tučtuojau pabudo nuo savo 
paties sukelto triukšmo, verkšlendamas pasivertė ir pajuto ant šlau- 
nies lipnų skystį. 

Tai nebuvo blogiausia. Blogiausia buvo tai, kad jis pergyveno 
džiaugsmą, bet žinojo, kad tas džiaugsmas netikras, kad nieko ne- 
įvyko. Atsikelė labai anksti ir pakeitė paklodes. Galvojo: turiu ją 
pamatyti, negali taip ilgiau tęstis, negaliu įsivaizduoti dar vienos 
tokios dienos. Ji nubaudė mane užtektinai, žinau, kad buvau netei- 
sus, negeras, nejautrus ir net žiaurus, bet ji negali manęs taip ilgai 
bausti, turi duoti man galimybę pasiaiškinti, atsiprašyti. 

Juokinga, ar ne — paprastas namas, paprastoje apleistoje Londono 
gatvėje, ir niekas negali įeiti? Namas neužkaltas, su paprastais lan- 
gais ir durimis. Važiuojant per Londoną į Kroidoną, į dar vieną susi- 
tikimą su ponia Finegan, jam toptelėjo į galvą keistai nemaloni min- 
tis, kad ten niekas kitas negyvena, tik Senta. Tas visas didelis barakas, 
išskyrus viename kambaryje pusrūsyje gyvenančią Sentą, buvo tuš- 


čias. Aš galėčiau įeiti, pagalvojo jis, galėčiau išdaužti pusrūsio langą. 


**x* 


Eksperimentiniame plane, kurį Rojus pasiūlė poniai Finegan, buvo 


dušas, užimantis vietos kaip vidutinio dydžio spinta. 

— Aš noriu vonios, — pasakė ponia Finegan. 

— Tada turėsite paaukoti pusę miegamojo ploto, ne ketvirtį. 

— Noriu turėti miegamąjį, kuriame tilptų dvi vienodos lovos arba 
bent jau dvigulė lova. 

— Ar nepagalvojote apie atlenkiamas lovas nuo sienos? — paklau- 
sė Filipas. 

— Jos puikiai tinka jūsų amžiui. Daugumai mano draugų yra per 
šešiasdešimt. 

Filipas paklausė, ar galėtų pasinaudoti jos telefonu. Ji sutiko, jei 
jis padengs išlaidas. Paskambino Rojui, klausė patarimo. Rojus, 
neįprastai laimingas ir malonus šiomis dienomis, liepė tai senai kvai- 
lai pirdilai pasakyti, kad persikeltų į didesnį namą. 

— Ne, geriau nesakyk. Pasiūlyk sėdimąją vonią. Iš tiesų ji gera, 
Joje puiku maudytis, ypač jei viena koja karste, o kita, — jis ilgai 
juokėsi iš savo sąmojo, — ant muilo gabalo. 

Per operatorių Filipas bandė prisiskambinti į namą Tarsus gatvė- 
je. Nors kartą ji turi atsiliepti, privalo atsiliepti. O jei jos prisireiks 
jos agentui? Ū jei pasiseks peržiūroje? Ji neatsiliepė. Jis pasiūlė 
poniai Finegan sėdimąją vonią, o ji pareiškė, kad pagalvos. Turi 
būti būdas patekti į vidų. Argi ji niekada neatidaro durų? O kaip 
dėl dujininko, elektros skaitiklio tikrintojo, laiškanešio su siunti- 
niu? Arji neatidaro durų tik todėl, kad žino, jog tokiu metu tikriau- 


siai ateina jis? 


Jis baigė anksti. Buvo per vėlu grįžti į kontorą, baigti darbą per 
anksti. Leido sau baigti darbą. O kiek kartų jis dirbo šeštadieniais, 
neskaičiuojant viršvalandžių? Buvo be dvidešimt penkios ir jis bu- 
vo Vest Hempstede, dešimt minučių kelio net blogiausiu eismui 
metu. Be dešimt penkios, ji jo nesitikės. 

Nuo Hempsted Hito pusės dundėjo griaustinis. Ponia Finegan 
jam sakė, kad netrukus turėtų būti audra orui praskaidrinti. Iš 
„Tricycle“ teatro stogo išaugo ryškus žaibo medis, kurio šakos rė- 
mėsi į violetinį dangų. Ant balto Tarsus gatvės šaligatvio gulė juo- 


di senųjų pensų dydžio - jis juos prisiminė - lietaus lašai. Senis 

grįžo, bet rausėsi šiukšlių dėžėje, iš kurios kyšojo prikimšti atlie- 
kų raudoni „Tesco“ maišai. Filipas stovėjo ir žiūrėjo į namą. Šį 
kartą jis pastebėjo, kad nei ant vieno lango nėra užuolaidų, tik 
langas už dėžės su nudžiūvusiais augalais buvo uždengtas, kaip 
pas Sentą, langinėmis. 

Galimas daiktas, kad langinės buvo ir kai jis žiūrėjo tą praėjusį 
kartą. Atrodo, buvo atvertos, bet gerai neprisiminė. Ar ji iš tikrųjų 
gyvena ten viena? Galbūt ji gyvena neteisėtai? Šiandien jis neketi- 
no belstis į duris. Pasilenkė prie jos lango ir pabarškino į stiklą. 
Langinės, aišku, buvo uždarytos. Jis pabeldė smarkiau ir padaužė 
rėmą. Pro šalį šaligatviu ėjo vyras ir moteris. Jie nekreipė į jį dėme- 
sio. Jis galėjo būti tikras plėšikas, kuris laužiasi vogti ar padaryti 
kitokios žalos, bet jie buvo abejingi, jį ignoravo. 

Filipas užlipo laipteliais ir, užmiršęs savo nusistatymą, pabeldė į 
duris. Stovėjo ir beldė, beldė. Galingas griaustinio trenksmas su- 
drebino visą sulipdytų namų eilę, o tarp jų ir Sentos namą. Kažkas 
kaimyniniame name apačioje uždarė langą. Lietus prapliupo žiban- 
čiomis tiesių sidabrinių stygų kaskadomis. Jis stovėjo prieangio gi- 
lumoje, lietaus purslai kapojo jį aštriais, šaltais geluonimis. Vis dar 
mechaniškai beldė, nors dabar jau buvo įsitikinęs, kad viduje nie- 
ko nėra. Sprendžiant pagal save, jis neabejojo, kad kas nors, būda- 
mas viduje, negalėtų ištverti tokio beldimo ir nieko nedaryti. 

Kai lietus šiek tiek nustojo pylęs, jis nubėgo pasislėpti nuo jo 
automobilyje. Matė senajį valkatą, sėdintį prie durų kito namo, į 
kurį vedė daugiau laiptelių negu Sentos name; prisiglaudęs priebu- 
tyje su nuolaidžiu stogeliu ir mediniais stulpais, senis apgraužinėjo 
vištos kaulus. 

Senta niekada neišeidavo ilgam. Filipas pagalvojo, kad lauks, kol 
ji grįš. Jį labai stebino, kad dar praėjusią savaitę jis savęs klausė, ar 
ją įsimylėjęs. Ar jis buvo visiškai aklas, visiškai nesiorientavo savo 
jausmuose? Įsimylėjęs! Jei ji dabar ateitų gatve, kažin ar jis susilai- 
kytų nepuolęs jai po kojų. Kaip jam negulėti prie jos kojų, jų neap- 
kabinti, nebučiuoti jai pėdų, kaip neverkti iš džiaugsmo vien ją pa- 


mačius, vėl būnant su ja, net jei ji nesikalbėtų su juo? 

Praėjo dvi valandos, o jis tebesėdėjo galvodamas apie ją, įsivaiz- 
duodamas jos atėjimą, kaip ji pasirodo tolumoje ir pamažu artina- 
si,- po dviejų tokių valandų jis išlipo iš automobilio, grįžo prie 
durų ir vėl beldė. Ponios Finegan namuose jis mąstė, kad būtų gali- 
ma išdaužti langą. Ant betoninio krašto tarp aptvaro ir aikštelės 
žemiau šaligatvio gulėjo numesta plyta. Filipas perlipo aptvarą prie 
betono ir plytą pasiėmė. Tuo pat metu apsižvalgė per petį -— Žiūrėjo, 
ar senasis valkata jį stebi, — ir todėl pamatė žingsniuojantį unifor- 
muotą policininką. Numetė plytą į aikštelę, grįžo prie automobilio 
ir nuvažiavo iki Kilberno Hai Roudo. 

Ten „Makdonalde“ jis suvalgė mėsainį, po to pas Bidi Maligeną 
išgėrė dvi pintas alaus. Artinosi pusė devynių, tačiau buvo šviesu 
kaip dieną. Nustojo lyti, nors dar sugriaudėdavo. Ponia Finegan 
klydo —- lietus nepraskaidrino oro. Grįžęs į Tarsus gatvę jis vėl 
beldė į duris ir barškino pusrūsio langą. Žiūrėdamas į namą, šį 
kartą iš priešingo šaligatvio, matė, kad langinės viduriniojo aukš- 
to lange tebebuvo uždarytos. Gal jos visada būdavo uždarytos, o 
jis tik įsivaizduoja, kad iki tos popietės buvo atidarytos. Jautė, 
kad kraustosi iš proto, gal visa tai — tik iliuzija, kad ji čia gyvena, 
kad kas nors čia gyvena, kad jis su ja susipažino ir jie mylėjosi; ir 
ją mylėjo? Gal jis beprotis, o viskas tik dalis jo haliucinacijų? Tai 
galėtų būti šizofrenija. Pagaliau, kas žino, ką reiškia sirgti šizofre- 


nija, kol pats nesuserga? 


Namuose rado vargšą šunelį nuo audros pasislėpusį po valgo- 
mojo stalu, drebantį ir inkščiantį. Vandens dubenėlis buvo tuš- 
čias. Filipas pripylė vandens, išėmė „Kennomeat“ konservų, o 
kai Hardis atsisakė ėsti, paėmė jį ant kelių ir bandė nuraminti. 
Buvo aišku, kad Hardžiui reikia tik Kristinos. Kai tolumoje su- 
dundėjo griaustinis, šuo drebėjo, net jo kailis virpėjo. Filipas gal- 
vojo: „Negali taip ilgiau tęstis. Negaliu be jos gyventi. Ką man 
daryti, jei aš jos niekada nebepamatysiu, jei niekada jos nebepa- 
liesiu, neišgirsiu jos balso?“ Su šunimi po pažastimi jis nuėjo prie 


telefono ir surinko numerį. 

Numeris buvo užimtas. 

Anksčiau to niekada nebūdavo. Vadinasi, telefonu kalbama. Kaž- 
kas atsiliepia. Blogiausiu atveju, kažkas nukėlė ragelį, kad bandę 
prisiskambinti žmonės manytų, jog telefonas užimtas. Jį užliejo ab- 
surdiškos vilties banga. Paskutinį kartą nugriaudėjo mažiausiai prieš 
dešimt minučių. Aptemusiame danguje tarp debesų kalnų atsivėrė 
giedro dangaus properšos. Jis nunešė Hardį į virtuvę ir pastatė prie- 
šais dubenėlį su maistu. Kai šunelis nedrąsiai pradėjo ėsti, suskam- 
bėjo telefonas. 

Filipas priėjo prie telefono, užsimerkė, suspaudė kumščius, mel- 
dė: „Kad tai būtų ji, kad tai būtų ji“. Pakėlė ragelį, pasakė „alio“, 
išgirdo Fionos balsą. Nespėjus jai ištarti ir dviejų žodžių, tučtuojau 
atsiminė: 

— () Dieve, juk turėjau atvažiuoti pas jus vakarieniauti su tavim ir 
Darenu! 

— Kas tau atsitiko? 

— Mes darbe tiesiog nusivarėm nuo kojų. Vėlai grįžau namo. — 
Kaip puikiai pastaruoju metu jis išmoko meluoti! — Aš pamiršau. 
Labai apgailestauju, Fiona. 

— Turėtum, nedorėli, apgailestauti. Tu žinai, aš taip pat dirbu. Del 
tavęs per priešpiečių pertrauką ėjau apsipirkti, iškepiau pyragą. 

— Leisk man ateiti rytoj. Aš suvalgysiu pyragą rytoj. 

— Rytoj Darenas ir aš važiuojame pas jo mamą. Vis dėlto, kur tu 
buvai? Kas tau darosi? Sekmadienį buvai toks keistas, ir ta akis, ir 
visa kita. Ką tu veiki vos spėjus mamai iš namų iškelti koją? Aš čia 
sėdėdama ir laukdama vos neišėjau iš proto. 

Ir tu, ir aš, Fiona. 

— Sakiau, kad apgailestauju. Iš tikrųjų. Ar galima ateiti šešta- 
dienį? 

— Manyčiau, kad galima. 

Pirmą kartą jam teko patirti, ką reiškia suskambėjus telefonui 
tikėtis ypatingo, mylimo, išsiilgto balso, o išgirsti kitą. Patirtis buvo 
labai karti. Savo gėdai, nors namuose nieko nebuvo, tik Hardis, jis 


pajuto akyse ašaras. Gal ji jo nesišalina, o kas nors jai atsitiko? 

Nenoromis prisiminė Rebeką Nyv, kuri dingo, neatsakydavo į tele- 
fono skambučius, kai jos ieškojo. Tarsus gatvė buvo landynė, paly- 
ginti su ta vieta, kur gyveno Rebeka. Jis pagalvojo apie gatvę ir 
didelį tuščią namą vakarais. 

Bet telefonas buvo užimtas. Jis paskambins vėl, ir jei bus vis dar 
toks pat signalas, paklaus operatoriaus, ar nukeltas ragelis. Mintis, 
kad po minutės kitos gali išgirsti jos balsą, jam buvo pernelyg jau- 
dinanti. Sėdėjo palinkęs prie telefono ir iškvėpė orą ilgu atodūsiu. 
O gal jis pakalbės su ja ir po penkių minučių, mažiau negu po pen- 
kių, sėdės automobilyje ir važiuos per Kriklevudą į Tarsus gatvę. 
Surinko numerį. 

Numeris nebebuvo užimtas. Jis išgirdo pažįstamą signalą, kokį 
girdėjo pas ponią Finegan, kokį girdėjo pastarosiomis dienomis tris- 
dešimt-keturiasdešimt kartų. Jis nuskambėjo šešis kartus ir nutilo. 
Pasigirdo vyro balsas: „Sveiki. Čia Maikas Džekopas. Mūsų dabar 
nėra namie, bet jei jūs norėtumėte palikti žinutę, pasakykite savo 
pavardę ir telefono numerį ir mes tuojau pat jums paskambinsime. 
Prašom kalbėti po signalo“. 

Beveik iš pirmo žodžio, iš nenatūralaus tono, formuluočių Filipas 
suprato, kad šie sakiniai įrašyti automatiniame atsakiklyje. Pasigir-. 
do vienas aštrus pyptelėjimas. Padėjo ragelį ir po to pagalvojo, ar 


Džekopas įraše išgirs, kaip jis ilgai gaudė orą. 


DEVINTAS SKYRIUS 


Fiona ir Darenas pirko butą išsimokėtinai, o milžinišką paskolą 
turėjo išmokėti per keturiasdešimt metų. Jie ją gavo tik todėl, kad 
buvo tokie jauni. Filipas, sėdėdamas jų nedidelėje šviesioje svetai- 
nėje, iš kurios matėsi įėjimas į naują prekybos centrą, svarstė, kaip 
jie gali pakęsti tokią perspektyvą — keturiasdešimt metų, tarsi ketu- 


riasdešimt žiedų geležinėje grandinėje. 


Butas buvo Vest Hendone, kuriame gyveno didelė indų bendruo- 
menė ir dauguma bakalėjininkų pardavinėjo papadumsus ir indiškus 
prieskonius, ir žirnių miltus. Daugelis namų apynaujai, tačiau prasti. 
Kitame rajone jie nebūtų įstengę jo įsigyti, net mokėdami paskolą 
daugiau negu pusę savo gyvenimo. Darenas sakė, kad pirmaisiais 
metais jiems nereikės mokėti visos sumos, jie mokės tik procentus. 
Be šio kambario, buvo miegamasis ir virtuvė, kurioje Fiona sukosi 
kaip tikra šeimininkė virdama bulves ir prižiūrėdama pro stiklines 
naujos orkaitės dureles pyragą, ir dušo kambarėlis maždaug tokio 
dydžio, kokį jis siūlė poniai Finegan. Darenas sakėsi nesimaudęs vo- 
nioje ištisą mėnesį. Tai sakydamas juokėsi, ir Filipas įsivaizdavo, kaip 


jis patenkintas savo sąmoju vis kartoja tai darbovietėje. 

— Bet rimtai, aš dievinu dušą. Neimčiau vonios ir už „ačiū“. In- 
dai jų niekada neturi, ar tu tai žinojai? Ką tau tas vyrukas parduotu- 
vėje pasakė, Fiona, koks jo vardas, vienas iš tų juokingų indiškų 
vardų? 

— Džalalas. Jo vardas — Džalalas. Jis sakė, kad jų žmonės užsi- 
juoktų iš mūsų, kaip mes pliuškenamės savo pačių nešvariame van- 
denyje. 

— Kai pagalvoji, tai taip ir yra, — tarė Darenas. — Tie, kurie turi 
vonias. 

Jis pažėrė statistiką, kiek šeimų Britanijoje turi vieną vonią, dvi, 
ir kiek apskritai neturi. 

— Nori palįsti po dušu, Filipai, kol esi čia? 

Filipas negrįžo į Tarsus gatvę nuo to laiko, kai išgirdo balsą tele- 
fono atsakiklyje. Ketvirtadienio naktis praslinko be miego. Buvo 
įsitikinęs, kad Maikas Džekopas tikriausiai Sentos meilužis. Jis ir ji 
gyveno kartu, štai kodėl telefono atsakiklyje buvo įrašyta „mes“. 
Džekopas išvyko ar jiedu susipyko, ir iš pykčio, norėdama parodyti, 
kad jau nesvarbu ar panašiai, ji metėsi prie Filipo ir nusivedė jį į tą 
slaptą kambarėlį pusrūsyje. Trims savaitėms. Paskui Džekopas grį- 
Žo, ir ji surežisavo su Filipu susipykimą, kad juo atsikratytų. Ši te- 
orija buvo skylėta, bet jis jos laikėsi, papildydamas naujais varian- 
tais, per visą penktadienį, šeštadienį, kol šeštadienį į pavakarę jam 
atėjo mintis, kad Džekopas galėtų būti dar vienas nuomininkas, gal 
nuomininkas pirmame aukšte. „Mes“ nebūtinai reiškė jį ir Sentą. 


Galėjo būti jis ir kas kitas. 


Dabar, viešėdamas Dareno ir Fionos bute, jis žinojo, kad galbūt 
gautų į tai atsakymą paprasčiausiai tiesiai paklausdamas. Bet jei 
jis klausinės apie Sentą daugiau, jei paklaus dar vieną klausimą, 
jie atspės. Jis galvojo: „Tiesą sakant, man Džekopas nerūpi, aš tik 
noriu ją susigrąžinti, tik noriu ją matyti, su ja kalbėtis“. Darenas 
kalbėjo apie naująjį „Roverį“ ir futbolą, ir futbolo chuliganus Vo- 
kietijoje. Jie valgė pyragą ir labai sotų, saldų tortą, o paskui Dare- 

nas ištraukė skaidres, ne mažiau šimto, kurias Filipas jautė parei- 
gą pažiūrėti. 

Atėjo eilė vestuvinėms nuotraukoms, toms, kurias fotografavo pa- 
gyvenęs fotografas, prakvipęs tabaku, ir Filipui pakliuvo į rankas 
Senta, vilkinti pamergės suknelę. 

Ar artimiausiai su ja bendraus tik per jos atvaizdą, kai ji nuotrau- 
koje su keturiomis pamergėmis ir kai jis turi į ją žiūrėti dar su dviem 
žmonėm? Šalia sėdėjo Darenas, o Fiona žiūrėjo per jo petį. Jis jau- 
tė, kaip daužosi širdis, ir svarstė, ar ir jie tai girdi. 

— Matosi, kad ji mokėsi vaidinti, — tarė Darenas. 

Filipo širdis, atrodo, suplakė tankiau ir garsiau. 

— Mokėsi vaidybos? — išspaudė jis kimiu balsu. 

— Tai matyti. Kai ji baigė mokyklą, lankė tą vaidybos koledžą. Ji 


mėgėja pozuoti, tiesa? Pažiūrėkit, kaip ji stovi. 


**kxk 


Fiona pakvietė jį vėl atvažiuoti sekmadienį priešpiečių, žadėjo 
kepti avienos. Filipui atrodė, kad tai jam bus per sunku ištverti. Jis 
pasakė esąs užsiėmęs namuose, turįs nepadarytų darbų. Iš ryto gai- 
lėjosi, kad atsisakė, nes jo laukė ilga diena vienatvės, bet Fionai jis 
neskambino. Išsivedė Hardį į Hitą ir vaikštinėjo bandydamas su- 
galvoti būdą, kaip patekti į namą be įsilaužimo. Vėliau, kai atėjo 
ilgas šviesus vakaras, surinko jos numerį ir vėl autoatsakiklyje atsi- 
liepė Džekopas. Nieko nesakęs Filipas padėjo ragelį ir karštligiškai 
bandė ką nors sugalvoti. Po kurio laiko vėl pakėlė ragelį, surinko tą 
patį numerį ir po signalo autoatsakiklyje pasakė: „Čia Filipas Vord- 
manas. Gal malonėtumėt perduoti Sentai, kad man paskambintų? 
Sentai Pelhem, kuri gyvena pusrūsyje. Prašom pasakyti, kad pa- 
skambintų, nes skubus reikalas“. 

Kristina su Čerile grįš namo trečiadienį. Jis negalėjo susitaikyti 
su mintim, kad teks bendrauti su kitais, kalbėtis, klausytis apie 


kitų atostogas. Gulėdamas tamsoje be miego galvojo apie Sentos 

sąžiningumą ir teisingumą, ir kaip jis jos pasakojimus laikė fanta- 
zavimu. Lijo vis smarkiau ir smarkiau per visą naktį, lietus pliau- 
pė ir iš ryto. Jis važiavo į Čigvelą pusiau užtvindytais keliais pa- 
žiūrėti, ar montuotojai turi kokių nors problemų su ponios Ripl 
vonios kambariu. 

Šį kartą jis net nežvilgtelėjo pro langą į Arnhemo sodą. Arnhemas 
jo nebedomino. Nebedomino niekas, tik Senta. Galvoje buvo tik ji, 
ji ten įsikraustė ir iš ten spoksojo į jo vidines akis. Jis judėjo van- 
giai, virto zombiu. Ponios Ripl kietas, priekabus balsas buvo tik 
niekingas triukšmelis. Ji skundėsi dėl veidrodžio spintelės marmu- 
rinio viršaus, marmuro gyslelėse buvo broko, labai nedidelis bro- 
kas, tik įdrėskimas, ir dar iš apačios, tačiau ji reikalavo pakeisti 
visą marmuro plokštę. Jis patraukė pečiais, pažadėjo sužinoti, ką 
galima padaryti. Montuotojas jam mirktelėjo, ir jis įstengė jam suo- 
kalbiškai mirktelėti taip pat. 

Praėjusį kartą, kai jis buvo čia, Senta buvo drauge. Ji pabučiavo 
jį automobilyje prie ponios Ripl namo, o vėliau gamtos prieglobsty- 
je jie mylėjosi ant žolės pasislėpę po medžiais. Jis turėjo ją žūtbūt 
susigrąžinti. Dar kartą apsvarstė, kaip išdaužti langą, atplėšti lan- 
gines, jei reikės, pažiūrėti pro jas. Vaizduotėje jau matė, kaip jis 
taip įsilaužia, įeina, ji laukia jo susirietusi lovos kojūgalyje, o jos 
atvaizdas atsispindi didžiajame veidrodyje. Ir matė, kaip jis pana- 
šiai patenka į kambarį, išdaužęs stiklą ir išlaužęs langines, bet ran- 
da kambarį tuščią. 

Tarsus gatvė atrodydavo baisiai ir šviečiant saulei, tačiau lyjant 
ji buvo siaubinga. Vienas iš amžinai pūpsančių šiukšlių maišų 
praplyšo ir jo turinys, daugiausia popieriai, pasklido po šaligatvį 
ir kelią, šiukšlės išsidėstė kaip siurrealistiniame paveiksle. Lie- 
tus priklijavo įpakavimą nuo biskvitų prie lempos stulpo tarsi ko- 
kį miesto tarybos skelbimą. Ant aptvaro smaigalių styrojo perverti 
iširusios knygos lapai. Purvini šlapi laikraščiai buvo suplakti pa- 
kampiais su degtukų dėžutėmis ir kartoniniais pakeliais nuo sul- 
čių. Filipas išlipo iš automobilio ir žengė per balą, kurioje plau- 


kiojo indelis nuo jogurto. Namo fasadas nepasikeitė, tik palangės 

dėžė gėlėms buvo pilna vandens ir jis per kraštus liejosi upeliu 
žemyn patamsėjusia nuo lietaus siena. Langinės viršuje ir jos lan- 
ginės tebebuvo uždarytos. 

Jis stovėjo lietuje apžiūrinėdamas namą. Neturėjo ką veikti. Pra- 
dėjo pastebėti visokiausius dalykus, kurie anksčiau už akių neuž- 
kliuvo. Kairėje ant viršutinio lango kairiojo kampo buvo užklijuotas 
„Greenpeace“ lipdukas. Ant dažyto langinių rėmo viduriniajame 
aukšte buvo kažkas pieštuku parašyta ir nupiešta. Iš tolo, kas para- 
šyta ir nupiešta, jam nesimatė. Viršutiniame aukšte už vidurinio 
lango iš vidaus ant palangės stovėjo žalio stiklo vyno butelis, šiek 
tiek nuo lango centro į dešinę. Iš dangaus vienodai pliaupė lietus, 
lygiai tokio pat atspalvio kaip pilkos stogo čerpės. Pastebėjo, kad 
trūksta vienos čerpės smailiame prieangio stogelyje. 

Išvengęs suraitytos šuns išmatų krūvelės ant antrojo laiptelio, jis 
užlipo prie fasadinių durų ir pabeldė. Po kurio laiko pažiūrėjo pro 
pašto dėžutės plyšį. Šį kartą matė telefoną ir koridorių į pusrūsio 


laiptus, ir kai ką naujo. Ant stalo šalia telefono gulėjo du vokai. 


* k 


Namuose jis nusivilko kostiumą ir pakabino jį džiūti, išsišluostė 
rankšluosčiu plaukus, prisimindamas, kaip tą pirmąją dieną ji pra- 
šė rankšluosčio savo plaukams. Išsikepė kiaušinienės su kumpiu, 
tačiau kai įsidėjo į lėkštę su rieke duonos, užteptos sviestu, negalė- 
jo valgyti. Suskambėjo telefonas, ir jo širdis suspurdėjo. Kai pakėlė 
ragelį, buvo įsitikinęs, kad negalės ištarti nė žodžio. Išsiveržė tik 
krioktelėjimas. 

— Ar tau nieko neatsitiko? — paklausė Fiona. — Tavo balsas kaž- 
koks keistas. 

— Viskas tvarkoj. 

— Skambinu paklausti, ar nori, kad ką nors nupirkčiau mamai 
trečiadieniui. Žinai, duonos ir kumpio ar dar kai ko. 

Jam rūpimą klausimą, kurį jis mirė iš nekantrumo paklausti, pa- 


keitė kitas, ne toks svarbus. 

— Ar Senta mokėsi Karališkojoje dramos akademijoje? 

— Ką? 

Jis pakartojo klausimą. Darėsi bloga. 

— Nežinau, - atsakė ji, — iš kur aš galėčiau žinoti? 

— Ar nepaklaustum Dareno? 

— Kam tau reikia žinoti? 

— Prašau, Fiona, tik paklausk jo. 

Girdėjo, kaip perduoda klausimą Darenui šaltu, sarkastišku to- 
nu. Atrodo, kad jie ginčijosi. Ar tik vedybos įrodė Fionai, kad jos 
vaikystės mylimasis yra nelabai greitos orientacijos? Ji grįžo prie 
telefono. 

— Jis sako, kad kartą su broliu ėjo pažiūrėti, kaip ji vaidina. Su- 
pranti, tai vyko ne teatro pastate, o tik dideliame name. Kažkur 
vakarinėje dalyje, Ylinge, Ektone. 

— Karališkoji dramos akademija yra Blumsberyje prie Britų mu- 
ziejaus. Ar jis tikrai atsimena, kad ne ten? 

— Jis sako, kad tikrai Ylinge. Ką visa tai reiškia, Filai? Kas čia 
darosi? Tu vis klausinėji apie Sentą. 

— Tikrai neklausinėju. 

— Darenas klausia, ar tau reikia jos telefono numerio? 

Kokia ironija! Žinojo jos telefono numerį geriau negu savąjį, ge- 
riau negu savo gimimo datą, savo adresą. Jis pasakė: 

— Atsakymas „ne“, o į pirmąjį klausimą - „taip“. Būtų gerai, Fio- 
na, jei nupirktum duonos ir ko nors joms vakarienei. 

Atsisveikindama ji juokėsi. 

Jis sėdėjo ir mąstė. Tai, kad gali ir sakyti tiesą, ir fantazuoti, nes 
būtent taip ir atsitiko, jam buvo atradimas. Ji jam sakė tiesą ir tą 
tiesą pagražindavo. Kur pakakdavo tiesos, ji ją ir išdėstydavo, o kur 
tiesai trūkdavo romantikos, dramatizmo, ji tai sukurdavo pati. Ar ir 
jis taip daro? Ar mes visi taip darome? O kaip esant tokiai padėčiai, 
su jos reikalavimu įrodyti jo meilę jai? Ar tai fantazijos, ar tikras 
reikalavimas atlikti tikrą veiksmą? 

Netrukus jis surinko jos numerį. Šį kartą autoatsakiklis nebuvo 


įjungtas ir telefonas skambėjo ir skambėjo be atsako. 

Buvo vėlus vakaras. Dangus tamsus, be žvaigždžių ir mėnulio, 
ten, kur horizonte matėsi stogai, šiek tiek lyg per ūkaną paraudęs. 
Vėsus ramus oras skleidė drėgmę. Kampe, kur Tarsus gatvė kerta- 
si su Sizerija Roudu, stovėjo maždaug Filipo amžiaus trys vyru- 
kai, vienas spalvotasis, kiti — baltieji, neaiškūs tipai, vienas su 
dviem auskarais dešinėje ausyje. Filipas pastebėjo įvertus į ausį 
žiedus, nes jie blizgėjo jo automobilio žibintų šviesoje. Vyrukai 
spoksojo, pasisukę į jį, stebėjo automobilį, kaip jis iš jo išlipo. Jie 
nieko nedarė. 

Senojo valkatos niekur nesimatė. Filipas jo nematė nuo to laiko, 
kai pasikeitė oras. Gatvė tebebuvo apšnerkšta popieriaus skiautė- 
mis, kartoninėmis dėžutėmis, indeliais nuo sulčių su dar styran- 
čiais iš jų šiaudeliais. Žalsva lempos šviesa nublizgino šlapius, lip- 
nius šaligatvius, aptvarus, pastatytų automobilių švytinčius kapotus. 
Palei duobėtą betoną iš Samarijos gatvės atbėgo šuo, skubėdamas 
tik į jam vienam žinomą tikslą, galbūt tas pats šuo, kuris sukrovė 
krūvelę ant laiptų. Jis išnyko prie kampinio namo. Retkarčiais nuo 
platanų lapų nuriedėdavo ir nukrisdavo vandens lašas. 

Buvo akimirka, kai Filipą apėmė keistas, visiškai nelauktas jaus- 
mas. Tarsi jo vidinis balsas klaustų, ką jis čia veikia ieškodamas 
meilės, aistros, galbūt draugės visam gyvenimui šioje baisioje vie- 
toje. Nes kokia moteris, kuri gali rinktis ir turi alternatyvą, pasi- 
rinktų gyventi šioje nešvarioje šiaurės vakarų Londono kloakoje, 
šioje pridvisusioje skylėje? Ta nelaukta mintis nuskrido taip greit, 
kaip buvo atskridusi, nes kai jau nusikamavęs vėl pažvelgė į na- 
mą aukštyn, pamatė, kad pirmame aukšte viduriniojo lango langi- 
nės buvo uždarytos, o pro plyšius tarp lentų matėsi ryškūs šviesos 
ruoželiai. 

Jis užbėgo laiptais. Fasadinės durys buvo atviros. Tai yra neužra- 
kintos, uždarytos tik spragtuku. Vos galėjo patikėti. Kažkur iš vi- 
daus sklido muzika valso ritmu, ta pati muzika, kokią jis kartais 


girdėdavo vėlai vakare, gulėdamas šalia Sentos. „Žydrasis Duno- 


124 | RuTH RENDEL 


jus“. Jam bestovint ji nutilo, jis išgirdo juoką, plojimus. Pastūmė 
duris ir įėjo į vidų, Muzika, kuri sklido iš kambario kairėje, o jo 
šviesa matėsi pro langines, pasigirdo vėl, šį kartą tango „Pavydas“. 
Kiek kartų jis lankėsi šiame name, o beveik nepastebėjo, kad kori- 
doriuje buvo daug durų, už kurių, matyt, yra kambariai. Jis apie 
nieką negalvojo, tik kaip greičiau patekti pas Sentą. Šis kambarys, 
aišku, buvo kaip tik virš jos kambario. 

Tikriausiai jis subildėjo, nors pats to nepajuto. Gal per smarkiai 
įtraukė oro, ar nuo jo žingsnių sugirgždėjo grindys, nes durys staiga 
atsidarė ir vyriškis sušuko: 

— Ką, po velnių, čia veikiat? 

Filipas neteko žado. Stovėjo pritrenktas kaip statula dėl to, kad 
kambaryje išvydo du žmones, ir dėl vyro pikto, įžeidžiančio tono. 
Jie vilkėjo vakariniais drabužiais. Priminė Fredą Asterą ir Džin- 
džer Rodžers viename iš tų ketvirto dešimtmečio filmų, kuriuos 
kartais rodo per televiziją, o paskui įsižiūrėjo, kad jie visai į juos 
nepanašūs. Moteriai buvo per keturiasdešimt, jos plaukai žili ir 
ilgi, veidas sudiržęs, raukšlėtas, bet gyvas, o elegantiška lanksti 
figūra aptempta nudėvėta raudono šilko suknele. Puokštelė ap- 
triušusių dirbtinių gėlių ant jos liemenėlės, raudonų ir avietinės 
spalvos, kai ji atsikvėpė, suvirpėjo. Jos partneris atrodė gana ele- 
gantiškai, nors nesiskutęs ir susivėlęs. Jo veidas buvo baltas ir 
liesas, plaukai geltoni, ir atrodė vyresnis už Filipą ne daugiau nei 
ketveriais ar penkeriais metais. 

Atgavęs amą, Filipas tarė: 

— Atsiprašau. Ieškojau Sentos — Sentos Pelhem, ji gyvena apačio- 
je. Fasadinės durys buvo atidarytos. 

— Dievulėli, ji tikriausiai vėl jas paliko neužrakintas, — pasakė 
moteris. — Ji visada tokia, prakeiktas nerūpestingumas. 

Jos partneris priėjo prie magnetofono ir sumažino garsą. 

— Ji išėjo į vakarėlį, — tarė jis. — O vis dėlto — kas jūs toks? 

— Filipas Vordmanas. Jos draugas. 


Kažkodėl moteris nusijuokė. 

— Tai jūs palikote žinutę mūsų autoatsakiklyje. 

Vadinasi, čia buvo Maikas Džekopas. Filipas šiek tiek mikčioda- 
mas tarė: 

— Ar jūs esate... ar jūs... ar jūs Čia gyvenate? 

Moteris atsakė: 

— Aš esu Rita Pelhem, o čia — mano namai. Mes kurį laiką buvom 
išvažiavę į šiaurę į konkursus. 

Jis neturėjo supratimo apie ką ji kalba, bet buvo aišku, kad ji — 
Sentos motina, arba moteris, kurią ji vadino motina, o Džekopas — 
jos jaunasis meilužis, apie kurį pasakojo Fiona. Sutrikęs nežinojo, 
ką sakyti. Tačiau svarbiausia buvo tai, kad još čia nėra, ji išėjusi, 
išėjusi į vakarėlį. 

Džekopas vėl sustiprino garsą. Grojo tango. Jie šoko apsikabinę — 
rankos nejudrios, galvos aukštai iškeltos. Rita per Džekopo sulenk- 
tą ranką atsilošė atgal žilais plaukais šluodama grindis. Džekopas 
judėjo stilingais šokio žingsneliais. Kai jie šoko palei duris, jis spy- 
riu jas uždarė. Filipą jie užmiršo. Jis išėjo pro duris, pasukęs ranke- 
ną, ir uždarė jas paskui save. 

Tarsus gatvė buvo tuščia. Spalvotasis ir tie kiti du baltieji dingo. 
Dingo ir radijas iš jo automobilio, kurį jis paliko neužrakintą, ir nuo 


užpakalinės sėdynės lietpaltis. 


**x* 


Tik grįžus namo ir atsigulus jam atėjo į galvą, kad reikėjo ten 
pasilikti. Sėdėti automobilyje ir laukti, kol ji grįš, jei reikės — per 
naktį. Jis apie tai nepagalvojo, nes radijo ir lietpalčio, „Burberry“ 
firmos, kurį pirko su „Visa“ kortele ir už kurį dar neišmokėjo, va- 
gystė jį labai sukrėtė. Gal jis galėjo įkalbėti Ritą Pelhem ir Džekopą 
įleisti jį į Sentos kambarį ten pabūti per naktį. Suprantama, jie ne- 
būtų sutikę, žinoma, ne. 

Tai, kad Rita buvo namo savininkė ir ten gyveno, keitė reikalus. 


Vadinasi, Senta, kaip ir jis, gyveno namuose su savo motina. Buvo 

nevisiškai taip, jis matė, kad ne taip, tačiau panašiai. Šioje šviesoje 
viskas atrodė nebe taip bjauru. Senta gyveno su motina; ne ji atsa- 
kinga, kad namas apleistas, nešvarus ir dvokia. 

Jis miegojo ir ją sapnavo. Sapne ji buvo savo kambaryje, tiksliau, 
jis buvo veidrodyje ir stebėjo kambarį pro stiklą: lovą, apkrautą 
rausvomis pagalvėmis ir antklode, pintą kėdę su išmėtytais ant jos 
drabužiais, užvertas langines, uždarytas ir užstatytas kėde duris, 
kurios vedė į šiukšlių koridorius ir urvus. Jis sėdėjo veidrodyje tar- 
si žalsvo vandens rezervuare, kuriame plaukiojo mažyčiai kaip taš- 
keliai organizmai, kur švelniai siūbavo paparčio lapai, o iš kitos 
stiklo pusės sraigė šliauždama paliko sidabrinį pėdsaką. Ji įėjo į 
kambarį, stipriai pastūmusi duris ir apvertusi kėdę. Priėjo prie stik- 
lo ir žiūrėjo į žalią su krisleliais permatomą skystį, bet jo nematė; ji 
nematė jo net tada, kai jų veidai buvo priglausti iš abiejų šlapio 


stiklo pusių. 


** X 


Vedžiodamas Hardį iš ryto per Glenalan Klouzą, aplink Kinteilo 
kelią ir grįždamas palei Lokleveno sodus, jis sutiko laiškanešį, kuris 
jam įteikė paštą. Atėjo dar vienas atvirukas nuo Kristinos, nors ji 
šiandien parvažiuoja, ir laiškas jai nuo vienos iš jos seserų. Šį kartą 
ant atviruko buvo Niukvejaus gatvė ir parašyta: „Galiu grįžti namo 
anksčiau, negu tu jį gausi, taigi nerašysiu jokių naujienų. X-as turėjo 
žymėti mūsų kambarį, bet Čerilė sako, kad pažymėta neteisingai, nes 
mes gyvename ketvirtame aukšte. Myliu. Mama“. 

Filipas padėjo Kristinos laišką ant židinio. Jie retai gaudavo 
laiškų, kiekvienas iš jų. Pažįstami ir giminės, jei norėdavo susi- 
siekti, skambindavo. Tačiau kodėl jam neparašius Sentai? Galėtų 
užadresuoti voką rašomąja mašinėle darbe, kad ji nežinotų, nuo 
ko laiškas. Vakar rytą jis apie tai net negalvojo, bet dalykai pasi- 
keitė. Ten buvo Rita ir Džekopas, ir jie gaudavo laiškus. Jis matė 
du vokus, gulinčius šalia telefono, kai žiūrėjo pro pašto dėžutės 


angą. Jei ateitų laiškas Sentai, vienas iš jų galbūt jai nuneštų jį ir 

ji bent jau laišką atplėštų. Kai pamatytų, kad laiškas nuo jo, ar jį 
išmestų? 

Netekęs radijo, jis grįžo prie savo minčių ir važiuodamas į Vest 
Endą, į savo valdybą. Bus nelengva sugalvoti, ką parašyti, kad ji to 
laiško neišmestų. Filipas beveik niekada nerašė laiškų asmeniškai. 
Negalėjo prisiminti, kada paskutinį kartą tai darė, ir niekad nerašė 
meilės laiškų, o šis laiškas turėjo būti toks. Paprastai, kai jis paim- 
davo plunksną į rankas, arba dažniau diktuodavo ką nors Lusei, 
mašininkei, kuria dalijosi su Rojumi ir dar dviem, tekstas skambė- 
davo taip: „Gerbiama ponia Finegan, šiuo laišku patvirtiname gavę 
jūsų čekį, kaip užstatą už sutartą darbą 1000 svarų sumai. Jei turite 
kokių abejonių, prašome nedelsiant susisiekti su manimi viršuje 
pažymėtame salone bet kuriuo metu...“ Vis dėlto jis galėjo parašyti 
meilės laišką, žinojo, kad gali, iš ilgesio ir jausmo pilnatvės frazės 
jau sukosi jo galvoje, ir jis galėjo atsiprašyti 17 maldauti atleidimo. 
Tai jam nieko nereikštų, nesijaustų pažemintas. Tačiau ji prašė jo 
meilės įrodymo... 

Rojus, vis dar puikiai nusiteikęs, užtiko jį adresuojantį voką Lu- 
sės mašinėle. 

— Aha, rašai meilės laiškus kompanijos darbo metu! 

Tiesiog stebuklai, kaip žmonės atspėja teisybę, ir visai netyčia. 
Filipas ištraukė iš po volelio voką. Be abejo, iš tikrųjų Rojus manė, 
kad laiškas skirtas poniai Ripl, nes pasakė: 

— Atėjo užsakytas naujas gabalas marmuro. Gal paskambinsi tai 
senai dvasnai ir praneši, kad iki vidurio dienos jį jai atveš? 

Jis mėgino pranešti Lusės telefonu. Skambino porą kartų, bet li- 
nija buvo užimta. Laukdamas peržvelgė Lusės Daily Mail, perskai- 
te istoriją apie Airijos Respublikos kariuomenę, pasakojimą apie 
šunį, išgelbėjusį šeimininkui gyvybę, kai šis skendo Grand Junion 
kanale, kitą istoriją apie senutės nužudymą Sauthole. Vėl pakėlė 
telefoną ir surinko ponios Ripl numerį. 

— Alio, kas čia? 

Jos balsas ragelyje nuskambėjo kaip stiprus sprogimas, sakinys 


kaip vienas žodis, o ne trys. Jis prisistatė ir perdavė Rojaus žinutę. 

— Jau būtų laikas, — tarė ji, o paskui: — Manęs čia nebus. Aš 
išeinu. 

Jis pasakė, kad pas ją atvažiuos. Staiga jam į galvą iš niekur nie- 
ko lyg iš dangaus šovė mintis, stulbinanti, nepaprastos svarbos min- 
tis, kuri viską išsprendė. Ji taip jį pribloškė, kad jis ėmė neryžtin- 
gai, išsiblaškęs lementi, negalėdamas rasti paprastų kasdieniškų 
žodžių. 

— Ką jūs pasakėt? 

Jis suėmė save į rankas ir tarė: 

— Man reikia pasikalbėti su savo kolega, ponia Ripl. Jums leidus, 
po penkių minučių aš būsiu pas jus. 

Dėl visa ko, tarsi koks stebėtojas ar klausytojas galėtų išskaityti 
jo mintis, jis uždarė duris. Vėl pakėlė laikraštį ir dar kartą pažiūrė- 
JO į pranešimą apie moters nužudymą Sauthole. Kodėl jis nepagal- 
vojo apie tai anksčiau? Tai taip paprasta, žaidžiant padaryti savo 
ėjimą. Nes Sentai to ir reikėjo — žaidimo, bet tokio, kad ir jis žaistų. 
Jam pati žaidimo idėja net patiko — privatus slaptas žaidimas dvie- 
se, kai nei vienas iš partnerių gerai nežino kito strategijos. Dėl to 
tik įdomiau. 

Ji fantazuodavo, bet teisingai pasakojo savo gyvenimo istoriją. 
Jam vis dar buvo sunku prie to priprasti, tačiau žinojo, kad būtent 
tokia ji yra. Dabar jam atsiskleidė kita jos charakterio pusė. Ji no- 
rėtų, kad jos mylimasis — vyras? — taip pat gyventų fantazijos, sva- 
Jonių pasaulyje. Net per tą trumpą laikotarpį, kiek jie pažįstami, jis 
galėjo ją nuvilti, nesugebėdamas pasakoti apie savo nuotykius ir 
žygius praeityje. Esmė ta, kad ji žinotų, jog jis fantazuoja, tačiau to 
iš jo ir tikėtųsi. Ji pati taip elgėsi, toks buvo jos gyvenimo būdas. 
Staiga jis pats sau pasirodė kvailas ir nejautrus. Kadangi jis buvo 
per daug rambus ir neatsiliepė į jos kvietimą, paprastą, nekaltą kvie- 
timą kartu pafantazuoti, užtaisė abiem visą šitą sielvartą, blogiau- 
sias dešimt dienų savo gyvenime. 

Atsidarė durys ir įėjo Lusė. Tai ji, suskambėjus telefonui, pakėlė 
ragelį ir laikė nuo ausies per rankos atstumą, kad nuo ponios Ripl 


balso nesprogtų būgnelis. 

Laišką jis kūrė sėdėdamas prie stalo svetainėje. Ir jam nuolat 
trukdė. Pirmiausia Hardis norėjo pasivaikščioti. Filipas nuvedė jį 
iki Kinteilo kelio galo ir pradėjo iš naujo: „Brangioji Senta...“ 

Atrodė per daug oficialu. Parašė „Mylimoji Senta“, ir nors nieka- 
da gyvenime nieko nevadino „mylimąja“, jam toks kreipinys patiko 
labiau. „„Mylimoji Senta, aš taip baisiai tavęs pasiilgau, anksčiau 
nežinojau, ką reiškia ko nors ilgėtis. Prašau, niekada daugiau taip 
nebesiskirkime“. Norėjo parašyti apie jųdviejų seksą, kaip jis su ja 
mylėjosi ir kaip labai jam to trūksta, bet drovumas iš prigimties jį 
sulaikė. Pats aktas buvo malonus ir atviras, ir laisvas, bet išreikšti 
Jį žodžiais jam buvo nepatogu. 

Rakinamos durys privertė jį pagalvoti, kad tai tikriausiai Kristi- 
na, nors jai grįžti buvo per anksti. Buvo pamiršęs, kad užeis Fiona 
su duona ir kumpiu. Dar ji nupirko daniškų tešlainių, krepšelį braš- 
kių ir indelį tirštos grietinėlės. 

— Kam tu rašai? 

Jis greitai uždengė laišką TV Times, ant kurio buvo pasidėjęs po- 
pierių, bet laiško kamputis kyšojo. 

Tiesa visada netikima, todėl jis lengvabūdišku tonu pasakė tiesą: 

— Žinoma, Sentai Pelhem. 

— Kurgi ne! Norėti niekas nedraudžia. Dabar atsiminiau, kad da- 
viau išvalyti tą pamergės suknelę, kurią ji malonėjo sugrūsti ant 
grindų, ir dabar suknelė nuostabiai atrodo. Ar pasakysi mamai, kad 
tuo pačiu atsiėmiau jos žieminį paltą ir pakabinau jos spintoje? 

Jis palaukė, kol ji uždarė paskui save fasadines duris. 

„Mylimoji Senta, aš vis bandžiau ir bandžiau tave pamatyti, ne- 
suskaičiuoju, kiek kartų buvau prie tavo namų. Aišku, galiu su- 
prasti, kodėl tu nenori manęs įsileisti ir matyti. Bet, prašau, nebe- 
daryk to, tai per daug skaudu. 

Aš daug mąsčiau apie tai, ko tu manęs prašei. Visą šį laiką galvo- 
jau apie tave, neatėjo jokia mintis apie ką nors kita, ir, suprantama, 


galvojau apie tavo pasakymą, kaip turėčiau įrodyti savo meilę. Aš 

asmeniškai manau, kad įrodymas yra mano patirti išgyvenimai nuo 
tos dienos, kai išėjau, o tu iš manęs atsiėmei namų raktus...“ 

Gal šio gabaliuko nedėti? Skamba lyg priekaištas, lyg skundas. 

Dyzelinio variklio burzgimas lauke pranešė, kad parvažiavo Kris- 
tina. Jis vėl uždėjo ant laiško TV Times ir nuėjo prie durų. Ji buvo 
viena, be Čerilės. Jos oda įdegusi, veidas su rausvais skruostais 
įgavęs auksinį atspalvį, plaukai nuo saulės išblukę. Atrodė jauna ir 
graži, vilkėjo jam nematyta suknele, natūralios lino spalvos, tiesaus 
kirpimo, kuri buvo paprastesnė ir elegantiškesnė negu tos, kurias 
paprastai dėvėdavo. Hardis strimgalviais pralėkė pro jį ir puolė prie 
Kristinos skalydamas iš džiaugsmo. 

Ji su Hardžiu glėbyje palypėjo laiptelį ir pabučiavo Filipą. 

— Liepei man važiuoti taksi, taip ir padariau, buvo taip puiku, bet 
kainavo daugiau negu penki svarai. Pasakiau vairuotojui, kad, ma- 
no nuomone, neteisinga, kai laikrodis ar skaitiklis, ar kas ten bebū- 
tų, tiksi ir skaičiuoja kainą net tada, kai mašina įstrigusi kamštyje, 
pasakiau, kad turėtų sustoti, kai taksi nejuda, bet jis tik nusijuokė. 

— Kas atsitiko Čerilei? 

— Keista, kad reikia klausti, nes ji buvo su manim ir dar važiavo- 
me kartu dešimt minučių taksi. Važiavome ta gatve su daugybe pui- 
kių parduotuvių, ir staiga ji liepė vairuotojui sustoti ir ją išleisti, ir 
jis sustojo, ji pasakė: „Sudie, iki pasimatymo“, išlipo ix, pasakysiu, 
man tai pasirodė keista, nes visos parduotuvės buvo uždarytos. 

Edžver Roudas, pagalvojo jis. 

— Ar gerai praleidot laiką Kornvalyje? 

— Ramiai, — atsakė ji. — Buvo labai ramu. 

Taip ji atsakydavo, kai žmonės klausdavo, ar ji smagiai praleido 
Kalėdas. 

— Daug laiko buvau pati viena. — Ji nesiskundė, tik konstatavo 
faktą. — Čerilė norėjo vaikščioti be manęs. Na, žinai, jauna mergina 
nenori, kad senė šlepsėtų iš paskos. Kaip džiaugiasi Hardis mane 
matydamas! Jis tikrai gerai atrodo, tu jį gerai prižiūrėjai, miela- 


sis. — Ji pažiūrėjo į ją dievinantį šuns snukį, o paskui į Filipo veidą 

tuo savo švelniu, susirūpinusiu žvilgsniu. — Negalėčiau to pasakyti 
apie tave, Filipai, tu atrodai labai sulysęs. 

— Man viskas gerai. 

Dėl Čerilės pasišalinimo, užuot baigus rašyti laišką, jam teks bū- 
ti su ja. Jis negalėjo lipti į viršų ir palikti ją vieną jos pirmąjį vakarą 
namuose. Prisimindamas tas baisias dešimt! dienų, jis galvojo: ,„Koks 
nuostolis, koks nuostolis! Galėjome būti kartu kiekvieną naktį, išti- 
są naktį, jei nebūčiau buvęs toks kvailys...“ 

Atėjo pusė vienuoliktos, kai jis grįžo prie laiško. Kristina nenorė- 
jo ilgai vakaroti. Greitai peržvelgusi savo paskyrimų sąsiuvinį, ji 
pamatė, kad kitą rytą devintą valandą jai teks plauti, kirpti ir džio- 
vinti klientei galvą. Filipas sėdėjo ant lovos, pasidėjęs laišką ant 
TV Times, o laikraštį ant seno mokyklinio atlaso ant kelių. 

„Mylimoji Senta, aš taip baisiai tavęs pasiilgau...“ Jis perskaitė, 
ką buvo parašęs, jautėsi beveik patenkintas. Šiaip ar taip, geriau 
parašyti jis nemokėjo. „Nežinau, kodėl aš taip susierzinau, kai tu 
pasiūlei įrodyti savo meilę vienas kitam. Tu žinai, kad dėl tavęs aš 
padaryčiau viską. Aišku, padarysiu. Dėl tavęs padaryčiau tai pen- 
kiasdešimt kartų, vien tik tam, kad pamatyčiau tave. Aš tave myliu. 
Tu tikriausiai jau tai žinai, bet aš pakartosiu, kadangi tai tu turi 
žinoti, ir aš tai įrodysiu. Aš tave myliu. Su didžiausia amžina meilė. 


Filipas“. 


DEŠIMTAS SKYRIUS 


Ji neatsakė. 

Jis žinojo, kad ji turėjo gauti jo laišką. Nenorėdamas laiško pati- 
kėti paštui, jis pats pakeliui į darbą užsuko į Tarsus gatvę ir įkišo jį 
į laiškų dėžutę. Paskui pažiūrėjo pro plyšį ir matė, kaip jis ten guli, 
ne ant kilimėlio prie durų, nes kilimėlio nebuvo, bet ant nešvarių 
raudonų ir juodų plytelių. Namas buvo visiškai tykus, pusrūsio lan- 
gas ir du langai virš jo uždaryti langinėmis. Telefoną ant stalo slėpė 
krūva lapelių, nemokamų žurnalų ir reklaminio pašto. 

Kai tik jam atėjo į galvą mintis jai parašyti, tiksliau, kai tik jis 
sugalvojo, ką parašyti, nebesijautė nelaimingas, o pilnas vilties. Tai 
euforijai nebuvo pagrindo. Dėl to, kad tik parašei laišką ir jį nune- 
šel, jos nesusigrąžinsi. Iš vienos pusės šią tiesą jis suvokė, tačiau, 
antra vertus, jausmai ėmė viršų, jautėsi išsprendęs savo problemas, 
padaręs galą sielvartui ir ją laimėjęs. Darbe jis jautėsi laimingas, 
beveik toks, koks buvo prieš tą sekmadienį, kai jis viską jai išsakė 
Ir ji jį išvarė. 

Kaip ji grįš, jis nenumatė. Tikriausiai bus telefono skambutis. 
Tačiau anksčiau ji jam niekada neskambindavo, neskambino nė kar- 


to. Negalėjo įsivaizduoti, kad ji atsakytų jam laišku. Ar jam nenuė- 

jus pas ją kaip senais laikais? Nepraėjo ir dviejų savaičių, bet vis 
tiek tai buvo seni laikai. Praslinko ketvirtadienis, bet į Tarsus gatvę 
jis negrįžo. Penktadienį paskambino jai iš darbo, o autoatsakiklyje 
atsiliepė Džekopas. Jis paliko tokią pat žinutę kaip ir praėjusį kar- 
tą — paprašė, kad Senta jam paskambintų. Tik šį kartą išsilygo, kad 
paskambintų tą vakarą, ir pridėjo savo telefono numerį. Jam topte- 
lėjo į galvą, kad Senta gali nežinoti jo telefono. Tuose namuose tele- 


fonų knygos veikiausiai nebuvo. 


**kx 


Kristina išvedė Hardį vakariniam pasivaikščiojimui. Filipas ne- 
norėjo išeiti iš namų. Jis jai pasakė, kad laukia meno direktoriaus 
skambučio iš valdybos. Kristina tikėdavo viskuo, kad ir ką jis pa- 
sakytų, net kad tokia kompanija kaip „Rouzberi Lon“ turi meno 
direktorių 1r kad tas mitinis asmuo dirba penktadieniais iki vė- 
laus vakaro ir konsultuoja jaunesniuosius darbų vykdytojus, to- 
kius kaip Filipas. Kol ji su šunimi išėjusi, jis išgyveno vieną iš 
baisiausių emocinių kankynių - laukti ilgas valandas prie telefo- 
no mylimo žmogaus skambučio. Pagaliau telefonas suskambėjo, 
skambino sesuo. 

Fiona norėjo žinoti, ar Kristina sutvarkys jai plaukus, jei jie už- 
suktų sekmadienį vakarieniauti. Ji užsigeidė tapti pelenų spalvos 
blondine. Paprastai Filipas nežinodavo apie Kristinos darbotvarkę 
ir susitarimus, bet šį kartą nugirdo, kai ji sakė draugei telefonu, 
kad sekmadienį šeštą valandą eis daryti ilgalaikio sušukavimo se- 
nai poniai, kuri sukaustyta artrito negali išeiti iš namų. Fiona pa- 
sakė „tvarkoj“, ji paskambins šiek tiek vėliau, kai bus namuose 
Kristina, o Filipui teko pasakyti „gerai“, nors jis pagalvojo, kad 
jei Senta iki to laiko nepaskambins, jis nepajėgs nepulti ir ne- 
Čiupti ragelio. 

Taip iš tikrųjų ir buvo, nes Senta neskambino, o Fiona paskambi- 
no, irjis vėl kankinosi: turėjo vilties ir ta viltis žlugo. Ji neskambino 


iki vidurnakčio, ir pagaliau jis nuėjo miegoti. 

Šeštadienio popietę jis nuvažiavo į Tarsus gatvę. Senis su mote- 
rišku lietpalčiu iš kažkur gavo medinius ratelius ar vežimėlį, ant 
kurio sukrovė savo mantą, sukišęs į plastikinius maišus. Jie buvo 
sudėti kaip pagalvės, akį rėžiančių spalvų. „Iesco“ — raudoni, 
„Marks and Spencer“ - žali, „Selfridge“ — geltoni, balti ir mėlyni iš 
„Boots the Chemist“. Senis drybsojo ant jų tarsi imperatorius iškil- 
mių vežime, valgydamas baltos duonos su kažkuo riebiu viduje su- 
muštinį, ant kurio jo pirštai paliko juodus atspaudus. 

Jis pamojavo sumuštiniu Filipui. Niekada anksčiau neatrodė toks 
linksmas. Jo šypsena pravira burna apnuogino pažaliavusius, išpu- 
vusius dantis. 

— Matai, ką aš įsigijau per tavo dosnumą, šeimininke, - jis spyrė 
vežimėliui į šoną. — Dabar turiu nuosavą transportą, o svarbiausia — 
pats važiuoja. 

Po to Filipui nieko kito neliko, kaip duoti jam svarą. Turbūt jam 
derėjo ir pakalbinti. 

— Kuo jūs vardu? 

Sulaukė šiek tiek atsargaus ir netiesioginio atsakymo. 

— Mane vadina Džoulėjumi. 

— Ar jūs visada šiose vietose? 

— Čia ir Sizerijoje, — jis ištarė Si-eirija, — ir iki Ilberto. 

— Ar kartais matote iš šio namo išeinančią merginą? 

— Vaiką žilais plaukais? 

Filipui toks Sentos apibūdinimas pasirodė keistas, bet jis link- 
telėjo. 

Senis nustojo valgyti. 

— Tu ne faras, tiesa? 

— Aš? Žinoma, ne. 

— Pasakysiu tau vieną dalyką, šeimininke, dabar ji viduje. Gijžo 
namo ir įėjo į vidų prieš dešimt minučių. 

Be jokios gėdos jis ištiesė ranką. Filipas nežinojo, tikėti juo ar 


ne, bet davė dar vieną svaro monetą. Kibirkštėlė vilties, kad fasa- 

dinės durys gali vėl būti paliktos neužrakintos, netrukus užgeso, 
bet kai jis pažiūrėjo į aptvertą aikštelę, pamatė, kad langinės šiek 
tiek praviros. Perlipus per neaukštą tinkuotą laiptų sienelę ir atsi- 
mybės pažvelgti į jį dvi savaites, — išskyrus sapnuose, tik juose, — 
jis žiūrėjo smarkiai plakančia širdimi ir jautė, kaip tvinksi gyslo- 
se kraujas. Kambarys buvo tuščias. Ant pintos kėdės kabėjo jos 
sidabrinė suknelė ir alyvų spalvos pėdkelnės, dėvėtos ir neberei- 
kalingos, kurios dar šiek tiek išlaikė jos kojų ir pėdų kontūrus. 
Lova tebebuvo užtiesta raudonu apklotu, pagalvės apvilktos rau- 
donais užvalkalais. 

Šį kartą į duris jis nesibeldė. Senis jį stebėjo su šypsena, bet ne 
be užuojautos. Filipas su juo atsisveikino, pasakė „iki“, nors da- 
bar abejojo, ar kada nors pamatys jį vel. Jis važiavo namo įkalbi- 
nėdamas save negrįžti, ištverti, apmąstyti gyvenimą be jos, toliau 
suktis be jos. Tačiau, nors neketino to daryti, vilkdamas kojas jis 
patraukė į savo kambarį ir ten, užrėmęs duris kėde, iškėlė iš spin- 
tos Florą. Jos veidas, jos tvarkingi banguoti plaukai, jos atsaini 
šypsena ir užburiančios akys jam Sentos nebepriminė. Dėl viso to 
Jį apėmė naujas ir svetimas jausmas. Panoro ją sunaikinti, sudau- 
žyti į gabalėlius plaktuku ir trypti ant jų, sumalti juos į dulkes. 
Jam, kuris nekentė bet kokio smurto, toks troškimas buvo nepa- 
geidautinas ir gėdingas. Jis paprasčiausiai grąžino Florą į jos slėp- 
tuvę. Paskui atsigulė kniūpsčias ant lovos ir, savo nuostabai bei 
gėdai, pradėjo skausmingai, be ašarų raudoti. Jis verkė tylomis į 
pagalvę, užsikimšęs burną patalais, kad neišgirstų Kristina, jei 
kariais užliptų į viršų. 

Tik įpusėjus sekmadieniui, jis prarado viltį. Atvyko Fiona, susi- 
tarusi, kad po pietų Kristina nudažys jai plaukus. Ir Čerilė buvo 
namuose, suteikdama Filipui progą ją pamatyti pirmą kartą nuo to 
laiko, kai grįžo iš Kornvalio. Tačiau ji buvo neilgai. Užvalgiusi 
arba paknebinėjusi kur kas geresnių priešpiečių, negu Kristina 
paruošdavo visada, — kepto viščiuko su „Paxa“ įdaru, atšildytų 


bulvių ir šviežių šparaginių pupelių, ji pakilo nuo stalo ir po pen- 

kių minučių išėjo iš namų. Filipo ji buvo prašiusi, kai jie trum- 
pam pasiliko vieni, paskolinti penkis svarus. Jam teko pasakyti 
„ne“, nes jis penkių svarų neturėjo, ir pridurti, galbūt be reikalo, 
kad sekmadienį jai pinigai nereikalingi. Jis sėdėjo prie stalo su 
dviem konservuotų persikų puselėm stikliniame dubenėlyje prie- 
šais ir galvojo: aš niekada nebepamatysiu Sentos, štai kaip, vis- 
kas baigta, galas, tai baigėsi. Baisiausia, kad jis negalėjo įsivaiz- 
duoti, kaip ištvers dar vieną savaitę. Ar gali būti, kad ateis kitas 
sekmadienis, o jis bus čia gyvas ir gyvens toliau? Ar jis iš tikrųjų 


ištvers dar vieną savaitę tokios kančios? 


**+i 


Suplovusios indus, Kristina ir Fiona persikėlė į virtuvę. Kristina 
niekada neimdavo pinigų iš dukterų už plaukų tvarkymą, bet leis- 
davo joms sumokėti už sunaudotus preparatus. Dabar ji ir Fiona 
ginčijosi, kokią dalį jų kainos Fiona turėtų užmokėti. 

— Taip, bet, brangioji, tu pirkai tą puikų kumpį ir braškių, ir grie- 
tinėlę, o aš tau užmokėjau tik už duoną, - kalbėjo Kristina. 

— Braškės, mama, buvo dovana, žinai, kad man tai —- malonumas. 

— O man malonumas dažyti tau plaukus, mieloji. 

— Tada aš tau pasakysiu štai ką: tu man sakai pelenų spalvos 
blondinės dažų kainą, ir aš dar norėsiu kondicionieriaus, taigi 
įskaičiuok ir jį, ir šiek tiek už putas, kurias naudoji, atimk, kiek 
kainavo kumpis — kainavo svarą dvidešimt du, — ir aš sumokėsiu 
tau skirtumą. 

Filipas sėdėjo svetainėje su Hardžiu ant kelių, žiūrėdamas į sek- 
madieninį Express, jo neskaitė, bet apsimetė, kad skaito. Kristina 
įėjo su skardine arbatpinigiams, kurioje laikė smulkius pinigus. 

— Žinai, galėčiau prisiekti, kad prieš man išvykstant čia buvo 
septyni svarai penkiasdešimt, o dabar likę tik trisdešimt pensų! 

— Aš jos neapiplėšiau, — pasakė jis. 

— Gaila, kad nepažiūrėjau į ją trečiadienį. Įdomu, ar tai atsitiko 


vakar po pietų, kai tavęs nebuvo, o aš aplėkiau kvartalą su Hardžiu 

ir neužrakinau durų. Suprantu, kad turėjau užrakinti, bet vis ma- 
nau, kad čia puikūs kaimynai. Manęs nebuvo tik dešimt minučių, 
bet žinai, jog yra pakankamai ilgas laikas, kad kas nors įeitų, grei- 
tai apsižiūrėtų ir pasiimtų kas tinkama. Koks nors vargšas žmogelis, 
nuskurdęs, be skatiko, neviltyje, manau, kad galiu jį tik užjausti, 
visada sakau: „Iegu bus Dievui ant garbės“. 

Filipas pagalvojo, kad puikiai žino, kas yra tas vargšas, be ska- 
tiko, neviltyje žmogelis. Vagystė įvyko prieš pat priešpiečius, ne 
vakar. Kadaise jam tai būtų rūpėję, būtų supratęs, kad reikia kaž- 
ką daryti, bent jau būtų pranešęs, ką žino, Kristinai. Dabar jam 
buvo svarbu tik jis pats, niekas daugiau. Tačiau jis ištuštino kiše- 
nes ir atidavė, kiek turėjo smulkių, motinai. Trumpam susimąstė, 
kur dabar Čerilė, į kokį sandėrį įsivėlė su septyniais svarais pen- 
kiasdešimt. Ką galima nupirkti už tokią menką sumą? Heroino, 
žolės, kreko nenupirksi. Butelį viskio? Tą, suprantama, galima. 
Kokio nors tirpiklio? Jis negalėjo įsivaizduoti, kad jo sesuo yra 
įjunkusi uostyti klijus. 

Fionos plaukai po sušukavimo atrodė kaip išpūstas šalmas su spin- 
dinčiais medaus ir grietinėlės spalvos dryžiais. Net Filipas, kuris 
neišmanė tų dalykų, suprato, kad Kristina tebedarė tokias pat šu- 
kuosenas, kurios buvo madingos jos ankstyvoje jaunystėje. Ji net 
kartais sakydavo jų pavadinimus: „itališkoji“, „avilys“, tarsi šie pa- 
vadinimai būtų amžini ir suprantami visoms ateinančioms kartoms, 
o ne vien tiems, kurie buvo jauni 1960-aisiais. Fiona atrodė paten- 
kinta. Jei ji taip pat įtarė, kad Čerilė pavogė iš arbatpinigių skardi- 
nės pinigus, Filipui nieko apie tai neužsiminė. 

Kristina pradėjo dėtis į kelioninį krepšelį daiktus, reikalingus 
neišeinančios iš namų senosios ponios plaukų ilgalaikiam sušuka- 
vimui. Dėdamasi ji pasakojo Filipui, kaip jos motina darydavo ilga- 
laikį sušukavimą dvidešimtaisiais metais, kada plaukus vyniodavo 
ant elektrinių volelių, juos kaitindavo, kol susigarbanodavo, kaip 
reikėdavo sėdėti visą dieną pririštai prie to keisto kaitinimo apara- 
to. Jis norėjo, kad ji neišeitų; nenorėjo likti vienas, pats su savimi ir 


savo mintimis. Tai buvo kvaila, - kaip tada, kai jis buvo mažas ber- 

niukas ir mirtinai bijodavo, kad mama neišeitų iš namų, nors ir 
visada kas nors likdavo jo prižiūrėti. 

O prieš mėnesį jis lengviau atsiduso, kai ji pasakė, kad išvyks- 
ta. Nepraėjo nė metai, kai jis troško, kad ji ištekėtų už Arnhemo. 
Pats save nustebindamas jis ištarė frazę, kurios iš jos lūpų —- dėl 
to, kad retkarčiais ji pasirodydavo stebinančiai taktiška, — nieka- 
da negirdėjo: 

— Kelintą grįši? 

Ji pažvelgė į jį nustebusi, buvo kuo stebėtis: 

— Nežinau, Filipai. Užtruksiu tris valandas. Noriu senučiukei gra- 
žiai padaryti. 

Jis nieko nebesakė. Užlipo į viršų. Kai ėjo į savo kambarį, prie 
durų pasigirdo skambutis. Kristina tuojau pat atidarė duris. Matyt, 
ji jau stovėjo prie durų ruošdamasi išeiti. Išgirdo ją sakant: 

— O, sveika, mieloji. Kaip gyvuoji? Atėjai aplankyti Čerilės? 

Turėjo sekti kažkoks atsakymas, bet jo nesigirdėjo. Jei jis nieko 
negirdėjo ir nieko nematė, kaip jis žinojo? Kaip jis žinojo, kad grįžo 
prie laiptų sulaikęs kvapą, suspaudęs kumščius? 

Motina pasakė: 

— Čerilė išėjusi, bet tikriausiai greit grįš. Aš pati turiu eiti, vaje, 
vėluoju. Ar norėjai užeiti ir palaukti Čerilės? 

Filipas nulipo laiptais. Senta buvo jau įėjusi, stovėjo koridoriuje 
ir žiūrėjo į viršų. Abu tylėjo ir abu nieko kito aplinkui nematė, tik 
vienas kitą. Jei Kristinai ir pasirodė tai keista, ji dėl to nė nemirkte- 
lėjo, neparodė, kad pastebėjo, ir išėjo uždariusi paskui save fasadi- 
nes duris. Vis dar be žodžių Filipas prisiartino prie Sentos, o Senta 
žengė prie jo, ir jie krito viens kitam į glėbį. 

Ją laikydamas, uosdamas, ragaudamas jos švelnias, išlinkusias, 
drėgnas ir surstelėjusias lūpas, jausdamas prie savo krūtinės jos 
prispaustas krūtis, kurį laiką jis manė apalpsiąs ekstazėje. Tačiau 
į jo kūną plūstelėjo jėga ir galybė, netikėtas nuostabus gyvenimo 
džiaugsmas, ir jis pakėlė ją nuo žemės ir nusinešė ant rankų. Ta- 
Čiau įpusėjus laiptus, ji išsilaisvino, nušoko ir pirmoji nubėgo į jo 


miegamąjį. 

Jie gulėjo jo lovoje kaip ir pirmąjį kartą. Niekada mylėjimasis ne- 
buvo toks nuostabus, toks atlyginantis už viską, aišku, nepalygina- 
mas nei su pirmuoju kartu, nei su tais dažnais kartais, kai jie atsiduo- 
davo malonumui jos lovoje pusrūsyje. Dabar, kai jie gulėjo šalia vienas 
kito ir jo ranka ilsėjosi po jos pečiais, jis tarsi maudėsi toje šilumoje ir 
švelnume, kurią jai jautė. Dėl ko nors jai priekaištauti būtų neįmano- 
mas dalykas. Tie bjaurūs vizitai į Tarsus gatvę, daužymas durų, žiūrė- 
jimas pro langus, bandymai skambinti — viskas atrodė kaip sapnas; 
toks sapnas, kuriame viskas yra labai ryšku ir tikra, kuris dar kurį 
laiką gąsdina pabudus, tačiau greitai nueina užmarštin. 

— Aš tave myliu, Senta, — tarė jis. - Aš tave myliu, ak, aš tikrai 
tave myliu. 

Ji pasuko į jį galvą ir nusišypsojo. Pabraukė vienu nedideliu pie- 
no spalvos nageliu palei jo skruostą iki lūpų kampučio. 

— Aš tave myliu, Filipai. 

— Nuostabu, kad tu čia taip atėjai. Pats nuostabiausias dalykas, 
kurį galėjai padaryti. 

— Kas man liko daryti? 

— Žinai, aš susipažinau su Rita ir Džekopu. 

Ji nesutriko. 

— Jie padavė man tavo laišką. 

Ji susirangė prie jo taip, kad jųdviejų kūnai kuo daugiau liestųsi. 
Iš esmės tai buvo seksualinio akto kita rūšis, taip ji norėjo su juo 
susitapatinti. 

— Aš jiems nieko nepasakiau. Kodėl turėčiau sakyti? Jie yra nie- 
kas. Beje, jie vel išvyko. 

— Išvyko? 

— Jie vyksta į balinių šokių konkursus. Ten jie susipažino. Laimė- 
jo sidabro taures. 

Nuo jos švelnaus kikenimo ir jis ėmė juoktis. 

— Ak, Senta, Senta! Aš noriu kartoti ir kartoti tavo vardą. Senta, 


Senta. Keista, tarsi tu niekad nebuvai pasitraukusi 17 tuo pat metu 

tarsi aš ką tik suvokiau, kad tu grįžai, aš tave susigrąžinau ir noriu 
juoktis, šaukti ir rėkauti iš laimės. 

Kai ji prabilo, jis juto jos krutančias lūpas prie pat savo odos. 

— Atsiprašau, Filipai. Ar gali man atleisti? 

— Nėra už ką atleisti. 

Jos galva ilsėjosi ant jo krūtinės. Jis pažvelgė žemyn į jos pakaušį 
ir pastebėjo, kad raudonos plaukų šaknys nudažytos sidabrine spal- 
va. Netikėtai į jo laimę bakstelėjo šaltas pirštas — atėjo neprašyta ir 
visiškai nemiela mintis: ji puikiausiai apsiėjo be manęs, gyveno 
savo gyvenimą, susitvarkė plaukus, ėjo į vakarėlį... 

Ji pakėlė galvą ir pažvelgė į jį: 

— Nekalbėsime apie tai, ką galime padaryti dėl vienas kito, ne šį 


vakarą. Negadinsime vakaro. Pakalbėsime apie tai rytoj. 


**x* 


Filipo prigimties emocinei pusei fantazuoti buvo svetima. Nieka- 
da mylėdamasis su viena mergina jis neįsivaizduodavo kitos, gra- 
žesnės, seksualesnės, ar gulėdamas naktį lovoje nekurdavo vizijų 
su fantastiškai apsirengusiomis moterimis, drybsančiomis porno- 
grafinėmis pozomis. Jis niekada nesvajodavo, kad jį lydės sėkmė, 
kad bus turtingas ir galingas, ištaigingo namo, didelio greito auto- 
mobilio savininkas arba bus garsus kediautojas ar finansininkas, ar 
pramonės magnatas. Jo vaizduotė niekada jo nenuskraidindavo ant 
„Rouzberi Lon“ kilimo priešais vadybos direktoriaus stalą, kur jis, 
paaukštintas tarnyboje, priiminėja sveikinimus. Jis turėjo stiprų da- 
barties ir realybės jausmą. 

Sukurti išgalvotą istoriją, kad Senta būtų patenkinta, nes to ji 
siekė, jam buvo bauginanti užduotis. Tą pirmąją savaitę po jų susi- 
jungimo iš naujo būtinybė tai padaryti grėsmingai pakibo virš jo 
galvos. Ji paslaptingai jį slėgė netgi laimingiausiomis minutėmis, 
pavyzdžiui, kai jis buvo su Senta Tarsus gatvėje ir kai po pasimylė- 
jimo įsivyraudavo gili ramybė, kai jis turėjo jaustis laisvas ir be 


rūpesčių, įsibraudavo ši tyli, spoksanti į jį grėsmė. Nes atrodė, kad 

ji iš tiesų spokso į jį, tapo beveik gyva būtybe, kuri įėjo į jo sąmonę 
netinkamiausiu momentu ir sukryžiavusi rankas ten stovėjo ir skleidė 
pavojaus signalus. 

Veiksmų, kurių jis privalo imtis, nors iš tikrųjų tai bus tik žodžiai 
apie veiksmus, ilgiau atidėlioti buvo nebegalima. Reikėjo ryžus, 
rasti tinkamą formą, sukurti scenarijų su aktoriais, dviem aktoriais — 
juo pačiu ir auka. Senta jam apie tai priminė ne vieną kartą. 

— Mes būtinai turime įrodyti vienas kitam savo meilę, Filipai. 
Neužtenka to, kad būdami atskirai, jautėmės nelamingi. Taip atsi- 
tinka visiems paprastiems žmonėms. 

Ji visada tvirtindavo, kad juodu nėra paprasti žmonės, o panašes- 
ni į dievus. 

— Mes privalome vienas kitam įrodyti, kad esame pasirengę per- 
žengti paprastus žmogiškus įstatymus. Dar daugiau — paversti juos 
niekiniais, parodyti, kad jie mums paprasčiausiai nesvarbūs. 

Daug mąsčiusi apie tai, kai jie buvo atskirai, ji nusprendė, kad 
jis ir ji tapo įžymių senovės mylimųjų porelės reinkarnacija. Kas 
buvo tie istoriniai personažai, tiksliai ji dar nenustatė ar, kaip ji 
pareiškė, jai kol kas nebuvo atskleista. Be to, kai jie buvo išsiskyrę, 
Ji ėjo į peržiūrą ir gavo vaidmenį vieno alternatyvinio teatro pasta- 
tyme. Vaidmuo buvo nedidelis, mažiau negu dvidešimt eilučių teksto, 
bet iš tiesų ne toks jau menkas, kadangi ji vaidino moterį, kuri, kaip 
paaiškėjo pjesės pabaigoje, buvo slapta agentė, o visa trupė jos ieš- 
kojo penkiolikoje siurrealistinių scenų. 

Visa tai slėgė Filipą, o tai šiuo jų santykių metu buvo nepagei- 
dautina. Jis norėjo tiesiog džiūgauti, kad jinai jį vėl myli, gali kurti 
jų ateičiai protingus ir įgyvendinamus planus, galvodamas, kad ga- 
liausiai viskas baigsis vedybomis. Gana ilgą laiką jis nelabai žino- 
jo, ar tikrai nori vesti, bet buvo įsitikinęs, kad niekada negalėtų ir 
pagalvoti apie vedybas su kita moterim. Tačiau pasijuto baisiai keb- 
lioje padėtyje, kai ji paprašė jį prisiminti, ar buvusiame gyvenime 
jis buvo Aleksandras ar Antonijus, ar Dantė. Jam taip pat rūpėjo 
išsiaiškinti, ar alternatyvinis teatras yra jos fantazijos vaisius, ar 


tikras dalykas. 

Fantazija, jis neabejojo. Tai, kad ji dažnai teisingai pasakodavo 
apie savo praeitį, nereiškė, kad ji visada sako tiesą, jis jau save tuo 
įtikino. Jos didžiausia fantazija buvo tai, su kuo jam teko susitaiky- 
ti, tačiau jis šiame nemaloniame ir absurdiškame žaidime diena po 
dienos atidėliojo savo ėjimą. Kuo ilgiau atidėliojo, tuo nemaloniau 
jam buvo apie tai galvoti. Ką nors nužudyti yra siaubingas dalykas, 
tikrai baisiausia, ką galima padaryti, - aišku, dėl to ji apie tokį jų 
poelgį ir kalbėjo, — tačiau net ir tvirtinti, kad ką nors nužudei, kai to 
nepadarei, buvo bjauru ir nedora. Filipas nelabai mokėjo to paaiš- 
kinti, bet puikiai jautė. 

Argi visiškai sveikas, normalus vyras sakytų moteriai, kad jis ką 
nors nužudė, tvirtintų, kad jis žmogžudys, nors iš tikrųjų būtų visai 
nekaltas? O jei taip, ar žmogus, kuris taip sako, yra nekaltas? Jis 
žinojo, kad turėtų ją įtikinti, jog ši ypatinga jos fantazija yra kvai- 
lystė, apie kurią negalima net galvoti. Jeigu jie myli vienas kitą taip 
stipriai, — o jis žino, kad myli, - jie turėtų sugebėti sakyti vienas 
kitam viską, viską paaiškinti. Jo nuomone, to trūko ir jam, ir jai. 
Žinojo, kad jis ne dievas, bet kai užprotestavo, ji tik pareiškė, jog 
negalįs to žinoti, o laikui bėgant jam bus pranešta. 

— Mes esame Arėjas ir Afroditė, - pasakė jam. — Šie senieji dievai 
su krikščionybe neišnyko. Jie tik pasislėpė ir laikas nuo laiko at- 
gimsta tam tikruose išrinktuose individuose. Tie individai esame tu 
17 aš, Filipai. Praėjusią naktį per sapną man visa tai buvo atskleista. 
Mes stovėjome akinančioje šviesoje ant žemės rutulio išlinkimo ir 
buvome apsirengę baltais drabužiais. 

Jis neturėjo supratimo, kas buvo Arėjas ir Afroditė, bet nutuokė, 
kad jie egzistavo tik žmonijos vaizduotėje. Tikriausiai moterų, tokių 
kaip Senta, vaizduotėje. Ji jam papasakojo, kad ši dievų pora (jie 
dar buvo vadinami Marsu ir Venera, kas jam labiau patiko) išžudė 
daug mirtingųjų, jiems buvo nė motais nubausti mirtimi tą, kuris 
juos įžeidė arba kliudė jiems tuo, kad egzistuoja. Filipui sunkiai 
sekėsi prisiminti, kas jį įžeidė, dar sunkiau — kas jam savo buvimu 


trukdė gyventi. Kadaise, dar neseniai, tai kategorijai buvo galima 

priskirti Džerardą Arnhemą. Dabar net galvoti, ką jam padarius blo- 


go, buvo beprasmiška. 


Pirmadienį, praėjus daugiau nei savaitei, kai Senta pas jį grįžo, 
jis nusprendė, kad ir kokios būtų moralinės pasekmės jam pačiam, 
šio reikšmingo žingsnio ilgiau atidėlioti nebegalima. Kartą jį pada- 
rius, užsibaigtų visos jo problemos. Senta pripažintų, kad jis savo 
meilę įrodė, ji pati sužaistų panašų žaidimą, įrodydama savąją mei- 
lę, o kai viskas jau bus praeityje, jie galės džiaugtis nusistovėju- 
siais santykiais, kurie reikštų gyvenimą drauge, susižadėjimą, net 
santuoką. Jis guodėsi mintimi, atėjusia savaime, kad jų tikra meilė 


netrukus ją nuo poreikio fantazuoti išgydys. 


Nors kartą diena nebuvo sunki. Pakeliui į darbą jis nusipirko ke- 
letą rytinių laikraščių. Grįždamas po patikrinimo pertvarkytų butų 
Vemblyje, nusipirko vakarinį laikraštį. Pirmuosiuose pranešimuose 
nieko gero nebuvo. Beveik po metų jie grįžo prie dingusios Rebe- 
kos Nyv atvejo. Jos kūno taip ir nerado. Dabar jos tėvas ir sesuo 
drauge steigė tai, ką vadino Rebekos Nyv fondu. Jie prašė aukoti. Iš 
aukų bus išlaikomas centras, organizuojantis savigynos ir kovos meno 
kursus moterims. Nuotraukoje Rebeka buvo su žaliu aksominiu spor- 
tiniu kostiumu, kurį vilkėjo, kai dingo. Stilizuotą fotografiją jie ga- 
lėjo panaudoti fondo emblemai. 

Evening Standarg pateikė panašią istoriją apie Rebeką ir dar dvi 
merginas, kurios dingo pernai. Be to, laikraštyje buvo žinutė, kaip 
tik tokia, kokios Filipas ieškojo. Jis skaitė ją sėdėdamas automobi- 
lyje, mašinų stovėjimo aikštelėje šalia Brent Kroso prekybos cen- 


tro, kur užsuko nupirkti Sentai vyno, braškių 17 šokolado. 

Vyro lavonas, rastas buvusioje statybos aikštelėje Kensal Roize, 
štaurės vakarų Londone, buvo atpažinias. Tai — Džonas Sidnis 
Krusiferis, 62 metų valkata, neturėjęs pastovaus adreso. Policija 


šį atvejį laiko žmogžudyste. 


Senta pati jam pakišo mintį, kad tiktų kažkas panašaus, rodyda- 
ma į benamį elgetą, sėdintį atsirėmusį į aptvarą. Vienintelis sunku- 
mas būtų, jei policija rastų Džono Krusiferio žudiką ir apie tai para- 
šytų laikraščiai. Jam nepatiko mintis, kad Sentai gali būti vis tiek, 
jei už nusikaltimą, kurį padarė Filipas, į kalėjimą sėstų kas nors 
kitas. Tačiau ar jis ne kvailys? Ką jis turi omenyje, kad „jai vis 
tiek“? Juk jai tai — fantazijos. Ji galėtų nepasakyti, kad žino, jog jis 
iš tikrųjų nieko nenužudė, bet žinotų, kad nenužudė. Ji jau žinojo, 
turi žinoti, kad jo pažadas yra vienas iš žaidimo ėjimų. Šiaip ar taip, 
ji niekada neskaitydavo laikraščių, jų niekad nematė jos rankose, ji 
] juos net nežvilgtelėdavo. 

Tas Džonas Krusiferis tiks. Nėra reikalo rūpintis dėl smulkmenų, 
nereikia nerimauti, net jei šis abejotinas atvejis būtų išpūstas į kaž- 
ką labai svarbaus, kuo susidomėtų plačioji visuomenė, nes, tiesą 
sakant, Senta nenorėjo nuogos realybės. Ji norėjo fantazijų (išgal- 
votų dalykų) ir tą vieną kartą jos troškimas turėjo būti patenkintas. 
Sėdint automobilių stovėjimo aikštelėje prie prekybos centro jam 
pasidarė gėda ir liūdna. To priežastis buvo būsimas pokalbis su Senta, 
kai jam teks viską pasakoti ir matyti jos pasitenkinimą. Jis jai me- 


luos, o ji priims jo melą kaip tiesą, ir abu tai žinos. 


**kx* 


Buvo kur kas blogiau, nei jis įsivaizdavo. 

Pirmiausia jis grįžo namo pavakarieniauti, o į Tarsus gatvę nuva- 
žiavo apie pusę aštuonių. Tą dieną jis ne vieną kartą kelyje pagau- 
davo save kruopščiai repetuojantį istoriją, sukurtą Sentai. Jis dar 
turėjo su savimi tą straipsnį iš Standard, kurį iškirpo Kristinos žir- 


klėmis, ir svaro monetą kišenėje seniui, vardu Džoulėjus. 

Prietaringi jausmai, susiję su Džoulėjum, išliko. Jis tarsi buvo 
paskirtas globoti Sentos ir jų meilės, tačiau su sąlyga, kad saugos 
Filipo 17 Sentos ryšį tik įsiteikus jam dovanomis. Jei šios vieno sva- 
ro monetos liautųsi plaukusios, susidarytų kažkokia nepalanki at- 
mosfera, kažkas blogo galėtų nutikti jam ir Sentai. Jis atsargiai apie 
tai užsiminė Sentai pereitą naktų, bandė savo vaizduotės polėkiu 
prilygti jai, bet ji pasakojo apie užmokestį valtininkui ir kyšius šu- 
niui, kuris saugojo vartus į aną pasaulį. To Filipas beveik nesupra- 
to, bet džiaugėsi, kad Senta patenkinta. 

Šį vakarą Džoulėjaus ten nebuvo. Nei jo, nei apkrauto spalvingo- 
mis pagalvėmis vežimėlio. Jokio pėdsako. Tai atrodė blogas žen- 
klas. Filipui kilo baisi pagunda atidėti istoriją, kurią turėjo pasako- 
ti Sentai, kitai dienai. Tačiau kada vėl pasitaikys proga? Tokios 
panašios galimybės gali neatsirasti ištisas savaites. Reikia tai pa- 
daryti, reikia liautis apie tai galvoti, vis save tikrinti, kankintis ana- 
Lizuojant, o imti ir padaryti. 

Šaltu, visiškai kitokiu negu visada tonu, jis jai pasakė, tvumpai 
pranešė, kad padarė tai, ko ji norėjo. Jos veidas užsidegė smalsu- 
mu. Jūros bangos spalvos akys, balkšvai žalsvos, blykstelėjo. Ji su- 
ėmė jį už riešų. Drąsiai dėstyti žodžiais pasakojimą buvo neįmano- 
ma. Padavė jai iškarpą. 

— Kas čia? 

Jis atsakė, lyg tikrintų savo užsienio kalbos įgūdžius, įsiklausy- 
damas į kiekvieną žodį: 

— Čia parašyta, ką aš padariau. 

Ji patenkinta giliai įkvėpė orą. 

— Oooch! —- Perskaitė žinutę du ar tris kartus ir veide nušvito šyp- 
sena. — Kada tai padarei? 

Jis nesitikėjo, kad prireiks daug smulkmenų. 

— Praėjusią naktį. 

— Kai išėjai iš mano namų? 

— Taip. 

Visa tai jam priminė mėgėjišką „„Makbeto“ pastatymą, matytą, 


kai dar buvo moksleivis. 


146 | RuTH RENDEL 


— Matau, kad pasinaudojai mano siūlymu, — pasakė ji. - Kaip ten 
buvo? Tu iš čia išėjai ir nuvažiavai į Harou Roudą, tiesa? Sakyčiau, 
kad tau pasisekė, nes radai jį ten slampinėjantį? 

Jis pajuto baisų pasibjaurėjimą, ne dėl jos, bet dėl paties fakto, 
tokį stiprų fizinį pasišlykštėjimą, kaip kad atšokame nuo šuns pri- 
krautos krūvelės ant laiptų ar besiraitančio kirmėlių kamuolio. 

— Žinokim, kad aš tai padariau, - išspaudė jis. Gerklė išdžiūvo. 

— Kaip tu tai padarei? 

Jei būtų galėjęs, būtų pabėgęs nuo tos minties. Būtų išvengęs 
absoliutaus, nenuginčijamo įsitikinimo, kad ji susijaudinusi, kad 
domisi su pasimėgavimu, kažkokiu jai malonumą teikiančiu gaš- 
liu geidulingumu. Ji aplaižė lūpas, prasižiojo lyg šiek tiek uždu- 
susi. Rankos, kurios laikė jo riešus, suėmė jį už pečių ir prisitrau- 
kė prie savęs: 

— Kaip tu jį nužudei? 

— Nenoriu apie tai kalbėti, Senta, negaliu. 

Ir jis sudrebėjo, lyg būtų iš tikrųjų įvykdęs kokį baisų prievartos 
aktą, lyg prisiminęs, kaip įsminga peilis, pliūpteli kraujas, auka 
klykia agonijoje, kovoja ir netekusi jėgų pralaimi mirčiai. Jis ne- 
kentė tokių dalykų ir to besaikio kitų žmonių domėjimosi jais. 

— Neklausinėk manęs, aš negaliu. 

Ji suėmė jo rankas ir išvertė delnais į viršų. 

— Aš žinau. Tu jomis jį pasmaugei! 

Tai buvo ne ką geriau negu peilis ir kraujas. Jis įsivaizdavo, kad 
jo rankos virpa jos saujoje. Prisivertė linktelėti, atsakyti: 

— Taip, aš jį pasmaugiau. 

— Buvo tamsu, tiesa? 

— Aišku. Buvo pirma valanda nakties. Nebeklausinėk manęs 
aple tai. 

Jis matė, kad ji negali suprasti, kodėl jis atsisako leistis į smul- 
kmenas. Tikėjosi, kad jis vaizdžiai nupasakos naktį, tuščią tylią gat- 
vę, bejėgės aukos pasitikėjimą — ir, pasinaudojus proga, savo išda- 
vystę. Jos veidas tapo bereikšmis, toks, koks jis kartais būdavo, kai 


ji nusivildavo. Visas jos gyvumas, visi jausmai dingo, tarsi jos akys 

atsigręžė į vidų pažiūrėti, kas dedasi jos galvoje. Mažomis mergai- 
tiškomis rankomis ji suėmė dvi storas savo sidabrinių plaukų sruo- 
gas ir permetė jas per pečius. Jos akys, atrodė, vėl išvydo pasaulį ir 
prisipildė šviesos. 

— Tu padarei tai dėl manęs? 

— Pati žinai. Taip buvo sutarta. 

Ilgas drebulys, kuris galėjo būti natūralus, o gal tik suvaidintas, 
supurtė jos kūną nuo galvos iki kojų. Jis sau priminė, kad ji yra 
aktorė. Tokie dalykai jai buvo būtini, ir jam teks su jais susitaikyti. 
Ji padėjo galvą jam ant krūtinės, lyg norėdama išgirsti jo širdies 
plakimą, ir sušnibždėjo: 


— Dabar tą patį aš padarysiu dėl tavęs. 


VIENUOLIKTAS SKYRIUS 


Kai jie iškeliavo, jis visiškai neketino sekti Čerilės. Tai buvo 
pirmas kartas, kada jis su seserim dviese važiavo drauge nuo tos 
dienos, kai jie visi vyko į Arnhemo namus, bet tada su jais dar 
buvo Kristina ir Fiona. Jis ir Čerilė važiavo vieni tik prieš tėvo 
mirtį. 

Buvo šeštadienio vakaras ir jis ruošėsi į Tarsus gatvę. Pasakyti 
motinai, kuri nieko neklausinėjo, kad jis grįš tik kitą vakarą, buvo 
kažkodėl sunkiau, negu jei ji būtų smalsavusi ir kamantinėjusi. Bet 
jis nerūpestingu tonu apie tai pranešė, o ji jam atsakė savo įprasti- 
ne nekalta, neįtaria šypsena. 

— Linkiu gerai praleisti laiką, brangusis. 

Netrukus viskas išaiškės. Kai jis bus susižadėjęs, nepatogumas, 
kad jis pasilieka per naktį pas Sentą, išnyks. Sėdant į automobilį, 
prilėkė Čerilė ir paprašė pavėžėti. 

— Aš važiuosiu Edžver Roudu, ta kryptimi. 

— Pavažiuok toliau, padaryk lankstą ir nuvežk mane į Goulders 
Gryną. 

Tai buvo ilgas aplinkinis kelias, tačiau jis sutiko, iš smalsumo. 


Jam buvo kažkaip neramu nuo minties, kad ji turi nuo jo paslapčių, 

o jis — nuo jos. Vos jie spėjo pasukti už kampo į Lokleveno sodus, 
kai ji paprašė paskolos. 

— Tik penkinę, Filai, tada galėtume važiuoti tiesiai Edžver Roudu. 

— Aš neskolinsiu tau pinigų, Čerile, daugiau neskolinsiu. — Jis 
luktelėjo, o kai ji nieko nepasakė, pasiteiravo: — Tai kas ten bus 
Goulders Gryne? Kokie ten svarbūs reikalai? 

— Draugas, iš kurio galiu pasiskolinti. - Ji atsakė gana lengvabū- 
diškai. 

— Čerile, kas čia darosi? Aš privalau paklausti. Žinau, kad tu į 
kažką įsivėlei. Tavęs amžinai nėra namuose, būni tik naktį, neturi 
jokių draugų, visada viena ir visada bandai gauti pinigų. Tu patekai 
į didelę bėdą, tiesa? 

— Ne tavo reikalas. 

Pasigirdo senos aikštingos gaidelės, bet kartu jautėsi ir abejingu- 
mas — ant ribos „man nusispjaut“, o tai rodė, kad klausinėjama ji 
nesijaudina, kištis buvo beprasmiška, nes ji galėjo neprisipažinti ir 
išsisukti. 

— Jei aš skolinu pinigus, tai turi suprasti, kad tai ir mano reikalas. 

— Na, bet tu neskolinsi, tiesa? Sakei, kad neskolinsi, taigi gali 
užsičiaupti. 

— Galėtum bent pasakyti, ką šį vakarą veiksi. 

— Gerai, pirma tu pasakyk, ką veiksi. Tik gali nesivarginti. Žinau. 
Tu susitikinėji su Stefani, tiesa? 

Jos įsitikinimas, kad ji žino, ką jis veikė ir ką veiks, visiškai klai- 
dingas, privertė jį trumpam suabejoti, ar jo paties įsitikinimas, kad 
ji yra priklausoma nuo narkotikų ar alkoholio, nėra taip pat klaidin- 
gas. Jei ji gali klysti, o ji klydo, tai ir jis gali. Jis net nesivargino 
paneigti to, ką ji pasakė, ir matė, Kaip ji triumfuodama linktelėjo. 
Goulders Gryne prie autobusų stotelės jis ją išleido. Ketino važiuoti 
Finčli Roudu, bet kai pamatė Čerilę einančią Hai Roudo kryptimi, 
jam šovė į galvą mintis ją pasekti ir pamatyti, ką ji veikia. Pasirodė 
labai keista, kad ji nešėsi skėtį. 

Anksčiau lijo ir atrodė, kad vėl bus lietaus. Žmonės, kuriuos jis 


matė aplinkui, nešėsi skėčius, bet kad Cerilė vaikščiotų su skė- 


150 | RuTH RENDEL 


čiu, buvo negirdėta neregėta. Ką ji saugojo nuo lietaus? Aišku, ne 
savo trumpus į visas puses styrančius plaukus. Ne džinsus, ne 
blizgantį sintetinį švarką. Ji su skėčiu buvo toks neįprastas vaiz- 
das, kaip kad Kristina būtų su džinsais. Jis pastatė automobilį 
šoninėje gatvelėje. Kai vėl atsidūrė pagrindinėje gatvėje, manė, 
kad ją pametė, bet paskui pastebėjo tolumoje, Hai Roudo posūky- 
je, einančią gana plačiu šaligatviu. 

Kai užsidegė šviesoforo žalia žingsniuojančio pėsčiojo figūrėlė, 
jis perbėgo į kitą Finčli gatvės pusę. Buvo vidurvasaris, ir šviesu 
būdavo dar porą valandų, tačiau nuo lietaus ir grėsmingai apniu- 
kusio dangaus aptemo. Kai dirbo parduotuvės, ši vieta būdavo 
pilna žmonių, pastatyti automobiliai išsirikiuodavo prie abiejų gat- 
vės pusių, ir autobusai lėtai judėdavo pro siaurą jų tarpą. Čia bu- 
vo tik prekybos centras, nebuvo nei kino teatrų, nei aludžių, tik 
vyno baras, ir dabar jis atrodė tuščias, palei vitrinas žingsniavo 
viena Čerilė. Ne visai tuščias. Filipas nepatenkintas suprato, kad 
jam pasirodė tuščias todėl, kad nebuvo paprastos, kasdieniškos, 
tvarkingos, įprastos publikos. Į motociklų dalių vitriną spoksojo 
trys pankai. Kitoje gatvės pusėje, Čerilės pusėje, ėjo vyras, aukš- 
tas, odiniais drabužiais, plaukai surišti į kasytę. Vienu momentu 
Filipas pamanė, kad Čerilė ketina tą žmogų užkalbinti. Jis ėjo jos 
link, bet arčiau šaligatvio pakraščio, ir kai prisiartino, ji atsitrau- 
kė nuo vitrinų pusės. Tuo metu Filipas slėpėsi statybinės bendro- 
vės kontoros tarpduryje, toje pat pusėje, kur 17 pankai. Kartkartė- 
mis suabejodavo, ar Čerilė neužsiiminėja kokios nors rūšies 
prostitucija. Ši mintis buvo ypač kankinamai nemaloni. Ji galėjo 
paaiškinti, iš kur Čerilė staiga gauna pinigų, bet nepaaiškino, ko- 
dėl jai būtinai reikalingos laikinos nedidelės paskolos. O dabar 
jis įsitikino, bent šiuo momentu, kad klydo, nes Čerilė praėjo pro 
odiniais drabužiais vilkintį vyrą nuo jo nusisukusi. Kai jis praėjo, 
Ji sustojo ir atsargiai dairėsi aplinkui. Be jokios abejonės, ji norė- 
Jo įsitikinti, ar gatvė tokia tuščia, kokia atrodo. 

Jo ji negalėjo pastebėti, tuo jis buvo įsitikinęs. Ji žiūrėjo tiesiai į 


pankus, kurie nuėjo nuo vitrinos ir žvilgtelėjo per gatvę į ją neparody- 

dami susidomėjimo, ar turėjimo ką nors bendra. Ir Filipas kai ką su- 
prato. Dar prieš Čerilei padarant tai, kas atsakytų į jo spėliones, dar 
neišsiaiškinus, kokiu tikslu ji čia atvyko, jis suprato, kad pankai jai 
nerūpi, nes jie, kaip ir ji, ne tik nepaisė įstatymų, bet yra prieš juos 
nebyliai slaptai susimokę. Kas kas, bet jie jos tai tikrai neapskųs. 

Neapskųs dėl kokio nusikaltimo? 

Patenkinta, kad niekas į ją nežiūri, ji įslinko į vienos parduotuvės 
tarpdurį. Tai buvo brangių drabužių parduotuvė su stiklinėmis du- 
rimis. Filipas matė, kaip ji prie jų pasilenkė ir, matyt, kažką įkišo 
pro didžiulę sidabro spalvos metalinę laiškų dėžutės angą. Ar ji 
laužiasi į vidų? Pasibaisėjęs jis vos nešūktelėjo, bet spėjo užsideng- 
ti burną ranka. | 

Iš tokio atstumo ir tokioje šviesoje nebuvo įmanoma įžiūrėti, ką ji 
daro. Jis matė tik jos nugarą ir palenktą galvą, ir jos judesį, judesį 
žmogaus, kažką smeigiančio. Gatvė tebebuvo tuščia, tik į stoties 
pusę nuvažiavo automobilis. Filipas girdėjo gaudžiančią tylą, gau- 
dimas buvo tolimas, amžinas, reguliarus transporto pulsavimas. Stai- 
ga Čerilė dešinę ranką staigiai trūktelėjo, vis dar pritūpusi loštelėjo 
atgal, pašoko ant kojų ir iš laiškų dėžutės kažką ištraukė. Tada Fili- 
pas viską pamatė, viską suprato. 

Skėtis kaip kablys iš parduotuvės nuo pakabos ar iš po prekystalio 
ištraukė drabužį. Tai galėjo būti megztinis ar palaidinė, ar sijonas. 
Nežinia kas. Jam nepavyko pamatyti, nes ji susuko tą daiktą ir pasi- 
kišo po švarku. Tai, ką išvydo, jį apstulbino, jo jausmai laikinai apmi- 
rė, tačiau tuo pat metu jį tai labai sudomino. Nepasakysi, jog jis norė- 
jo, kad ji pakartotų, bet norėjo dar kartą pažiūrėti, kaip tai daroma. 

Vienu momentu net pagalvojo, kad jo noras išsipildys, nes ji, ei- 
dama pro parduotuves, priėjo kitą brangių drabužių krautuvėlę ir 
pastovėjo prispaudusi nosį prie stiklo. Bet paskui, dar kartą jį pri- 
trenkusi staigumu, apsisuko ir ėmė bėgti. Bėgo ne ta kryptimi, ku- 
ria jis tikėjosi, tai yra atgal, į Finčli Roudą, bet į priešingą pusę, 
perbėgo skersai kelią ir nėrė į šoninę gatvę netoli geležinkelio tilto. 
Filipas norėjo vytis, tačiau labai greitai tos minties atsisakė ir grįžo 


prie automobilio. 

Ar tai ir buvo ta paslaptis? Ar tai jau viskas, ką jis norėjo sužino- 
ti - kažkoks beprotiškas noras vogti iš parduotuvių? Kažkur jis bu- 
vo skaitęs, kad kleptomanija yra nesąmonė, iš tikrųjų jos nėra. Ką ji 


vis dėlto darė su pavogtais daiktais? 


Iš pradžių jis ketino viską papasakoti Sentai, bet labai greitai tos 
minties atsisakė. Daugiau įsigilinęs, važiuodamas per šiaurinį Lon- 
doną į Vest Endo skersgatvį, jis vėl svarstė savo ketinimą. Argi jų 
santykiai neturėtų būti tokie, kad jie vienas kitu pasitikėtų, išsaky- 
tų vienas kitam savo abejones ir baimes? Jei jie rengiasi būti kartu 
visada, partnerystei visam gyvenimui, privalo vienas kitam išsipa- 
sakoti, pasidalyti savo bėdomis. 

Jis važiavo pas Sentą iš Sizerija Grouvo, pro didelę niūrią tašytų 
akmenų bažnyčią, kurios vakariniame prieangyje kartais nakčiai 
įsikurdavo Džoulėjus. Tačiau prieangis buvo tuščias, o geležiniai 
varteliai į kapines uždaryti grandine su spyna. Kai buvo vaikas, 
Filipas bijodavo eiti pro tokias vietas, bažnyčias ar namus, prime- 
nančius niūrius viduramžių pastatus, juos aplenkdavo arba prabėg- 
davo nežiūrėdamas. Dabar jis tai prisiminė, vėl stipriai pajuto ne 
pačią baimę, bet baimės atmintį. Koks tuzinas antkapių, ne dau- 
giau, gulėjo po medžiais, juodais kamienais ir karpytais tarsi iš odos 
lapais. Jis buvo sumažinęs greitį, kad pažvelgtų ten į vidų, bet da- 
bar vėl paspaudė akseleratorių, pasuko už kampo ir suštojo prie 
Sentos namų. 

Viršutinio aukšto langų, uždarytų langinėmis, buvo daugiau, ne- 
gu jam teko matyti anksčiau. Vienintelė šviesa sklido iš pusrūsio, ir 
vien nuo tos šviesos smarkiau ėmė plakti jo širdis. C11žo kvapą gniau- 
žiantis jausmas. Jis užbėgo laipteliais ir atsirakinęs įėjo į vidų. Į jį 
alskriejo muzikos garsai, bet ne ta muzika, pagal kurią šoko Rita ir 
Džekopas. Ji sklido iš pusrūsio laiptinės. Tai buvo taip neįprasta, 
kad jį apėmė baimė, jog ji gali būti ne viena, ir kuvį laiką jis stovėjo 


prie durų nesiryždamas įeiti, klausydamas buzuki muzikos, stebė- 

damasis. Ji tikriausiai išgirdo jo žingsnius ant laiptų, nes pati atida- 
rė duris ir netrukus buvo jo glėbyje. 

Aišku, jokio kito ten nebuvo. Iš meilės jis susijaudino dėl to, ką ji 
padarė, kuo ji, atrodo, taip didžiavosi: ant bambukinio stalelio buvo 
padėta maisto ir vyno, grojo magnetofonas, kambarys atrodė švares- 
nis ir gaivesnis, rausvos paklodės ant lovos pakeistos rudomis. Ji vil- 
kėjo anksčiau nematyta suknele, juoda, trumpa, plona ir prigludusia, 
su gilia ovaline iškirpte, pro kurią matėsi jos baltos krūtys. 

Jis laikė ją glėbyje švelniai, lėtai bučiuodamas. Jos mažos ran- 
kos, šiltos, apmaustytos šaltais žiedais, glostė jo plaukus, kaklą. 

Jis sušnibždėjo: 

— Ar mes vieni namuose? 

— Jie išvažiavo kažkur į šiaurę. 

— Man labiau patinka, kai mes vieni, - tarė jis. 

Ji pripylė taures vyno, ir jis papasakojo jai apie Čerilę. Kartais jis 
galvodavo, kad iš jo pusės buvo nepaaiškinama išdavystė tas nepa- 
sitikėjimas be pagrindo, nes manė, kad tai, ką jis pasakojo apie 
savo šeimą, jos reikalus, jai bus neįdomu. Manė, kad ji bus susi- 
mąsčiusi ir norės greičiau grįžti prie jai rūpimų dalykų. Iš tikrųjų 
jai buvo įdomu, ji norėjo išgirsti, skyrė jam visą dėmesį, sėdėdama 
sudėjusi rankas, žiūrėdama į akis. Kai jis priėjo prie tos pasakojimo 
vietos, kur Čerilė kiša skėtį pro laiškų dėžutės plyšį, jos veide pra- 
žydo šypsena, kurią, jei nežinotum, kad to negali būti, galėjai palai- 
kyti susižavėjimu. 

— Kaip manai, Senta, ką turėčiau daryti? Ar turėčiau kam nors 
pasakyti? Ar reikėtų bent jai pasakyti? 

— Ar tu tikrai nori žinoti, ką aš manau, Filipai? 

— Suprantama, noriu. Todėl tau ir pasakoju. Noriu tavo nuomonės. 

— Mano nuomone, tu per daug rūpiniesi dėl teisėtvarkos, visuo- 
menės ir panašių dalykų. Žmonės, kaip tu ir aš, išskirtiniai žmonės, 
yra aukščiau įstatymų, ar taip nemanai? Arba, sakykime, jiems įsta- 
tymai netaikomi. 

Visą gyvenimą jį mokė klausyti įstatymų, gerbti valdžią, žmonių 


išrinktą vyriausybę. Jo tėvas, nors lošėjas, buvo sąžiningumo įsikū- 

nijimas ir griežtai laikėsi padorumo taisyklių savo sandėriuose. Sa- 
vų taisyklių kūrimas Filipui kvepėjo anarchija. 

- Jei Čerilę sugaus, ji nebus už įstatymo ribų. 

— Mes žiūrime į pasaulį, tu ir aš, Filipai, skirtingai. Žinau, kad 
išmoksi žiūrėti kaip aš, bet kol kas nemoki. Turiu omenyje, kad 
matysi jį pilną mistikos ir magijos, kitame lygmenyje, ne tokį, kur 
dauguma pilkų praktiškų žmogelių veltui iššvaisto savo gyvenimą. 
Kai tu su manim pasieksi šį lygmenį, atrasi stebuklingą okultinį 
pasaulį, kur viskas galima, nieko nėra uždrausta. Ten nėra jokių 
policininkų, jokių įstatymų. Pradėsi matyti tai, ko anksčiau nema- 
tei, įvairius pavidalus, stebuklus, vizijas ir šmėklas. Vieną žingsnį 
žengei į tą pasaulį dėl manęs nužudydamas tą senį. Ar tai žinojai? 

Filipas atlaikė jos žvilgsnį, tačiau suglumo, jautėsi ne toks lai- 
mingas kaip prieš kelias minutes. Jam buvo aišku, kad ji taip ir 
nepasakė nuomonės, kurią jis norėjo išgirsti, iš tikrųjų jam neatsa- 
kė. Ji kalbėjo miglotai; jos žodžius galėjai visaip išsiaiškinti — jie 
neturėjo nieko bendro su konkrečiais dalykais: taisyklėmis ir apri- 
bojimais, padorumu, visuomenei priimtinu elgesiu, pagarba įstaty- 
mui. „Ji yra iškalbinga, — pagalvojo jis, - gražiai, raiškiai žeria žo- 
džius, ir tai, ką ji kalba, negali būti nesąmonė“. Jis suglumo dėl 
savo nesugebėjimo kol kas suprasti. Iš jos kalbų jis šio to išmoko, 
bet ne to, ko ji norėjo, kad išmoktų. Buvo įdomu ir tuo pat metu — 
neramu. Jis sužinojo, kad jei pameluoji, jog ką nors padarei, kaip 
jis pamelavo dėl valkatos nužudymo, labai greitai tai pamiršti, kaž- 
kas viduje ištrina tai iš atminties. Žinojo, kad jei ji nebūtų vaidinu- 
si, kad priima jo pasakojimą už tikrą pinigą, o paprasčiausiai pa- 
klaususi, ką jis veikė praėjusio sekmadienio vakarą, jis būtų atsakęs, 
kad iš jos parvažiavo namo ir nuėjo miegoti. Būtų pasielgęs papras- 


tai ir pasakęs teisybę. 


Saulė prasiskverbė pro senų langinių plyšius ir ant lubų atsirado 


auksinės grotos, o ant rudos antklodės auksiniai strypai. Pirmiau- 

sia, ką pamatė Filipas, atsibudęs labai vėlų sekmadienio rytą, buvo 
saulės spindulių pluoštas ant jo rankos, kuri suglebusi gulėjo virš 
antklodės. Jis atitraukė ranką ir pasivertęs pagraibė ieškodamas 
Sentos. Jos su juo nebuvo. Ji dingo. 

Vėl jį nustebino. Jis atsisėdo, išsigandęs, kad jį paliko, kad jos 
niekada nebepamatys, bet pastebėjo ant pagalvės raštelį: „Greitai 
grįšiu. Turėjau išeiti, svarbūs reikalai. Lauk manęs. Senta“. Kodėl 
neparašė „myliu“? Nesvarbu. Ji paliko jam raštelį. Laukti? Jis būtų 
laukęs amžinai. 

Laikrodis rodė, kad jau po vienuolikos. Daugumą naktų jam tiesiog 
trūko miego, niekad nemiegodavo ilgiau kaip penkias šešias valan- 
das. Nieko keisto, kad buvo pavargęs, negalėjo atsimiegoti. Dabar 
visiškai atsibudęs, bet vis dar atsipalaidavęs, jis gulėjo mąstydamas 
apie Sentą, ramus ir laimingas, nes šiuo momentu toje jo sąmonės 
dalyje, kur viešpatavo Senta ir jis pats, nebuvo rūpesčių ir baimės. 
Bet kadangi jo sąmonė tarsi nenorėjo, kad jis gyventų be rūpesčių, 
leidosi, kad į ją įsibrautų Čerilė. Pirmą kartą nuo tada, kai jis buvo 
liudininkas to, ką ji padarė, suvokė nusikaltimo baisumą. Jį buvo 
ištikęs šokas, bet dabar šokas praėjo. Jis tučtuojau suprato, kad taip 
to palikti negalima, apsimesti, kad jis nematė, kai matė; jam teks imti 
Čerile į nagą. Priešingu atveju neišvengiamai laukia skambutis iš 
policijos, pranešantis, kad Čerilė areštuota, kaltinama vagyste. Ka- 
žin, ar geriau, ar blogiau pirmiausia pasakyti Kristinai ? 

Po šito Filipas nebegalėjo ilgiau gulėti, turėjo keltis. Šlykščiame 
išvietės kampe, kur lašėjo apibintuotas varinis čiaupas, jis sugebė- 
jo apsiprausti. Grįžęs į jos kambarį, jis atvėrė langines ir atidarė 
langą. Senta sakė, kad atidarius langą priskrenda musių, ir pakėlus 
rėmą didelė mėsinė musė prazvimbė pro jo skruostą į vidų, tačiau 
kambarys, atrodo, tiesiog duso be oro. Buvo raibuliuojanti nuo gied- 
ros diena, kurios niekaip negalėjai tikėtis po praėjusios pilkos šal- 
tos savaitės. Ant betono gulėjo trumpi juodi šešėliai, o apšviestos 
saulės vietos buvo akinamai baltos. 

Tada atsitiko tai, ko niekada nebuvo anksčiau ir kas teikė jam 


didžiulį jaudinantį malonumą. Jis išvydo ją grįžtančią namo. Pama- 

tė jos kojas su džinsais ir sportiniais bateliais — neregėtas dalykas, 
niekad anksčiau nematė jos su kelnėmis. Kažin ar jis būtų ją paži- 
nęs, jei ji nebūtų pasilenkusi prie aptvaro ir pažiūrėjusi pro virbus. 
Ji įkišo pro virbus plaštaką, paskui tiesė visą ranką lyg norėdama jį 
pasiekti. Jos ranka, ištiesta delnu į viršų, tarsi norėjo paimti jo ran- 
ką į savąją. Atitraukusi ranką, ji užlipo laipteliais. Atidžiai klausy- 
damas, jis girdėjo kiekvieną jos žingsnį, kaip ji ėjo per prieškamba- 
rį, koridoriumi ir laiptais žemyn. 

Ji įėjo iš lėto. Uždarė duris pernelyg atsargiai, lyg namai būtų pilni 
miegančių žmonių. Jis pagalvojo: kaip būtų galima pasakyti apie la- 
bai baltos odos, visada bekraujį veidą, kad jis išblyškęs. Jos oda buvo 
žalsvai sidabrinio atspalvio. Prie džinsų ir batų ji vilkėjo tamsiai rau- 
doną laisvą medvilninę tuniką, sujuostą juodu odiniu diržu. Plaukai 
buvo susukti ir sukelti į viršų po neaukšta berniukiška medvilnine 
kepure. Ji nusiėmė kepurę, numetė ant lovos ir papurtė plaukus. Fi- 
lipas matė, kaip ji žiūri į jį, kaip jos lūpos pradeda šypsotis, matė 
blausiame dėmėtame veidrodyje jos nugarą, plaukus, kurie paleisti 
dengė pečius tarsi didelė sidabrinė vėduoklė. 

Ji ištiesė ranką ir jis ją paėmė. Prisitraukė prie savęs, kur jis 
sėdėjo ant lovos. Abiem rankom nubraukė jai nuo veido plaukus, 
pasuko veidą į save ir pabučiavo lūpas, kurios tokią šiltą dieną bu- 
vo vėsios. 

— Kur tu buvai, Senta? 

— Tu nesirūpinai, Filipai? Radai mano raštelį? 

— Žinoma, radau, ačiū. Bet neparašei, kur buvai, tik kad tai svarbu. 

— Ak, svarbu. Buvo labai svarbu. Ar negali atspėti? 

Kodėl jam pirmiausia į galvą atėjo Čerilė? Kodėl manė, kad ji 
buvo pas Čerilę, pasakė kažką, ko jis norėjo, kad nesakytų. Tačiau į 
klausimą jis neatsakė, neišsakė savo minčių. Ji kalbėjo švelniai, 
jos lūpos beveik lietė jo odą. 

— Aš išėjau padaryti dėl tavęs to, ką tu padarei dėl manęs. Buvau 
išėjusi įrodyti savo meilės tau, Filipai. 

Keista, kaip bet koks užsiminimas apie šį abipusį įsipareigoji- 


mą tučtuojau sukeldavo jam nerimą! Daugiau negu nerimą — pa- 

sibaisėjimą, refleksą atsitraukti. Per tas kelias sekundes jis pa- 
galvojo: „Gal ji ketina mane mokyti savo filosofijos, bet aš ją pa- 
mokysiu savosios — tos fantazijos turi liautis“. Bet viskas, ką su- 
gebėjo pasakyti, buvo: 

— Tikrai? Tu neprivalai man nieko įrodyti. 

Kai nenorėdavo, ji niekada negirdėdavo, ką jis sako. 

— Aš padariau tai, ką tu padarei. Aš kai ką nužudžiau. Todėl iš- 
ėjau taip anksti. Žinai, išsitreniravau pabusti tada, kai noriu. Pabu- 
dau šeštą ir išėjau. Turėjau išeiti taip anksti, nes kelias ilgas. Pagal- 
vojau, Filipas nerimaus, taigi paliksiu jam raštelį. 

Kylantį susierzinimą sustabdė šiltas jausmas dėl jos meilumo, rū- 
pinimosi juo. Pajuto kažką nuostabaus, bet bauginančio. Dabar ji 
mylėjo jį labiau negu prieš jiems išsiskiriant, jos meilė jam vis au- 
go. Jis švelniai suėmė jos veidą pabučiuoti, bet ji ištrūko. 

— Ne, Flipai, turi mane išklausyti. Tai, ką aš sakau, yra labai svar- 
bu. Matai, aš važiavau į Čigvelą metro, o tai labai ilgas kelias. 

— Čigvelą? 

— Na, į vietovę, kurios pavadinimas — Greindž Hilas, kita stotelė. 
Ji arčiausiai nuo tos vietos, kur gyveno Džerardas Arnhemas. Tu 
neatspėjai, tiesa? Aš dėl tavęs nužudžiau Džerardą Arnhemą. Nu- 


žudžiau jį šį rytą aštuntą valandą. 


DVYLIKTAS SKYRIUS 


Kokią pusę minutės jis iš tiesų tikėjo jos žodžiais. Tas laikas atro- 
dė kur kas ilgesnis, atrodė, praėjo ištisos valandos. Dėl patirto šoko 
atsitiko kažkas keista su jo galva: joje spengė ir tvinkčiojo, prieš 
akis buvo tamsiai raudona ir toks jausmas, tarsi pakaušyje važinė- 
tų, suktųsi ratai. Paskui, įsikišus protui, visa tai išnyko. Kvailys, 
tarė jis sau, kvailys. Ar iki šiol nežinai, kad ji gyvena fantazijos 
pasaulyje? 

Sausu liežuviu jis bandė sudrėkinti sausas lūpas, pasipurtė. Šir- 
dis dundėjo, kad net šonai kilnojosi. Keista, bet ji, atrodo, nepaste- 
bėjo jame to žemės drebėjimo, tų persivertimų ir bandymų nusi- 
tverti už realybės, tų plyšių savęs raminime, pro kuriuos lindo 
išsišiepę košmarai. 

— Aš jį stebėjau, — tarė ji. — Buvau prie to namo, kurį man rodei 
praėjusią savaitę, du kartus. Sužinojau, kad kiekvieną rytą, prieš 
eidamas į darbą, jis į tuos miškus išveda pasivaikščioti šunį. Ap- 
skaičiavau, kad išves 17 sekmadienį, tik vėliau — taip ir buvo. Lau- 
kiau pasislėpusi už medžių ir pamačiau jį ateinantį su šunim. 

Jei dar ir buvo abejonių, kad tai, ką ji sako — netiesa, tai dabar jos 


išsisklaidė. Džerardas Arnhemas su šunimi! Filipas prisiminė, kaip 

Kristina sakė, kad Arnhemas nemėgsta šunų, aiškino, kad dėl to 
negalima šuns vežtis tą lemtingą dieną kartu. Jam kilo mintis už- 
duoti Sentai klausimą, kokį užduoda policininkas, norėdamas iš- 
gauti informaciją, kai meluojantis asmuo tokio klausimo nesitiki. 

— Koks buvo šuo? 

— Visai mažytis, juodas. — Ji atsakė iš karto. Aplinkybių detales 
buvo apgalvojusi iš anksto. — Škotų terjeras, ar juos taip vadina? Jei 
būtų buvęs piktas dobermanas, Filipai, tikriausiai būčiau negalėju- 
si padaryti, ką padariau. Žinai, pasirinkau Arnhemą, nes jis — tavo 
priešas. Sakei, kad jis tavo priešas, todėl jam ir kliuvo. 

Filipas norėjo paklausti, kaip Arnhemas atrodo, bet prisiminė, 
kas atsitiko paskutinį kartą, kai jis suabejojo jos pasakojimu. Gal- 
vojo, kaip suformuluoti tą klausimą kitais žodžiais. 

— Įdomus dalykas, jei miške mergina sutinka nepažįstamą vyriš- 
kį, ji labai išsigąsta, — pasakė ji, — bet jei mergina prieina prie vyro, 
jis nebijo. Aš priėjau prie jo užsidengusi vieną akį. Pasakiau, kad 
kažkas į ją įkrito ir skauda, nieko ja nematau ir man baisu. Gudriai 
sugalvojau, tiesa? 

— Jis labai aukštas vyras, ar ne? — Filipas savimi didžiavosi. To- 
kius dalykus apie policijos darbą jam teko matyti televizijos seria- 
luose. — Tikriausiai jam teko gerokai pasilenkti, kad pažiūrėtų į 
tavo akį. 

— O, taip, žinoma. Jis pasilenkė ir suėmė mano galvą, kad pažiū- 
rėtų į akį. 

Ji patenkinta linktelėjo. O Filipas ėmė šypsotis dėl to, kad jau 
antrą kartą buvo patvirtinta tai, ko jam reikėjo. Arnhemas buvo ne 
aukštesnis kaip penkios pėdos aštuoni coliai. 

— Jis buvo taip arti prie manęs, kaip dabar tu. Aš žinojau, kur 
smogti. Dūriau jam į širdį su stikliniu durklu. 

— Ką padarei? — paklausė Filipas, dabar beveik pralinksmintas 
jos išradingumo. 

— Ar aš tau niekad nerodžiau savo Venecijos durklo? Jie daromi 
iš Murano stiklo, tie durklai, ir yra aštrūs kaip skustuvai. Kai jį 


įsmeigi, jis ties rankena nulūžta ir paviršiuje lieka tik įdrėskimas. 

Auka net nekraujuoja. Aš turėjau du, bet antrą panaudojau kam 
kitam ir dabar nebeturiu nė vieno. Pirkau juos Venecijoje, keliau- 
dama. Man tikrai gaila vargšo šunelio. Jis pribėgo prie savo negyvo 
šeimininko ir pradėjo taip baisiai inkšti. 

Jis nedaug žinojo apie Veneciją, niekada ten nebuvo, o dar mažiau 
žinojo apie Venecijos stiklą. Tačiau norėjo jos paklausti, — susilaikė 
nepaklausęs, — ar ji dėvėjo juodą apsiaustą ir buvo su kauke. 

— Rytoj apie tai rašys visi laikraščiai, —- pasakė ji. —- Paprastai aš 
neskaitau laikraščių, bet rytoj nusipirksiu apie tai paskaityti. Ne, 
jau žinau! Užlipsiu vėliau į viršų ir pažiūrėsiu per jų televizorių. 

Pirmiausia ji norėjo išsimaudyti jų vonioje. Ji nemanė, kad išsi- 
kruvino, bet, šiaip ar taip, po to, ką padarė, jautėsi nešvari. Specia- 
liai buvo apsivilkusi tamsiai raudona tunika, kad jei užtikštų krau- 
jo, nesimatytų. Jei ir užtiško, tai tikriausiai tik mažyčiai lašeliai. 
Važiuodama traukiniu ji atidžiai drabužius apžiūrėjo. 

Filipas nusekė jai iš paskos į viršų, į antrą, paskui į trečią aukš- 
tą. Anksčiau viršutinėje namo dalyje jam neteko būti. Ji buvo vie- 
nodai aptriušusi, dulkina, visur jautėsi beviltiškas apsileidimas. 
Jis žvilgtelėjo į kambarį, kur ant nepaklotos lovos buvo suversti 
plastikiniai maišai, pro kurių neužrištus galus išsibarstė drabu- 
žiai. Prie sienų stovėjo kartoninės dėžės nuo kadaise buvusių jose 
maisto skardinių. Aplink elektros lemputes be gaubtų zyzė dau- 
gybė musių. Senta nuėjo į vonios kambarį, kurio sienos ir lubos 
buvo skaisčiai žalios ir blizgėjo, o grindys išdėliotos įvairių spal- 
vų linoleumo lopinėliais. Ji nusivilko drabužius ir paliko sumes- 
tus į krūvą ant grindų. 

Įvyko netikėtas dalykas. Jis jos nebetroško. Galėjo žiūrėti į ją nuo- 
zą, nenuginčijamai gražią, ir nieko nejausti. Ji jaudino mažiau negu 
paveikslas, kur kas mažiau negu fotografija, buvo neerotiška, kaip 
akmeninė Flora. Jis užsimerkė, patrynė akis kumščiais, vėl atsi- 
merkė, žiūrėjo, kaip ji lipa į vandenį, — 17 nieko nejautė. Iš vonios ji 
jam pasakojo, kaip grįžo traukiniu, kaip iš pradžių bijojo, kad ją 
seka, kaip vėliau ieškojo kraujo pėdsakų ant drabužių, pirštų, na- 


gų. Jį apėmė nevaldoma baime. Nusikaltimai, kriminalinių romanų 

medžiaga, pasinėrimas į bjaurius smurtinius dalykus - šito jis ypa- 
tingai nekentė. 

Negalėjo likti su ja vonios kambaryje. Slankiojo be tikslo iš vieno 
kambario į kitą. Ji pašaukė jį tuo savo maloniu plonu balsu, tarsi 
nieko nebūtų atsitikę, tarsi jis būtų atsitiktinis svečias. 

— Eik ir apžiūrėk viršutinį aukštą. Aš ten gyvendavau. 

Jis užlipo į viršų. Kambariai buvo mažesni ir siauresni, lubos nuo- 
žulnios, palei stogą. Kambarių buvo trys, be vonios, tik išvietė ir 
maža virtuvėlė su labai sena krosnimi viename kampe ir vieta, kur 
tikriausiai stovėjo šaldytuvas. Visi langai buvo uždaryti, o ant vie- 
nos palangės stovėjo žalias vyno butelis, kurį jis matė iš gatvės. Iš 
kvapo galėjai spręsti, kad joks langas nebuvo atidarytas ištisus mė- 
nesius, metų metus. Lauke švietė saulė, bet ji atrodė tolima, nes jos 
šviesa, atsimušusi į nešvarų stiklą, sklido lyg pro rūką. Pro pilkus 
nuo dulkių langus Kvyns Parko ir Kensalo stogai atrodė kaip išblu- 
kusi arba perlaikyta fotografija. 

Filipas lipo į viršų turėdamas tikslą. Jis atėjo pabūti vienas su 
savo skausmu ir baime. Bet dabar jo dėmesys nuo tų jausmų nukry- 
po kitur. Vaikštinėjo su tam tikra nuostaba. Kambariai buvo nešva- 
rūs, prie tokios nešvaros šiame name jis jau pradėjo priprasti, ir 
bjauriai dvokė: vietomis degančia guma, kitur buvo salstelėjęs žu- 
vies kvapas, išvietėje, kur unitazas buvo įgavęs tamsiai rudą spal- 
vą, dvokė aštriai 1r prarūgusiais, pūvančiais svogūnais. Jis sugavo 
save apžiūrinėjantį butą profesionalo akimis, įvertinant dideles spin- 
tas su įsprūdinėmis durimis, grindų lentas, nerūdijančio plieno 
kriauklę, užuolaidų karnizus, kai kuriuos baldus. 

Ji pašaukė jį. Nusileidęs žemyn pas ją jis paklausė: 

— Kodėl tu persikėlei į pusrūsį? 

Ji ėmė juoktis ilga muzikine trele. 

— Oi, Filipai, koks tavo veidas! Tu atrodai dėl to toks nepaten- 
kintas. 

Jis bandė šypsotis. 

— Man nepatiko laipioti tais laiptais, —- pasakė ji. - Be to, kam 


man reikia tiek kambarių ? 

Ji nusišluostė, apsivilko sidabrine suknele su pilka gėle ir jie 
nuėjo į aludę priešpiečių. Jis nuvežė ją į Hempstedą, jie sėdėjo 
aludės kiemelyje ir jis valgė vištieną su keptomis bulvėmis, o ji 
sriubą ir salotas, ir gėrė putojantį rožinį lembruską. Ėjo pasivaikš- 
čioti į Hitą, Filipas vilkino laiką, delsdamas grįžti į Tarsus gatvę. 
Su tokia savijauta, galvojo jis, vargu ar sugebės mylėtis. Jį užval- 
dė baisus vienatvės jausmas. Tai, ką jis manė esant didele meile 
jai, dingo, išnyko. Kuo daugiau ji kalbėjo, o kalbėjo apie viską: 
dievus ir žmones, magiją, arba apie žmogžudystę, arba ką visuo- 
menė vadina nusikaltimu, apie save ir jį, ir jų ateitį, apie savo 
praeitį ir vaidybą, — tuo darėsi blogiau. Ji laikė jo ranką, bet jo 
šalta ranka jos šiltoje gulėjo bejausmė. 

Jis siūlė eiti į kiną, į „Everyman“, arba „Screen on the Hill“, bet 
ji norėjo namo. Ji visada norėdavo eiti namo. Jai patiko būti viduje, 
požemyje. „Ar ne todėl ji persikėlė iš viršutinio buto, kad aukštai 
jautėsi per daug matoma ir pažeidžiama?“ — svarstė jis. Jie atsigulė 
į lovą vienas šalia kito, ir jo paguodai, labai laikinai nelinksmai 
paguodai, ji užmigo. Tada jis ją apkabino ir pajuto šiltą jos gyvastį, 
kaip ji kvėpuoja. Tačiau troško jos ne daugiau, negu ji būtų gulinti 


akmeninė mergaitė, natūralaus dydžio, iš marmuro. 


**xX* 


Ji jam parašė raštelį, o dabar jis jai parašys: ,„Pasimatysime rytoj. 
Labanakt“. Ji neparašė „myliu“, bet jis parašys: „Myliu, Filipas“. 
Jis atsargiai atsikėlė, kad jos neprižadintų, uždarė langą ir užvėrė 
langines. Gulėdama ji atrodė labai graži: užmerktos akys, vario spal- 
vos blakstienos, lyg drugeliai sutūpę ant baltos odos, tos kaip Flo- 
ros išskaptuotos iš marmuro lūpos su įtrauktais kampučiais. Jis pa- 
bučiavo jos lūpas ir sudrebėjo, pajutęs, kad bučiuoja mirtinai 
sergančią moterį ar net lavoną. 

Prieš išeidamas pasitikrino, kad raktai neiškristų iš kišenės. Ir vis 
dėlto kai uždarant fasadinės durys dusliai trinktelėjo, pajuto, kad kaž- 


kas pasibaigė, nors, aišku, žinojo, kad tai dar ne galas, o tik pradžia. 


PAMERGĖ | 163 


Iš tikrųjų Arnhemas nebuvo žemaūgis. Nepasakysi, kad penkios 
pėdos aštuoni coliai yra mažas ūgis. Taip atrodė tik jam, nes jis pats 
buvo labai aukštas. Arnhemas nemėgo šunų, bet dabar jis buvo ve- 
dęs. Gal tai buvo jo žmonos šuo? Galėjo būti taip, kad jo žmona 
mylėjo šunis, turėjo tą šunį, škotų terjerą, prieš vedybas. Jei Arnhe- 
mas būtų vedęs Kristiną, jie būtų laikę Hardį, suprantama, būtų 
laikę. Filipas apie tai galvojo visą kelią į namus. Jis įėjo į svetainę 
ir rado ten Fioną ir Dareną su Kristina žiūrinčius televiziją. 

Ką tik prasidėjo žinios, sekmadienio vakarą sutrumpintos. Filipą 
šiek tiek pykino. Jis nebūtų užsukęs žinių, nenorėjo nieko žinoti, 
bet kadangi jos jau buvo ekrane, turėjo pasilikti ir sužinoti. Lauki- 
mą apsunkino Dareno nuolatiniai šūkčiojimai, raginimai žinių pra- 
nešėjams greičiau skaityti ir pereiti prie sporto naujienų. Tačiau 
pranešimo apie žmogžudystę nebuvo, nepranešė apie jokią žmog- 
žudystę, ir Filipui palengvėjo. Pradėjo krimstis, kaip jis gali būti 
toks kvailas ir bent minutę pagalvoti, kad Senta gali ką nors nužu- 
dyti — mažytė, silpnutė, vaikiškais piršteliais Senta. 

— Čerilė sako, kad tu vaikštinėji su Stefani, — tarė Fiona užsideg- 
dama cigaretę. Dūmai vėl jam sukėlė šleikštulį. — Ar iš tikrųjų? 

— Čerilė tik taip mano, - atsakė jis. - Tai mateisi su Čerile? 

— Kodėl turėčiau nesimatyti? Ji čia gyvena. 

Jis ketino pakalbėti su Fiona apie Čerilę. Fiona būtų tam tinka- 
miausias žmogus. Bet ne dabar, ne šįvakar. Pasiėmė kai ko užvalgy- 
ti - sumuštinį su sūriu ir puodelį tirpios kavos, pasisiūlė pavedžioti 
aplink kvartalą Hardį. Vaikščiodamas su Hardžiu ant pavadėlio jis 
vėl prisiminė Arnhemą, galvojo apie negyvą gulintį Arnhemą ir prie 
jo kūno inkščiantį šunį. Bėda ta, kad Senta viską nupasakojo per 
daug vaizdžiai, ji pasakojo ir pasakojo. O dabar jis vis galvoja ir 
galvoja apie tai, nes tai užvaldė jo sąmonę. Negalėjo nukreipti min- 
čių į ką nors kita, ir tą naktį sapnavo stiklinius durklus. Jis buvo 
Venecijoje, arba bent jau ėjo mieste palei kanalą, kai pasukęs už 
kampo išvydo žmogų, kurį užpuolė kitas su apsiaustu ir kauke, mė- 
nesienoje švystelėjo pavojingas permatomas durklas. Užpuolikas nu- 


lekė. Filipas puolė prie aukos, kuri gulėjo ant nugaros, o viena ran- 

ka buvo nusvirusi į tamsų vandenį. Jis ieškojo žaizdos, bet nerado 
tos vietos, kur įlindo durklas, tik mažą įbrėžimą, lyg būtų įdrėskusi 


katė. Tačiau žmogus buvo nebegyvas ir jo kūnas greitai vėso. 


**x* 


Praėjusią savaitę Filipas vengė laikraščių. Jis nenorėjo žinoti, ar 
policija surado valkatos Džono Sidnio Krusiferio žudiką. Stengda- 
masis tą reikalą išmesti iš galvos, jis vengė visko, kas galėtų būti su 
tuo susiję, bet kokios informacijos, kuri papasakotų daugiau smul- 
kmenų. Šiaip ar taip, nuo to laiko, kai jis vėl suartėjo su Senta, 
televizijos beveik nežiūrėjo. Dabar jis suprato, kodėl nesistengė vėl 
į automobilį įstatyti radijo — todėl, kad nenorėjo klausyti transliuo- 
jamų žinių. Elgtis kaip stručiui buvo galima tik tada, kai grėsė pa- 
vojus mažiau reikšmingam dalykui. Šiandien jis negalėjo sau leisti 
neskaityti laikraščių. Turėjo įsitikinti. Pakeliui į Haigeitą, kur „Rouz- 
beri Lon“ įrenginėjo aktorės namuose du vonios kambarius, jis stab- 
telėjo ir iš laikraščių pardavėjo nusipirko tris rytinius laikraščius. 
Jo automobilis buvo pastatytas draudžiamoje vietoje, bet jis nebe- 
galėjo ištverti nežinios. Reikėjo tik būti budriam, kad laiku paste- 
betum kelių policiją. 

Per sekmadienį įvyko dvi žmogžudystės: viena Volverhemptone, 
kita — vietovėje, pavadintoje Heinolto miškas, Esekse. Visi trys laik- 
raščiai aprašė jas su smulkmenomis, tačiau nei viena iš smulkme- 
nų tose istorijose nebuvo labai svarbi. Būtų buvę kitaip, jei aukos 
būtų buvusios moterys, ypač jaunos moterys, tačiau abu buvo vyrai. 
Nužudyti vyrai žiniasklaidai ne tokie naudingi. Heinolto miško au- 
ka nebuvo įvardyta, tik pasakyta, kad jam per keturiasdešimt. Kū- 
ną rado girininkas. Nei viename laikraštyje nebuvo parašyta apie 
mirties priežastį ar žudymo būdą. 

Filipas važiavo į aktorės namus toliau. Ji buvo jauna moteris, 
vadinosi Olivija Bret ir turėjo nepaprastą pasisekimą televizijos 
serialuose. Dabar jos nuolat visiems reikėjo. Ji buvo labai liesa, 


išsekusi, jos plaukai buvo nudažyti tokiu pat atspalviu kaip Sen- 

tos, bet trumpesni, ne tokie tankūs ir neblizgėjo. Buvo dešimčia 
metų vyresnė už Sentą, o storas kaip blynas makiažo sluoksnis 
dar labiau ją sendino. Ji norėjo žinoti Filipo vardą, kreipėsi į jį 
vardu, vadino „brangiuoju“ ir prašė, kad jis vadintų ją Oli, nes, 
kaip sakė, visi ją taip vadina. Ji dievino „Rouzberi Lon“ vonias, 
jos buvo geriausios, kokias jai teko matyti Beverli Hilse. Ji dievi- 
no spalvas — tik dėl spalvų verta gyventi. Ar jis nenorėtų išgerti? 
Ji tai negertų, išgertų tik „Perier“, nes taip siaubingai storėja, 
kad greitai jai liks tik storų močiučių rolės. 

Nuo visko net sukosi galva ir, atsisakęs išgerti, Filipas patraukė į 
viršų apžiūrėti kambarių, kuriuos reikėjo paversti vonios kamba- 
riais. Tai buvo tik išankstinė apžiūra, nereikėjo dar nei matuoti. 
Filipas stovėjo pirmajame iš tų kambarių, kuris jau buvo naudoja- 
mas kaip vonia su senoviniais labai sudėvėtais įrenginiais, ir spok- 
sojo pro langą. Apačioje matėsi Londonas, išsidriekęs šiaurinių kalvų 
papėdėje. Juk Čigvelas buvo Londono dalis, ne Eseksas. Dabar jis 
prisiminė, kad viena iš Centrinės linijos stočių vadinosi Heinoltas. 
Savo „išpažintyje“ ji kalbėjo apie mišką. Ar ji turėjo omenyje Hei- 
nolto mišką? Ar tai ta pati miškinga kaimo vietovė, šalia kurios 
gyveno Arnhemas? 

Žmogaus amžius atitiko. Penkių pėdų aštuonių colių ūgio vyras 
Sentai, kuri buvo tokia maža, galėjo pasirodyti aukštas. „Ak, — tarė 
jis sau, - liaukis, užteks! Čia jos fantazijos, viskas išgalvota. Galė- 
tum pats sakyti, kad praėjusią naktį sapnas apie nudurtą stikliniu 
durklu žmogų yra tikrovė. Ir iš kur tokia mergaitė kaip Senta gaus 
stiklinį durklą? Tokių daiktų atvirai nepardavinėja“. Silpnas balse- 
lis jam sušnibždėjo: „O, bet ji dalį istorijos išgalvoja, o kita dalis 
yra tikra, tu tai žinai. Ji iš tikrųjų lankė dramos mokyklą. Tik ta 
mokykla, kurią ji lankė, buvo ne Karališkoji dramos akademija. Ji 
iš tikrųjų keliavo, bet ne taip toli ir ne visur, kur sakė“. 

Olivija Bret dingo, o apačioje jo laukė rūstaus veido ūkvedė išly- 
deti, kaip ji pareiškė, iš sodybos. Filipas save įtikinėjo: „Akivaiz- 
du, kad tai ne Amhemas, pats žinai, daraisi dėl niekų neurotikas. 


Vienintelis dalykas, ką dabar reikia daryti, yra viską išmesti iš gal- 

vos, taip kaip padarei su Krusiferiu. Nepirk vakarinio laikraščio, 
nežiūrėk žinių. Jei nori, kad tau sektųsi, turi jai parodyti, kad jos 
fantazijos nieko nereiškia, išsigalvoti yra vaikiška ir kad tu neketini 
pritarti tokiems svaičiojimams kaip šis. Neturėjai leisti, kad tokios 
fantazijos prasidėtų“. 

Bet žiūrėk, kas atsitiko, kai jis užprotestavo, pasipriešino. Ji ne- 
benorėjo jo matyti. Tačiau ar jam iš tiesų dabar būtų svarbu, jei ji 
nebenorėtų jo matyti? Nuo šios minties, jos baisumo, jį nukrėtė šiur- 
pas. Negalima mylėti taip, kaip jis ją mylėjo, o paskui atšalti per 


penkias minutes tik dėl melo ir fantazijų. Ar galima? Galima? 


**+x* 


Tą vakarą jam ir į galvą neatėjo nevažiuoti į Tarsus gatvę. Važiuo- 
damas Šutap Hilu sau sakė, kad dabar supranta, kodėl melas ir 
fantazijos yra blogis. Todėl, kad dėl jų tiek vargo ir skausmo. Nupir- 
ko jai vyno ir šokoladinių saldainių. Jie buvo kyšis, ir jis tai žinojo. 

Įvažiavus į gatvę iš Sizerija Grouvo, jis staiga susirūpino dėl 
Džoulėjaus. Tai buvo ilgiausias laikotarpis nuo tada, kai Filipas 
pamatė jį pirmą kartą, kai senio, užsiimančio įprastine veikla, ne- 
simatė. Bažnyčios vartai vėl buvo užrakinti, o prieangis tuščias. 
Prieš savaitę tuo metu niekas nebūtų Filipui sutrukdęs kuo grei- 
čiau bėgti pas Sentą. Viskas pasikeitė. Jis buvo pasirengęs, net 
patenkintas, pusvalandžiui pasimatymą su Senta atidėti, kad pa- 
ieškotų Džoulėjaus. 

Senis buvo sakęs Filipui, kad kita jo mėgstama vieta yra Ilberto 
gatvė. Ši ilga gatvė jungė Trečiąją aveniu su Kilberno skersgatviu. 
Jis važiavo tarp sustatytų automobilių. Vis dar buvo karšta ir vaka- 
re, o tai pranašavo šiltą naktį, tokią naktį, kai Džoulėjus mielai mie- 
gos lauke, pasitenkindamas vien tarpduriu arba lopinėliu neužim- 
tos žemės. 

Filipui šaligatvio beveik nesimatė dėl tankiai sustatytų mašinų. 
Jis sugebėjo pasistatyti savo automobilį ir tada leidosi gatve. Džou- 


lėjaus niekur nebuvo. Iš pagrindinės gatvės Filipas įsuko šukuoti 

nedidelio, nuskurdusio, niūraus ir atkampaus rajono. Saulė jau nu- 
sileido ir po visą padūmavusį pilką dangų draikėsi raudonos debe- 
sų plunksnos. Grįžo jausmas, kad jo sėkmės laidas yra Džoulėjus, o 
Džoulėjus dingo. 

Jo nenoras matyti Sentos išaugo, kai jis grįžo į Tarsus gatvę. Ir 
kam jis jai sakė, kad kažką nužudė? Kodėl buvo toks kvailys? Tie- 
sa, jis jai pasakė labai nerūpestingu tonu, taip šaltai ir lengvabū- 
diškai, kad kiekvienam būtų aišku, jog jis viską išsigalvoja. Tik- 
riausiai ji juo nepatikėjo. Neskubėdamas, tarsi pavargęs, įėjo į 
namus. Kaip nelaimingas vyras, grįžtantis namo pas triukšmingus 
vaikus ir priekabią žmoną. 

Jos deganti kvapnioji lazdelė iškvėpino pusrūsio laiptinę. Įėjo į 
kambarį. Langinės buvo uždarytos, degė stalinė lempa. Buvo nepa- 
kenčiamai tvanku, o svaiginantis aštrus kvapas beveik nepakelia- 
mas. Ji gulėjo lovoje kniūpsčia, padėjusi galvą ant rankų. Kai jis 
įėjo, ji konvulsiškai krūptelėjo. Palietė jos petį, ištarė jos vardą. 
Pamažu ji apsivertė ant nugaros ir pažiūrėjo į jį. Jos veidas buvo 
raukšlėtas ir išpurtęs nuo verkimo, išraudęs ir šlapias. Pagalvė, ku- 
rioje slėpėsi jos veidas, buvo šlapia nuo ašarų ar prakaito. 

— Maniau, kad nebegrįši. Maniau, kad niekada nebegrįši. 

— Ak, Senta, žinoma, grįžau, aišku, grįžau. 

— Maniau, kad niekada tavęs nebepamatysiu. 

Jis paėmė ją ant rankų ir laikė apkabinęs. Kaip apkabintum išsi- 
gandusį verkiantį vaiką. „Kas mums atsitiko? — mąstė jis. - Ką mes 
padarėme? Buvome tokie laimingi. Kodėl viską sugadinome tuo me- 


lu, tais žaidimais?“ 


* *X* 


Filipas nuėjo į biblioteką ir paieškojo Džerardo Arnhemo Čigvelo 
rajone telefonų informacijos knygoje. Jo pavardės ten nebuvo. Kny- 
ga buvo išleista prieš metus, taigi jos ir negalėjo ten būti. Nuo to 
laiko, kai jis persikėlė, galėjo praeiti ne daugiau kaip šeši mėne- 


siai. Kitas būdas sužinoti būtų paskambinti informacijos tarnybai ir 

paprašyti jo telefono numerio, bet čia Filipas susimąstė, ką jis pa- 
sakytų, jei atsilieptų ne Arnhemas, o kas nors kitas, pavyzdžiui, jo 
žmona. Vargu ar jis galėtų paklausti, ar jos vyras dar gyvas. 

Nuo tada, kai Senta pasakė jam, kad nužudė Arnhemą, praėjo 
trys dienos. Per tą laiką jis pasikeitė ir ji pasikeitė. Jie apsikeitė 
vietomis. Dabar jis jos šalinosi, o ji kabinosi už jo ir verkė. Sakė dėl 
jo nužudžiusi jo priešą, o už tai vietoj dėkingumo susilaukusi ne- 
apykantos. Beveik taip ir buvo, išskyrus tai, kad jis puikiai žinojo, 
jog ji nenužudė Arnhemo, o tik sakė nužudžiusi. Tyrinėdamas savo 
jausmus jis suprato, kad jo antipatija Sentai kilo dėl jos didžiavi- 
mosi idėja ką nors ypač žiauriai nužudyti. Ar dėl to? O gal greičiau 
dėl to, kad jis nebuvo įsitikinęs, jog ji to nepadarė, kad kažkur knibž- 
dėjo baimės kirminėlis, jog iš tikrųjų padarė? 

Dabar jis iš laikraščių žinojo, kad nužudytas Heinolto miške vy- 
ras buvo atpažintas kaip Haroldas Majersonas, penkiasdešimt aš- 
tuonerių metų amžiaus, inžinierius konsultantas iš Čigvelo. Sutapo 
tik tai, kad jis buvo iš Čigvelo, bet Majersonas negalėjo būti Dže- 
rardas Arnhemas. Jis negalėjo turėti dviejų pavardžių ir Arnhemas 
nebuvo toks senas. Vienintelė kita žmogžudystė, kuri įvyko Britani- 
joje praėjusį sekmadienį, buvo Volverhemptone — per muštynes prie 
aludės nudurtas dvidešimtmetis. Filipas žinojo, kad tai tiesa, nes 
jis peržiūrėjo tris pirmadienio rytinius laikraščius bei vakarinį ir 
dar tris nusipirko ir išstudijavo antradienį. Tai reiškė, kad Senta tą 
sekmadienį nieko nepadarė ir Arnhemas tikriausiai gyvas, o Fili- 
pas — kvailys, įsivaizduojantis beprotiškus dalykus. Žmonės, ku- 
riuos pažįsti, nežudo kitų. Tai vyksta mums nežinant, kitoniškame 
pasaulyje. 

Kad pateisintų savo elgesį, jis stengėsi ją įtikinti, kad visko prie- 
žastis — susirūpinimas. Vertė ją vel pasakoti tą istoriją su visomis 
smulkmenomis, tikėdamasis rasti joje silpną vietą, neatitikimą tarp 
pradinio ir vėlesnio pasakojimo. 

— Kurį rytą tu ten važiavai? Sakei, kad rytais važiuodavai į Čigve- 
lą ir stebėjai namą. 


— Važiavau antradienį ir penktadienį, Filipai. 

Jis prisivertė pasakyti, nors žodžiai strigo gerklėje: 

— Tas antradienis buvo diena po to, kai aš pasakiau, kad nužu- 
džiau Džoną Krusiferį. Aš čia atėjau pirmadienio vakarą ir papasa- 
kojau, kaip praėjusią dieną nužudžiau Krusiferį. 

— Tiesa, — tarė ji. — Tiesa. Žinojau, kad reikia pradėti. Jei tu pa- 
darei tai dėl manęs, supratau, kad privalau vykdyti savo planą. At- 
sikėliau labai anksti, mažai miegojau, nuvažiavau ten metro, išli- 
pau ir stebėjau namą. Mačiau, kaip moteris su chalatu atidarė duris 
ir pasiemė į vidų butelį pieno. Ta moteris yra su didele nosimi, 
storomis lūpomis ir kupeta tamsių sutaršytų plaukų. 

Toks pasakojimas privertė Filipą sudrebėti. Jis prisiminė, kaip 
pirmą kartą pamatė Arnhemo žmoną pro skydo pavidalo lango stik- 
lą. Senta, sėdinti šalia, parietusi po savimi kojas, apsikabinusi jo 
kaklą, prisiglaudė. 

— Man pasidarė gera, kai ją pamačiau. Pagalvojau: tai ta moteris, 
kurią jis vedė, kai turėjo vesti Filipo motiną, ir pagalvojau, kad taip 
jai ir reikia — jis mirs, o ji liks našlė. Negerai vilioti kitų moterų 
vyrus. Jei kokia moteris bandytų tave iš manęs pavilioti, aš ją nužu- 
dyčiau, aš nedvejočiau. Pasakysiu tau apie tai paslaptį, bet ne da- 
bar, vėliau. Aš nieko neslėpsiu nuo tavęs, Filipai, o tu neslėpsi nuo 
manęs, niekada. Buvo aštuonios, kai Arnhemas išėjo su šuneliu. Jis 
nuvedė šunį prie žalio lopinėlio su medžiais, pavaikščiojo po me- 
džiais ir parvedė atgal. Tai užtruko apie dvidešimt minučių. Tačiau 
aš nepasišalinau, stebėjau toliau, ir jis netrukus vėl išėjo, apsivil- 
kęs kostiumą su portfeliu, o ji išėjo kartu vis dar su chalatu. Jis ją 
pabučiavo, o ji apsikabino jo kaklą štai taip. 

— Ir tu vėl ten nuvažiavai penktadienį. 

— Vel nuvažiavau penktadienį, patikrinti, ar jis visada taip elgia- 
si. Galvojau, kad gal ji kartais vedžioja šunį, ta Vagišė. Mintyse aš 
juos vadinau sugalvotais vardais. Ar tau juokinga? Jį vadinau Dže- 
riu, ją Vagišė, o šuniuką Juodmedžiu, nes jis buvo juodas. Pagalvo- 
jau: tarkim, pasirodytų, kad sekmadieniais Juodmedį išveda Vagi- 
še. Aš sukarčiau tokį kelią veltui ir turėčiau dar kartą čia atvažiuoti 


pirmadienį, tiesa? 

Filipui jau buvo pernelyg nepakenčiama vėl klausytis, kaip ji Amn- 
hemą nudūrė. Kai ji priėjo tą pasakojimo vietą, kur ji prieina prie 
Arnhemo po medžiais ir sako, kad jai kažkas įkrito į akį, jis ją su- 
stabdė ir paklause, kodėl ji manė, kad ją, einančią į metro stotį, 
galėjo sekti. 

— Tik todėl, kad ant platformos stotyje buvo ta senė. Man taip 
ilgai teko laukti traukinio, o ji vis į mane žiūrėjo. Maniau, gal aš 
kruvina? Bet kraujo niekur nemačiau. Ir kaip ji galėjo matyti, jei aš 
vilkėjau tamsiai raudona tunika? O paskui, kai atėjo traukinys, kai 
sėdėjau traukinyje, nusiėmiau kepurę ir paleidau plaukus. Tos se- 
nės ten nebuvo, tame pačiame vagone, bet buvo kitų žmonių, ir nuo 
to laiko, Filipai, aš galvoju, kad gal ji pamanė, kad aš - berniukas, 
bet kiti galėjo pasakyti, kad aš —- mergina, ir jie visi padarė išvadą, 
kad čia kažkas įtartina? Ar tau neatrodo, kad čia jau turėjo pasiro- 
dyti policija? Turėjo, ar ne? 

— Tau nereikia bijoti policijos, Senta. 

— O, aš nebijau. Žinau, kad policininkai yra tik atstovai visuome- 
nės, kurios taisyklės tokiems žmonėms kaip mes negalioja. Aš ne- 
bijau, bet turiu būti atsargi, pasiruošusi apdumti jiems akis. 

Jei nebūtų buvę taip nemalonu, būtų buvę juokinga, kaip policija 
suseka Sentą, tokią mažytę, iš pažiūros tokią nekaltą, su didžiulė- 
mis dvasingomis akimis, švelnia lygia oda, vaikiškomis rankomis ir 
kojomis. Filipas suėmė ją į glėbį ir ėmė bučiuoti. Baisias mintis 
nuvijo į šalį. Klausė savęs, gal ne ji, bet jis yra pamišęs, leisdamas 
sau bent valandėlę tikėti šiomis nuodugniai apgalvotomis išmonė- 
mis. Ir vis dėlto po kelių minučių, atkimšdamas antrą butelį vyno ir 
išvyniodamas šokoladą su vyšniomis, jis vėl kamantinėjo ją smul- 
kmenų, prašė dar kartą papasakoti, kaip ji sekė Arnhemą nuo jo 
namų iki aikštelės, apaugusios žole ir medžiais. 

Kambaryje po žeme sutemos ateidavo anksčiau negu viršuje. Čia 
buvo niūru ir tvanku, dulkių kvapas maišėsi su degančių pačiulių 
kvapu. Šią valandą prieblandoje didžiulis kabantis veidrodis atro- 
dė kaip žalsvo vandens paklodė, kurioje jų veidus vos galėjai įžiū- 


rėti. Jis įgavo perlamutrinį blizgesį, storą ir permatomą. Lova su 


PauERGĖ | 171 


sujauktomis rudomis paklodėmis, pagalvėmis ir antklode greičiau 
panėšėjo į vietovę su kalvomis ir giliais slėniais. Kai ji siekė uždeg- 
ti naktinę lempą, Filipas ją sulaikė. Jis prisitraukė ją prie savęs, ir 
jo rankos nuslydo po plonu juodu sijonu, laisva marline palaidine. 
Jos oda buvo šilkinė — slidi ir švelni. Tamsoje prie pusiau užvertų 
langinių, pro kurias prasiskverbė tik truputis pilkšvos virš šaligat- 
vio dūluojančios šviesos, jis galėjo ją įsivaizduoti tokią, kokia ji 
buvo prieš tas pasakotas istorijas, įsivaizdavo ją tokią, kokia buvo 
tuos du kartus jo lovoje. 


Tada ir tik tada užsimerkęs galėjo mylėtis. Jis mokėsi fantazuoti. 


**X 


Vidurnaktį jis pabudo. Buvo seniai nusprendęs tą naktį neva- 
žiuoti namo. Bent kartą per savaitę jis nevažiuodavo namo, o pra- 
ėjusį vakarą ir naktį praleido namuose su Kristina. Jau tapo įpročiu 
tai, kad jis pabusdavo, apsirengdavo ir tyliai išeidavo iš kambario, 
iš namo. Jis vėl pabudo, nors be reikalo. 

Ji miegojo šalia. Gelsva gatvės lempos šviesa krito ant jos veido 
ir pavertė sidabrinius plaukus į vario auksą. Langas iš viršaus buvo 
šiek tiek atidarytas, langinės praviros. Seniau tokiu metu viršuje 
dažnai grodavo muzika ir dvi poros kojų šokdavo, bet dabar Rita ir 
Džekopas buvo kažkur išvykę. Senasis namas su visa nešvarių su- 
jauktų kambarių našta virš jų, iš lėto, palaipsniui pūvančio sukaup- 
to šlamšto sandėlis, buvo tuščias, jame buvo tik jie. Senta tyliai 
ritmingai kvėpavo, jos lūpos buvo šiek tiek praviros, blyškios kaip 
kiaukutas. 

Tačiau kai jis grįžo uždaręs langines ir po to atsinešė atsigerti iš 
sutvarstyto varinio čiaupo, ji buvo pabudusi ir sėdėjo. Jos pečius 
gaubė baltas šalis su kutais. Dabar degė lempa, ryški ir negailestin- 
ga. Nuo skysčių pergamentinio popieriaus gaubte ant lubų susidarė 
taškuotas raštas. Ji tikriausiai įsuko galingesnę lemputę negu anks- 
tesnė, nes stipresnė šviesa visapusiškai atskleidė kambario nešva- 


rą: dulkinas medines grindis su pilkų pūkų gumulais pakraščiuose, 

voratinklius ir tamsias purvinas apnašas ant karnizų, kėdę, kurios 
vytelės buvo iširusios, tamsias senas dėmes ant aplaistytų ir sutep- 
tų kilimėlio ir pagalvėlių. Jis pagalvojo: privalau ją iš čia ištraukti, 
negalime taip gyventi. Dabar, šviesoje, aplink lipnų kaklelį vieno iš 
vyno butelių zyzė pabudusi mėsinė musė. 

Senta tarė: 

— Jau nebemiegu. Noriu tau kai ką pasakyti. Atsimeni, sakiau, 
kad pasakysiu tau paslaptį, bet pasakysiu vėliau. Ji — apie moteris, 
kurios nuvilioja vyrus. 

Jis grįžo į lovą prie jos, norėdamas tik miego, žinodamas, kad liko 
tik penkios valandos ir jam reikės keltis, lipti iš lovos, apsiprausti, 
apsirengti ir eiti į darbą. Buvo juokinga dabar prisiminti, kad jis 
pamiršo su savim pasiimti švarias apatines kelnes ir švarius marš- 
kinius, tokias nesvarbias kasdienes smulkmenas, dvigubai juokin- 
ga dėl to, ką ji jam pasakė: 

— Tu žinai, kad esi man ne pirmasis, tiesa, Filipai? Gaila, kad 
savęs tau neišsaugojau, bet neišsaugojau ir niekas praeities nepa- 
keis. Net Dievas negali pakeisti istorijos, ar tu tai žinojai? Net Die- 
vas negali. Kadaise aš buvau įsimylėjusi kitą, na, maniau, kad bu- 
vau įsimylėjusi. Dabar, kai žinau, kas yra tikra meilė, suprantu, kad 
nebuvau įsimylėjusi. Tas vyras — na, jis buvo berniukas, tik berniu- 
kas, ir atsirado mergina, kuri nutarė jį nuvilioti ir kuriam laikui 
nuviliojo. Gal jis galiausiai būtų grįžęs, bet aš jo nebūčiau priėmu- 
si, tik ne po jos. Žinai, Filipai, ką aš padariau? Aš ją nužudžiau. Ji 
buvo pirmoji mano žmogžudystė. Pirmąjį Murano stiklinį peilį aš 
suvariau jai. 

Jis pagalvojo: „Gal ji beprotė? Ar ji tik tyčiojasi iš manęs? Kas 
vyksta jos galvoje, kad ji turi prasimanyti tokias istorijas? Kokia jai 
iš to nauda?“ Jis pasakė: 


— Dabar išjunk, šviesą, Senta. Aš turiu šiek tiek pamiegoti. 


TRYLIKTAS SKYRIUS 


Laiptais aukštyn sklido supuvusių kiaušinių kvapas. Tai reiškė, 
kad Kristina nuo ankstaus ryto daro ilgalaikį sušukavimą. Filipas 
buvo kažkur skaitęs, kad šunys užuodžia milijoną kartų geriau 
negu žmonės, taigi, jeigu jau taip dvokė jo nosiai, tai kaip turėjo 
dvokti Hardžiui? Šunelis gulėjo laiptų aikštelėje ir truputį paviz- 
gino uodegėle, kai Filipas ėjo pro šalį į vonią. Kaskart jį pamatęs 
Filipas prisimindavo Sentos nupasakotą Arnhemo šunį, kurį ji va- 
dino Juodmedžiu. 

Buvo pavargęs. Esant galimybei, būtų grįžęs į lovą ir miegojęs 
ištisas valandas. A-D-Y-P kaip sakydavo jo tėvas, ačiū Dievui, yra 
penktadienis. Čerilė jau pabuvojo vonioje ir nusišluostė ir jo, ir sa- 
vo rankšluosčiu. Jo mintys nukrypo į ją, į tą vakarą, kai jis matė ją 
vagiančią kažką iš parduotuvės Goulders Gryne. Jis dėl to nepada- 
rė nieko, nesiėmė jokių veiksmų. Jo galva buvo per daug užimta 
Senta. Senta jį apsėdo ir išvargino. 

Vakar vakare jis žaidė mintimi nevažiuoti į Tarsus gatvę, bet ga- 
liausiai nuvažiavo. Bandė pabūti jos kailyje, prisimindamas, kaip 
pats jautėsi, kai ji jį paliko. Negalėjo pakelti jos ašarų, jos sielvarto. 


Jos kambarys jį slėgė ir buvo ją išsivedęs į miestą, ketindamas atsi- 

sveikinant pabučiuoti ir palikti, kad grįžtų į namus viena. Tačiau 
prasidėjo verksmai ir maldavimai, taigi jis įėjo į vidų kartu ir klau- 
sėsi jos kalbų. Vėl buvo tie svaičiojimai apie Arėją ir Afroditę, apie 
priklausymą elitui, apie galią ir apie žmonių sukurtų įstatymų ne- 
paisymą. Jie nesimylėjo. 

Dabar, likęs vienas, jis klausė savęs, ką jam daryti. Reikėjo atsi- 
kratyti keleto tų įkyrių minčių, tų kabliukų, ant kurių kabojo tai, 
kas kėlė siaubą: šuo, peilis, net metro stotelė. Turėjo jas išsklaidyti 
ir galvoti apie jų ateitį, jo ir jos. Ar jie turėjo bendrą ateitį? Jam 
suskaudo širdį, kad jis taip ir neįvykdė savo ketinimo pasakyti Kris- 
tinai ir kitiems šeimos nariams apie Sentą. Tačiau iki to laiko, kai ji 
pradėjo gadinti jų santykius ta apsimestine žmogžudyste, jis nekan- 
travo apie ją papasakoti. Norėjo, kad visi žinotų. Norėjo, kad jo 
meilė, jo įsipareigojimas būtų viešas dalykas. 

Filipas nulipo žemyn. Namai, nors virtuvės durys buvo uždary- 
tos, dvokė sieros preparatu, kurį naudojo Kristina. Apie pusryčius 
tokioje atmosferoje negalėjai nė pagalvoti. Jis atidarė duris, pasakė 
„labas“ pagyvenusiai moteriškei, kurios baltus kaip sniegas plau- 
kus Kristina vyniojo ant mėlynų plastikinių suktukų. 

— Nelabai malonus kvapas, brangusis, žinau, bet po dešimties 
minučių jis išgaruos. 

— Tr aš išgaruosiu, — tarė Filipas. 

Jis susirado stiklainį su kava tarp milžiniškų lako plaukams skar- 
dinių ir dviejų tūbelių plaukus išlyginančios želė. Kuriems galams 
jai ta želė? Ji neturėjo juodaodžių klientų. Želė, kaip jis pastebėjo, 
žinoma, pastebėjo, buvo pagaminta kompanijos „Juodmedis“. Klien- 
te, kuri tratėjo beveik nenustodama nuo to laiko, kai jis įėjo, dabar 
emė pasakoti anekdotą apie anūkės apsilankymą mainais Prancū- 
zijoje, vienoje šeimoje, kurie negalėjo kalbėti. Negalėjo kalbėti nei 
tėvas, nei motina. O ką jau sakyti apie senelius, ir net vaikai suge- 
bėjo ištarti tik keletą žodžių. 

— Ar jie, vargšeliai, taip pat buvo kurti? — paklausė Kristina. 

— Ne, Kristina, jie nebuvo kurti, aš niekada nesakiau, kad jie 


buvo kurti. Sakiau, kad negalėjo kalbėti. 

Filipas, kuriam prieš pusvalandį atrodė, kad jis niekada nebesi- 
juoks, duso nuo juoko, gerdamas baisiai karštą „Nescafe“. 

— Ji nori pasakyti, kad jie nemokėjo kalbėti angliškai, mama. Na, 
susiimk! 

Kristina ėmė kikenti. Kai ji juokėsi, atrodė tokia graži, kad Fi- 
lipas negalėjo neprisiminti Arnhemo ir suprato, kodėl ji jam pati- 
ko. Jis baigė gerti kavą, atsisveikino ir išėjo iš namų. Prisiminęs 
Arnhemą, vėl nugrimzdo į nerimo ir abejonių liūną. Beveik nepa- 
stebėjo saulėto oro, aromato, sklindančio iš šimtų žydinčių sode- 
lių, nepajuto palengvėjimo atsikračius sieros dvoko. Sėdėjo auto- 
mobilyje, važiavo automatiškai atlikdamas reikiamus veiksmus. 
Pirmiausia reikėjo važiuoti į valdybą, o tai reiškė, kad teks prisi- 
jungti prie netvarkingos eilės automobilių, šliaužiančių per kal- 
vas į Londoną. 

Kaip galima sakyti, kad žmonės, kuriuos pažįsti, nežudo kitų žmo- 
nių? Žudikai, kol nenužudė, buvo paprasti žmonės, tiesa? Ne visi 
buvo gangsteriai ar bepročiai. O jei ir buvo, tai jų beprotybė ar 
nepaisymas visuomenės taisyklių slėpėsi po išoriniu normalumu. 
Draugijoje jie elgėsi taip, kaip visi. 

Kiek kartų jis skaitė knygose ir laikraščiuose apie žudiko žmo- 
ną ar draugę, kuri sakė neturėjusi supratimo, kad jis toks, jai ir į 
galvą neateidavo, kad jis, būdamas ne su ja, darė tokius darbe- 
lius? Bet Senta buvo tokia mažutė, tokia miela, tokia vaikiška. 
Kartais, kai ji neskaitydavo jam paskaitos apie jėgą ir magiją, ji 
kalbėdavo kaip septynerių aštuonerių metų vaikas. Jos ranka gu- 
lėdavo jo rankoje kaip mažos mergytės. Jis įsivaizdavo, kaip ji 
prieina prie vyriškio verkšlendama iš skausmo ir baimės, pakelia 
galvą, prašydama pažiūrėti, kodėl jai taip skauda akį. Tokį vaizdą 
jis matydavo, kai užsimerkdavo. Ši vizija šmėkščiodavo virš foto- 
grafijų ir tekstų, kai jis atversdavo laikraštį. Jis prisiminė, kaip ji 
16jo į kambarį su kepure ir raudona tunika, ir dabar jam rodėsi, 
kad atsimena ant tos tunikos dėmes. Tikrai, aukštai ant peties 
buvo kraujo dėmė. 


Žmogus maloniai pasilenkė, atidžiai apžiūrėjo akį. Gal paprašė 

Sentą leisti paliesti jos veidą, išversti apatinį voką. Kai priėjo ar- 
čiau, ieškodamas krislo, ji išsitraukė iš tunikos kišenės stiklinį dur- 
klą ir visa savo vaikiška jėga suvarė jam į širdį... 

Arjis riktelėjo? Ar tik sudejavo ir nugalėtas, sulinkusiais keliais 
metė į ją paskutinį baisiai suglumusį, kupiną kančios klausiamą 
žvilgsnį 17 susmuko ant žolės? Pasipylė kraujas, kuris aptaškė jos 
petį. O paskui atbėgo šuniukas, mažas juodas škotų veislės šuniu- 
kas, jis lojo tol, kol lojimas virto inkštimu. 

„Liaukis, liaukis“, — tarė sau Filipas, kaip jis veltui sakydavo 
sau kaskart, kai jo vaizduotė nukrypdavo ta linkme. Jis vadinosi 
Haroldas Majersonas, Haroldas Majersonas. Jam buvo penkias- 
dešimt aštuoneri. Taip pasitaikė, kad jis gyveno Čigvele, bet tai — 
sutapimas. Tūkstančiai žmonių gyvena Čigvele. Filipas pagalvo- 
jo, kaip čia nuėjus į policiją ir dėl visa ko pasiklausinėjus apie 
Haroldą Majersoną. Pavyzdžiui, kur jis gyveno, jo tikslaus adreso. 
Laikraščiai niekada to nerašė. Toks teiravimasis, ėjimas į policiją 
pasirodytų labai keistas. Policija norėtų žinoti, kodėl jis teirauja- 
si. Užsirašytų jo pavardę ir jį atsimintų. O tai galiausiai juos at- 
vestų pas Sentą. 

„Tu tikrai tiki, kad ji nužudė jį, — tarė jam vidinis balsas. — Tiki. 
Tik negali su tuo faktu susitaikyti. Nėra taisyklės, kad žudikai turi 
būti dideli, stiprūs ir kieti. Žudikai gali būti maži ir trapūs, ir vaikai 
yra įvykdę žmogžudysčių. Kai kada karo meno taktikoje nusikaltė- 
lio silpnumas įgyja pranašumą prieš tvirtą auką. Gailestis ir švel- 
numas nuslopina aukos budrumą, kai kreipiamasi, rodant sužeistą 
vietą, prašant pagalbos“. 

Buvo dar vienas dalykas, kuris iki šiol neatėjo jam į galvą. Jis 
ėmė jį svarstyti, kai eismas sustojo užsidegus raudonai šviesai. O 
gal Džerardas Arnhemas vadinosi visai kitaip? Gal jo tikroji pavar- 
dė buvo Haroldas Majersonas, o jis prisistatė Kristinai išgalvota 
pavarde, kad galėtų kai norės pabėgti? Nesąžiningi žmonės taip 
elgiasi, o Arnhemas buvo nesąžiningas, pamelavo Kristinai, kiek 
laiko praleis Amerikoje, o paskui, grįžęs, ją paliko. 


Kuo daugiau Filipas apie tai galvojo, tuo labiau tuo tikėjo. Juk jis 

niekada anksčiau nepatikrino. Niekada nematė Arnhemo pavardės 
telefonų knygoje, girdėjo tik, kad Kristina jį taip vadina. Filipui 
darėsi negera. Jis panoro iššokti iš mašinos, palikti ją kur stovi, 
Edžver Roudo pusiaukelėje, ir pabėgti. Pabėgti kur? Nebuvo tokios 
vietos, iš kur nebūtų reikėję sugrįžti. Jis niekur negalėjo pasislėpti 
1r atsiskirti nuo Sentos. 

Arnhemas galėtų būti penkiasdešimt aštuonerių. Kai kurie žmo- 
nės atrodo jaunesni pagal savo amžių, o tai, kad Arnhemas pasisa- 
kė Kristinai esąs penkiasdešimt vienerių, nieko nereiškia. Buvo aiš- 
ku, kad jis jai meluodavo. Melavo, kai sakė, kad grįžęs iš Amerikos 
su ja susisieks. Vyras penkių pėdų aštuonių colių ūgio mažytei Sen- 
tai galėjo atrodyti aukštas. Jis, Filipas, šešių su viršum ūgio, prieš 
ją atrodo milžinas. O šuo? Jis jau apsvarstė tai anksčiau. Tai buvo 
ponios Arnhem šuo. Ponios Majerson šuo. 


Tai buvo Juodmedis, Vagišės nuosavybė. 


**k* 


Rojus ir vėl buvo geros nuotaikos. Atrodo, kad didele dalimi jos 
kaltininkė buvo Olivija Bret, kuri dukart skambino ir kvietė prie 
telefono Filipą. 

— Įsidėmėk, sakė ne vardą, — tarė Rojus. — Ji kvietė „tą baisiai 
mielą patrauklų vyruką šviesiais garbanotais plaukais“. „Ak, Čarli, 
pavyk mane, būčiau tokia laiminga“. 

— Ko ji norėjo? 

— Tu manes klausi? Tavo amžiuje derėtų žinoti. Tikiuosi, ji tau 
parodys, jei užšoksi į Haigeitą, kai iki saulės laidos bus nuo žemės 
per sprindį. 

Filipas kantriai paklausė: 

— Ką ji sakė, ko jai reikia? 

— Trumpai tariant, ar negalėtum tu prižiūrėti, kai prasidės monta- 
vimo darbai. Aš ar koks kitas vyrukas, ne tokie patrauklūs, pupytei 


netiktų — štai ką ji turėjo omenyje. 

Filipas nedažnai patekdavo į šurmulį ir spūstį, kuri susidarydavo 
aludėse ir kavinėse priešpiečių metu toje Londono dalyje. Papras- 
tai jis sustodavo kur nors priemiestyje važiuodamas pagal kliento 
iškvietimą. Bet kadangi šiandien nepusryčiavo, buvo labai alka- 
nas. Prieš pradėdamas ilgą kelionę į Kroidoną, turėjo įmesti į skrandį 
ko nors sotaus: porą mėsainių ar lėkštę dešrelių su keptomis bulvė- 
mis. Į Kroidoną reikėjo nuvežti kartonines dėžes su pora rankšluosčių 
kabiklių — pakeisti sugadintus. Galėtų juos dabar nusivežti maši- 
nos bagažinėje. 

Tai buvo kontorų pastatų rajonas. Praėjimai ir siauros gatvelės 
tarp jų vedė į automobilių stovėjimo aikšteles ir sandėlius. Tik vie- 
na sena gatvė išliko beveik tokia, kokia buvo visada. Karaliaus Jur- 
gio laikų stiliaus namų liekana su trimis krautuvėlėmis, prilipdyto- 
mis gatvės gale. Pačios krautuvės nebuvo senamadiškos, o 
šiuolaikinės turistinės pagundos buvo skirtos privilioti tiems, kurie 
gali eiti pro šalį pakeliui į Beikerio gatvės stotį. Grįždamas iš auto- 
mobilių stovėjimo aikštelės į kavinę, kur, kaip jis manė, didžiausias 
šurmulys bus praėjęs, Filipas pro arkinius praėjimus pateko į tą 
seną gatvę, kuri tarsi vedė iš niekur į niekur. 

Jis dažnai tuo keliu eidavo ir anksčiau, bet nei karto net nepa- 
žvelgė į krautuves. Nebūtų galėjęs pasakyti, kokios prekės išdėsty- 
tos jų vitrinose. Tačiau dabar jo dėmesį patraukė raudono ir mėlyno 
stiklo spindėjimas, ir jis stabtelėjo pažiūrėti į išrikiuotas lentynose 
taures, ąsočius ir vazas. 

Dauguma jų buvo iš Venecijos stiklo. Pačiame priekyje gulėjo 
stikliniai auskarai ir stikliniai karoliai, už jų — stikliniai gyvuliai: 
šuoliuojantys arkliai, šokantys šuniukai ir ilgakaklės katės. Tačiau 
tai, į ką jis įsispoksojo vos galėdamas patikėti savo akimis, kas gal- 
būt nesąmoningai patraukė jo žvilgsnį, buvo stiklinis durklas. 

Jis buvo padėtas kairėje vitrinos pusėje ir gulėjo, saugumo sume- 
timais arba dėl atsargumo, o gal to reikalavo taisyklės, ne stiklinė- 


je, bet panašioje į stiklą plastikinėje dėžutėje. Stiklas, iš kurio jis 

buvo padarytas, atrodė pusiau permatomas, šiek tiek matinis. Jo 
ašmenys buvo apie dešimties colių ilgio, rankena ties ašmenimis — 
trijų colių pločio. Filipas spoksojo į jį iš pradžių netikėdamas, pas- 
kui su pasibjaurėjimu jį atpažinęs. Kaip galėjo atsitikti, kad jis prieš 
penkias dienas niekada nebuvo girdėjęs apie stiklinių durklų eg- 
zistavimą, tačiau nuo to laiko apie juos nuolat kalbama, o dabar iš 
tikrųjų jį pamatė parduotuvės vitrinoje? 

„Čia panašiai kaip su negirdėtu žodžiu, kurį perskaitei laikrašty- 
je, - pagalvojo jis, — ir tą pačią dieną kas nors tau jį pasako, ir dar 
perskaitai jį knygoje. Negali būti, kad iš tikrųjų tą žodį matei anks- 
čiau daug kartų (žinojai pasąmonėje apie stiklinį durklą daug me- 
tų) ir tik kažkokia emocinė jėga dabar privertė atkreipti į jį dėmesį. 
Tikriausiai veikia kažkokios tamsiosios jėgos, jėgos, kurių žmogus 
nepažįsta. Taip aiškintų Senta, ir kas pasakys, kad ji neteisi?“ Blo- 
gesnis dalykas, negu šis sutapimas, buvo atradimas, kad stikliniai 
durklai išties egzistuoja. Senta nemelavo. Nemelavo, kad jos moti- 
na islandė, kad mirė gimdydama, arba dėl teatro mokyklos lanky- 
mo. Ar jis kada nors sugavo ją meluojant? 

Mintis, kad jos melas gali būti tik jo vaizduotės padarinys, buvo 
per daug bjauri, kad ties ja sustotų. Jis įėjo į parduotuvę. Pardavėja 
priėjo prie jo ir užsienietišku akcentu, greičiausiai itališku, paklau- 
sė, kuo galėtų padėti. 

— Tas stiklinis durklas vitrinoje, — tarė jis, — iš kur jis? 

— Iš Murano. Tai — Venecijos stiklas. Visi mūsų dirbiniai yra iš 
Venecijos stiklo, pagaminto Murane. 

Kaip tik šį pavadinimą jam ir buvo sakiusi Senta. Jis negalėjo jo 
prisiminti. 

— Ar jis nėra pavojingas? 

Tai neturėjo nuskambėti lyg kaltinimas, tačiau ji iš karto perėjo į 
gynybą. 

— Jūs negalite juo susižeisti. Jis visiškai — kaip jūs tai vadinate? — 
bukas. Stiklas yra lygus - štai, leiskite jums parodyti. 

Stalčiuje ji laikė dešimtis daiktų, visus „„Perspex“ dėžutėse. Turėjo 


prisiversti jį paliesti. Pajuto, kaip virš viršutinės lūpos prasiveržia 

prakaitas. Jo pirštas tik palietė ašmenų kraštą. Jis buvo visiškai ly- 
gus. Durklo galas baigėsi mažu rutulėliu, stikliniu burbuliuku. 

— Kokia nauda, - tarė jis lyg kalbėdamas su savimi, tarsi jos net 
nebūtų, — iš peilio, kuris nepjauna? 

Ji gūžtelėjo pečiais. Nepasakė nieko, tik pažiūrėjo į jį taip, tarsi jai 
kilo įtarimas. Jis nepaklausė kainos, dėžutę ir durklą atidavė ir išėjo 
iš parduotuvės. Atsakymas į jo klausimą buvo gana paprastas - stiklą 
galima išgaląsti ne sunkiau negu metalą. Jis pagalvojo, kad pradeda 
suprasti, kaip Senta supina tiesą ir fantazijas. Ji galėjo nusipirkti dur- 
klus, bet ne Venecijoje. Galėjo juos nusipirkti čia, Londone. 

Beveik atsitiktinai jis išsuko iš senosios gatvės. Čia nevažinėjo au- 
tobusai, nebuvo parduotuvių, matėsi tik užpakalinė kontorų kvartalo 
dalis. Priešais beveik belangę keturių aukštų dydžio betoninę sieną 
buvo automobilių stovėjimo aikštelė su užrašu ant vartų, skelbiančiu, 
kad ja gali naudotis tik šio kvartalo kompanijos darbuotojai. 

Į ją ką tik įsuko automobilis. Kadangi tai buvo juodas „Jaguaras“, 
jis patraukė Filipo dėmesį, atplėšdamas jį nuo skausmingų ir baugi- 
nančių minčių. Pusiau nustebęs jis žiūrėjo, kaip mašina įvažiuoja į 
laisvą vietą ir ten sustoja. Atsidarė durys ir išlipo vairuotojas. 


Tai buvo Džerardas Arnhemas. 


KETURIOLIKTAS SKYRIUS 


Praeityje jo jausmai kaitaliojosi tarp noro niekada nebematyti Am- 
hemo ir noro pamatyti tam, kad viską jam išklotų, o galiausiai jie 
virto abejingumu. Tačiau ilgą laiką jo neapleido mintis, kad bet kada 
eidamas į valdybą gali su Arnhemu susidurti. Tai ir dar žmonių gausa 
vertė jį vengti valgyti priešpiečius vietinėse maitinimo įstaigose. Da- 
bar jis negalėjo įsivaizduoti, ką dar labiau norėtų pamatyti. Buvo be- 
veik taip pat nuostabu, kaip susitikti su mylimu žmogum po išsiskyri- 
mo. Filipas vos galėjo susivaldyti nesušukęs Armhemui džiaugsmingo 
pasveikinimo, kai tas ėjo iš automobilių aikštelės. 

Arnhemas, išvydęs Filipą po kelių sekundžių, kai Filipas jį pa- 
matė, mindžikavo priešingoje šaligatvio pusėje. Atrodė labai sumi- 
šęs. Bet tikriausiai tuoj pat pajuto Filipo džiaugsmą, nes jo veide iš 
pradžių nedrąsi šypsenėlė išsiskleidė į plačią šypseną, kai jis svei- 
kindamas pakėlė ranką ir praleidęs porą pravažiuojančių mašinų 
atskubėjo į kitą gatvės pusę. 

Filipas žengė prie jo ištiesęs ranką. 

— Sveiki. Malonu jus matyti. 

Paskui, kai dalis euforijos praėjo, jis pagalvojo, kaip tikriausiai 


Arnhemas nustebo dėl tokio perdėto pasveikinimo. Juk jis anks- 

čiau buvo sutikęs Filipą tik vieną kartą, jam ir jo seserims neparodė 
didelės šilumos ir negailestingai metė Filipo motiną. Gal jis iš tiesų 
pajuto palengvėjimą dėl Filipo sugebėjimo pamiršti praeitį arba ma- 
nė, kad šis yra nejautrus. Kad ir kokie būtų jo jausmai, jis jų nepa- 
rodė, bet širdingai pasisveikino ir paklausė Filipo, kaip jam sekasi. 

— Nesitikėjau, kad jūs čia netoliese dirbate. 

— Nedirbau, kai susipažinome. Tada dar mokiausi. 

— Keista, kad anksčiau nesusitikome. 

Filipas paaiškino, kad lankosi valdyboje nedažnai, bet nutylėjo, 
kad tiksliai žino, kur dirba Arnhemas. Arnhemas gana atsargiai pa- 
siteiravo: 

— Kaip laikosi jūsų motina? 

— Gerai. Puikiai. 

Kodėl jam truputį nepagražinus? Kad ir kaip jis džiaugtųsi išvy- 
dęs Arnhemą, nereikėjo iš akių išleisti fakto, kad jis yra tas vyras, 
kuris apgavo Kristiną, permiegojo su ja - dabar Filipas galėjo į tai 
žiūrėti ramiai — ir paliko. 

— Tiesą sakant, ji turi gana pelningą verslą, - pasakė jis ir toliau 
tobulino savo kūrybą, — ir žmogų, kuriam ji labai patinka. 

Ar jam tik pasirodė, ar Arnhemas iš tikrųjų truputį nuliūdo? 

— Mano sesuo Fiona ištekėjo. 

Tardamas tuos žodžius jis tarsi regėjo Sentą su pamergės suknele, 
jos sidabrinius plaukus, dengiančius koralų spalvos šilką, ir jį už- 
plūdo jai meilė, kuri nustelbė tai, ką jis dar ketino pasakyti. 

Arnhemas, atrodo, to nepastebėjo. 

— Ar turite laiko taurelei? Tuoj už kampo yra aludė, kur aš kar- 
tais užsuku. 

Jei prieš akis ne kelionė, Filipas galėjo pasakyti „taip“. Šiaip ar 
taip, leisti daugiau laiko su Amhemu jis nelabai norėjo. Šis žmogus 
atliko savo vaidmenį, įrodė, kad jis gyvas, suteikė visišką nuostabią 
ramybę sielai, kurios Filipas nesitikėjo kada nors atgauti. 

— Gaila, bet aš šiek tiek skubu. — Buvo keista, kaip jis visiškai 
prarado apetitą. Nuo maisto būtų uždusęs. Nuo alkoholio jį būtų 
pykinę. — Jau dabar vėluoju. — Tada kitą kartą. - Arnhemas atrodė 

nusivylęs. Jis nesiryžo, paklausė beveik drovėdamasis: — Ar būtų 
patogu, jei aš kartais paskambinčiau jūsų motinai? Tik prisimintu- 
me senus laikus? 

Filipas dabar atsakė gana šaltai: 

— Ji tebegyvena ten pat. 

— Taip, aš turiu jos telefoną. Aš, žinoma, persikrausčiau. 

Filipas nepasakė, kad jis jau tai žino. 

— Paskambinkite, jei norite. — Ir pridūrė: — Jos dažnai nebūna 
namie, bet gal pavyks pagauti. 

Jį suėmė noras bėgti, šokti ir šaukti, skelbti savo džiaugsmą dan- 
gui ir pasauliui. Būtų galėjęs čiupti Arnhemą į glėbį ir pasileisti per 
gatvę šokdamas valsą, kaip kad šoko Rita su Džekopu, iš laimės 
traukdamas tra-lia-lia iš „Linksmosios našlės“ 17 „Vienos miško pa- 
sakų“. Tačiau jis tik ištiesė Arnhemui ranką ir pasakė sudie. 

— Sudie, Filipai, buvo malonu vėl jus pamatyti. 

Tramdydamas norą bėgti, žygiuodamas it kareivis su vėliava, kaip 
trimitininkas, jis jautė, kad tas žmogus tebestovi ant šaligatvio ir 
nusivylusiu žvilgsniu seka nerūpestingą tolstančią figūrą. Bet kai 
prie kampo jis atsisuko pamojuoti, Arnhemo nebebuvo. 

Filipas sėdo į mašiną ir nieko nelaukęs nuvažiavo į „Rouzberi 
Lon“ aptarnaujantį garažą paprašyti, kad į jo automobilį vėl įmon- 


tuotų radiją. 


**3* 


Kad viskas būtų tobula, Tarsus gatvėje trūko tik Džoulėjaus, 
sėdinčio savo karučiuose ir žiaumojančio radinius iš šiukšlyno. 
Filipas tikėjo, kad jis bus, ir net turėjo jam paruošęs penkių svarų 
banknotą. Tačiau, kai pasuko už kampo iš Sizerija Grouvo, tuojau 
įsitikino aiškioje kaip dieną vakaro šviesoje, kad Džoulėjus ne- 
grįžo. Nepaisant poreikio pamatyti Sentą, troškimo, kurio, kaip 
visą popietę jis tikėjo, negalima buvo atidėti nei sekundei ilgiau, 
negu būtina, jis pastatė mašiną ir grįžo ieškoti Džoulėjaus bažny- 


čios prieigose. 

Vartai buvo neužrakinti, o bažnyčios durys pusiau atviros. Filipas 
vaikščiojo aplinkui per išblukusią žolę, kuriai amžinai trūko švie- 
sos, tarp samanotų pusiau įsmegusių į žemę antkapių, po tamsiais 
bugienio ir poros didžiulių gauruotų kiparisų šešėliais. Čia atsida- 
vė puvėsiais, senais šlapiais grybais. Turint gerą vaizduotę, būtų 
lengva įsivaizduoti, kad taip atsiduoda negyvėliai. Iš bažnyčios vi- 
daus jis girdėjo vargonus, grojančius gedulingą melodiją. Džoulė- 
jaus nebuvo niekur nei pėdsako, nei tų likučių, kuriuos jis kartais 
palikdavo kokiame nors kampe užuovėjoje kaip savo buvimo žen- 
klą: suglamžytų popierių ir vieno kito kaulo. 

Filipas grįžo ir įėjo į bažnyčią. Ji buvo tuščia, išskyrus vargoni- 
ninką, kurio nesimatė. Langai buvo vitražiniai, iš tamsesnio ir sun- 
kesnio stiklo negu Venecijos stiklo parduotuvėje, o vienintelė švie- 
sa sklido iš elektros lemputės, įtaisytos smilkytuve, kuris kabėjo 
apsidoje. Vasaros vakaras buvo šiltas, tačiau čia tvyrojo baisus šal- 
tis. Jam nepaprastai palengvėjo vėl išėjus į švelnią miglotą saulės 
šviesą. Kai jis prisiartino prie namo, pamatė nulipančią nuo fasadi- 
nių durų laiptelių Ritą, pasipuošusią trumpa gėlėto šilko suknele. 
Jos kojinės buvo baltos ažūrinės, o batai skaisčiai raudoni, aukštais 
kulniukais. Iš paskos pasirodė Džekopas, užtrenkęs paskui save du- 
ris. Jis paėmė ją už parankės ir jie nuėjo į priešingą pusę. „Šią 
naktį po vidurnakčio, — pagalvojo Filipas, — jie šoks virš jo galvos 
valsą „La Vie en Rose“ ir tango „Jealousy“. Jam buvo nesvarbu. 
Būtų nesvarbu, jei ateitų ten į balių net du šimtai žmonių. 

Jis įėjo į vidų ir nubėgo pusrūsio laiptais žemyn. Ji atidarė duris, 
nespėjus jam pasukti spynoje rakto. Kaip jau kartą ar du ji taip 
pasielgė anksčiau, ir tas jos poelgis jį neapsakomai sužavėjo. Ji vil- 
kėjo kažką naujo, arba jam tai pasirodė nauja. Tai buvo ilga sukne- 
lė, beveik iki kulkšnių, iš šilkinės klostytos pusiau peršviečiamos 
medžiagos, jūros žalumo su išsiuvinėtais sidabriškai žalsvais karo- 
liukais. Plona slidi medžiaga, prigludusi prie geidulingų jos krūtų 
išlinkimų, atrodė krinta nuo jų kaip lėtai kaskadomis srūvantis van- 
duo, teka per klubus glostydama jos šlaunis, tarsi jas glamonėtų 


banga. Jos šviesūs sidabriniai plaukai atrodė kaip virbalai, kaip 

peilių ašmenys. Ji prispaudė lūpas prie jo lūpų, apsivijo rankomis 
kaklą. Jos liežuvis nėrė į jo burną — maža šilta žuvytė — ir iš lėto 
švelniai atsitraukė. Jis duso iš malonumo, iš laimės. 

Iš kur ji žinojo, kad nereikia nieko sakyti? Žodžiai bus vėliau. Bet 
kaip ji sužinojo apie įvykusį žemės drebėjimą, apie milžinišką jaus- 
mo ir širdies pasikeitimą? Po žaliąja suknele ji buvo nuoga. Nusi- 
vilko ją per galvą, švelniai patraukė jį ant lovos su savim. Langinės 
buvo pusiau uždarytos, patekusi šviesa spindėjo iš tolo. Lekštelėje 
smilko cinamonu ir kardamonu kvepianti lazdelė. Kodėl jis kažka- 
da galvojo, kad nekenčia šio kambario, kodėl šis namas atrodė jam 


nešvarus? Jis jį mylėjo, tai buvo jo namai. 


*kk 


— Tai tu atsikraustysi ir gyvensi su manim, - tarė ji. 

— Galvojau apie tai, Senta. Kartą tu man sakei, kad gyvenai vir- 
šutiniame bute. 

Ji sėdėjo ant lovos, rankomis apkabinusi kelius, jos veidas įgavo 
susimąsčiusią išraišką. Atrodė, kad ji mintyse skaičiuoja. Jei tai 
būtų buvęs kas nors kitas, kokia kita mergina, sakykim, Dženė, jis 
būtų manęs, kad ji mąsto apie mokesčius, sąskaitas už paslaugas, 
baldus, bet Sentai tai nerūpėjo. 

— Žinau, kad ten netvarka, - pasakė jis, - bet mes išsivalysime ir 
išdažysime. Galėtume nusipirkti baldų. 

— Ar tau nepakankamai gera čia, Filipai? 

— Svarbiausia, čia mažai vietos. Ar tau neatrodo kvaila, kad mes 
dviese gyvensime čia, kai butas viršuje tiesiog prašosi gyventojų? 
O gal tu manai, kad tai nepatiktų Ritai? 

Ji tik numojo ranka. 

— Rita būtų nieko prieš. — Atrodė, kad ji dvejoja. - Dalykas tas, 
kad man čia apačioje patinka. 

Jos veidas, kupinas vaikiško nepasitikėjimo savimi, rodė susi- 
drovėjimą. Ji tyliai tarė: 


— Aš tau kai ką pasakysiu. 

Jis tučtuojau pajuto nervinę įtampą, pasiruošęs išgirsti jos rezga- 
mą naują melą ar kokią siaubingą išpažintį. Ji pasislinko prie jo 
arčiau, įsikibo abiem rankom į jo ranką, įsikniaubė į jo petį. 

— Aš turiu šiokią tokią problemą dėl agorafobijos, Filipai. Ar ži- 
nai, kas tai? 

— Aišku, žinau. - Jį truputį erzino, kad kartais ji elgdavosi su juo 
kaip su nemokša. 

— Nepyk. Tu privalai niekad ant manęs nepykti. Dėl jos, žinai, aš 
mažai kur išeinu ir man patinka gyventi giliai po žeme. Psichiatrai 
sako, kad tai būdinga šizofrenijai. Ar tu tai žinojai? 

Jis bandė nežiūrėti į tai rimtai. 

— Tikiuosi, kad mes išgyvensime drauge visą gyvenimą, Senta, ir 
galiu tau pareikšti, jog neketinu praleisti penkiasdešimt metų urve. 
Aš — ne triušis. 

Tai nebuvo labai juokinga, bet ją prajuokino. Ji tarė: 

— Aš pagalvosiu apie butą. Atsiklausiu Ritos. Ar tau taip tinka? 

Tiko kuo puikiausiai. Viskas vėl buvo gerai. Susidomėjęs, bet ra- 
mus, jis svarstė, kaip viskas atrodė tragiška ir baisu vakar, o šian- 
dien, tik del to, kad jis pasišnekėjo su žmogumi, vos pažįstamu, 
viskas tobulai susitvarkė. Jis paėmė ją į glėbį ir pabučiavo. 

— Noriu, kad dabar visi apie mus žinotų. 

— Žinoma, gali jiems pasakyti, Filipai. Laikas pasakyti. 

Kai tik jis užtiko Kristiną vieną, pasakė jai apie Sentą. 

Ji tarė: 

— Puiku, mielasis. 

Kokios reakcijos jis tikėjosi? Jis galvojo apie tai, tuo tarpu Kristi- 
na barškino puodus virtuvėje ruošdama vakarienę. Dalykas tas, kad, 
jo akimis, Senta buvo tokia graži, tokia nuostabi, taip skyrėsi nuo 
kitų merginų, kurias jis kada nors pažinojo, jog jis tikėjosi pirmiau- 
sia baimingos pagarbos, paskui nustebimo ir sveikinimų. Kristina 
šį pranešimą priėmė išsiblaškiusi, lyg jis būtų pasakęs, kad drau- 
gauja su paprasta mergina. Pagalvojo, kad būtų sulaukęs daugiau 
entuziazmo, jei būtų pasakęs, jog susitaikė su Džene. Abejodamas, 


ar ji apskritai suprato, jis pasakė: 


PaAMERGĖ | 187 


— Tu žinai, ką aš turiu omenyje, tiesa? Sentą, kuri buvo viena iš 
Fionos pamergių. 

— Taip, Filipai, Tomo dukrą. Sakiau, kad puiku. Jei jūs vienas kitą 
mylite, manau, labai puiku. 

— Tomo? — pasakė jis nustebęs, kad taip ji prisimena Sentą, tarsi 
svarbiausia būtų jos tėvas. 

— Tomo Pelhemo, Irenos kito brolio, to, kurio buvusi žmona šoka 
ir gyvena su jaunu bernu. 

Ką ji turėjo omenyje sakydama „kito“ brolio? Jis nepaklausė. 

— Teisingai. Senta jų namuose turi butą. 

„Butas“ buvo šiek tiek per gražiai pasakyta, bet po mėnesio kito 
tai galės būti teisybė. Ar jis turėtų pasakyti Kristinai, kad susitiko 
Arnhemą? 

Ne, tai ją tik nuliūdins. Jis neabejojo, kad kažkur tarp kitų bran- 
ginamų atmintinų daiktų ji tebesaugo tą atviruką su Baltaisiais rū- 
mais. Vis tiek Arnhemas niekada nepaskambins, jį atbaidys tai, ką 
jis pasakė apie kitą vyrą Kristinos gyvenime. Dabar, praėjus eufori- 
jai, Filipas svarstė, ar nesugadino motinos šansų, išgalvojęs tą kitą 
vyrą. Tačiau Arnhemas buvo vedęs ar bent jau gyveno su moterimi. 
Viskas buvo per vėlu. 

Jie sėdo valgyti vieno iš Kristinos „firminių“ patiekalų — skre- 
bučių su plakta kiaušiniene, į kurią įmaišyta tuno gabaliukų ir 
kario miltelių. Filipas nenorėjo galvoti apie ateitį, apie tai, kaip ji 
sugebės gyventi viena pati, kai šalia nebus nieko, išskyrus kaip 
vaiduoklį pasirodančią Čerilę. Tačiau anksčiau ar vėliau teks apie 
tai pagalvoti. 

— Aš porai valandų užsuksiu pas Odri, - tarė Kristina, vėl pasiro- 
džiusi su gėlėta medvilnine suknele, kurios Filipas neatsiminė ma- 
tęs, tačiau kurią ji galbūt ištraukė iš senų laikų vasarinio gardero- 
bo. — Toks puikus vakaras. 

Ji jam džiugiai nusišypsojo. Atrodė laiminga. „Tik per savo nai- 
vumą ir neišmanymą ji tokio linksmo būdo“, — pagalvojo jis. Jam 
teks ją remti finansiškai, teks su ja bendrauti, guosti iki jos gyveni- 


mo pabaigos. Plačiajame pasaulyje jai nebuvo vietos; net jei ta vie- 

ta būtų darbas kirpimo salone, ji būtų užgožta. Jo tėvas tarsi saugo- 
jo ją po savo plačiais galingais sparnais. Kaip jauniklis paukščiu- 
kas, taip niekad ir neužaugęs, ji nustebusi dairėsi aplinkui. Kartais 
jis stebėdavosi, kaip ji sugeba pati susidoroti su paprasčiausiais 
dalykais, pavyzdžiui, užsimokėti už autobuso bilietą. 

Čerilė įeidama tikriausiai su ja prasilenkė tarpduryje. Filipas 
būtų nustebęs, jei ji būtų užsukusi į svetainę. Ji neužsuko. Jis 
girdėjo, kaip ji velka kojas lipdama laiptais. Praėjo daugiau nei 
savaitė nuo to laiko, kai jis jai ištarė kokį žodį. Ką jis apie save ir 
savo ateitį bepasakytų, žinojo, kad į bet kokią naujieną ji reaguos 
visiškai abejingai. 

Jos žingsniai girdėjosi jam virš galvos. Ji buvo Kristinos miega- 
majame, vaikštinėjo. Jis išgirdo, kaip sugirgždėjo atidaromos spin- 
tos durys. Daugiau nebesirūpindamas Čerilės gerove, jis žiūrėjo į 
ją tik kaip į papildomą naštą. Kaip motinos globėja, ji buvo visai 
niekam tikusi. Miegamojo durys trinktelėjo, ir stovėdamas svetai- 
nėje pro pravertų durų plyšį jis klausėsi, kaip ji leidžiasi laiptais. 
Suprato, kad jai buvo vis tiek, ar jis ją girdi ar ne, žino ar ne. Tik 
kvailys nesuprastų, kad ji buvo Kristinos miegamajame pasiimti 
ten paslėptų kokių nors pinigų, iškraustyti rankinuko, kurio kiše- 
nėlėje su užtrauktuku Kristina laikė už kirpimą gautus arbatpini- 
gius, arba atidaryti porcelianinio meškiuko su nusukama galva, 
kuriame paprastai galėjai rasti dešimties ir dvidešimties pensų 
monetas. 

Fasadinės durys užsidarė. Jis šiek tiek palaukė, kol ji išnyko, o 


paskui patraukė pas Sentą. 


**kk 


— Netikiu, - tarė Fiona. - Juokauji. 
Jai buvo tokia staigmena, kad turėjo užsidegti cigaretę nuo pas- 
kutinės nuorūkos. 


— Jis mus erzina, Fiona, —- pasakė Darenas. 

Filipas labai nustebo. Tikėjosi, kad jo pranešimas susilauks ku- 
pinų susižavėjimo sveikinimų. Senta buvo Dareno pusseserė ir Fio- 
nos pamergė. Reikėjo manyti, kad jie nesitvers džiaugsmu priimti 
Dareno plačios giminės narį į artimiausią ratą. 

— Tu visada mane erzindavai dėl Sentos, - tarė Filipas. — Tikriau- 
siai supratai mano jausmus jai. 

Darenas ėmė juoktis. Kaip visuomet jis sėdėjo fotelyje prieš tele- 
vizorių. Fiona jam piktai rėžė: 

— Kas čia juokinga? 

— Pasakysiu tau vėliau. 

Tai buvo nemandagu, ir tai jį suglumino. Fiona reikalo nepataisė. 

— Ar tu nori pasakyti, kad per visą tą laiką, kai mes kvailiojom 
apie tavo susižavėjimą Senta, klausinėjom, ar tau nereikia jos tele- 
fono ir panašiai, per visą tą laiką tu su ja iš tikrųjų susitikinėjai ir 
su ja draugavai? 

— Ji nenorėjo, kad žmonės žinotų, tada nenorėjo. 

— Na, turiu pasakyti, Filai, iš tikrųjų manau, kad tai - labai klas- 
tinga. Atleisk, bet aš taip manau. Pasijunti tokia kvaila, kai žmonės 
tave taip apgauna. 

— Atsiprašau, nežinojau, kad tu taip reaguosi. 

— Manyčiau, kad dabar beprasmiška nervintis. Šaukštai po pietų. 
Tai sakai, ji turi čia tuoj ateiti mūsų aplankyti? 

Jis ėmė apgailestauti, kad taip suplanavo. 

— Mes manėme, kad bus geriausia, jei pirma aš jums pasakysiu, o 
ji ateis maždaug už pusvalandžio. Fiona, ji yra laikoma tavo drauge, 
ji yra Dareno pusseserė. 

Darenas, kuris nebesijuokė, iškėlė vieną ranką ir pliaukštelėjo 
storais pirštais. 

— Gal galima šiek tiek patylėti, kol rodo snukerį ? 

Filipas ir Fiona įsispraudė į virtuvę, kuri buvo kuklios spintos 
dydžio. 

— Ar tu susižadėjęs ar panašiai? 


— Dar ne, bet susižadėsime. 

Jis pagalvojo: „Aš jai pasipiršiu. Oficialiai pasipiršiu, gal net at- 
siklaupsiu“. 

— Kai susižadėsime, - iškilmingai pareiškė jis, — įdėsime skelbi- 
mą į laikraštį. Į The Times. 

— Niekas mūsų šeimoje taip snobiškai nesielgia. Tai tik norėjimas 
pasirodyti. Ar ji norės valgyti? Ar norės išgerti? Namuose nėra jo- 
kio gėrimo. 

— Aš atsinešiau butelį šampano. 

Fiona, kuri būtinai stovėdavo labai arti jo, metė į jį pusiau piktą, 
pusiau išdykusį sąmokslininkės žvilgsnį. 

— Tu pakvaišęs, kad taip elgeisi. Kodėl mums anksčiau nepa- 
sakei? 

— Šampanas automobilyje, eisiu ir atnešiu. 

Turėdamas keletą retų minučių pabūti dviese su Fiona, jis galėjo 
jai papasakoti apie Čerilę. Momentas atrodė netinkamas. Jis įsi- 
vaizdavo ją sakančią aštriu tonu, kad ji mano, jog dabar, kai jis 
išeina iš namų ir veda, suverčia savo problemas jai. Tačiau ji trum- 
pam jį apkabino, prispaudė savo skruostą prie jo skruosto ir su- 
šnibždėjo: 

— Na, tai turėsiu tave pasveikinti, tiesa? 

Imdamas iš mašinos šampaną, jis pakėlė akis ir pamatė Sentą. Ji 
taip pat nešėsi glėbyje butelį vyno. Tai buvo pirmas kartas, kai jis ją 
pasitiko viešai gatvėje. Buvo ypatingas kvapą gniaužiantis malonu- 
mas prieiti prie jos ir viešai pabučiuoti. Niekas į juos nežiūrėjo, bet 
jie buvo matomoje vietoje, ant šaligatvio apsikabinę, o jų kūnus 
skyrė prisispaudę du kieti, šalti stikliniai buteliai, tarsi nekaltybės 
apsaugos priemonės. 

Ji vilkėjo juodai. Dėl to jos oda atrodė geldelės baltumo, o plau- 
kai įgavo stiklo ir plieno žvilgesį. Tokia pat spalva buvo nusilaka- 
vusi nagus ir pasidažiusi sidabrine spalva akių vokus. Ji lengvai 
lipo jo priekyje laiptais aukštyn labai aukštais kulniukais. Nepai- 
sant jų aukštumo, vis tiek buvo visa galva už jį žemesnė, ir kai 
pakildavo vienu laipteliu aukščiau, jis matė jos pakaušį. Raudo- 


nos plaukų šaknys iš po sidabrinių sruogų švytėjo keistu rausvu 

spindesiu, ir jį apėmė begalinis švelnumas jos keistybėms ir ne- 
kaltai tuštybei. 

Jis jautė ir dar kai ką — jos nervingumą, kai ji ne savo namuose. 
Pastebėjo, kadangi ji jam sakė apie savo agorafobiją. Tai buvo ryš- 
kiau gatvėje, o viduje, kai ji buvo bute prie Dareno ir Fionos, jos 
nervingumas atrodė tik kaip drovumas. Jie abu varžėsi, bet Fioria 
rėžė tiesiai: 

— Nesakau, kad tai nebuvo staigmena, bet mes prie jos priprasime. 

Darenas, kadangi snukeris buvo pasibaigęs, o perjungtas kanalas 
su išjungtu garsu rodė kažkokį golfo turnyrą, pasinaudojo proga pa- 
siteirauti apie gimines. 

— Tai ką dabar veikia tetulytė Rita? 

Beveik tylėdama, rimta ir drovi, Senta gėrė savo šampaną. Ji švel- 
niai pasakė „ačiū“, kai Fiona pasiūlė tostą už Sentą ir Filipą: „Dar 
nesusižadėję, bet netrukus būsime“. Ji lankėsi tame bute pirmą kartą, 
tačiau kai Fiona paklausė, ar ji nenorėtų jo apžiūrėti — būtų tik 
trumputė mankšta, nes liko pamatyti nedidelį miegamąjį ir mažuly- 
tį dušo kambarėlį, - ji papurtė galvą ir pasakė ačiū, bet nenorėtų, šį 
kartą ne. Darenas, kuris nerimo su savo sąmojum, kaip šuo su senu 
kaulu, pasakė, kad jis nesimaudė vonioje nuo to laiko, kai grįžo po 
medaus mėnesio, ir ar ji nenorėtų išsimaudyti po dušu? 

Automobilyje, grįžtant į Tarsus gatvę, jam atrodė, kad jis sprogs 
ar uždus iš noro pasipiršti. Tačiau nenorėjo, kad po daugelio metų, 
gal po dvidešimties, kai jie švęs vestuvių metines, ji prisimintų, 
kad jis jai pasipiršo automobilyje, šiaurės Londono priemiestyje. 

— Kur mes važiuojam? — paklausė ji. - Čia ne tas kelias. Ar tu 
mane pagrobei, Filipai? 

— Visam likusiam gyvenimui, — atsakė jis. 

Jis privažiavo Hempsted Hitą. Tai nebuvo labai toli. Švietė dide- 
lis apvalus mėnulis, jos plaukų spalvos. Nuo Spanjard Roudo, kur 
takas eina žemyn į Sveikatos slėnį, jis nusivedė ją prie miško pa- 
kraščio. Jam buvo juokinga, nes ji aiškiai tikėjosi, kad jis ją čia 
atsivežė gryname ore šią švelnią sausą vasaros naktį pasimylėti. 


Paklusniai, jos maža rankelė suglebusi jo rankoje, ji leidosi veda- 

ma. Mėnesiena nubalino žolę ir plikos žemės takus iki kreidos bal- 
tumo, tuo tarpu šešėliai po medžiais buvo juodi. Tikriausiai aplin- 
kui buvo ir kitų žmonių, negalimas daiktas, kad jie ten buvo vieni, 
tačiau buvo ramu kaip kaime ir tylu tarsi kambaryje. 

Kai atėjo reikiamas metas, klauptis buvo neįmanoma. Ji būtų pa- 
maniusi, kad jis išprotėjo. Jis suėmė ją už abiejų rankų ir tvirtai 
laikydamas jas savosiose prisitraukė. Žiūrėjo į jos žalsvas akis, pla- 
čiai atvertas, įsmeigtas į jį. Kiekvienoje jos akyje atsispindėjo mė- 
nulis. Oficialiai, taip, kaip būtų kalbėjęs jo prosenelis, taip, kaip jis 
tikriausiai skaitė knygoje, jis prabilo: 

— Senta, aš noriu tave vesti. Ar būsi mano žmona? 

Ji šyptelėjo. Jis žinojo, kad ji ne visai to tikėjosi. Kai ji atsakė, jos 
balsas buvo švelnus ir aiškus. 

— Taip, Filipai, aš tekėsiu už tavęs. Labai noriu už tavęs tekėti. 

Ji atkišo lūpas. Jis pasilenkė ir jas pabučiavo, bet labai nekaltu 
bučiniu. Jos oda buvo kaip marmuras. Bet ji ir buvo marmurinė 
mergaitė, kurią kažkoks dievas keitė iš statulos į gyvą moterį. Fili- 
pas jautė per akmeninį kūną srūvančią šilumą. Šiek tiek nuo jo 
atsitraukusi, žiūrėdama jam į akis, ji rimtai pareiškė: 

— Mes buvome skirti viens kitam nuo amžių pradžios. 

Paskui jos lūpos prisiglaudė prie jo lūpų aistringiau, liežuviu glostė 
jų vidinę pusę. 

— Ne čia, - tarė jis, — Senta, važiuokim namo. 

Tik po vidurnakčio, giliai sutemus, jis suprato, kodėl viduryje tos 
jo sukurtos romantiškos scenos, kai jis jos paprašė už jo ištekėti, 
tarp jų atsistojo nerimas ir viską subjaurojo. Dabar suprato. Tai bu- 
vo todėl, kad ta scena, dar labiau aplinka, atrodė lašas į lašą panaši 
į tą, kai ji jam pasakojo, kas atsitiko tarp jos 17 Džerardo Arnhemo 
po kitais medžiais, kitoje žole apaugusioje aikštelėje. Kaip tik tada, 
kai jis žiūrėjo jai į akis, pasilenkė ir švelniai jai kalbėjo, ji sugriebė 
stiklinį durklą ir suvarė jam į širdį. 

Geltona gatvės lempų šviesa ant rudo lovos užtiesalo išrašė lango 
remo raštą. Virš galvos jis girdėjo „Čiuožėjų valsą“ ir Ritos su Dže- 


kopu kojas, šokančias ratu. Jis galvojo, kad tikriausiai jis neuroti- 

kas, jei vis mąsto apie tą kvailą praeitį. Ar jis nematė Arnhemo, ar 
nekalbėjo su juo? Argi jis neįsitikino, kad žmogus gyvas ir sveikas? 
Kai jie buvo Hite, nors jis ir jautė, kad ji laiminga ir jai gera ten su 
juo būti, taip pat pastebėjo jos nerimą lauke, bekraštėje naktyje. 
Kaip jis galėjo rimtai galvoti, kad tokia kaip ji būtybė atviroje vie- 
toje gali įvykdyti smurtą. Ji lauke bijojo. 

Sidabrinė Sentos galva gulėjo ant pagalvės šalia jo. Ji giliai mie- 
gojo. Muzika ir šokiai jai niekada netrukdė, čia žemai, pogrindyje, 
jautėsi saugi. Filipas girdėjo, kaip kojos artinasi prie lango, ir kai 
valsas baigėsi, pasigirdo trumpas šūktelėjimas ir juokas, lyg Dže- 


kopas būtų paėmęs Ritą ant rankų ir su ja sukęsis, sukęsis. 


PENKIOLIKTAS SKYRIUS 


Jis atsivedė Sentą namo aplankyti Kristinos. Ji nedrąsiai ištiesė 
kairiąją ranką, kaip šunelis pakelia leteną, parodyti sužadėtuvių 
žiedo, senovinio Viktorijos laikų sidabrinio žiedo su dviem mėnulio 
akmenimis. Jis jai padovanojo jį dieną prieš tai, kai pasirodė skel- 
bimas apie jų sužadėtuves. Kompanijoje Senta buvo labai nekalbi, 
atsakinėjo trumpais vienskiemeniais žodeliais arba pertraukdavo 
tylą tik sakydama „prašau“ ir „ačiū“. Jis bandė ją prisiminti per 
Fionos vestuves, tą vienintelį kartą, kai matė ją tarp kitų žmonių. 
Tada ji buvo šneki, visiškai kitokia mergina, kuri pati prieidavo 
prie kitų susipažinti. Prisiminė, kaip prieš jam išeinant namo, ji 
plepėjo ir juokėsi su dviem ar trim vyrais, Dareno draugais. Tačiau 
tas jos tylumas jo neerzino, nes žinojo, kad jos kalbos, meilumas ir 
gyvumas atiteks jam, kai jie grįš į jos kambarį. 

Jie svečiavosi Glenalan Klouze apie valandą laiko. Buvo sekma- 
dienis, ir Čerilė taip pat buvo namuose. Filipas žvilgtelėjo į spalvo- 
tą laikraščio priedą ir pamatė jame straipsnį apie Murano stiklinius 
durklus. Vienoje didžiulėje nuotraukoje buvo durklas labai pana- 
šus į tuos, kuriuos jis matė parduotuvėje, o kitoje — žmonės ant 


sniego per Venecijos karnavalą. Jis užvertė žurnalą taip skubiai, 

kaip būtų užvertęs juodžiausios pornografijos leidinį, kad nepama- 
tytų moterys. Atsisveikinant Kristina pabučiavo Sentą. Filipas ne- 
labai suprato, kodėl išsigando, kad Senta gali atsitraukti. Ji neatsi- 
traukė. Jam baisiai patiko, kai ji atkišo Kristinai skruostą šiek tiek 
pakreipusi galvą su miela šypsenėle lūpose. 

Jo siūlymas, kad jie turėtų aplankyti jos tėvą, sutiko griežtą pasi- 
priešinimą. Ji laikėsi nuomonės, kad Tomas Pelhemas turi džiaug- 
tis, kad jo pavardė garbingai pateko į laikraštį, o jam už tai nereikė- 
jo mokėti nė penso. Ją užaugino Rita, o ne jis. Dažnai ji nematydavo 
jo kelis mėnesius iš eilės. Rita davė jai butą ir leido gyventi nemo- 
kamai. Tai dar nereiškė, kad ji norėjo pranešti savo pamotei šią 
naujieną. Tegu sužino pati. Nuo to laiko, kai susidėjo su Džekopu, 
Rita pasikeitė. 

Privažiavus pirmą atvirą vyno parduotuvę, Senta panoro išlipti 
ir eiti apsipirkti. Pareiškė, kad jai jau gana žmonėtis. Filipas no- 
rėjo ją nusivesti pavalgyti, o po to supažindinti su Džefiu ir jo 
mergina „Šiaudinio Džeko pilyje“. Jis buvo viską suplanavęs: to- 
liau tęsti jų sužadėtuvių šventimą restorane Hempstede, paskui 
aludėje, kur jis manė sekmadienio vakarą sutiksiąs kai kuriuos 
senus koledžo draugus. 

— Tu bandai mane išgydyti nuo mano fobijos perlaikydamas mane 
visuomenėje, — tarė ji jam šypsodamasi. — Ar aš nebuvau gera? Ar 
aš dėl tavęs iš tikrųjų nesistengiau? 

Jis turėjo nusileisti, tik paragino prisipirkti ir su savim pasiimti 
maisto. Kartais jam būdavo neramu, kad ji, atrodo, gyva tik oru ir 
vynu, retkarčiais su šokoladu. Ji laukė tylėdama, sunėrusi rankas, 
0 jis tuo tarpu rinkosi produktus Finčli Roudo prekybos centre: pir- 
ko duonos, sūrio ir vaisių. Jis pastebėjo, kad viešoje vietoje ji daž- 
niausiai žiūri į žemę ir vengia į ką nors žiūrėti. 

Jie prisiartino prie Tarsus gatvės iš Kilberno pusės. Aplinkui bu- 
vo gana daug žmonių — sėdinčių ant tvorų, dykinėjančių, stoviniuo- 
jančių, plepančių, persisvėrusių per langus pasikalbėti su kitais 
ant palangės rymančiais, kaip kad esti Londono gatvėse, tokiose 


kaip ši, puikiais vasaros vakarais. Ore tvyrojo stiprus dyzelio, ištir- 

pusios dervos ir virtuvės prieskonių kvapas. Filipas, kaip visada, 
dairėsi Džoulėjaus ir vienu momentu tarėsi pastebėjęs jį ant kam- 
po, kur gatvė susikerta su Sizerija Roudu. Bet tai buvo kitas žmo- 
gus, jaunesnis, liesesnis, kuris be tikslo klaidžiojo šaligatviu su sa- 
vo manta, sukišta į krepšius nuo kilimų. 

Kai jie išlipo iš automobilio su produktų našta ir dar sunkesne 
vyno butelių našta, ji paklausė, ko jis ieško. 

— Džoulėjaus, — atsakė jis, — senio su karučiais. Manau, kad tu jį 
pavadintum valkata. 

Ji keistai į jį pažiūrėjo įkypu žvilgsniu. Jos blakstienos buvo labai 
ilgos ir tankios, ir, atrodė, tarsi šluoja po akimis jos baltą puikią 
odą. Ranka su mėnulio akmens žiedu buvo pakelta prilaikyti krin- 
tančios ant skruosto ilgos sidabrinės plaukų sruogos. 

— Tu negali turėti omenyje senio, kuris sėdėdavo ant mūsų laipte- 
lių? To, kuris kartais būdavo už kampo šventoriuje? 

— Kodėl negaliu? Aš kaip tik jį turiu omenyje. 

Dabar jie buvo namuose, lipo laiptais į pusrūsį. Ji atrakino du- 
ris. Užtekdavo palaikyti tą kambarį uždarytą keletą valandų, ir jis 
pasidarydavo nepakeliamai tvankus ir troškus. Senta išėmė vieną 
butelį iš krepšio, kurį jis buvo pastatęs ant lovos, ir siekė kamš- 
čiatraukio. 

— Bet tai buvo Džonas Krusiferis, - pasakė ji. 

Kurį laiką tas vardas jam nieko nesakė. 

— Kas? 

Ji nusijuokė. Tai buvo lengvas gana melodingas juokas. 

— Turėtum žinoti, Filipai. Tu jį nužudei. 

Kambarys šiek tiek, atrodė, pasviro. Grindys pakilo, kaip esti 
alpstant. Filipas pakėlė du pirštus, kurie buvo keistai šalti, paliesti 
kaktos. Atsisėdo ant lovos krašto. 

— Ar tu nori pasakyti, kad senis, kuris sakėsi esąs Džoulėjus ir čia 
nuolat lankydavosi, buvo tas pats, kurį nužudė Kensal Gryne? 

— Taip, — atsakė ji. — Maniau, kad tu žinai. — Ji įpylė nemažą 
porciją vyno į taurę, kuri buvo neplauta nuo paskutinio karto, kai iš 


jos gėrė rislingą. — Tu tikriausiai žinojai, kad tai buvo Krusiferis. 

— Žmogus, kurį nužudė... - jis kalbėjo lėtai, abstrakčiai, — ...jo 
vardas buvo Džonas. 

Ji šypsodamasi nekantravo. 

— Džonas, Džonis, Džoulėjus, na ir kas? Tai buvo lyg pravar- 
dė. — Vyno karoliukas tarsi deimantinis lašelis virpėjo ant jos apa- 
tinės lūpos. — Noriu paklausti, argi tu jo neišsirinkai todėl, kad 
jis — Krusiferis? 

Jo paties balsas jam skambėjo toks silpnas, lyg jis staiga būtų 
susirgęs. 

— Kodėl turėčiau? 

— Išgerk vyno. 

Ji padavė jam butelį ir kitą nešvarią taurę. Jis mechaniškai juos 
paėmė, sėdėjo ir spoksojo į ją su taure vienoje rankoje, o buteliu — 
kitoje. 

— Maniau, kad jį išsirinkai todėl, kad jis mano priešas. 

Atsitiko baisus dalykas. Jos veidas buvo nepasikeitęs — baltas ir 
švelnus, blyškios lūpos šiek tiek praviros, bet iš akių žvelgė bepro- 
tybė. Jis nebūtų galėjęs paaiškinti, kodėl jis suprato, nes niekada 
nematė ir nepažinojo žmogaus sutrikusia psichika, bet tai buvo be- 
protybė, tikra, absoliuti ir baisi. Tarsi joje lindėjo demonas ir žvelgė 
jos akimis. Ir kartu tai buvo Floros žvilgsnis, atsainus, iš amžių glū- 
dumos, nepaisantis moralės. 

Jam prireikė visų valios pastangų, kad susivaldytų. Turėjo išlikti 
ramus, sugebėti kalbėti lengvu tonu. 

— Ką tu, Senta, nori pasakyti — tavo priešas? 

— Jis prašė pinigų. Aš neturėjau jam pinigų. Jis ėmė mane plūsti, 
tyčiotis iš mano drabužių, plaukų. Nenoriu kartoti, ką jis sakė, bet 
labai įžeidinėjo. 

— Kodėl tu manai, kad aš žinojau? 

Ji atsakė švelniai, prieidama prie jo arčiau. 

— Todėl, kad tu žinai mano mintis, Filipai, todėl, kad mes esame 
tokie artimi, jog galime skaityti vienas kito mintis, tiesa? 

Žiūrėjes visą laiką į šalį, jis nenoromis pasuko žvilgsnį į ją. Be- 


protybė dingo. Jis ją tik įsivaizdavo. Tai buvo tikriausiai jo vaiz- 

duotės padarinys. Vėl pripildė jos taurę ir įsipylė sau. Ji ėmė pa- 
sakoti apie kažkokią peržiūrą, į kurią eis kitą savaitę, kad gautų 
vaidmenį televizijos seriale. Dar vienas išmislas, tačiau nekaltas, 
jei kuris nors išmislas yra nekaltas, jei gali toks būti. Jie sėdėjo 
šalia vienas kito ant lovos tvankiame kambaryje, kuris buvo pil- 
nas dulkinos oranžinės saulės šviesos. Nors kartą jis nenorėjo ati- 
daryti lango. Jį suėmė prietaringa baimė, kad nebūtų nugirstas 
nei vienas jų ištartas žodis. 

— Paklausyk manęs, Senta. Mes privalome liautis kalbėję apie 
žudymą, net juokais ar fantazuodami. Turiu omenyje, kad žudymas 
yra ne juokai, negali būti juokai. 

— Aš nesakiau, kad tai — juokai. Niekada to nesakiau. 

— Ne, bet tu kūrei apie tai istorijas, dėl jų apsimetinėjai. Ir aš 
„geras“. Dariau tą patį. Tu apsimetei, kad kažką nužudei, ir aš ap- 
simečiau, kad nužudžiau, bet dabar tai nesvarbu, nes iš tikrųjų mes 
to nepadarėme, net nepatikėjome, kad kitas taip padare. Tačiau ne- 
gerai vis apie tai kalbėti, tarsi taip būtų iš tikro. Ar supranti? Tai 
gadina mūsų charakterius. 

Tik akimirkai jos akyse jis išvydo demoną. Demonas pasirodė, 
sukikeno ir pranyko. Ji tylėjo. Jis buvo pasiruošęs įsiutusiai įnirtin- 
gai atakai, kokią ji jam užtaisė praėjusį kartą, kai jis suabejojo jos 
žodžiais. Tačiau ji buvo tyli ir rami. Atmetė galvą ir vienu mauku 
išgėrė vyną, paskui ištiesė jam tuščią taurę. 

— Niekada to nebeminėsiu, - lėtai ištarė ji. —- Suprantu, kaip jau- 
tiesi, Filipai. Tu vis dar labai paisai visuomenės normų. Apsidžiau- 
gei sužinojęs, kad gyvenu čia su savo motina, tiesa? Dėl to viskas 
atrodė respektabilu. Džiaugeisi, kai gavau apmokamą darbą. Kaip 
tu gali būti kitoks, išaugęs tokioje šeimoje. Tave auklėjo būti labai 
tiesiu ir kietu, ir per porą mėnesių tu nepasikeisi. Bet dabar pa- 
klausyk manęs. Ką mes turėjome padaryti, kad įrodytume viens ki- 
tam savo meilę, buvo baisus dalykas. Aš tai suprantu, suprantu, 
kad baisus, ir puikiai suprantu, kad tau bus lengviau, jei mes tie- 
siog palaidosime tai praeityje. Juk tu taip pat supranti, kad negali- 


me praeities pakeisti. Nereikia tik apie ją kalbėti. 

Jis beveik šiurkščiai pasakė: 

— Jei tu gersi tiek daug vyno, mes turėtume užvalgyti. Na, tai 
valgykime. 

— Ar tu, Filipai, sakai, kad aš per daug geriu? 

Pirmieji įspėjamieji ženklai jam jau tapo pažįstami. Jis pradėjo 
juos suprasti ir išmoko reguliuoti. 

— Ne, aišku, nesakau. Tačiau manau, kad tu per mažai valgai. 
Bandau tave prižiūrėti, Senta. 

— Taip, prižiūrėk mane, Filipai, rūpinkis manimi. 

Ji pasisuko ir įsikibo į jį, laikydamasi už jo pečių, jos akys staiga 
tapo paklaikusios ir išsigandusios. 

— Mes dar nenorime valgyti. Prašau, nevalgykime. Noriu, kad mane 
mylėtum. 

— Aš tave myliu, - pasakė jis, padėjo savo taurę, paėmė iš jos rankų 


taurę ir apkabinęs prisitraukė ją prie savęs ant rudos antklodės. 


Tą vakarą jis vėl grįžo namo po dvyliktos. Norėjo su ja aptarti jų 
ateitį. Ar jie drauge gyvens bute viršuje? Ar ji galvojo apie tai, kaip 
žadėjo? Ar jie nustatys kitiems metams vestuvių datą? Gal ji galėtų 
ką nors sugalvoti, kaip išspręsti Kristinos ir, kas be ko, Čerilės pro- 
blemą? Apskritai jie beveik nesikalbėjo, o visą vakarą mylėjosi. 
Buvo momentas, kai jis atsikėlė, kažko užvalgė ir apsiprausė po 
čiaupu. 

Grįžęs atidaryti lango ir įleisti šviežio oro į dulkiną tvankybę, jis 
rado ją sėdinčią, pradedančią antrą butelį vyno, ir ji priėmė jį atgal 
į lovą ištiestomis, išsiilgusiomis rankomis. 

Jis miegojo kietai. Miegojo kaip negyvas, išvargęs ir nurimęs. At- 
eitis su Senta jam atrodė žavinga — svajonių apie ją dienos ir meilės 
naktys. Laikui bėgant jie mylėjosi vis geriau, ir jai tai patiko ne 
mažiau, kaip ir jam. Buvo sunku įsivaizduoti, kad galima mylėtis 
geriau negu dabar, bet taip jis sakė ir prieš tris savaites, o po to jų 


mylėjimasis dar patobulėjo. Kai nuskambėjo žadintuvas ir jis pabu- 

do, ištiesė ranką siekdamas jos, bet gulėjo savo lovoje, o jos šalia 
nebuvo, ir jis pasijuto nuo jos atplėštas. 

Pakeliui į darbą, į nemalonų vizitą pas Oliviją Bret, Filipas griežtai 
save kritikavo už įsivaizdavimą kažkokios Sentos neurozės. Supran- 
tama, kaltas buvo šokas, sužinojus, kad Džonas Krusiferis buvo Džou- 
lėjus. Vargšė Senta pasakė jam paprastą tiesą, kurią jis iki šio laiko 
galėjo ir pats suvokti, o jis taip dėl to nusiminė, kad savo isteriškus 
jausmus perkėlė ant jos. Ar psichologai nevadina to projekcija? 

Šiaip ar taip, vargu ar keista, kad ji tiki, jog jis nužudė Džoulėjų. 
Juk jis pasakė, kad nužudė. Iš tikrųjų jai pasake, kad nužudė senį, 
kad ir kaip netikra ir fantastiška tai atrodytų. Aišku, ji patikėjo. 
Atsimink, tarė jis sau, kad ir pats kurį laiką tikėjai istorija apie 
Arnhemo nužudymą. Na, tai tikėjo, tai netikėjo. Visa tai rodė, kad 
tai gadina jų charakterius, juos žaloja, ką jis ir sakė Sentai. Supran- 
tama, kad tai gadino jo charakterį, jei jis patikėjo, jog jo Senta nevi- 
siškai sveiko proto. 

Bet Džoulėjus... Filipas negalėjo pakęsti minties, kad Kensal Gry- 
ne buvo nužudytas būtent Džoulėjus, o dar bjauriau jautėsi dėl to, 
kadangi pasakė Sentai jį nužudęs. Dabar jam buvo sunku suprasti, 
kodėl jis taip pasielgė. Jei ji tikrai jį myli, o jis tuo neabejojo, būtų 
supratusi, kad nėra reikalo išsigalvoti meilės įrodymų. Reikėjo tik 
palaukti, kol ji atsikvošės, gal būtų tekę ištverti keletą jos įniršio 
priepuolių. Filipas, puikiai suprasdamas, kaip ji reaguotų, net trum- 
pam suabejojo, ar galima vartoti žodžius „įniršio priepuolis“, kal- 
bant apie Sentą, tačiau kaip kitaip tai pavadintum? 

Sakydamas, kad nužudė Džoulėjų, jis kažkaip įsitraukė į tą mirtį. 
Dar blogiau, iš dalies jis tapo dėl jos atsakingas, kažkoks netiesio- 
ginis bendrininkas. Jis sulygino save su Džoulėjaus žudiku, prisis- 
kyrė tai pačiai kategorijai. Su šiomis nemaloniomis mintimis jis už- 
lipo Olivijos Bret namo laipteliais, kur jį įleido į vidų pati aktorė. 
Jis negalėjo pamiršti tų pagyrimų, pasakytų jo adresu, ir šalia jos 
jautėsi nepatogiai. 

Sklido kalbos, kad tokiame kaip jo darbe buvo moterų, kurios 


likusios vienos namuose tiesiog laukdavo, kad pasitaikytų toks vy- 

ras kaip jis, moterų, kurios kviesdavo inspektorių, vadybininką ar 
montuotoją į savo miegamuosius arba staiga išdygdavo prieš juos 
visiškai nuogos. Nieko panašaus jam nebuvo atsitikę, tačiau jis dar 
tik pradeda dirbti. Olivija Bret vilkėjo baltą chalatą su daugybe 
apsiuvų, bet nepermatomą. Nuo jos kvepėjo kaip nuo saulėje palik- 
to dubens su atogrąžų vaisiais. 

Ji reikalavo, kad laiptais aukštyn Filipas liptų pirma jos. Jis gal- 
vojo, ką reikėtų daryti, jei pajustų jos ranką, glamonėjančią jo kak- 
lą ar braukiančią pirštų galais per nugarą. Tačiau ji jo nelietė. Jis 
visai nenorėjo apie ją galvoti, norėjo, kad ji būtų tik automatas- 
atsakiklis arba neutraliu praktišku tonu pareikštų savo pageidavi- 
mus. Ji atvedė jį į neseniai išardytą vonios kambarį ir stovėjo jam 
už nugaros, kai jis tuo tarpu braižė juodraštyje, kaip, jo nuomone, 
reikėtų išvedžioti elektros laidus. 

— Ak, mielasis, — tarė ji, —- nežinau, ar jie jums pasakė, kad aš 
apsigalvojau ir noriu tokio dušo, kuris švirkščia į žmogų vandenį iš 
sienų. 

— Taip, man pranešė. 

— Parodžiau tą nuotrauką jūsų knygoje savo draugui, ir žinote, ką 
jis pasakė? Pasakė, kad tai — atsistojęs nusišlapinti Džakuzis. 

Filipas buvo mažumėlę priblokštas. Ne dėl to, ką ji pasakė, bet 
kad pasakė jam. Jis patylėjo, nors suprato, kad reikėtų supratingai 
nusijuokti. Išsiėmė ruletę ir apsimetė, kad tolimame kampe kažką 
matuoja. Kai atsisuko, matė, kad ji žiūri į jį svarstydama, ir negalė- 
jo nepalyginti jos su Senta: jos raukšlių išvagoto, išsekusio, rieba- 
luoto veido su Sentos lygia aksomine oda ir apgamų nusėto tarpe- 
lio, kuris matėsi pro išpuoštus apsiuvais atlapus, su baltomis Sentos 
krūtimis. Tai privertė jį maloniai jai nusišypsoti. 

— Atrodo, viskas. Kol elektrikai atliks savo darbą, daugiau jūsų 
nebevarginsiu. 

— Ar turite draugę? — paklausė ji. 

Jis nustebo. Jos tonas buvo šiurkštus ir griežtas. Pajuto, kaip karštas 
raudonis išpila jo veidą. Ji žengė žingsnį artyn. 


— Ko jūs bijote? 

Iš visų kartų, kai Filipas sugalvodavo, ką atsakyti, kaip deramai 
atsikirsti, ir būdavo dešimčia minučių per vėlu, šį kartą pataikė. 
Pats nesuprato, kaip tai sugalvojo. Jam šovė į galvą geniali mintis. 
Atskriejo tinkamu momentu. 

— Matote, — tarė jis, — praėjusią savaitę susižadėjau. 

Tai pasakęs, mandagiai šypsodamas pro ją praėjo ir neskubėda- 
mas nusileido laiptais žemyn. Ji išėjo iš paskos į laiptų aikštelę. 
Vienu metu jis suabejojo. Tačiau dėl „Rouzberi Lon“ užsiimti pros- 
titucija iš tiesų buvo jau už lojalumo ribų. 

— Iki kito karto, — sušuko jis. — Aš pats išeisiu, gerai? 

Dėl šios komedijos jis jautėsi savimi patenkintas. Pasielgė gerai. 
Be to, tai atitraukė jo mintis nuo Džono Krusiferio, pravarde Džou- 
lėjus. Įsiterpė tikras arba bent jau kitoks pasaulis. Dabar Filipas 
galėjo suprasti, kad Džoulėjaus mirtis su juo visiškai nesusijusi. 
Faktiškai jo dovanos Džoulėjui tikriausiai praskaidrino senio pas- 
kutiniąsias dienas. 

Pasiekęs valdybą, jis pastatė automobilį mašinų aikštelėje. Buvo 
dešimt po pirmos. Kaip tik tas laikas, kai nuėjęs kur nors priešpie- 
čių, jis galėtų vėl susidurti su Arnhemu. Filipas įtikinėjo save, kad 
kaip tik todėl jis nenori eiti praėjimu, kuris veda į gatvę su kara- 
liaus Jurgio laikų namais, tačiau žinojo, kad tai netiesa. Tikroji prie- 
žastis buvo ta, kad jis norėjo išvengti kelio pro Venecijos stiklo par- 
duotuvę, kur vitrinoje galėjo pamatyti durklą iš Murano stiklo. 

Tikriausiai visą gyvenimą pavadinimas „„Murano“ arba net žodis 
„durklas“ jam kels nemalonius prisiminimus. Tai buvo dar viena 
rimta priežastis, kodėl jis privalėjo išgydyti Sentą nuo fantazijų. Da- 
bar atsirado ištisos gyvenimo sritys, kurių jis vengė: Kensal Gryno 
rajonas, vardai Džoulėjus ir Džonas, škotų veislės šunys, Venecija 
ir stikliniai durklai, mažos žole apaugusios miško aikštelės. Aišku, 
laikas išgydys, laikas švariai nubrauks visa tai nuo praeities. 

Jis pasirinko kitą kelią ir išėjo į triukšmingą pagrindinę gatvę, 
kur gatvės prekiautojai pardavinėjo turistams suvenyrus. Filipas ir 
negalvojo ko nors pirkti iš šių kioskelių, jis būtų praėjęs į juos net 


nežvilgtelėjęs, tačiau priėjus arčiau prie vieno prekystalio, apkrau- 

to marškinėliais su Londono Taueriu, meškiukais su prijuostėmis iš 
Jungtinės Karalystės vėliavos, virtuviniais rankšluostėliais su prin- 
co ir Velso princesės atvaizdais, minios grūstis sulėtino jo žingsnį. 
Jis buvo priverstas beveik nejudėti ir kurį laiką galvojo, kad bus 
kokio nors prekystalio ir prekiautojo apiplėšimo liudininku. 

Prie šaligatvio ant dvigubos geltonos linijos užvažiavo automo- 
bilis ir iš jo iššoko du vyrai. Jie buvo jauni ir panašūs į plėšikus — 
tvirtai sudėti, trumpai kirptais plaukais, su odinėmis, pilnomis 
sagų, kaip Čerilės, striukėmis. Abu priėjo prie prekystalio ir atsi- 
stojo kiekvienas iš kito galo. Didesnis ir vyresnis vyrukas paklau- 
sė prekiautojo: 

— Turite su savim leidimą prekiauti, tiesa? 

Filipas tučtuojau suprato, kad jie ne vagys ar plėšikai, o polici- 
ninkai. 

Anksčiau jis niekada nežiūrėdavo į policininkus su baime. Ir tai, 
ką jis jautė dabar, nebuvo tikra baimė, o greičiau budrus savigynos 
jausmas. Stebėdamas, kaip jie stovi prie prekiautojo suvenyrais, 
kai šis vertė pakabinto ant stulpo palto kišenes, jis galvojo apie 
Džoulėjų ir jo mirtį. Galvojo, kaip jis iš tikrųjų pasakė nužudęs Džou- 
lėjų. Suprantama, jis tik pasakė tai Sentai, kuri šiuo atveju nesvar- 
bi, tačiau jis pripažino žmogžudystę garsiai. Gali būti, kad tie patys 
policininkai, iš kurių vienas dabar labai susiraukęs atidžiai tikrina 
leidimą, gali įeiti į grupę, tiriančią Džoulėjaus nužudymo bylą. Ko- 
dėl jis leidosi įtraukiamas į Sentos žaidimą? Kodėl jis jį žaidė? 

Filipas suvalgė sumuštinį ir išgėrė puodelį kavos. Valgydamas jis 
bandė nusikelti keliomis savaitėmis į praeitį. Prisiminė, kaip nete- 
ko Sentos meilės ir kaip tam, kad ją susigrąžintų, prisipažino apie 
žmogžudystę, kurios jis neįvykdė, nebūtų įvykdęs net sapnuoda- 
mas baisiausią košmarą, jis juk tokių dalykų neapkentė. Jis pasiel- 
gė kur kas blogiau negu ji. Ji paprasčiausiai išsigalvojo žmogžudys- 
tę. Jis negalėjo suprasti, kodėl jis nepasielgė panašiai, kodėl 
neįvertino, kad jai būtų tikęs bet koks absurdiškas pasakojimas. 
Kodėl jam atrodė, kad reikia prisiimti atsakomybę už tikrą žmogžu- 


dystę? Jis jautėsi dėl jos susitepęs, jautė, kad jo rankos iš tikrųjų 

nešvarios, ir žiūrėjo į jas, gulinčias prieš jį ant geltonu plastiku pa- 
dengto kavinės stalo, tarsi galėtų pamatyti jų raukšlėse kapinių že- 
mių, o panagėse kraujo pėdsakų. 

Keldamasis liftu į Rojaus kabinetą jis prisiminė, kaip Džoulėjus 
vadino jį „šeimininku“. Filipui patiko, kad, nepaisant apgailėtino 
gyvenimo būdo, Džoulėjus išlaikė humoro jausmą. Aišku, pagalvo- 
jus nieko gero, kad jis įžeidinėjo jauną merginą, kadangi ši atsisakė 
duoti pinigų. Filipas svarstė, kodėl Džoulėjus nukeliavo į Kensal 
Gryną. Tikriausiai ten buvo virtuvė, kur dalydavo sriubą. 

Rojus darbavosi prie visiškai pertvarkomo buto projekto. Matėsi, 
kad šį kartą jis buvo blogos nuotaikos. 

— Ką, po šimts, tu čia veiki? 

— Atėjau, žinoma, tavęs aplankyti. Liepei apie antrą ateiti. 

— Liepiau nuvažiuoti į Čigvelą iki antros ir sužinoti, kodėl la Ripl 
vis dar nepatenkinta savo marmuriniu, kaip tas, daiktu. Nieko keis- 
to, jei ši kompanija greitai bus paleista vėjais, kai net įžūlus ber- 
niūkštis ant apatinio kopėčių karjeros laiptelio negali atvykti į tar- 
nybą laiku. 

Apie važiavimą pas ponią Ripl Rojus nieko nebuvo sakęs, Filipas 
tuo buvo įsitikinęs. Tačiau ginčytis nebuvo prasmės. Jis neįsižeidė, 
kad jį pavadino įžūliu berniūkščiu. Įskaudino tik žodžiai apie apa- 
tinį laiptelį. 

Kelionė į Čigvelą užtruko ilgai. Ėmė pilti lietus. Smarkus lietus 
visada sulėtindavo eismą. Lengvosios mašinos ir sunkvežimiai 
šliaužė per Venstedą, ir kai jis ant laiptelių spaudė ponios Ripl 
skambutį, buvo be penkių trys. Pas ją viešėjo draugė, moteris, 
kurią ji vadino Perle. Kažkaip jos sugebėjo atidaryti fasadines du- 
ris abi kartu, lyg būtų uždėjusios rankas ant durų rankenos pagal 
ritualą tuo pat metu. Jam susidarė įspūdis, kad jos laukė prie du- 
rų ir laukė ilgokai. 

— Mes jau buvome netekę vilties jūsų sulaukti, tiesa, Perle? — 
tarė ponia Ripl. — Tikriausiai mes baisiai nešiuolaikiškos. Mes nai- 
vios. Įsikalusios į galvas senamadišką mintį, kad jei sutarta antrą 


valandą, vadinasi, antrą valandą. 

— Labai atsiprašau, ponia Ripl. Įvyko nesusipratimas, niekas dėl 
to nekaltas, bet aš iš tikrųjų tik prieš valandą sužinojau, kad turiu 
čia būti. 

Labai suirzusi ji pasakė: 

— Dabar, kai pagaliau jūs čia, verčiau eikite tiesiai į viršų. Pasi- 
žiūrėkite, ar galėsite paaiškinti, kodėl aš turiu taikstytis su tuo šlamš- 
tu, įmontuotu mano vonios kambaryje, kurį matėte. 

Perlė taip pat užlipo į viršų. Ji atrodė taip panaši į ponią Ripl, 
kad galėjo būti jos sesuo, tik įmantresnis, puošnesnis jos variantas. 
Lyg ponia Ripl būtų standartinis modelis, o Perlė — aukščiausios 
klasės. Ji buvo juodais garbanotais kaip nekirpto pudelio plaukais, 
vilkėjo aptempta mėlynos spalvos šilkine suknele, blizgančia, mir- 
guliuojančia. Atsistojusi ant slenksčio ji teatrališkai paklausė: 

— Kiek tu sakei sumokėjusi už šį darbą, brangioji? 

Ponia Ripl nedvejojo. Ši scenelė tikriausiai buvo surepetuota jo 
belaukiant. 

— Šešis tūkstančius penkis šimtus keturiasdešimt du svarus ir de- 
vyniasdešimt penkis pensus. 

— Apiplėšimas vidury dienos, — pareiškė Perlė. 

Ponia Ripl drebančiu pirštu parodė į veidrodžio spintelės mar- 
murinį viršų. Ji atrodė kaip mėgėjiško spektaklio veikėja, rodanti į 
žiūrovui nematomą vaiduoklį. Filipas apžiūrėjo marmurą, mažytį 
įtrūkimą vienoje baltoje marmuro gyslutėje. Jo didžiam nepasiten- 
kinimui ir panikai, Perlė čiupo jį už riešo ir ėmė vedžioti jo ranką 
taip, kad smiliumi jis braukė per įtrūkimą. 

— Bet tai nera brokas ar įbrėžimas, — pasakė jis, stengdamasis 
kuo mandagiau išlaisvinti ranką. — Tokia akmens savybė. Tai natū- 
rali medžiaga. Ne plastikas, kurio paviršių galima padaryti tobulai 
lygų. 

— Tikiuosi, kad ne plastikas, — tarė ponia Ripl, — turint omenyje, 
kiek aš už jį sumokėjau. 

Filipui labai norėjosi jai priminti, kad ji išsirinko ne vien iš iliust- 
ruotų brošiūrų, bet apžiūrėjo tikrus siūlomo marmuro pavyzdžius. 


Tačiau tai būtų pridarę daugiau bėdos ir nieko nepakeistų. Taigi jis 

bandė ją įtikinti, kad bet kas, apsilankęs jos vonios kambaryje, tuo- 
jau įvertins jo kokybę ir gerą skonį, kurį neginčijamai paliudys tas 
mažytis marmuro įtrūkimas, kokio niekada nepasitaikys sintetinėje 
medžiagoje. Ponia Ripl ant to neužkibo. Ji norėjo marmuro, supran- 
tama, norėjo, visada žinojo, kad nori tik marmuro, tačiau tokio, ku- 
ris atrodytų kaip tikras marmuras su visomis gyslutėmis, bet be jo- 
kių defektų. 

Nedrįsdamas jai pažadėti gauti tokio marmuro, o dar daugiau — 
prižadėti jį įmontuoti be papildomo mokesčio, Filipas pasakė, kad 
jam reikalas aiškus ir jis pats asmeniškai jai praneš po dienos ar 
dviejų. 

— Arba po savaitės ar dviejų, — įgėlė Perlė. 

Lyti nustojo. Ant kelio susidariusias balas saulė pavertė lieps- 
nojančiais veidrodžiais. Matėsi kylantis garas. Filipas važiavo ke- 
liu, o už kampo pasuko į gatvę, kurioje gyvena Arnhemas. Iš po jo 
automobilio ratų tiško fontanai vandens, saulė spigino į akis, ir jei 
jis nebūtų sumažinęs greičio tam, kad nuleistų stogelį nuo saulės, 
galėjo užmušti bėgančią katę arba mažą šunelį, kuris puolė per 
gatvę tos katės vytis. Dabar, staiga sukant į šalį ir stabdant, kad 
koja net atsitrenkė į grindis, slystant į šoną šlapiu paviršiumi, jo 
automobilio sparnas tikriausiai užkliudė šunį. Šis viauktelėjo ir 
nusirito kūliais. 

Tai buvo Sylihemo veislės terjeras, baltas ir gauruotas. Filipas jį 
pakėlė. Neatrodė, kad jis būtų sužeistas, nes dabar ant rankų, kai 
Filipas čiupinėjo jo kūną ieškodamas sulaužytų kaulų ar skausmin- 
gų vietų, šuo energingai ėmė laižyti Filipui veidą. Arnhemo žmona 
ar draugė nulipo laipteliais ir stovėjo prie vartų. Ji atrodė senesnė 
negu tada, kai jis ją matė paskutinį kartą, ir plonesnė, tačiau anais 
kartais jis ją matė tik per stiklą. Čia lauke, saulės šviesoje, ji atrodė 
liesa, negraži ir pagyvenusi. 

— Jis išbėgo tiesiai prieš mane, - pasakė Filipas. - Nemanau, kad 
jam atsitiko kas bloga. 

Ji šaltai metė: 


— Tikriausiai jūs per greitai važiavote. 

— Nemanau, - jis jau pavargo nuo kaltinimų tuo, kuo nebuvo pra- 
sikaltęs, — važiavau maždaug dvidešimties mylių per valandą grei- 
čiu dėl šlapio kelio. Prašom verčiau jį paimti. 

— Jis ne mano šuo. Iš kur jūs ištraukėte, kad jis mano? 

Iš kur? Dėl to, kad ji ir tik ji išėjo į lauką? Ar dėl to, kad Arnhe- 
mas jam kažkaip siejosi su šunimi? Jis prisiminė, kad anas buvo 
škotų veislės, tai buvo Sentos prasimanymas. Arnhhemas nemėgo šu- 
nų, niekada neturėjo šuns. 

— Išgirdau stabdžius, — paaiškino ji, — išėjau pažiūrėti, kas čia 
vyksta. 

Ji užlipo laipteliais, įėjo į vidų ir uždarė duris. 

Filipas su patogiai įsitaisiusiu terjeru glėbyje perskaitė ant ant- 
kaklio kortelę su užrašu, kad šuo yra Viskis, nuosavybė Spaiserio, 
kuris gyveno už trijų namų nuo ponios Ripl. Jis parnešė šunį namo, 
ir jam pasiūlė penkis svarus atlygio, kurio jis atsisakė. 

Tačiau grįždamas prie automobilio jis mąstė, kokią sumaištį su- 
kelia apgaulė, kaip supainioja protą, kad faktai susimaišo su tiesa, 
o tiesa iškraipoma. Dėl to, ką Senta papasakojo, jos istorijos pagrin- 
du jis padarė kai kurias prielaidas. Paaiškėjo, kad ta istorija yra 
melaginga, tačiau prielaidos vis dar tebegaliojo. 

Jis sėdo į mašiną ir įjungdamas starterį dar kartą žvilgtelėjo į 
namą. „Svarbiausia, — pasakė jis sau, - įsikalk į galvą, kad Arnhe- 
mas ten gyvena ir Arnhemas gyvas. Dabar užmiršk visa kita ir būk 


laimingas“. 


ŠEŠIOLIKTAS SKYRIUS 


— Aš tik galvoju, kad gal ji kaupia pinigus ir juos taupo. Ką tu 
manai? Noriu pasakyti, kad ji yra bedarbė, tikriausiai ir bus bedar- 
bė, neturi, vargšytė, sugebėjimų, ir gal ji mano, kad jei turės susi- 
taupiusi nemažą sumelę pinigų... Nežinau. Ar aš kvailai galvoju? 

Filipas prisivertė papasakoti motinai, kas atsitiko tą vakarą, kai 
jis sekė Čerile, bet, deja, jo pasakojimu ji nepatikėjo. Kad Čerilė 
vagiliaudavo iš šeimos narių, Kristina žinojo ir išmoko namuose 
nepalikinėti didesnės sumos pinigų, išskyrus tuos atvejus, kai bijo- 
davo juos pamesti. Bet kad Čerilė vogių iš parduotuvės, to jos moti- 
na negalėjo suprasti. Filipui tik pasirodę, kad jis mato vagystę. Iš 
tikrųjų jis matęs, kaip Čerilė atsiima nuosavą daiktą, kurį ji kaž- 
kaip buvo palikusi tą dieną anksčiau. 

— Negražu iš tavo pusės įtarti seserį panašiais dalykais. 

Toks buvo jos didžiausias priekaištas, kokį ji sugebėjo pasakyti, o 
pats tonas buvo daugiau meilus negu priekaištingas. 

Filipui buvo aišku, kad ginčytis nėra prasmės. 

— Gerai. Gal ji nevogė. Bet jei tu žinai, kad ji vagia iš tavęs, tai 


kodėl vagia? 

Tačiau Čerilės vogimo tikslas jai buvo nesuvokiamas. Kristinos 
protas tarsi sustojo prie paties vogimo, nebegalvojant, kodėl Čerilė 
vagia. Kai Filipas samprotavo, kad gal vagia dėl gėrimų ar narkoti- 
kų, ji tik spoksojo. Narkomanija buvo kažkas, kas atsitikdavo kitų 
žmonių vaikams. Be to, tik prieš porą dienų ji matė Čerilę vonioje, 
1r nei ant šlaunų, nei ant rankų nebuvo adatos dūrių pėdsakų. 

— Ar tu įsitikinusi, kad būtum pastebėjusi, jei jie būtų buvę? 

Kristina manė, kad būtų. Ji žinotų, jei Čerilė gertų. Kai jos buvo 
išvažiavusios atostogų, kiti mažo privataus viešbučio, kur jos apsi- 
stojo, gyventojai pasigedo pinigų. Buvo iškviesta policija, bet Čeri- 
lės ji net neapklausė. Kristina galvojo, kad tai įrodo Čerilės nekal- 
tumą. Vogti iš savo motinos buvo visai kas kita, iš tikrųjų vargu ar 
tai vogimas, tam žmogus beveik turi teisę. 

— Žinai, Filipai, ta jos bedarbio pašalpa ne kažin kas. — Plačiai 
atvėrusi pasigailėjimo prašančias akis, ji bandė užtarti savo dukte- 
rį, tarytum Filipas būtų nusprendęs ją pasmerkti. — Štai ką aš tau 
pasakysiu, — tarė ji. - Pakalbėsiu su savo draugu — socialiniu dar- 
buotoju, kuris dirba su paaugliais. 

Tai turėjo būti Odri. Širdies gilumoje Filipas sau priekaištavo, 
kad jam sunku patikėti, jog motina gali pažinoti ką nors tokiame 
darbe, laikyti savo draugu žmogų, einantį atsakingas pareigas. Jis 
tvirtai pasakė: 

— Tai gali būti labai gera mintis. Ir tu gali paaiškinti, ką aš ma- 
čiau. Aš tikrai tai mačiau, ir tai 6uvo vogimas. Apsimesti, kad vis- 
kas buvo kitaip, niekam nepadės. 

Tą vakarą jis nusprendė likti namie su ja, bet atrodė, kad Kristi- 
na nekantrauja, kad jis išeitų. Matė, kad tai nėra pasiaukojimas. Ji 
norėjo, kad namuose nieko nebūtų. Tai jį privertė susimąstyti, ar 
Arnhemas išpildė savo pažadą jai paskambinti, ar jis vėl pasirodė 
jos gyvenime ir šį vakarą turėjo ateiti. Pagalvojus apie Arnhemą, 
šiuose namuose besišnekučiuojantį su Kristina, gal jai pasakojantį 
apie Floros dingimą, kai skulptūra visą laiką stovi viršuje, ne dau- 


giau kaip kelios pėdos virš jų galvų, Filipas sau nusišypsojo. 

Taip galvodamas jis panoro pažvelgti į spintos gilumoje stovinčią 
Florą. Iš tamsos į jį žiūrėjo Sentos veidas, o jį apšvietusi švelni 
neryški vakaro saulė sudarė iliuziją, kad jis šypsosi. Filipas negalė- 
jo atsispirti nepalietęs pirštu vieno vėsaus marmurinio skruosto, o 
paskui jo lengvai nepaglostęs. Ar jis Florą pavogė? Buvo toks pat 
vagis kaip Čerilė? Kažkas, kažkokia nelaukia nuojauta atvedė jį 
prie Čerilės kambario durų. Į jį nebuvo įėjęs ar net pasižiūrėjęs nuo 
tada, kai Fiona rado spintoje ant grindų gulinčią suglamžytą pa- 
mergės suknelę. Dabar atidarė duris, nustebęs, kad jos neužrakin- 
tos, ir įėjo į vidų. 

Trys tranzistoriai, nešiojamas televizorius, kurio ekranas ne di- 
desnis už kortą, grotuvas, du plaukų džiovintuvai, kažkoks virtuvi- 
nis rakandas, gal maistui gaminti, kitas elektros prietaisas — viskas 
buvo sukrauta ant komodos, ir Filipas tuoj suprato, kad viskas buvo 
vogta. Vienas iš radijų tebebuvo apvyniotas raudona lipnia juosta. 
Jis stebėjosi, kaip jai pavyko nepastebėtai tokius didelius, griozdiš- 
kus daiktus nudžiauti. Išradingumas gimsta iš nusivylimo ir nevil- 
ties, pagalvojo jis. Ši vogtų prekių krautuvė buvo kaip kito žmogaus 
santaupos ar investicijos, kurios turėjo būti paverstos grynaisiais 
pinigais - kam? 

Jo sesuo buvo nusikaltėlė, tačiau jis nežinojo, ką reikia daryti. 
Dabar liko tik fatališkai su tuo susitaikyti. Kreipimasis į policiją ar 
socialinę rūpybą baigtųsi tuo, kad Čerilė būtų apkaltinta vagyste, o 
kadangi ji buvo jo sesuo, jis negalėjo jos išduoti kokiai nors val- 
džiai. Beliko tikėtis geriausios išeities, pasikliaujant, kad pagalbą 
ar patarimą duos ta Kristinos draugė, socialinė darbuotoja. Jis už- 
darė kambario duris, žinodamas, kad niekada daugiau ten nejeis. 

Tą vakarą atvažiavęs į Tarsus gatvę tuoj papasakojo, ką matęs, 
Sentai. Ji pažvelgė į jį. Dauguma žmonių, kai sakoma, kad žiūri į 
akis, iš tikrųjų žiūri tik į vieną akį. Senta tikrai žiūrėjo į abi akis ir 
kadangi tai visada vertė ją žvairuoti, jos veido išraiška rodė didžiau- 
sią susikaupimą. Lūpos buvo truputį praviros, vaiskios, su žaliais 
taškučiais akys labai išplėstos, vyzdžiai pakrypę vienas į kitą. 


— Kol jos nesusekė, tai nesvarbu, tiesa? 

Jis bandė iš jos pasijuokti. 

— Ne itin moralus požiūris. 

Ji buvo mirtinai rimta. Kalbėjo pedantiškai. 

— Tačiau mes nesilaikome įprastų visuomenės moralės normų, Fi- 
lipai. Pagaliau, tos rūšies moralėje blogiausia, ką galima padarytu, 
yra ką nors nužudyti. Ar tau neatrodo, kad esi veidmainis, smerk- 
damas vargšę Čerilę dėl niekniekio, kai pats įvykdei žmogžudystę? 

— Aš jos nesmerkiu, — tarė jis, kad tik ką nors pasakytų, pa- 
reikštų, nes negalėjo atskleisti savo minčių: ar ji iš tiesų tiki, kad 
jis nužudė Džoną Krusiferį, o tuo tarpu žino, kad jos pačios prisi- 
pažinimas yra išgalvotas? — Aš tik noriu žinoti, ką daryti. Ką man 
daryti? 

Jis turėjo omenyje, ką reikėtų daryti su Čerile. Matė, kad Senta 
buvo abejinga, jai rūpėjo tik ji pati ir jis. Ji šypsojosi. 

— Atsikraustyk ir gyvenk čia su manim. 

Rezultatas buvo toks, kokio ji tikriausiai tikėjosi, ir kuriam laikui 
jis Čerilę pamiršo. 

— Ar tikrai, Senta? Viršutiniame bute? Galime ten gyventi? 

— Aš ir maniau, kad tu apsidžiaugsi. 

— Aišku, kad džiaugiuosi. Bet tu — tau nejauku ten aukštai. Neno- 
riu, kad dėl manęs jaustumeisi nelaiminga. 

— Filipai, aš turiu tau kai ką pasakyti. 

Vėl nervai ir raumenys įsitempė, laukiant, ką ji pasakys. Bet stai- 
za suprato, kad viskas bus gerai, žinojo, ką ji ketina pasakyti. Ir 
buvo gerai, daugiau negu gerai. 

— Aš taip tave myliu, — pasakė ji. - Myliu tave daug, daug labiau, 
negu galvojau, kad mylėsiu, kai mes susitikome pirmą kartą. Ar ne 
keista? Žinojau, kad tavęs ieškojau ir radau, bet nežinojau, kad ga- 
liu ką nors taip mylėti, kaip myliu tave. 

Jis paėmė ją į glėbį ir laikė priglaudęs prie savęs. 

— Taigi, matai, su tavim aš jausiuosi patogiai bet kur. Negalė- 
čiau jaustis nelaiminga, kai esu su tavim. Kad ir kur su tavimi 
būčiau, jausiuosi laiminga. Aš visada laiminga, kai žinau, kad tu 


mane myli. — Ji pakėlė galvą ir jį pabučiavo. — Aš klausiau Ritos 

dėl buto, o ji pasakė, kodėl gi ne. Sakė, kad neims nuomos. Su- 
prantama, tai reiškia, kad gali mus išmesti kada nori, mūsų nuo- 
mojimo laikas bus nenormuotas. 

Jį nustebino neįprastas Sentos praktiškumas, jos panašių dalykų 
žinojimas. Paskui suprato, ką tai reiškia: jis galės Kristinai mokėti 
ir negyventi jos namuose. Taip jis išsilaisvins nuo Kristinos su Čeri- 


le, Glenalan Klouzo, ir išsilaisvins garbingai. 


**x* 


Praėjo daug laiko nuo tada, kai jis buvo bent užmetęs akį į laik- 
raštį. Vengė laikraščių, taip pat televizijos ir radijo, bet ar vengė 
todėl, kad bijojo ką nors pamatyti? Vargu ar pats žinojo, kodėl taip 
elgiasi. Žinoma, ne dėl to, kad sužinojęs, Jog prasideda Džoulėjaus 
žudiko medžioklė, išsigando? 

Kartais jis įsivaizduodavo, kad jo prisipažinimą Sentai kažkas nu- 
girdo, kad atsirado žmonių, vaikščiojančių gatvėmis, kurie girdėjo, 
kaip jis pripažino nužudęs Džoną Krusiferį. Jis beveik tikėjosi, kad 
Kristina pasakys, jog buvo užsukę policininkai, arba išgirs iš Ro- 
jaus, kad jie teiravosi jo valdyboje. Kartkartėmis šie dalykai kelda- 
vo jam nerimą, bet paskui jis atsipeikėdavo ir suprasdavo, kokia tai 
kvailystė, kokie košmarai ir fantazijos. Tačiau kai jis ėjo Aksbridže 
į sandėlį ieškoti marmurinio veidrodžio spintelės viršaus iš čia esa- 
mų atsargų, tikėdamasis rasti tokį, kurio gyslutėse nebus jokių įtrū- 
kimų, prie sandėlio su motociklu buvo policininkas. Jis tik užsira- 
šinėjo kažkokio eismo pažeidėjo pavardę ir kitus duomenis, tačiau 
Filipą persmelkė baimė, kuri neturėjo nieko bendra su protu. 

Pirmiausia Įėjęs jis išgirdo, kad Rojus „pasigavo“ virusą, todėl 
neatėjo į darbą, ir kad ponas Oldridžas nori jį matyti „tą pačią mi- 
nutę, kai jis atvyks, arba dar greičiau“. Ponas Oldridžas buvo „„Rouz- 
beri Lon“ vadybos direktorius. 

Filipas dėl to nesijaudino. Buvo įsitikinęs, kad nenukrypo nuo 
linijos. Jis pasikėlė liftu, ir pono Oldridžo sekretorė, kuri sėdėjo 


viena raštinėje šalia kabineto, liepė jam eiti tiesiai. Jis tikėjosi, kad 

jam pasiūlys atsisėsti. Iki šiol turėjo optimistinių minčių, kad gal jį 
pakvietė pasveikinti, o gal net jo laukia paaukštinimas. 

Oldridžas sėdėjo, bet Filipui kitoje stalo pusėje teko stovėti. Jo 
akiniai buvo pusiau nuslinkę ant nosies ir jis atrodė gana įširdęs. 
Jis norėjęs Filipui pasakyti, kad Olivija Bret skundėsi dėl jo elge- 
sio, apibūdino jį kaip nepakenčiamai nemandagų ir užgaulų, ir ar 
Filipas nenorėtų paaiškinti? 

— Ką ji sako, kad aš sakiau? 

— Tikiuosi, suprantate, kad girdite iš pirmų lūpų. Ji skambino ir 
kalbėjo su manim asmeniškai. Matyt, jūs šlykščiai pasakėte kažką 
iš išviečių repertuaro apie jos dušą, o kai ji iš jūsų nevykusio sąmo- 
jo nesijuokė, jūs pasakėte, kad nebegalite daugiau dėl jos gaišti 
laiko, turite svarbesnių darbų. 

— Netiesa, — karštai užprotestavo Filipas. - Pamaniau, kad ji duo- 
da man suprasti — na, nesvarbu, ką aš pamaniau. Bet tai ji, o ne aš, 
pajuokavo apie dušą. ' 

Oldridžas pasakė: 

— Aš visada ja žavėjausi. Kai matydavau ją per televiziją, visada 
galvodavau, kad ji — viena iš mūsų žaviausių aktorių, tikra anglų 
ledi. Jei jūs įsivaizduojate, kad aš bent minutę galiu patikėti, jog 
tokia graži ir rafinuota moteris kaip ji gali pasakyti tokios rūšies 
sąmojį, — 0 ji prisivertė man visiškai tiksliai atpasakoti, kas buvo 
pasakyta, tik man nėra reikalo to pakartoti, — jūs esate didesnis 
bukagalvis, negu aš maniau. Tiesą sakant, nemanau, kad jūs buka- 
galvis, manau, kad nenuoširdus ir klastingas. Nemanau, kad pra- 
dėjote suprasti, kokio besąlygiško mandagumo ir dėmesio reikia 
mūsų klientams, kad tai yra svarbiausias ,„Rouzberi Lon“ tikslas. 
Dabar galite eiti ir kad niekada, kartoju, niekada jokia ledi ar džen- 
telmenas panašiai nesiskųstų. 

Tai jį nuliūdino, nes jis nežinojo, kad žmonės gali būti tokie ne- 
dori. Niekada neįtarė, kad klestinti, gražios išvaizdos, garsi ir tur- 
tinga moteris, kuriai viskas sekasi, taip bjauriai atkeršytų vyrui vien 
todėl, kad jis atsisakė su ja mylėtis. Jautėsi įskaudintas ir supykęs. 


Tačiau reikėjo nepasiduoti. Jis grįžo į automobilį ir nuvažiavo į Aks- 

bridžą, kur peržiūrėjęs dvidešimt marmurinių plokščių kartoniniuose 
įdekluose pagaliau rado tokią, kurioje nebuvo įtrūkimų. 
Grįždamas į Londoną nusipirko vakarinį laikraštį. Nesitikėjo ja- 
me rasti ko nors apie Džoulėjaus mirtį, bet buvo nustebintas pama- 
tęs fotografiją narų, ieškojusių Regento kanale ginklo, kuriuo, kaip 


manė policija, galėjo būti nužudytas Džonas Krusiferis. 


* xx 


— Aš gavau vaidmenį, aš gavau vaidmenį, — užgiedojo ji, puldama 
jam į glėbį. — Aš tokia laiminga, aš gavau vaidmenį! 

— Kas tai per vaidmuo? 

— Išgirdau apie jį šį rytą. Paskambino mano agentas. Prisimeni tą 
vaidmenį, kurį turėjau per peržiūrą? Aš tau apie jį pasakojau. Vai- 
dinau pamišusią mergaitę ,„Nekantrume“. 

— Gavai vaidmenį televizijos seriale, Senta? 

— Jis ne pagrindinis, bet įdomesnis už pagrindinį vaidmenį. Iš 
tikrųjų tai man didelės galimybės. Bus šešios serijos, o aš dalyvau- 
siu kiekvienoje, išskyrus pirmąją. Režisierius, kuris rinko aktorius, 
pasakė, kad mano veidas kerintis. Ar džiaugiesi dėl manęs, Filipai, 
ar džiaugiesi? 

Jis paprasčiausiai ja netikėjo. Nesugebėjo išspausti šypsenos, su- 
vaidinti džiaugsmo. Kurį laiką, atrodė, ji to nepastebi. Viršuje Ritos 
šaldytuve ji laikė butelį rausvo šampano. 

— Aš jį atnešiu, — pasakė jis. 

Lipdamas laiptais aukštyn, eidamas į Ritos nešvarią virtuvę, pra- 
smirdusią surūgusiais pieno produktais, jis svarstė, ką daryti. Ar 
pasipriešinti dabar, apkaltinti ją melu, ar visą likusį gyvenimą gy- 
venti jos fantazijų pasaulyje niekada nepasiduodant apgaulei, bet 
pataikaujant apgavikui. Grįžo į kambarį, pastatė butelį ir atsargiai 
emė atsukinėti nuo kamščio vielutes. Ji ištiesė taurę, kad pagautų 
pirmąsias putas, ir kai išlėkė kamštis, šūktelėjo iš džiaugsmo. 

— Kokį skelbsime tostą? Žinau, sakysim, už Sentą Pelhem, būsi- 
mą didį aktorių! 

Jis pakėlė savo taurę. Nieko kito neliko, tik pakartoti jos žodžius: 

— Už Sentą Pelhem, būsimą didį aktorių! 

Jo paties ausyse balsas skambėjo labai šaltai. 

— Dalyvausiu skaitymuose kitą trečiadienį. 

— Kas tie skaitymai? 

— Visa trupė sėdi aplink stalą ir skaito scenarijų. Tai yra visi skai- 
to savo vaidmenis, bet nevaidina. 

— Kaip vadinasi kompanija, kuri suka filmą? 

Ji atsakė netrukus, bet ne iš karto. 

— „Wardville Pictures“. 

Ji žiūrėjo į savo rankas ir į taurę su šampanu, kurią laikė abiem 
rankom pasidėjusi ant kelių. Jos galva palinko kaip gėlės žiedas ant 
stiebelio, o sidabriniai plaukai apkrito skruostus. 

— Vaidmenų skirstymo režisierės pavardė Tina Vendover, o jų ad- 
resas Berviko gatvė, Soho. 

Ji kalbėjo ramiai, šaltai, šiek tiek provokuojamai, tarsi duotų tiks- 
lius atsakymus apklausoje. Atrodė, lyg jis ja abejotų. Jam buvo ne- 
jauku, kad ji bent iš dalies galėjo žinoti, kas vyksta jo mintyse. Sa- 
kydama, kad jie gali skaityti vienas kito mintis, ji buvo teisi savo 
atžvilgiu. Jis pažvelgė į ją ir susidūrė su jos akimis. Vėl tas jos 
gluminantis triukas — žiūrėti į abi akis iš karto. 

Ar ji kvietė ją patikrinti, nes žinojo, kad jis netikrins? Būtų leng- 
viau susitaikyti su jos fantazijomis, galvojo jis, jei ji pati apsigaudi- 
nėtų, pati jomis tikėtų. Neramino tai, kad pati jomis netikėjo ir ne- 
manė, kad kiti jomis gali patikėti. 

Ji vėl pripildė taures. Tebežiūrėdama jam į akis pasakė: 

— Policija nelabai gudri, tiesa? Pasaulis pilnas pavojų, kur jauna 
mergina dienos šviesoje atvirai gali prieiti prie ko nors ir jį nužudy- 
ti, 1r niekas nesužinos. 

Ar ji taip kalba dėl to, kad jis aiškiai nepatikėjo jos pirmąja isto- 
rija? Kai ji taip kalbėdavo, jam atrodydavo, kad jo viduje kažkas 
atsikabina, krinta širdis. Jis nerado žodžių. 

— Kartais galvoju, ar Vagišė galėjo mane pastebėti, tais kitais ry- 


tais prie namų. Elgiausi atsargiai, bet kai kurie žmonės labai akyli, 

tiesa? Tarkim, aš ten nueičiau vėl, o Juodmedis mane pažintų? Jis 
gali mane užuosti ir pradėti staugti, o tada visi suprastų. 

Jis vis dar nieko nesakė. Ji nesiliovė. 

— Buvo labai anksti, — aiškino ji, — bet daugybė žmonių tikrai 
mane matė: berniukas, išnešiojantis laikraščius, ir moteris su vaiku 
vežimėlyje. O kai vėl įlipau į taukinį, mačiau, kaip kažkas į mane 
įdėmiai žiūri. Manau, kad įžiūrėjo tas kraujo dėmes, nors aš ir vil- 
kėjau raudonai. Nunešiau tuniką į savitarnos skalbyklą ir išsiskal- 
biau, todėl nežinau, ar buvo kokios dėmės, ar ne. 

Jis nuo jos nusisuko ir stebėjo juos abu veidrodyje. Vienintelė spal- 
va tame paveiksle su jais, prislopintame blausios šviesos, kur jų dra- 
bužiai atrodė neryškūs, o oda blyški 17 mirguliuojanti, buvo vyno spal- 
va, kurią žalias stiklas iš švelniai rožinės pavertė raudona kaip kraujas. 
Nepaisant to, ką ji kalbėjo, nepaisant visko, jis nesiliovė ją mylėjęs, 
ir atrodė, kad iš meilės plyšta širdis. Jam norėjosi garsiai vaitoti dėl 
to, kaip galėtų būti, jei ji nuolatos visko negadintų. 

— Aš nebijau policijos. Nebe pirmas kartas. Žinau, kad esu už 
juos gudresnė. Žinau, kad mudu abu jiems per daug gudrūs. Bet 
man keista. Abu padarėme tuos siaubingus dalykus, o niekas net 
neįtaria. Maniau, kad jie ateis ir klausinės apie tave, ir tikriausiai 
dar gali ateiti. Tu privalai nesijaudinti, Filipai. Su manim tu visiš- 
kai saugus, iš manęs apie tavo veiksmus jie nieko nesužinos. 


— Nekalbėkim apie tai, — pasakė jis ir ją apkabino. 


**kxk 


Naktis buvo niūri ir apsiniaukusi. Filipui atrodė keistai tylu, eis- 
mas dundėjo labai toli, gatvė buvo tuščia. Gal taip atrodė todėl, kad 
jis išėjo iš Sentos vėliau negu visada. Buvo po pirmos. 

Lipdamas laiptais jis pažiūrėjo per neaukštą sienelę ir pamatė 
tarp jos langinių atvirą plyšį. Prieš išeidamas ketino langines užda- 
ryti. Tačiau niekas iš gatvės negalėjo jos matyti miegančios nuogos 
plačioje veidrodyje atsispindinčioje lovoje. Pats pasiskyręs jos glo- 


bėju, jis patikrino ir patenkintas nusiramino, žiūrėdamas virš tu- 

rėklų į tamsą. Ką ji turėjo omenyje sakydama „nebe pirmas kar- 
tas“? Jis jos nepaklausė, kadangi tam, ką ji pasakė, reikėjo susigu- 
lėti. Dabar tai nenumaldomai iškilo į paviršių. Ar ji norėjo pasakyti, 
kad buvo anksčiau toks atvejis, kai policija turėjo pagrindo įtarti ją 
padarius kažką baisaus? 

Blausi žalsva lempos šviesa ir kabanti migla sudarė vaizdą, kad 
miestas paskendęs ir atsidūręs po vandeniu: namai atrodė kaip ri- 
fai, medžiai — kaip šakotos jūrų žolės, besistiebiančios aukštyn pro 
tamsą į nematomą šviesą. Filipas atsargiai ėjo prie automobilio, ty- 
liai statydamas kojas, kad nesutrikdytų gilios neįprastos tylos. Tik 
užvedęs mašiną, — kilo kurtinantis triukšmas, kai variklis atgijo riau- 
modamas kaip liūtas, — ir pasukęs už kampo į Sizerija Grouvą, pa- 
stebėjo, kad kai buvo pas Sentą, kažkas užkišo už lango valytuvų 
lapelį. [jungti valytuvai, kad nuvalytų rūką, valkiojo popierių po 
šlapią priekinį stiklą. Filipas sustabdė mašiną ir išlipo. 

Sumaigė šlapią popierių į kamuoliuką. Tai buvo kilimų pardavi- 
mo reklama. 

Lašelis ledinio vandens nuo vieno šventoriaus medžių nuriedėjo 
jam už kaklo ir privertė krūptelėti. Šventoriuje buvo tamsu, kilo 
šaltas drėgnas garas. Filipas uždėjo ranką ant vartelių. Surūdijusi 
geležis buvo šlapia. Jis pajuto šaltesnę negu užlašėjusio vandens 
lašo srovelę ant sprando, drebulį, kuris nuėjo per visą nugarą. 

Ant laiptelio, vedančio į prieangį bažnyčios šone, degė vieniša 
žvakė. Jis giliai įtraukė oro. Vartai atsidarė su girgždesiu, panašiu į 
žmogaus dejonę. Paėjo kelis žingsnius per akmenis, permirkusią 
žolę link melsvos aureolės geltono rato, kuris supo liepsną. 

Prieangyje ant sukrautų aniklodžių ir skudurų kažkas gulėjo. Žva- 


kės šviesoje tamsi šmėkla pasikėlė ir pasirodė Džoulėjaus veidas. 


SEPTYNIOLIKTAS SKYRIUS 


Jis labai nenorėjo taip elgtis. Apsimetinėti jo prigimčiai buvo sve- 
tima. Mintis apsimesti kuo nors kitu, išgalvoti kokią istoriją, kad 
gautum informaciją, buvo jam tokia bjauri, kad vien pagalvojus kė- 
lė fizinį šleikštulį. Atidėliojo keturias dienas. Dabar, kai liko Ro- 
jaus kabinete vienas, nes Rojus išėjo priešpiečių, o jo sekretorė 
tvarkė pono Oldridžo laiškus, kadangi pastarojo sekretorė sirgo, pa- 
sitaikė proga, kurios būtų gėda neišnaudoti. 

Taip elgtis būtinai vertė susitikimas su Džoulėjumi. Dėl kažko- 
kios priežasties, dabar jis negalėjo įsivaizduoti dėl kokios, jis vi- 
siškai patikėjo Senta, kai ji pasakė, kad Džoulėjus ir nužudytasis 
Džonas Krusiferis tas pats žmogus. Jis ja patikėjo ir dėl to patyrė 
baisių išgyvenimų, kad Džoulėjaus mirtis įvyko beveik dėl jo kal- 
tės, kas, kad jis jo nenužudė, jei ne jis, tai Džoulėjus tebebūtų 
gyvas. 

Džoulėjus buvo gyvas. Mėnesį jo nesimatė dėl to, kad jis gulėjo 
ligoninėje. Filipas niekada nesusimąstė, kad valkatoms, kurių gy- 
venimo būdas labai skyrėsi nuo įprastinio visuomenės gyvenimo, 
gali, pavyzdžiui, prireikti daktaro, kad kartais, prireikus, jie gali 


atsidurti garbingos visuomenės, kuri turi namus, pasaulyje. 

— Man operavo prostatą, — pareiškė Džoulėjus, kviesdamas prie 
savo namų židinio šalia žvakės 1r siūlydamas pagalvėlę iš raudono 
„Tesco“ maišelio, prikimšto laikraščių. — Prie tokio gyvenimo būdo 
kaip maniškis, reikia pasakyti, gana nepatogu kas dešimt minučių 
šlapintis. Žinokit, kad toje ligoninėje aš ėjau iš proto. 

— Jie vis jus maudydavo, tiesa? 

— Ne tas svarbiausia, šeimininke. Tai nebuvo taip baisu, kaip tos 
durys. Ko aš nevirškinu, tai uždarytų durų. Mes tame kambaryje 
buvome šešiese, kiti penki ir aš, ir dieną visiškai pakenčiama, bet 
ateina naktis, ir jie duris uždaro. Kai durys uždarytos, aš prakaituo- 
ju kaip paršas. Paskui aš turėjau sustiprėti, privalėjau, jie mane 
privertė. Sakė, tu neisi iš čia tiesiai į gatvę. Lyg aš būčiau prosti- 
tutė, o gerai būtų. 

Filipas jam padavė penkių svarų banknotą. 

— Labai ačiū, šeimininke. Jūs — džentelmenas. 

Nuo to laiko jis matė Džoulėjų dar du kartus. Sentai apie tai 
nieko nesakė. O ką čia sakyti? Jis tik dar kartą galėjo papriekaiš- 
tauti, kad ji jam meluoja. Be to, ji galėjo nuoširdžiai tikėti, jog 
Džonas Krusiferis buvo Džoulėjus. Dabar, būdamas kabinete, jis 
paskambino telefono informacijai, pasakė „Wardville Pictures“ ad- 
resą ir nustebo gavęs telefono numerį. Sukaupęs ryžtą ir įkvėpęs 
giliai oro, surinko numerį. 

— Ar galėčiau pakalbėti su Tina Vendover? 

Balsas atsakė: 

— Ji skaitymuose. Kas kalba? 

Filipui tai buvo didelis netikėtumas. Senta sakė, kad trečiadienį 
bus „Nekantrumo“ skaitymai, o šiandien - trečiadienis. Jis pasisa- 
kė pavardę. 

— Gal norėtumėt pakalbėti su jos padėjėja? 

Jis atsakė, kad norėtų, ir kai juos sujungė, nenoromis ėmė lemen- 
ti, kad kalba Sentos Pelhem agento vardu. Jis supratęs, kad Sentai 
pasiūlė vaidmenį „Nekantrume“. 

— Taip, tiesa, — iš balso ji atrodė nustebusi dėl to, kad jis teirauja- 


si, kad jis abejoja, ir įtariai paklausė: — Kas vis dėlto čia teiraujasi? 


220 | RuTH RENDEL 


Pasijutęs kaltas, kad ja netikėjo, jis vis tiek buvo nustebintas. 
Gavęs jos žodžių patvirtinimą, išvydo ją naujoje šviesoje. Tai nebu- 
vo kitas asmuo, bet tarsi pilnesnė, ypatingesnė Senta, gudresnė, 
labiau rafinuota ir išsilavinusi, negu jis kada nors manė. Ji gali būti 
skaitymuose net šiuo momentu. Jis nelabai nutuokė, kas vyksta iš- 
ankstiniame televizijos serialo trupės suėjime, bet įsivaizdavo ak- 
tores ir aktorius, tarp jų kai kurias įžymybes, susėdusius aplink ilgą 
stalą su priešais padėtais scenarijais, skaitančius savo roles. O tarp 
jų, viena iš jų — Senta, kuri žino kaip elgtis, kas po ko seka. Jis 
įsivaizdavo ją apsivilkusią ilgu juodu sijonu ir sidabrine pilka pa- 
laidinuke, sidabriniais plaukais, dengiančiais jos pečius, su Donal- 
du Sindenu iš vienos pusės ir Miranda Ričardson - iš kitos. Filipas 
neturėjo supratimo, ar šis aktorius ir ši aktorė dalyvauja seriale, bet 
būtent jų veidai išdygo jo vaizduotėje. 

Staiga ji jam tapo realesnė, aktyvesnė ir atsakingesnė, žmogiška 
šio pasaulio būtybė, labiau negu kada nors anksčiau. Suprato, kad 
dėl to mylėjo ją dar karščiau. Jo būgštavimai pasitraukė. Jie atrodė 
tik jo neurotiniai įtarinėjimai, kilę dėl to, kad jis nesupranta tokių 
žmonių kaip ji, jos svajonių ir fantazijos pasaulio, kuris meninin- 
kams būtinas. Tai, kas sudarė jų gyvenimą, atrodė nerealu arba ne- 
realu tokiems paprastiems žmonėms kaip jis. Argi keista, kad jie 
matė teisybę ne kaip amžiną dalyką, bet neaiškią, neryškiais kon- 
tūrais, kurią galima be galo įvairiai interpretuoti. 

Tą vakarą, kai jis grįžo namo, iš svetainės girdėjosi balsai — Kris- 
tinos ir vyriškas balsas. Jis atidarė duris ir pamatė svečią — Džerar- 


dą Arnhemą. 


**x 


Arnhemas, matyt, paskambino Kristinai tą pačią dieną, kai jis 
1r Filipas susitiko. Kristina apie tai nieko nesakė. Filipui paaiškė- 
jo, kad jo motina gali būti ir slapukė. Ji taip gražiai ir jaunai atro- 
dė, kad lengvai galėjai ją palaikyti Fionos vyresniąja seserimi. 


Jos plaukai buvo neseniai nušviesinti ir šviežiai sušukuoti, ir Fili- 


PauERGĖ | 221 


pui teko pripažinti, kad ji vis dėlto nebloga kirpėja. Vilkėjo žydra 
su baltais taškais suknele, kokios visada patinka vyrams, bet ne- 
patinka moterims, pasiūta į liemenį, platėjančiu sijonu ir gilia 
kvadratine iškirpte. 

Arnhemas pašoko. 

— Kaip gyvuojate, Filipai? Mes rengiamės važiuoti pietauti. Ką 
tik pagalvojau, kad norėčiau palaukti ir jus pamatyti. 

Spausdamas ranką Filipas tuoj prisiminė tą moterį, kuri išėjo iš 
jų namų ir apkaltino jį, kad per greitai važiuoja. Reikės įspėti Kris- 
tiną apie tos moters buvimą, ir tokia perspektyva jo nedžiugino. 
Tačiau nėra reikalo, iš tiesų negalima to daryti šiuo momentu. Be 
to, jis pagalvojo apie jo spintoje aukštai esančią Florą. 

— Galėtume visi išgerti po taurelę šerio, — pasakė Kristina, tarsi 
čia būtų kokia didelė rizika. 

Filipas atnešė šerio ir taures, ir jie ėmė lipdyti pokalbį, kalbėda- 
mi šį bei tą. Prieš ateinant Filipui Arnhemas, matyt, davė Kristinai 
ataskaitą apie kraustymąsi iš buvusių namų ir pasakojo aplinkybes, 
kaip surado dabartinį namą. Jis grįžo prie pasakojimo su visomis 
smulkmenomis, o Kristina godžiai klausėsi. Filipas tam daug dė- 
mesio neskyrė. Vėl svarstė Arnhemo galimybę tapti Kristinos vyru. 
Jam atėjo į galvą, kad moteris, išbėgusi išgirdus stabdžius, atrodė 
nelaiminga. Ar jie nesugyvena, jis ir ji? Ar jie ketina skirtis? 

Jis stebėjo juos nueinančius taku, trumpai pamojavo per langą 
Kristinai, atsakydamas į jos mojavimą. Arnhemo automobilis stovė- 
jo kitoje gatvės pusėje, todėl jo pareidamas ir nepastebėjo. Jis pa- 
sodino Kristiną į automobilį su senoviškų mandagumu ir Filipui 
pasirodė, kad jei tai nebūtų buvęs kaitrus vasaros vakaras, jis būtų 
apkamšęs jos kelius pledu. Dabar buvo neįmanoma įsivaizduoti Kris- 
tinos kitaip, kaip ponią Arnhem, gyvenančią Čigvele, name su ge- 
gužės medžiu sodelyje. Gal ta moteris, kurią jis matė, buvo Arnhe- 
mo sesuo ar šeimininkė? 

Jis galės laisvai išsikraustyti. Nebebus kliūčių persikelti pas Sentą 
į butą viršuje Tarsus gatvėje. Važiuodamas Šutap Hilu jis galvojo 


apie tai kaip apie realų dalyką, o ne kaip apie nepasiekiamą svajo- 

ne. Čerilė, suprantama, kraustysis su Kristina, tai būtų Čerilei ge- 
riausia Išeitis — vėl turėti abu tėvus, turėti gražesnę gyvenamą vie- 
tą. Prisiminė, kad šitaip svarstė ir anksčiau, kai Kristina su Arnhe- 
mu draugavo pirma, bet tada viskas buvo kitaip, tai buvo prieš 


pasirodant Sentai. 


* X 


Džoulėjus buvo lauke ant šaligatvio, ilsėjosi savo karučiuose kaip 
senas šuo saulėkaitoje. Filipas pakėlė sveikindamas ranką, o Džou- 
lėjus atsakė iškeldamas nykštį. Artėjo karščio banga, ji jautėsi ore, 
vakaro ramybėje, ryškioje tamsiai auksinėje saulėlydžio šviesoje. 
Ir Filipas pajuto, kai įėjo į vidų ir nuo paradinių durų išgirdo valso 
garsus, kad viskas sugrįžo į senas vėžes, apsisuko ratu ir grįžo į 
buvusią tobulybę. Ne, dar daugiau, į naują tobulybę, kuri buvo iš- 
bandymų ir klaidų rezultatas, o kartu — visiškas pažinimas. Ten, 
apačioje, jo laukė Senta, jo garbinga, dora svajotoja, mylimoji. Kris- 
tina susigrąžino Arnhemą, Džoulėjus buvo savo poste. Oras ir vėl 


bus puikus. 


* ki 


Kaitra buvo baisi ir nuostabi. Būtų buvę gerai prie jūros, kur Fi- 
lipas vis norėjo, kad jie su Senta atsidurtų. Londone su kaitra atėjo 
sausra, smarvė ir prakaitas. Tačiau Sentos pusrūsio kambarys atvė- 
so. Kai būdavo šiltas oras, jis būdavo tvankus, kai šaltas — labai 
šaltas. Dabar ji atidarydavo langus iš kiemo pusės, kurių jis anks- 
čiau beveik nepastebėjo, ir sujauktuose požeminiuose kambariuo- 
se pūsdavo skersvėjis. 

Gyvenimas vyko atvirame ore, kai Londonas trumpam virsdavo eu- 
ropietišku miestu su lauko kavinėmis. Filipas norėjo leisti vakarus 
lauke. Kas be ko, norėjo, kad jį su ja matytų kiti, jam patiko, kad kiti 
vyrai pavydi. Vaikštinėti aplink Hempstedą ar Haigeitą susikibus su 


Senta už rankų minioje kitų jaunų žmonių jam atrodė patraukliausias 

būdas leisti vakarus, aišku, numatant anksti grįžti į Tarsus gatvę. Ir 
nors ji iš tikrųjų labiau norėdavo likti namuose, su tuo sutiko. 

Ketvirtą karščio bangos dieną, kai oras nerodė jokių permainos 
ženklų, po pietų jis nuvažiavo į Čigvelą. Buvo gauta poniai Ripl 
nauja marmurinė plokštė, Filipo nuomone, tobula, per daug lygi ir 
be jokio defekto, kad atrodytų natūrali. Nusprendė ją nuvežti pats, 
paprašyti jos pritarimo ir pareikšti, kad įsipareigoja atsiųsti mon- 
tuotoją tą pačią savaitę. Buvo pirmadienis. 

Savaitgalį jis ir Senta buvo neapsakomai laimingi. Aišku, nieko 
nesakęs, kad ją patikrino, jis pasveikino ją su vaidmeniu „Nekan- 
trume“ ir matė, kaip jai patiko jo pagyrimas ir kokia laiminga ji 
buvo atsakinėdama į jo gana naivius klausimus. Ji jam parodė, kaip 
ketina vaidinti, gana subtiliai pakeisdama balsą ir taip pakeisdama 
veido išraišką, kad trumpam pasidarė baisu, jog tai kitas žmogus. 
Atrodė, kad ji moka beveik visą savo tekstą. Jis įsivaizdavo, kaip 
didžiuosis, kai iš tikrųjų pamatys ją ekrane. Tas jausmas buvo toks 
galingas, kad jį beveik dusino. 

Jie buvo kartu nuo penktadienio vakaro iki šio ryto. Šeštadienį 
ėjo kalba apie lipimą į viršutinį aukštą pradėti valyti buto, ruošti jo 
persikraustymui, kuris gali įvykti netrukus. Tačiau buvo per karšta. 
Abu sutarė, kad spės susitvarkyti, kai atvės oras. Darbas bute galė- 
jo palaukti iki kito penktadienio. 

Tame karštyje, tose saulės nušviestose gatvėse tikriausiai aplin- 
kui buvo tūkstančiai kitų žmonių, bet jis jų beveik nematė. Jie buvo 
šešėliai ar šmėklos, vargu ar tikri. Jie ten vaikščiojo tik tam, kad 
Senta kaip kontrastas atrodytų tikresnė, gražesnė, labiau jo. Pasi- 
baigė visi nesusipratimai, ginčai, užsimiršo barniai, kalbos apie mirtį 
ir smurtą ištirpo saulėje ir neskubiame gyvenimo tempe. Jie valgy- 
davo aludžių sodeliuose arba ant žolės Hite, gerdavo daug vyno. 
Susikibę už rankų jie grįždavo prie automobilio, atgal į Tarsus gat- 
vę, nuo karščio baltą, dulkėtą ir suskeldėjusią, ir į lovą požemio 
vėsoje. Jis pajuto, kad gydo ją nuo agorafobijos. Nebereikėdavo jos 
daug įtikinėti, kad ištemptum į gryną orą saulėtą vidurdienį ar ma- 


loniais šiltais vakarais. 

— Tik pamanyk, - pasakė ji jam, - po savaitės galėsime būti kartu 
visą laiką. 

— Na, gal ne po savaitės, bet labai greitai. 

— Neatidėliosime, pradėsime penktadienį. Gal galėtume užkelti 
lovą, tai būtų pradžia. Paprašysiu Ritos, kad ji atsiųstų tą baisųjį 
Maiką mums padėti, gerai? Yra tik vienas dalykas, kur man reikia 
pirmiausia tavo pagalbos, bet tai ilgai netruks, o paskui iš tikrųjų 
pradėsime galvoti, kaip sutvarkyti butą. Aš tokia laiminga, Filipai, 
niekada nebuvau tokia laiminga per visą savo gyvenimą! 

Per visą savaitgalį ji nei karto nefantazavo. Nepasakojo jam jo- 
kios išgalvotos istorijos iš praeities ar dabarties. Įvyko savotiškas 
ekzorcizmas, pagalvojo jis. Ji apsivalė nuo pagundos iškraipyti tie- 
są. Kaip jis galėjo nesididžiuoti ir netikėti, kad tik jos meilė jam ir 
jo meilė jai padėjo jai pasikeisti. Tai atitiko tikrovę. 

Įstrigęs eismo kamštyje pakeliui į Čigvelą, Jis su švelnumu gal- 
vojo apie Sentą. Paliko ją gulinčią lovoje, prie pusiau uždarytų 
langinių, pučiant lengvam rytmečio vėjeliui — vėliau jo nebebus, — 
vėdinant kambarį. Saulės spinduliai apšvietė lovą ruožais, bet ne- 
kliudė jos veido, akių. Jis tuo pasirūpino. Trumpam ji pabudo ir 
ištiesė į jį rankas. Palikti ją buvo sunkiau negu visada, o ji tai 
suprasdama glaudėsi prie jo, bučiavo ir šnibždėjo, prašydama dar 
neiti, dar neiti. 

Artinantis prie greitkelio A12, susidarė tokia ilga automobilių 
uodega, kad Filipas pagalvojo, ar nebūtų protingiau pasitaikius pro- 
gai pasukti atgal. Vėliau jis svarstė, kaip tokiu atveju jo gyvenimas 
būtų pasikeitęs. Tikriausiai nedaug. Laimė drauge su karščiu ir saule 
būtų tęsusis dar keletą dienų, bet greitai būtų praėjusi. Taip, kaip 
viskas susiklostė, nei jam, nei jai nebuvo išsigelbėjimo, ne dabar. 
Jei jis būtų pasukęs atgal, tai klaidingų prielaidų, iliuzijų ir saviap- 
gaulės burbulas būtų sprogęs vėliau, o ne tą vakarą. 

Atgal jis nepasuko. Marškiniai peršlapo nuo prakaito ir lipo prie 
sėdynės atkaltės. Kažkur toli priekyje, kaip buvo kalbama, už pusės 
mylios, automobilis perkaito ir užvirė radiatorius. Šis gedimas ir 


buvo gaišaties priežastis. Filipas džiaugėsi nepasakęs poniai Ripl 

tikslaus laiko, žadėjo atvykti apie popietės vidurį ir dėl tokio ne- 
apibrėžtumo vel susilaukė jos priekaišto. 

Po dvidešimties minučių jis pravažiavo skersgatvyje įstrigusį au- 
tomobilį — nelaimėlį, iš po kurio kapoto veržėsi garas. Sukant į po- 
nios Ripl kelią, nuo užpakalinės sėdynės marmuro plokštė nukrito, 
ir jį trumpam apėmė panika, ar ji neįskilo. Kai pagaliau pastatė 
prie namo automobilį ir rado ją sveikutėlę, jį vėl išmušė prakaitas. 
Ant kelio lydėsi derva, nuokalnėje akinančioje šviesoje mirguliavo 
vandens juostų miražas. Vejos geltonavo, džiūvo. Jis ištraukė iš ba- 
gažinės kartoninę dėžę su marmuro plokšte. 

Kai priėjo prie vartų, ponios Ripl fasadinės durys atsidarė ir pro 
jas Išėjo moteris su juodu škotų veislės šuniuku ant pavadėlio. Ji 
stabtelėjo ant laiptelių, kaip kad daro žmonės, užtęsdami atsisvei- 
kinimą. Tai buvo Džerardo Arnhemo moteris, žmona, sesuo, šeimi- 
ninkė, kad ir kas ji būtų. Viduje buvo ponia Ripl, o už jos matėsi 
Perlė, ta juodų garbanų ir blizgančios mėlynos suknelės savininkė. 
Tik šį kartą suknelė buvo raudonos kaip liepsna spalvos ir be ran- 
kovių, o pati ponia Ripl vilkėjo ploną drabužį ant siaurų petnešėlių, 
atidengiantį įdegusius pečius ir kaulėtas rankas. 

Filipas nežinojo, kodėl moters su šunimi vaizdas jį taip sukrėtė. 
Ji Filipą pritrenkė. Jis nusitvėrė už vartų strypų viršaus ir spaudė 
juos taip, kad metalas sulindo į kūną. Nešamo paketo svoris stai- 
ga jam priminė kitą marmurinį daiktą, temptą kadaise šiltą die- 
ną — Florą, kurią jis nešė į Arnhemo namus, kai šis gyveno Bak- 
herst Hile. 

Arnhemo moteris takeliu prisiartino, šuo apuostė jo kulkšnis. 
Atrodo, ji jo nepažino. Jos vanagiškas veidas buvo įtemptas, pa- 
akiai pajuodę, kakta išvagota raukšlių. Atrodė, tarsi kaitra ją būtų 
išdžiovinusi, fiziškai išsekinusi. Ji praėjo pro šalį kaip užhipnoti- 
zuota, žiūrėdama priešais save. Filipas spoksojo į ją negalėdamas 
atitraukti akių. Atsigręžė ir stebėjo, kaip ji išeina pro vartus ir 
pasuka lyg neregė gatve. 

Ponia Ripl pasakė: 


— Stai ir jūs. 

Tai buvo švelniausias pasveikinimas, kokį jis iš jos kada nors iš- 
girdo. Perlė išspaudė šypseną nepravėrusi skaisčiai raudonų rieba- 
luotų lūpų. 

Mechaniškai jis ėmė atidarinėti kartoninę dėžę ir traukti plokštę 
ant ponios Ripl minkštasuolio. Jį sukrėtė būtent šuo, suvokė jis, 
šuns buvimas, šuns veislė. Jis norėjo ponios Ripl paklausti, kas ta 
moteris, tačiau jau žinojo, kas ji. Žinojo, kas ji ir kas tai per šuo. Tai 
buvo Vagiše ir Juodmedis. 

— Na, manau, kad geriau, — pasakė ponia Ripl. 

Perlė perbraukė pirštu su raudonai nulakuotu nagu marmuro pa- 
viršių. 

— Bent jau į plyšius nepateks muilo ir dievai žino dar ko. Įsivaiz- 
duok aną, kiek ten prisirinktų bjaurasties. Baisu ir pagalvoti. 

— Jie apie tai negalvoja, Perle. Matai, tie, kurie projektuoja, — 
vyrai. Jeigu ten moterys galėtų tarti žodį, būtų kitaip. 

Filipas norėjo pasakyti, kad iš tikrųjų ta ypatinga veidrodžių seri- 
ja buvo suprojektuota moters. Tai yra, kitą kartą jis būtų norėjęs 
pasakyti. Tačiau dabar jo galvoje buvo keistai tuščia, ten buvo tik 
mažas juodas škotų veislės šuniukas, kurį Senta pavadino Juodme- 
džiu ir girdėjo inkščiant, kai jo šeimininkas numirė. 

— Na, jei jis tenkina, - išgirdo jis savo balsą, — nunešiu jį į viršų. 
Montuotojas atvyks prieš savaitės pabaigą. 

— Ar tu, Perle, pastebėjai, kad su šiais žmonėmis visada ta pati 
istorija. Savaitės pradžia yra trečiadienis, o „prieš savaitės pabai- 
zą“ yra vėlyva penktadienio popietė. 

Jis jos beveik negirdėjo. Nešė marmuro plokštę laiptais aukštyn, 
jausdamas jos svorį, kaip jaustų triskart vyresnis už jį žmogus. Vo- 
nios kambaryje priėjo prie gėlėtomis austriškomis užuolaidomis ne- 
tvarkingai užtraukto lango ir žiūrėjo į Arnhemo namo užpakalinę 
dalį. Gegužės medį, kai jis žiūrėjo į jį pirmą kartą, puošė girliandos 
žiedų, dabar jis subrandino uogas, nuo žalios iki rausvai rudos spal- 
vos. Po juo stovėjo Kupidono su lanku ir strėline figūrėlė, kuri pa- 
keitė Florą. Tačiau jis pastebėjo ir dar kai ką, kas jį visiškai pribloš- 


kė. Sodas buvo neprižiūrimas ištisas savaites. Niekas nenupjovė 

vejos, neišravėjo, nenukirpo peržydėjusių gėlių. Vešli žolė su gelto- 
nai ir baltai žydinčiomis piktžolėmis išaugo šešių colių aukščio. 

Mažas juodas šunelis atbėgo į sodą iš už namo. Jis dingo aukštoje 
žolėje, kaip dingsta laukinis žvėris krūmuose. Juodmedis, pagalvo- 
jo Filipas, Juodmedis. Jis nusisuko ir išėjo į laiptų aikštelę. Nors 
jam buvo negera, jautėsi apimtas nepaaiškinamos paniškos baimės, 
turėjo žinoti tiesą. Jeigu reikės, jam teks paklausti. Šiuo metu, kai 
jis beveik ją žino, ir vis dėlto nežino, būtų kvaila išeiti ir važiuoti 
namo, išsinešant abejonę, kuri graužtų kaip kirminas. Jau iš anksto 
Jis jautė graužaties skausmą. 

Klausti neprireikė. Jis stovėjo laiptų aikštelėje, laikydamasis už 
turėklų, klausydamasis jų balsų. Durys į svetainę buvo atviros ir jis 
išgirdo ponią Ripl sakant: 

— Žinai, kas čia buvo? 

— Kas buvo? 

— Moteris su šuniu, kuri atėjo paklausti, ar aš pažįstu kokį žmogų, 
galintį padėti jai sode? 

— Nenugirdau jos pavardės. 

— Jos pavardė Majerson. Majerson. Žinok, aš nemėgstu namuose 
šunų, nebūčiau šuns įleidusi, jei tai būtų buvęs kas nors kitas, bet 
šiuo atveju negalėjau nieko pasakyti. Stebiuosi, kad ta pavardė tau 
nieko nesako. Tai jos vyras buvo nužudytas, — kada tai buvo? Prieš 
mėnesį? Penkias savaites? 

— Nužudytas? — paklausė Perlė. - Pasakyk pavardę dar kartą. 

— Haroldas. Haroldas Majersonas. 

— Tu tikriausiai minėjai laiške. Aš niekada neskaitau apie tokius 
dalykus laikraščiuose, vengiu tokių dalykų. Gal aš bailė, bet nega- 
liu panašių dalykų pakelti. 

— Jis buvo nužudytas Heinolto miške, - pasakė ponia Ripl. — Tai 
įvyko sekmadienio rytą, puikų saulėtą rytą. Jį nudūrė į širdį, kai jis 


vaikščiojo su tuo šunimi. 


AŠTUONIOLIKTAS SKYRIUS 


Ji sėdėjo ant lovos, o jis - pintoje kėdėje. Langas anksčiau buvo 
atviras, bet jis iš baimės jį uždarė. Jie sėdėjo kambaryje, o pasviru- 
siame veidrodyje atsispindėjo to kambario veidrodinė šalis — žals- 
vas, vandeningas, apniukęs pelkių kraštas. 

— Aš sakiau, kad nužudžiau jį, Filipai, — pasakė ji. — Sakiau ir 
sakiau, kad nužudžiau jį savo stikliniu durklu. 

Jis negalėjo kalbėti. Jam užteko jėgų tik ištarti žodžius, reikalau- 
jančius, kad ji pasakytų teisybę. Ji buvo ramesnė, supratingesnė 
negu visada, net šiek tiek susidomėjusi. 

— Dabar suprantu, kad nužudžiau ne tą žmogų. Bet juk tu man 
sakei daug kartų, kad ten gyvena Džerardas Arnhemas. Tu man tą 
namą parodei. Mes pro jį važiavome, o tu į jį parodei ir pasakei: 
„Štai kur gyvena Džerardas Arnhemas“. Manau, Filipai, turi pripa- 
žinti, kad suklydai tu, o ne aš. 

Ji kalbėjo taip, tarsi jų nesutarimo priežastis buvo tik ta, kad ji 
pasirinko ne tą auką. Panašiai galėjo švelniai priekaištauti, kad 
jis pavėlavo į pasimatymą. Filipas nuleido galvą ant rankų. Sėdė- 


jo jausdamas tarp pirštų prakaitą ir karštą, pulsuojančią kaktos 

odą. Jos rankos, jos vaikiškos rankos prisilietimas privertė jį pa- 
šokti ir sudrebėti. Tai buvo kaip prikištas prie nuogo kūno degan- 
tis degtukas. 

— Iš tikrųjų, Filipai, tai nesvarbu, — išgirdo ją sakant. Jis girdėjo 
jos švelnų ir maloniai supratingą balsą. - Iš tikrųjų nesvarbu, ką aš 
nužudžiau. Mano tikslas buvo ką nors nužudyti, kad įrodyčiau tau 
savo meilę. Noriu pasakyti, jei tu dėl to nesupyksi, kad ir tu nužu- 
dei ne tą seną valkatą, koks ten jo vardas, Džoulėjų, tiesa? Tu taip 
pat suklydai. Bet mes vis dėlto tai padarėme. 

Pasigirdo tylus pasigailėtinas kikenimas. 

— Tikiuosi, kitą kartą, — pasakė ji, - mums geriau pavyks, būsime 
atidesni. 

Jis pašoko ir puolė ją dar nesupratęs, kas čia vyksta. Jos pečiai 
atsidūrė jo rankose, taip suspausti, kad nagai lindo į kūną, ir jis 
trankė ją ant lovos aukštyn ir žemyn, daužė į čiužinį jos trapų 
kūną, plonus šonkaulius, paukštiškus kaulus. Ji nesipriešino. Pa- 
kluso jo įtūžiui kartais suvaitodama. Kai jis pradėjo ją mušti, už- 
sidengė veidą rankomis. Jį sustabdė žvilgsnis į jai dovanotą žie- 
dą, sidabrinį su pieno spalvos akmeniu. Žiedas ir jos veidas, taip 
menkai apsaugotas, išsigandęs jo tvatinančių rankų, atrodo, jį su- 
paralyžiavo viduryje įnirtingos atakos. Jis buvo žmogus, kuris ne- 
kentė smurto, kuris negalėjo įsivaizduoti savęs atliekančio bet kokį 
žiaurų veiksmą. Net kalbos apie tai jį erzindavo. Net mintys apie 
tai atrodė sugedimo pradžia. 

Viršuje Didysis valsas iš „Rosenhavalier“ pro lubas siuntė savo 
švelnią skausmingą melodiją. Pasibjaurėjęs savimi, jis krito sker- 
sai ant lovos. Gulėjo šoko ištiktas, negalėdamas galvoti, norėda- 
mas mirti. 

Tuo metu pajuto, kad ji atsisėdo. Šluostėsi pirštais akis. Jo smū- 
giai kažkaip sužeidė jai veidą, ant skruostikaulio matėsi kraujo pėd- 
sakas. Kai ji dengėsi veidą rankomis, mėnulio akmuo įdrėskė jai 
odą. Kraujas užvarvėjo ant jos piršto galiuko, ir tai pamačiusi ji 


sudrebėjo. Atsitūpė keturpėsčia ir žiūrėjo į įdrėskimą veidrodyje. 

— Atsiprašau, kad tau trenkiau, — tarė jis, — aš įsiutau. 

— Nieko tokio, — pasakė ji. - Nesvarbu. 

— Svarbu. Neturėčiau tavęs mušti. 

— Gali, jei nori. Gali su manim daryti, ką nori. Aš tave myliu. 

Jinai jį apstulbino. Šokas buvo toks stiprus, kad jį nubloškė į 
pusiau nesąmoningą būklę. Jis galėjo tik bejėgiškai žiūrėti į ją ir 
klausytis tų žodžių, ištartų nepakenčiamoje situacijoje. Jos veidas 
iš meilės atrodė švelnus, bruožai tarsi suminkštejo. Paskui kraujas 
sutepė sidabriškai baltą tobulybę, padarė ją žmogišką. Per daug 
žmogišką. 

— Tai viskas buvo tiesa? — išspaudė jis. 

Ji linktelėjo. Atrodė nustebusi, bet naiviai, vaikiškai. 

— O taip, viskas buvo tiesa. Žinoma, tiesa. 

— Tai, kaip tu jį sekei ir priėjai prie jo, ir pasakei, kad tau kažkas 
įkrito į akį, — ar tai buvo tiesa? — Jis vos galėjo ištarti kitus žodžius, 
bet ištarė: — O kad jį nudūrei — ar tai buvo tiesa? 

— Sakiau tau. Aišku, tiesa. Nežinojau, kad tu abejoji mano žo- 


džiais, Filipai. Maniau, kad manimi pasitiki. 


**kx* 


Apimtas karštligiškos baimės, netikėjimo ir panikos, iš Čigvelo 
jis tiesiai važiavo pas ją. Negrįžo nei į valdybą, nei į namus, taigi, 
kai atvyko, buvo gana anksti. Ir nors kartą, tikriausiai pirmą kartą, 
J! pamatė jį pro pusrūsio langą ateinantį. Išvydus jo veidą, jos šyp- 
sena dingo. 

Jis neatsinešė nei vyno, nei maisto. Įvyko jo pasaulio pabaiga, 
arba bent jis taip jautė sunkiai lipdamas žemyn pusrūsio laiptais. 
Jis niekada nebenorės vėl valgyti ar gerti. Tai ji paklausė po to, 
kai atsakė į visus jo klausimus ir viską patvirtino, kai jam pritrū- 
ko žodžių: 

— Ar gersime vyno? Aš norėčiau. Gal eitum ir parneštum, Filipai? 


Gatvėje jis jautėsi persekiojamas. Tai buvo naujas jausmas. Pa- 

keliui pas ją jis jautėsi išsigandęs, bet bijojo tik to, ką ji jam gali 
pasakyti, ką jos išvaizda ir žodžiai gali patvirtinti. Dabar, kai žinojo 
tiesą, jautėsi nesaugus. Iki savaitgalio jis buvo pasiekęs tiek, kad 
nebetikėjo beveik niekuo, ką ji jam sakė, kol to nepatvirtino autori- 
tetas iš šalies, jis beveik išmoko „išjungti“ tikėjimą, kai ji imdavo 
regzti pasakojimą. Tas autoritetas patvirtino, kad ji dalyvauja tele- 
vizijos seriale, ir jis buvo laimingas, nusiramino. Keista, kad dabar, 
kai ji smulkiai nupasakojo neįtikimiausius dalykus, jis ja patikėjo 
visiškai. Daugiau abejonių nebebuvo. 

Jis nupirko du butelius pigaus baltojo vyno. Dar nesugrįžęs į 
kambarį žinojo, kad neturės drąsos jo gerti. Reikia, kad jo galva 
būtų blaivi. Užsimiršimas — ne jam, o dar labiau ne jam sentimen- 
tali, euforiška, nenusakoma būsena, kurią jie taip dažnai patirda- 
vo, kai pereidavo prie sekso, natūralaus kaip sapnai auštant, ku- 
riam būdavo taip lengva apsvaigus paklusti. Kai grįžo į kambarį, 
iš dulkinos kaitros viršuje į vėsią prieblandą apačioje, vėl atsi- 
trenkė į faktus, tiesą, realybę, kad ji šaltakraujiškai nužudė bejė- 
gį nepažįstamą žmogų, ir negalėdamas patikėti, sau šnibždėjo: „Ne- 
gali būti, negali būti...“ 

Ji ėmė godžiai gerti vyną. Jis savąją pilną taurę nusinešė prie 
čiaupo, išpylė ir prisipylė vandens. 

Tose balzganose žaliose taurėse nesimatė, ar pripilta vyno, ar van- 
dens. Ji ištiesė į jį ranką: 

— Pasilik su manim. Neik šiąnakt namo. 

Jis pažvelgė į ją apimtas nevilties. Savo mintis dėstė garsiai: 

— Nemanau, kad galėčiau eiti namo. Jaučiu, kad negalėčiau išeiti 
iš šio kambario, matyti kitų žmonių. Galiu būti tik su tavimi. Per 
tave man nebeįmanoma bendrauti su kitais. 

Tai, atrodo, ją pradžiugino. Jam dingtelėjo, kad svarbiausias jos 
tikslas ir buvo atskirti juos abu nuo kitų, kad jie nebetiktų į jokią 
kompaniją. Jis vėl išvydo beprotybę jos veide, tame nieko nematan- 
čiame žvilgsnyje, visiškame abejingume tam, kas stulbina ir varo 


siaubą žmonijai. Tai buvo Floros veidas. Taip žvelgė marmurinių 

bruožų mergaitė, kai jis ją pamatė darželyje Arnhemo sode prieš 
šimtą metų. Šį kartą jis nemėgino, kaip anksčiau, išsklaidyti min- 
čių apie jos beprotybę. Jei ji beprotė, ji nieko negalėjo su savim 
padaryti. Jei ji beprotė, ji negalėjo kontroliuoti savo veiksmų. 

Jis paėmė ją į glėbį. Taip laikyti ją nebuvo jokio malonumo, 
buvo šlykštu. Tarsi laikytum kokį pūvantį nuskendusį daiktą arba 
maišą su atmatomis. Jis vos nevėmė. Paskui jam pagailo jos ir 
savęs, ir jis ėmė verkti, padėjęs galvą jai ant peties ir priglaudęs 
lūpas prie jos kaklo. 

Ji glostė jam plaukus. Šnibždėjo: 


— Vargšas Filipas, vargšas Filipas, neliūdėk, nereikia liūdėti... 


Jis buvo namuose vienas. Sėdėjo prie svetainės lango ir žiūrėjo į 
gatvėje blėstančią šviesą. Glenalan Klouzas tokiame saulėlydyje 
kaip šis, skendintis rausvoje šviesoje, ramybėje be vėjo, buvo gra- 
žus kaip niekad. 

Praėjo diena ir naktis beveik nesiliaujančios, nemenkėjančios kan- 
čios. Pažvelgus atgal, buvo sunku patikėti, kad du žmonės gali ją 
ištverti. Suprantama, apie jo ėjimą į darbą negalėjo būti kalbos. Po 
tos nemigo nakties, tų slenkančių valandų, kai ji tai užsnūsdavo, tai 
vėl pabusdavo, maldavo, kad jis ją pamylėtų, kartą su begaliniu 
patosu net atsiklaupė ant kelių, tačiau jam nepavyko, - po viso šito 
aštuntą valandą ryto jis nuėjo prie telefono koridoriuje ir paskambi- 
no Rojui į namus. Nereikėjo apsimesti, kad jis užkimęs, kad gerklė 
išdžiūvus ir kad mirtinai išvargęs. Visa tai, kaip tų siaubingų valan- 
dų rezultatas, buvo savaime. 

O patekėjus saulei, viskas prasidėjo iš naujo. Iš vakaro visos du- 
rys ir langai buvo uždaryti ir darėsi vis karščiau, kaip kaitinamoje 
orkaitėje. Senta, miegojusi iki tol, kol jis grįžo, pabudo ir ėmė verk- 
ti. Jis vėl panoro jai suduoti, sustabdyti tą beprasmį, bereikšmį de- 


javimą. Kad susivaldytų jos nemušęs, jis suspaudė rankas. Dabar 

žinojo, kas yra smurtas, kuris iki šiol jam buvo svetimas. Sužinojo, 
kad žmogus gali ryžtis beveik bet kam. 

— Liaukis, — tarė jis. — Liaukis verkusi. Reikia pasikalbėti. Rei- 
kia nuspręsti, ką daryti. 

— Kas iš to, jei tu manęs nebemylėsi? — Jos veidas nuo verksmo 
buvo išpurtęs, tarsi oda sugėrė ašaras. Šlapios plaukų sruogos prili- 
po prie veido. 

— Senta, privalai man pasakyti. — Jam šovė į galvą mintis: - Da- 
bar pasakyk man tiesą. Nuo šiol privalai man sakyti tik tiesą. 

Ji linktelėjo. Jautė, kad ji tik stengiasi jam įsiteikti, sutinka, veng- 
dama daugiau bėdos. Jos akys po užtinusiais vokais atrodė žales- 
nės, žvelgė budriai, su nepasitikėjimu. 

— Ką tu turėjai omenyje sakydama, kad tai ne pirmas kartas? Sa- 
kei, kai kalbėjai apie policiją, kad tai buvo ne pirmas kartas. Ką 
turėjai omenyje? 

Ji patylėjo, žvelgdama tai į veidrodį, tai vėl į jį. Norėdama jį nu- 
ginkluoti, prakalbo tokiu nekaltu balsu: 

— Norėjau pasakyti, kad kartą aš kai ką nužudžiau. Turėjau drau- 
gą, vardu Martinas, Martinas Hantas - jau sakiau tau. Sakiau, kad 
prieš tave buvo kitas. Maniau, jog jis yra tas vienintelis. Tai atsitiko 
prieš tai, kai pamačiau tave. Gerokai prieš mums susitinkant. Tu 
nepyksti, Filipai, tiesa? Nepyksti? Jei būčiau žinojusi, nebūčiau 
prie jo nei artyn ėjusi, nebūčiau ir žodžio jam ištarusi, jei būčiau 
žinojusi, kad sutiksiu tave. 

Jis palingavo galvą. Tai buvo silpnas, nevaisingas protesto žen- 
klas prieš kažką, ko jis nesuprato, bet žinojo esant siaubinga. 

— Ką nori apie jį pasakyti? 

Užuot atsakiusi, ji prisislinko prie jo arčiau, tačiau nesulaukusi 
dėmesio ir šilumos, paklausė: 

— Tu ginsi ir saugosi mane, ir nesiliausi mylėjęs, tiesa? Tiesa? 

Tai jį išgąsdino, nes jis nežinojo atsakymo. Nežinojo, ką pasakyti. 
Nežinojo, ko daugiau bijo — įstatymo ir jo galios ar jos. Kaip vyrui, 


jam buvo svarbu nebijoti nei vieno, nei kito. Prisivertė ją apkabinti. 

— Aš pavydėjau, — pasakė ji dusliu balsu. - Jei tu, Filipai, kada 
nors susirastum kitą merginą, aš ją nužudyčiau. Tau aš nedaryčiau 
nieko, bet ją nužudyčiau. 

Ji jam nieko nepapasakojo, bet jam trūko drąsos klausinėti. Jis 
laikė ją mechaniškai, ranka virto spaustuvu, pakankamai tvirtu, kad 
išlaikytų į jo įtvarą pakliuvusį žmogų. Panašiai jis laikė Florą, neš- 
damas į Arnhemo namus. Ji buvo tokia pat sunki ir be gyvybės, 
kaip akmuo. 

Vėliau jis išėjo ir nupirko maisto. Išvirė kavos, privertė ją išgerti. 
Jie išgirdo ant viršaus žingsnius ir durų trinktelėjimą, o kai Filipas 
pažiūrėjo pro langą, pamatė Ritą ir Džekopą, su lagaminais einan- 
čius metro stoties link. Po pietų Senta užlipo į viršų ir grįžusi pasa- 
kė, kad paėmė dvi Ritos tabletes nuo nemigos. Filipas patikrino, 
kad namuose nebūtų jokio vyno, ir kai tik ji užmigo, jis ją paliko. Ji 
miegos daug valandų, o vakare jis sugrįš. 

Kažkas giliai įbrėžė automobilio kapotą prie durelių. Atrodė, kad 
nusikaltimą ant kapoto padarė surūdijusia vinimi. Džoulėjaus ne- 
buvo nei lauke, nei Sizerija Grouve, bet jis stovėjo eilės gale Moti- 
nos Teresės maitinimo centre Tairo gatvėje. Filipas jam linktelėjo, 
tačiau nepamojavo ir nenusišypsojo. Pasirodo, kad gilus sukrėti- 
mas ir rūpestis dėl kokio didelio ar baisaus įvykio paralyžiuoja ju- 
desius, sukausto kūną, o mintys baisiai susikoncentruoja. 

Jis suabejojo, ar jam dera vairuoti. Vairavo lyg būtų smarkiai 
išgėręs. 

Namai Glenalan Klouze buvo tušti, išskyrus Hardį. Šunelis labai 
juo apsidžiaugė, šokinėjo, laižė rankas. Duoninėje Filipas rado rai- 
kytos duonos, šaldytuve kopūstų su morkom salotų ir dešros, bet 
nieko nevalgė. Valgyti galės tada, kai nebejaus gerklėje, kaip už- 
kištame liuke, gumulo. Stovėjo svetainėje prie lango stebėdamas, 
kas vyksta po saulės laidos, žiūrėdamas į giedrą, raudonai nuspal- 
vintą perlinį dangų, foną pasaulio, skirtingo nuo to, kuriame dedasi 
tokie dalykai. Jis taip troško, kad tai būtų netiesa, būtų tik jo įsi- 


vaizdavimas ar sapnas, kad galėtų pabusti. 

Į jo regėjimo lauką įčiuožė automobilis, kuris sustojo prie namo. 
Jam absurdiškai dingtelėjo — policija. Tai buvo Amhemo „Jagua- 
ras“. Iš jo išlipo Arnhemas ir Kristina, vienoje rankoje ji laikė puokštę 
gėlių, kitoje — pintinę su, kaip atrodo, avietėmis. Hardis išgirdo 
Kristiną ateinant ir išbėgo pro duris. 

Ji įdegė saulėje. Oda buvo paraudusi. 

— Buvome piknike, — pasakė ji. - Džerardas pasiėmė laisvą dieną 
ir Epingo miške iškylavome. Buvo taip puiku, kaip tikrame kaime. 

Kitas pasaulis. Kažin ar jo veide atsispindėjo neviltis, kurią jau- 
te. Arnhemas, tamsiai įdegęs, atrodė dar panašesnis į italą ar grai- 
ką. Jo balti marškiniai buvo prasegti beveik iki liemens, kaip jauno 
žmogaus, ir jis mūvėjo džinsus. 

— Kaip laikaisi, Filipai? Matau, kad šiandien ne ta koja išlipai iš 
lovos. 

Nuo šiol jis visada kelsis ne ta koja iš lovos. Net nesistengdamas 
būti mandagus, paklausė: 

— Kur jūs dabar gyvenate? 

— Vis dar Bakherst Hlile, bet kitoje Hai Roudo pusėje. Persikėliau 
netoliese. 

Kristina, kuri atsinešė pilną vandens vazą ir dėliojo į ją gvazdi- 
kus, įsiterpė, kaip tik ji moka, tuo nekaltu, žavingu, lengvabūdiš- 
ku tonu: 

— Žinai, Filipai, taip norėjau pamatyti Džerardo namą. Iš tikrųjų 
mes buvome visai arti. Gal aš ir smalsi, bet taip mėgstu apžiūrėti 
naujus namus. Džerardas nenorėjo manęs ten įsileisti, sakė, kad jie 
dar netinka mano apžiūrai. Prieš man įkeliant ten koją, jam reikėtų 
juos gerai išvalyti. 

Filipas patylėjo, o paskui šaltai pareiškė: 

— Manau, kad iš tiesų tai nenorėjote, kad ji pamatytų, jog jūs 
atsikratėte Floros. 

Įsivyravo tyla. Arnhemas smarkiai išraudo. Filipas neprašovė. Iš 
tiesų jis netikėjo, kad Arnhemas nenorėjo parsivesti Kristinos į na- 


mus dėl tos priežasties, tačiau dabar matė, kad jo žodžiai pasitvirti- 

no. Laikydama vienoje rankoje keturis ar penkis gvazdikus, pana- 
šiai kaip Flora, Kristina nustebusi pasisuko į Arnhemą. 

— Atsikratei, Džerardai? Tu neatsikratei Floros, tiesa? 

— Atsiprašau, — pasakė Arnhemas, — man baisiai gaila. Nenorė- 
jau, kad tu sužinotum. Jis teisus, kai sako, kad todėl nenorėjau par- 
sivesti tavęs į namus. Turiu nedidelį sodelį ir tu tikrai būtum manęs 
paklaususi. Atsiprašau. 

— Jei ji tau nepatiko, galėjai pasakyti. — Filipas neįsivaizdavo, 
kad Kristina gali taip nuliūsti. - Būtų buvę daug geriau, jei būtum 
pasakęs ir mes būtume galėję ją parsivežti atgal. 

— Patikėk, Kristina, man jos tikrai reikėjo, man ji tikrai patiko. 
Nežiūrėk į mane taip. 

— Aišku, žinau, kad esu labai kvaila ir labai vaikiška, bet tai su- 
gadino man dieną. 

— Jis ją pardavė Čigvele kitiems, — Filipas negalėjo prisiminti 
savęs tokio kerštingo. Keršto skonis jam buvo naujas, pikantiškas ir 
malonus širdžiai. — Paklausk jo, ar nepardavė jos Čigvele žmonėms, 
pavarde Majersonai. 

— Aš jos nepardaviau! 

— Tai atidavėte. 

— Nieko panašaus. Įvyko nesusipratimas. Kaip žinote, išvykau į 
Ameriką ir prabuvau ten mėnesį, 0 tuo tarpu namas ir turtas buvo 
išparduotas aukcione. Skulptūra neturėjo būti įtraukta į sąrašą, aš 
palikau nurodymus jos neparduoti, bet jie susipainiojo ir parda- 
vė.—- Arnhemas piktai žiūrėjo į Filipą. - Aš buvau priblokštas, kai 
sužinojau. Padariau viską, kad ją susigrąžinčiau, susiradau preky- 
bos agentą, kuris ją nupirko. Deja, jis jau buvo ją pardavęs už gry- 
nus pinigus pirkėjui. Tiesą sakant, todėl aš su tavim, Kristina, ir 
praradau ryšį. Galiu tau papasakoti apie tai viską. Papasakočiau 
tuojau pat, jei tavo sūnus negirdėtų, bet kadangi jis čia... 

Kitą kartą Filipas būtų išėjęs iš kambario, bet dabar nematė rei- 
kalo to daryti. Laikė savo pozicijas. 

— Aš norėjau su tavim susitikti, —- kalbėjo Arnhemas. — Labai 


norėjau susitikti, bet nedrįsau pasakyti apie Florą. Baisiai bijo- 

jau. Kurį laiką tikėjausi, kad ją atgausiu, o kai nepavyko, kol kė- 
liausi į naujus namus, praėjo keli mėnesiai, ir pagalvojau: nega- 
liu dabar jai skambinti, per vėlu, būtų juokinga. Nepaisant to, ką 
jaučiau, negalėjau pasiaiškinti dėl skulptūros. Kai tą dieną Bei- 
kerio gatvėje sutikau tavo sūnų, supratau, kaip labai aš... aš ta- 
vęs išsiilgau. 

Įsižeidusį žvilgsnį jis nutaikė į Filipą. Arnhemo mėsingas pietie- 
tiškas veidas buvo įraudęs. 

— Norėjau su tavim susitikti, — pasakė jis Kristinai priekaištin- 
gai. — Norėjau atnaujinti ryšį ir tai padariau, tačiau visą laiką 
nervinausi dėl skulptūros. Maniau, pasakysiu, jog ji sudužo ar ją 
pavogė. 

Filipas tyliai nelinksmai nusijuokė. Jo motina pakilo, paėmė va- 
zą su gvazdikais ir pastatė ant palangės. Šiek tiek patvarkė gėles, 
stengdamasi išdėstyti jas simetriškai. Ji nekalbėjo. Hardis nušoko 
nuo kėdės, ant kurios tupėjo, ir nuskubėjo prie Arnhemo, iškėlęs 
malonų linksmą judrų snukutį, ėmė vizginti uodegėlę. Filipas pa- 
stebėjo, kaip neginčijamą faktą, instinktyvų Arnhemo atsitrauki- 
mą. Paskui jis ištiesė ranką ir palietė Hardžio galvą — be abejo, 
duoklė Kristinai. 

Ji pasisuko į Arnhemą. Filipas tikėjosi, kad ims priekaištauti, nors 
tai būtų buvę jai nebūdinga. Tačiau ji tik nusišypsojo ir pasakė: 

— Na, viskas, praėjo. Tikiuosi, jauti, kad tai praskaidrino atmo- 
sferą. Dabar aš mums visiems išvirsiu arbatos. 

— Ar leisi tave pakviesti pietų, Kristina? 

— Manau, kad ne. Per vėlu. Aš nepratusi taip vėlai valgyti. O 
tavęs dar laukia ilga kelionė. Žinai, iki šios dienos aš nesupratau, — 
gyvai šnekėjo ji, — kaip ilgai reikia važiuoti. 

Filipas juos paliko ir užlipo į viršų. Privalėjo grįžti pas Sentą, 
tačiau šito norėjo mažiausiai. Jei jam kas nors prieš porą dienų bū- 
tų sakęs, kad ateis laikas, ir visai netrukus, kai jam bus atgrasu ją 
matyti, jis tokį žmogų būtų išjuokęs. Dabar jautėsi kaip kadaise, 
seniai seniai, kai buvo mažas ir susirgo jo katinas. Jis mylėjo tą 


priklydus;į katiną, kurį Vordmenai priglaudė jau suaugusį, pavadi- 

no Dūmu dėl jo pilko su juodais dryžiais kailio ir kurį geras maistas 
ir priežiūra pavertė gražiu padaru, blizgančiu kailiu. 

Dūmas miegodavo ant Filipo lovos. Vakarais, kai Filipas ruoš- 
davo pamokas, jis gulėdavo jam ant kelių. Filipas buvo jo šeimi- 
ninkas, kuris jį glamonėdavo, lepindavo ir beveik kas valandą glos- 
tydavo. Paskui, kai katinas paseno, susirgo. Praėjo daug laiko, ir 
Dūmas buvo keturiolikos ar penkiolikos metų. Jam sugedo dantys 
ir iš snukučio dvokė, kailis nusišėrė ir atsirado plikų lopinių. Jis 
jo nebemylėjo. Tik nevykusiai apsimesdavo, kad dar myli. Nors 
jautėsi baisiai kaltas, pradėjo dėžutės su Dūmu virtuvės kampe 
vengti, o kai pagaliau tėvai išdrįso jam pasiūlyti, kad Dūmą iš 
pasigailėjimo reikėtų užmigdyti, jam kaip akmuo nuo širdies 
nusirito. 

Ar jis mylėjo katiną vien už jo grožį? Ar mylėjo Sentą vien už jos 
grožį? O ką jis manė apie jos minčių grožį, ją pačią arba jos sielą? 
Dabar žinojo, kad ši jos prigimties pusė buvo ne graži, bet bjauri, 
šlykšti, nesveika, deformuota. Ji buvo žalinga ir dvokė. Ar dėl to jis 
liovėsi ją mylėjęs? Tai buvo ne taip paprasta. Tr ne todėl, kad jį 
atgrasė jos beprotybė, bet labiau dėl to, kad jis mylėjo išgalvotą 
žmogų, o ne keistą laukinį žvėrelį su deformuotomis žmogaus sme- 
genimis, kuris jo laukė Tarsus gatvėje. 

Atidarė drabužių spintos duris ir pažvelgė į prieblandoje stovin- 
čią Florą, įrėmintą tarp kelnių ir lietpalčio, kurį jis nusipirko vietoj 
pavogtojo. Keistas dalykas — ji nebebuvo panaši į Sentą. Gal ji nie- 
kada ir nebuvo panaši, o panašumas glūdėjo tik jo troškusioje taip 
matyti vaizduotėje? Jos akmeninis veidas atrodė abejingas ir ne- 
įdomus, akys be išraiškos. Ji buvo net ne mergaitė, o daiktas, pada- 
rytas iš marmuro, tikriausiai sukurtas net ne pagal gyvą modelį, 
abejingo skulptoriaus darbas. Jis ją iškėlė ir paguldė ant lovos. Kilo 
mintis prieš išeinant pastatyti ją sode. Dabar, kai žinojo, kad Arn- 
hemas seniai jos nebeturi, kai Kristina žinojo viską, dabar, kai jos 
savininkas Majersonas buvo nebegyvas, tam nebeliko kliūčių. Nu- 


nešė ją žemyn. 

Džerardas Arnhemas ruošėsi važiuoti namo. Fasadinės durys bu- 
vo atviros, o Kristina prie vartų žiūrėjo, kaip jis lipa į „Jaguarą“. 
Filipas nunešė Florą į sodą už namo ir pastatė šalia paukščių basei- 
nėlio senoje vietoje. Ar ji visada atrodė tokia neskoninga, tokia ap- 
šiurusi? Žalia dėmė, kuri deformavo jos krūtinę ir drabužio klostes, 
nuskelta ausis ir iki šiol nepastebėtas naujas trūkumas - iš puokš- 
tės dingęs gegužės žiedas — pavertė ją griuvėsių puošmena. Jis nu- 
sisuko, o kai vėl pažiūrėjo, ant jos peties pamatė nutūpusi žvirblį. 

Virtuvėje Kristina gėrė antrą puodelį arbatos. 

— Aš šūktelėjau, ar tu nenori arbatos, mielasis, bet tavęs arti ne- 
buvo. Vargšas Džerardas labai nuliūdo, tiesa? 

— Tu labai liūdėjai, kai jis prie tavęs nesiartino ištisus mėnesius, — 
pasakė Filipas. 

— Liūdėjau? — Ji atrodė suglumusi, tarsi negalėtų to prisimin- 
ti. - Nemanau, kad kai jis grįš, nepateiksiu apgailestavimo. Odri 
tai nepatiktų. 

Šiaip ar taip, Filipas manė, kad ji sako Odri. Jis visada manė, kad 
ji sako Odni, tik gal niekad atidžiai nesiklausė. 

— Kuo čia dėta ji? 

— Neji, mielasis, Obris. Mano draugas Obris. Žinai, ką turiu ome- 
nyje, Tomo brolį, Tomo Pelhemo. 

Pasaulis susiūbavo, grindys susiūbavo. 

— Kalbi apie Sentos tėvą? 

— Ne, Filipai. Ano vardas Tomas. Aš apie Obrį Pelhemą, jis — 
Dareno motinos brolis ir niekada nebuvo vedęs, pirmą kartą susiti- 
kau su juo per Fionos vestuves. Filipai, mielasis, esu tikra, kad 
niekada to neslėpiau, niekada nesistengiau apie tai nutylėti, visada 
sakydavau, kad einu su Obriu, kad dažnai matausi su Obriu. Tu 
negali to paneigti, tiesa? | 

To paneigti jis negalėjo. Buvo per daug užsiėmęs savo reikalais, 
kad kreiptų į tai dėmesį. Jam pasigirsdavo Odri, moteriškas vardas. 
Tačiau ne dėl moters Kristina pirkosi naujus drabužius, šviesinosi 


plaukus ir atjaunėjo. 

— Jis, tiesą sakant, nori mane vesti. Ar tu neprieštarausi, jei aš už 
jo ištekėsiu? 

Būtent to jis ir norėjo, troško — žmogaus, į kurio rankas jis gali 
saugiai ją atiduoti. Kaip gali vieną dieną pasaulyje įvykti tiek ne- 
paprastai svarbių dalykų, o kitą — ničnieko? 

— Ar aš? Ne, aišku, aš neprieštarausiu. 

— Pamaniau, kad verčiau paklausiu. Kai vaikai suaugę, manau, 
reikėtų jų paklausti, ar jie neprieštaraus, jei ištekėsiu, nors negali 
tikėtis, kad jie tavęs atsiklaustų. 

— Kada tai įvyks? 

— Ak, mielasis, nežinau. Aš dar jam nepasakiau „taip“. Manau, 
kad jei už jo ištekėčiau, tai išeitų Čerilei į naudą. 

— Kodėl į naudą Čerilei? 

— Jau sakiau, Filipai, kad jis — socialinis darbuotojas, dirba su 
paaugliais, kurie turi tokių problemų kaip Čerilė. 

Filipas pagalvojo: „Ji viską apmąstė, susitvarkė savo gyvenimą be 
mano pagalbos. O aš visada maniau, kad ji - bejėgė, kad visą gyveni- 
mą jai reikės mano paramos“. Staiga jis suprato dar vieną dalyką: jo 
motina buvo iš tų moterų, kurias vyrai visada nori vesti, visada atsi- 
rastų vyrų, trokštančių ją vesti. Ji su savo mylinčia širdim, pakvaišu- 
siu būdu labai tiko šeimyniniam gyvenimui, ir jie tai jautė. 

Jis drovėjosi, jam tai buvo neįprasta, bet vis tiek ją apkabino ir 
pabučiavo. Ji pakėlė galvą, pažvelgė į jį ir nusišypsojo. 

— Aš galiu kurį laiką negrįžti, - pasakė jis. - Važiuoju pas Sentą. 

Ji išsiblaškiusi tarė: 

— Linkiu gerai praleisti laiką, mielasis. 

Eidama prie telefono koridoriuje, aiškiai laukė, kad jis išeitų ir ji 
galėtų Obriui Pelhemui konfidencialiai pranešti jo leidimą tuoktis 
ir apie tai, kaip jis reagavo. Jis įsėdo į automobilį, bet neskubėjo 
užvesti variklio. Nenoras grįžti pas Sentą, kurį jis jautė būdamas 
namuose, sustiprėjo. Jam paaiškėjo, kad smarki antipatija gali būti 
atvirkštinė aistros pusė. Jis žiūrėjo į ją kaip į blogį, matė jos akis, 


žvelgiančias į jį, labai žalias ir blizgančias. Jam dingtelėjo mintis, 

kaip būtų, jei jos niekada nebepamatytų — koks išsivadavimas, ra- 
mybe. Jis kažkaip žinojo, kad jei ten grįš, pražus, tačiau jei parašy- 
tų — kodėl jam neparašius ir nepranešus, kad viskas baigta, kad tai 
buvo laikinas proto aptemimas, kuris jiems abiem kenkė? 

Žinojo, kad negali to padaryti. Tačiau negalėjo ir tiesiai ten grįžti. 
Reikėjo tai atidėti iki vėlyvo vakaro. Tamsa palengvintų jų buvimą 
kartu. Jis susikūrė keistą viziją, kaip jis ir ji, užsidarę drauge tame 
pusrūsio kambaryje, nieko neįsileidžia, niekur neišeina ir išlieka 
saugūs. Tačiau tokia perspektyva buvo bjauri. 

Jis lėtai važiavo nuo savo motinos namų. Važiuodamas Tarsus gat- 
vės kryptimi, tiesiai, tarsi trauktų magnetas, vis dėlto žinojo, kad 
privažiuos tokią vietą, kur pasuks iš kelio ir nors trumpam atsito- 
lins. Dabar, tuojau pat. Negalėjo jos matyti. Tokią vietą jis privažia- 
vo, kur paprastai iš Edžver Roudo sukdavo į Kilberno teritoriją. Šį 
kartą važiavo tiesiai. Galvojo apie tai, ką Kristina sakė apie Čerilę, 
ir ėmė pykti dėl tokio lengvo jos neaiškių problemų sprendimo. 
„Viską turėjo išspręsti tai, kad patėvis yra kažkoks inspektorius, pri- 
žiūrįs lygtinai nubaustus nepilnamečius nusikaltėlius. Filipas pri- 
siminė, kaip kartą, dar prieš susipažįstant su Senta, jis čia matė 
Čerile, išeinančią iš parduotuvės apsiverkusią. 

Tačiau tai buvo ne parduotuvė. Sustabdęs mašiną, pastatęs ją ten, 
kur negalima, — ant dvigubos geltonos linijos, jis išlipo ir spoksojo į 
žėrintį pastatą, kuris be durų ir langų švysčiojančia šviesa atvirai 
skelbė gatvei apie savo interjerą, gundė žybčiojančiomis raudono- 
mis ir geltonomis šviesomis. Anksčiau jis niekada tokioje vietoje 
nesilankė, nes niekada nenorėjo. Pajūryje, retkarčiais aludėje jis 
bandė lošti, pralošė ir dėl to nesijaudino. Dabar prisiminė, kad kar- 
tą po šeimos atostogų, kai jie plaukė iš Zeebringės per Lamanšą, jo 
tėvas lošė žaidimo automatu, pavadintu „„Demono dinama“. Pava- 
dinimas jam įstrigo, nes buvo toks juokingas. 

„Demono dinama“ buvo ir čia, viduje. Buvo „Visatos užkariauto- 
jas“ 1r „Karštas uraganas“, 17 „Apokalipsė“, ir „Partizanas gorila“. 


Jis ėjo tarp eilių, žiūrėdamas į lošimų automatus ir į lošiančiųjų 

veidus, kurių išraiška buvo arba rami ir neišduodanti jausmų, arba 
labai įtempta. Prie automato „Ugnies vežimai“ liesam išblyškusiam 
berniukui su suvelta šukuosena pavyko pataikyti į sustatytus eilėje 
olimpinius deglus, ir iš automato pabiro monetos. Jis atrodė labai 
jaunas, tačiau tikriausiai vyresnis negu aštuoniolikos. Filipas buvo 
kažkur skaitęs, kad tokios vietos neturintiems aštuoniolikos metų 
yra uždraustos, tai buvo naujas įstatymas, neseniai priimtas. Ar jie 
mano, kad sukakus aštuoniolikai, stebuklingai pasidarai išmintin- 
gas ir subrendęs? 

Berniuko veido išraiška nepasikeitė. Filipas buvo lošėjo sūnus, 
todėl nesitikėjo, kad berniukas susidės pinigus į kišenę ir išeis. 
Matė, kaip jis perėjo prie „Visatos užkariautojo“. 


Čerilės ten nebuvo, bet jis dabar žinojo, kur ją galima rasti. 


DEVYNIOLIKTAS SKYRIUS 


Prie kavinės staliuko ji sėdėjo priešais, papirkta penkiais sva- 
rais, kuriuos jis jai pažadėjo, jei ateis su juo pasikalbėti. Kol kas 
pinigų nedavė. Jis svarstė, kada ji paskutinį kartą trinko galvą, pa- 
galiau, kada maudėsi. Jos panagės buvo purvinos. Kai pažvelgė į 
jos dešinę ranką su pigiu sidabriniu žiedeliu, slankiojančiu ant vi- 
duriniojo piršto, galėjo įsivaizduoti tą ranką amžinai traukančią žai- 
dimo automato rankeną, panašiai kaip mechaniškai fabrike pum- 
puoja kokį prietaisą operatorius, tik ne taip abejingai. Jos veidas 
buvo raukšlėtas, kiek gali būti raukšlėtas jauno žmogaus veidas, 
išvagotas raukšlelių, kurios jo nesendino, bet darė labai labai pa- 
vargus]. 

Pagaliau ją surado Totenhem Kort Roudo pasilinksminimų arka- 
doje, apieškojęs panašias vietas po visą Oksfordo gatvę. Ten stebė- 
jo, kaip ji pralošia paskutinius pinigus ir tikriausiai jau iš įpročio 
automatiškai kreipiasi į žmogų prie gretimo lošimų automato, ban- 
dydama jų pasiskolinti. Filipas matė, kad ji pinigų negavo. Žmogus 
nesiteikė į ją nė pažvelgti. Jis tebežiūrėjo įsispitrijęs į žaidimo tai- 
kinius taip atidžiai, kaip pacientas, kuriam tikrina regėjimą. Vis 


linguodamas galvą pagaliau jis mostelėjo laisva ranka į Čerilės pu- 

sę, kad ji nuo jo atstotų. Raudonos ir geltonos šviesos, pastovios ir 
mirksinčios, visiškai tamsios patalpos, iliuminuotos šviečiančiais 
taškeliais, dėmėmis ir ryškiai švytinčiais šviesos šaltiniais, kūrė 
arkadose teatrališko pragaro vaizdą. 

Blogiausia, kad pamačiusi jį Čerilė nenustebo. Tarsi jos niekas 
nebestebino. Jis suprato dar prieš jai pasiaiškinant, kad jai dabar 
rūpi tik tie automatai ir ką jie jai duoda, svarbiausia yra vėl gauti 
pinigų tiems automatams pašerti. Ir eidama prie jo ji ištiesė ranką 
ir paprašė pinigų. Neištarė nei jo vardo, nepasakė „labas“, bet pri- 
dususiu nuo įtampos neatpažįstamu balsu pareikalavo vieno svaro 
monetos arba bent penkiasdešimties pensų. Taip, kaip išbadėjęs 
prašytų maisto. Paskui griebtų jį už drabužių. 

Jis tarė: 

— Eime, išgersim kavos. 

— Tik duok man svarą, arba geriau porą svarų, o paskui aš ateisiu. 
Duok man dešimt minučių. 

— Klausyk, - pasakė jis, - aš tau neduosiu nieko, kol nepasikal- 
bėsim. 

Jį išgąsdino tai, kaip pasikeitė jos suvargusio veido išraiška, ji 
tapo tokia beviltiška ir godi. 

— O tada man duosi pinigų? 

— Duosiu penkis svarus, — pasakė jis bjaurėdamasis. 

Taigi jie atėjo čia ir ji papasakojo, kaip viskas prasidėjo. 

— Tu nori pasakyti, kad tai tave padarė artimesnę tėčiui? 

Dabar, kai jis sužinojo tą jos slaptą potraukį, iš jos ką nors išpešti 
buvo sunku, nes ji taip akivaizdžiai atrodė abejinga tam, ką jis dar 
sužinojo arba ką jis galvoja. Kalbėjo nenoromis lyg nuobodžiauda- 
ma. Paragavo kavos ir pastūmė į šalį, dirbtinai nusipurčiusi. 

— Jis mirė. Niekas negali manęs su juo suartinti. Tai tik leido man 
pasijusti jo kailyje. Manau, kad taip būtų galima pasakyti. O gal tai 
kraujyje, gal aš tai paveldėjau. 

— Negalima tokių dalykų paveldėti. 

— Iš kur tu žinai? Ar tu daktaras? 


— Kaip seniai tu tuo užsiimi? Nuo to laiko, kai jis mirė? 

Ji linktelėjo nutaisiusi nemalonią nuobodžiaujančią miną, ta- 
čiau aiškiai nerimavo ir pakėlusi šaukštuką barškino juo į lėkšiu- 
tės kraštą. 

— Kaip tu pradėjai pirmą kartą? 

— Ėjau pro šalį. Mąsčiau apie tėtį. Nei vienas iš jūsų, atrodo, 
neišgyvenote dėl mirštančio tėtės taip, kaip aš. Net mama. Ėjau 
pro šalį ir galvojau apie jį. Galvojau apie vieną naktį, kai mes visi 
grįžome iš kažkur po atostogų. Plaukėme keltu, o jis lošė automa- 
tu ir kas kartą, kai išlošdavo, duodavo man pinigų ir leisdavo pa- 
lošti. Ant kelto nebuvo daug žmonių, o jūs visi kažkur valgėte, ir 
mes su tėčiu likome vieni, buvo naktis ir švietė žvaigždės. Neži- 
nau, kodėl tai prisiminiau, nes tai negalėjo vykti ant denio, tiesa? 
Buvo tikras stebuklas, kaip tėtis vis išlošdavo ir pinigai byrėte 
byrėjo. Aš apie tai galvojau ir man toptelėjo mintis: „Na, užeisiu 
1r palošiu — kodėl ne?“ 

— Tr tu užkibai? — pasakė Filipas. 

— Aš neužkibau. Tai ne narkotikai. 

Pirmą kartą jos veidas pagyvėjo. Ji atrodė pasipiktinusi. 

— Čia buvo toks vyrukas, kuris man ką tik sakė, kad aš užkibau. 
„Tu — narkomanė“, — pasakė jis, lyg aš badyčiausi. Aš to niekada 
nedariau. Niekada nevartojau heroino. Niekada net nerūkiau. Kas 
tiems žmonėms darosi, kad jie galvoja, jog tu užkibai, nes tau kas 
nors patinka? 

— Tu dėl to vagi, tiesa? Tu įpratai vogti, kad galėtum lošti. 

— Man tai patinka, Filai. Ar negali to suprasti? Man tai daryti 
patinka labiau už viską pasaulyje. Galėtum tai vadinti hobiu. Taip, 
kaip Darenui yra jo sportas. Tu jo nevadini narkomanu. Tai — pomė- 
gis, kurį reikėtų turėti. Žmonės žaidžia snukerį, tiesa, ir golfą, ir 
lošia kortomis ir kitkuo, ir nesakoma, kad jie yra užkibę. 

Jis ramiai pasakė: 

— Tai ne tas pats. Tu negali liautis. 

— Aš nenoriu liautis. Kodėl turėčiau liautis? Viskas būtų gerai, 
neturėčiau problemų, jei tik gaučiau pinigų. Mano problema ne lo- 


šimo automatai, o tai, kad neturiu pinigų. — Ji padėjo šaukštelį. 

Staiga ištiesė jam per stalą ranką delnu į viršų: — Sakei, kad duosi 
penkis svarus. 

Jis išėmė iš piniginės banknotą ir jai padavė. Buvo siaubinga. Jis 
nenorėjo iš to daryti ceremonijos — paduoti paskubomis, kaip alka- 
nam duonos, arba paduoti prieš tai iš lėto apsiskaičiavus, statant 
sąlygas, kaip kad žmonės erzina biskvitu šunį — prikiša ir vėl staiga 
atitraukia. Tačiau kai jis ištiesė banknotą taip natūraliai, tarsi grą- 
žintų skolą, ji stvėrė jį. Ji įkvėpė oro ir suspaudė lūpas. Banknotą 
laikė stipriai suspaudusi rankoje, nepasidėjo. To daryti ir nevertė- 


Jo-— ji greitai jį išleis. 
* k 


Jai nuėjus ir dingus tarp automatų su prašmatniais įmantriais pa- 
vadinimais, jis grįžo prie automobilio, palikto šoninėje gatvėje. Bu- 
vo truputį po pusės vienuoliktos ir tamsu. Pokalbis su Čerile pakei- 
tė jo rūpesčių sritį. Jo galva buvo užimta Čerile ir jos gynimusi iš 
nevilties. Galvojo: „Jai vėl teks vogti, gal ji jau dabar vagia, ją pa- 
gaus ir pasodins į kalėjimą“. Vidinis savanaudiškas savisaugos bal- 
sas jam sakė, kad jei taip nutiktų, jai gal būtų pats geriausias daly- 
kas. Kalėjime ją galėtų gydyti, jai padėti. Brolis suprato, kad taip 
gyvendama ji pražus. Privalau ką nors daryti, galvojo jis, privalau. 

Jis suprato, kad ilgiau atidėlioti grįžimo pas Sentą nebegalima. Ir 
taip ji jau gąsdinasi, rūpinasi, nerimauja, kas jam atsitiko. Važiuo- 
damas ėmė mintyse repetuoti, kaip jai pasakyti, kad jie privalo skir- 
tis. Jei policija būtų ką nors susekusi, jo pareiga būtų likti su ja, 
tačiau, kad ir kaip keista, policija nieko nežinojo. Tikriausiai joks 
liudininkas pas juos neatėjo, niekas nepranešė apie merginą kruvi- 
nais drabužiais arba apie merginą tuščiame traukinyje sekmadie- 
nio rytą. Tai todėl, kad ji su Majersonu neturėjo nieko bendra. Žmog- 
žudys ir auka buvo nepažįstami — sunkiausiai išaiškinama 
žmogžudystė, nes nėra tiesioginės priežasties ir motyvo. 

Tai ar aš žiūriu į žmogžudystę pro pirštus? Ar dangstau žmogžu- 


dystę? Kas iš to, jei Majersono žudikas būtų patrauktas į teismą? Ar 

nuo to vargšas Majersonas atgytų? Viena iš priežasčių pagauti žudi- 
ką yra užkirsti kelią tokiam asmeniui žudyti vėl. Jis jau žinojo, kad 
ji nužudė žmogų ir anksčiau. Ji jam apie tai pasakė netiesiogiai, bet 
pasakė. Tada stiklinis durklas buvo panaudotas pirmą kartą. 

Namas Tarsus gatvėje skendėjo tamsoje. Pusrūsio lango langinės 
buvo atidarytos, tačiau viduje šviesa nedegė. Įėjęs į koridorių, jis 
prisiminė tuos laikus, kai jinai jį atstūmė ir dėl to jis jautėsi baisiai 
nelaimingas. Kaip jis tada, taip neseniai, galėjo jaustis vienaip, o 
dabar kitaip? Jei nebūtų jai melavęs apie Džono Krusiferio nužudy- 
mą, gal Majersonas šiandien būtų gyvas. O jis jai pamelavo tik tam, 
kad susigrąžintų tą, kurios daugiau nebereikia. 

Jis lipo laiptais žemyn lėtais, sunkiais žingsniais. Išjungė šviesą 
ir patamsyje įėjo į tamsų kambarį. Buvo visiškai tylu, tačiau priėjęs 
arčiau prie lovos išgirdo, kaip ji per miegą atsiduso. Iš jos kvėpavi- 
mo ir gilaus miego buvo aišku, kad ji išgėrė Ritos tabletę. Kitaip 
jam prisiartinus būtų pabudusi. Jis nusirengė ir atsigulė šalia. Nie- 
ko kito neliko daryti. Ilgą laiką prieš užmigdamas jis gulėjo žiūrė- 
damas į jos blyškų išlinkusį skruostą ant rudos medvilninės pagal- 
vės. Sidabrinės plaukų sruogos sugėrė menką prasiskverbusią šviesą 
ir spindėjo prieblandoje. Ji gulėjo ant šono sugniaužusi rankas į 
kumštelius ir pasikišusi po smakru. Kurį laiką jis gulėjo nuošaliai, 
o paskui atsargiai, kaip drovus žmogus, kuris bijosi būti atstumtas, 


uždėjo ranką jai ant liemens ir apkabinęs prisitraukė. 


Jie buvo jos kambaryje ir buvo rytas, dar anksti, tik truputį po 
septynių, bet šviesu kaip skaisčiausią vidurdienį. Saulė dosniai liejo 
spindulius ant skurdo ir nevalyvumo pro purvo plėvele aptrauktus 
langus. Filipas išvirė kavos. Butelyje buvo likę pieno, bet jis surū- 
go. Senta apsisupo dviem šaliais, vienu apie liemenį, kitu apsigau- 
be pečius. Plaukai prie šaknų vėl buvo raudoni. Jai vis dar nepra- 
ėjo migdomosios tabletės veikimas, akys buvo blausios, judesiai lėti, 


bet jis matė, kad ji jau pajuto jį pasikeitus. Tai ją gąsdino, ji bijojo. 

Jis sėdėjo lovos kojūgalyje, o ji — priekyje, atsirėmusi į pagalves. 
Tačiau per antklodės kauburėlius ji pasislinko prie jo ir bailiai iš- 
tiesė ranką, kad paimtų jo ranką. Jis norėjo staigiai savo ranką ati- 
traukti, bet neatitraukė. Leido jai gulėti jos rankoje ir jautė, kaip 
jam suspaudžia gerklę. 

Jam pačiam jo balsas skambėjo taip, lyg jis būtų smarkiai persi- 
šaldęs. 

— Senta, — paklausė, - ar tu jį nužudei antruoju stikliniu durklu? 

Klausimas buvo toks groteskiškas — patys žodžiai, jų sujungimas 
ir tai, jog jis rimtai ištarė juos žmogui, kurį turėjo mylėti, galvojo 
vesti, — kad jis stipriai užsimerkė ir pirštais suspaudė smilkinius. 

Ji linktelėjo. Jis žinojo, kas dedasi jos galvoje. Jo klausimams, 
faktams ir pavojui ji buvo abejinga. Tik norėjo, kad jis nesiliautų ją 
mylėjęs. Stengdamasis kalbėti ramiu balsu ir išlikti šaltakraujis, jis 
pasakė: 

— Tai ar tu nesupranti, kad policija tave suras. Keista, kad nesu- 
rado iki šiol. Stikliniai durklai jungia dvi mirtis. Galiausiai jie atras 
tą ryšį. Jie privalo šias detales turėti savo kompiuteryje — kodėl jie 
pas tave neatėjo? 

Ji pažvelgė į jį ir nusišypsojo. Buvo kietai suėmusi jo ranką, taigi 
galėjo šypsotis. 

— Noriu, kad tu pavydėtum, Filipai. Žinau, kad tai negražu iš 
mano pusės, bet man taip patinka, kai tu pavydi. 

Tai, kaip ji suprato jo klausimus, privertė jį įžvelgti kažką nau- 
jo— ji slydo nuo normalumo į beprotybę. Ryšys su realiu pasauliu 
silpnėjo. 

— Aš nepavydžiu, - tarė jis stengdamasis neprarasti kantrybės, — 
žinau, tas Martinas tau buvo nesvarbus. Man neramu dėl tavęs, Senta, 
neramu dėl to, kas bus. 

— Aš tave myliu, — pasakė ji, laikydama jo ranką, iki skausmo ją 
gniaužė. — Myliu tave labiau, negu save, tai kodėl turėčiau rūpintis, 
kas man atsitiks? 

Keista ir siaubinga, bet jis žinojo, kad tai — tiesa. Tokia buvo jos 


meilė ir ją liudijo jos veidas. Jis laikė ją apglėbęs ryškioje, pilno- 

je dulkių abejingoje saulės šviesoje, prispaudęs rankas prie jos 
nugaros, skruostu prisiglaudęs prie jos skruosto, atbukusiais ner- 
vais, visu kūnu nekantraudamas išeiti. Ji glaudėsi prie jo, o laikas 
ėjo, užsitęsusios akimirkos virto valandomis, kol pagaliau jis pri- 
valėjo pasakyti: 

— Man reikia eiti, Senta. 

Ji dar stipriau prisiglaudė. 

— Nebegaliu daugiau imti laisvadienių. Reikia dabar eiti į darbą. 

Jis jai nesakė, kad pirmiausia ketina užsukti pas Fioną ir Dareną, 
norėjo rasti juos dar neišėjusius į darbą. Turėjo nuo jos atsiplėšti, 
guosdamas ją bučiniu. Apsisukusi šalikais ji susirietė tarp rudos 
patalynės, kaip vaisius motinos įsčiose. Kad nespigintų aštri gelto- 
na šviesa, jis beveik aklinai uždarė langines ir neatsigręždamas sku- 


biai išėjo iš kambario. 


*ki 


Jo svainis per pusryčius atrodė kitoks, patrauklesnis negu po pietų 
ar vakarais, kai matydavai jį išsidrėbusį prieš ekraną. Šviežiai nu- 
siskutęs, jis vėl buvo gražusis jaunikis, suraukti antakiai, įsigilinus 
į laikraštį, kas netikėčiausia - į Financial Times, darė jį vyresnį. O 
Fiona, linksma ir judri, su plaukų džiovintuvu vienoje rankoje ir 
skrebučių lekšte kitoje, pamačiusi brolį nustebo, įsitikinusi, kad jis 
tikriausiai atėjo, kadangi kažkas blogo atsitiko jų motinai. Sakyda- 
mas, kad viskas tvarkoj, Filipas stebėjosi, kodėl ši frazė vartojama, 
juk ji visada nieko nereiškia. 

Kalbėti apie tikrąją savo apsilankymo priežastį jis atidėliojo. Gal 
žmonės dažnai taip elgiasi, galvojo jis. Pirmiausia kalba apie smul- 
kesnius būgštavimus, mažesnius rūpesčius. Tačiau priskyręs prie 
tokių Čerilę, jis pasijuto kaltas. Fiona negalėjo patikėti, paskui su- 
triko. Užsidegė cigaretę, tarsi jie kalbėtų apie bet ką, tik ne apie 
azartinius lošimus. 

— Lošimo automatai? — paklausė Darenas. - Lošimo automatai? 


Aš lošiu, bet niekas manęs nevadina lošėju. 

— Tu nesi nuo jų priklausomas. Savo norą lošti gali kontroliuoti ir 
gali prisiversti liautis lošęs. Čerilė negali. 

Filipas matė, kad šiems dviem nieko neišaiškinsi, nors jie, pa- 
vyzdžiui, būtų puikiai supratę alkoholizmo pavojus. Tapo aišku, kaip 
Fiona nuo jo nutolo ir priartėjo prie Dareno. Gal tai buvo reikalinga 
ir būtina santuokos tvirtumui. Atėjo laikas ir nebebuvo galima ati- 
dėlioti. Darenas, pakilęs nuo stalo, jau ieškojo automobilio rakte- 
lių. Filipas paklausė: 

— Kas tas Martinas Hantas? 

— Kas? 

— Martinas Hantas, Fiona. Manau, kad tą vardą išgirdau iš tavęs 
ir Dareno. 

Ji sutraukė antakius, pasipiktinusi ar netikėdama suraukė nosį. 

— Pats žinai, kas, turi žinoti. Kas šiuo metu darosi su tavo atmin- 
timi? 

— Ar jis miręs? 

— Ką aš žinau? Nemanyčiau. Jis jaunas. Tik dvidešimt ketverių ar 
dvidešimt penkerių. Kodėl turėtų mirti? 

— Kas jis, Fiona? 

— Aš jo nepažįstu, — atsakė ji. - Aš pažinojau Rebeką. Su Rebeka 
Nyv mokiausi mokykloje. Jis buvo jos draugas. Viskas, ką žinau, tai 
iš televizijos ir laikraščių. 

Prireikė šiek tiek laiko tam suvirškinti, suprasti, ką ji pasakė, ir 
padaryti išvadas. Vėliau jis svarstė, ar ji pastebėjo, kaip jis išblyš- 
ko. Jautė, kaip iš veido dingo kraujas, o oda pašiurpo. Pasidarė 
silpna. Jis laikėsi už Fionos pietų kėdės atramos. Darenas priėjo 
prie Fionos, pasakė, kad išeina, ir ją pabučiavo. 

Fiona nuėjo į virtuvę. Ji grįžo šluostydamasi rankas į popierinį 
rankšluostį. 

— Kodėl tu norėjai viską sužinoti apie Martiną Hantą? 

Jis melavo, Senta jį išmokė meluoti ir dabar jis tai darė nedvejo- 
damas. 


— Kažkas man sakė, kad jis žuvo autoavarijoje. 

Fiona susidomėjo: 

— Nemanau. Būtume sirdėję. — Ji vėl dingo, grįžo apsivilkusi med- 
vilninį švarką. — Man reikia eiti į darbą, Filai. Tu eini? Ak, vos 
nepamiršau. Skambino mama ir sakė, kad Flora grįžo. Tiesą sakant, 
nežinau, ką ji turėjo omenyje. Noriu pasakyti, kad ji sakė, jog Flora 
grįžo, tarsi ji pati būtų parėjusi ar panašiai. 

Jie nulipo žemyn, išėjo į gatvę ir skaisčią saulės šviesą. Šį kartą 
Filipui nereikėjo meluoti. 

— Aš ją radau. Pamaniau, kad mamai patiks, jei ji grįš, taigi aš ją 
sugrąžinau. 

— Kodėl nepasakei? Mama mano, kad tai — stebuklas. Ji mano, 
kad Flora tiesiog atėjo ir įsitaisė ant to betono. 

— Esu tikras, kad iš tikrųjų ji taip nemano, - pasakė Filipas ne- 
teikdamas tam reikšmės. — Šiaip ar taip, aš paaiškinsiu. 

Fiona smalsiai pažiūrėjo į jį, kai jie skyrėsi: 

— Ar tu sukorei tokį kelią tokiu metu vien tam, kad pasiteirautum 


apie vyruką, apie kurį net nežinai ar esi girdėjęs? 


**x* 


Jis repetavo paaiškinimą Kristinai. Tai jį atitraukė nuo labiau sle- 
giančių rūpesčių. Nebegalvojo apie tai, su kuo jam vieną dieną teks 
susidurti. Pasakys motinai, kad seniai žinojęs, jog Arnhemas Floros 
nebeturi, kad Flora parduota. Jis, Filipas, davęs dėl jos skelbimą, 
galiausiai ją suradęs ir nupirkęs, kad padarytų Kristinai staigmeną. 
Suvaidinti šio išgalvoto kratinio jam neteko. | 

Čerilė buvo užsirakinusi savo kambaryje. Išbalusi Kristina pri- 
puolė prie Filipo jam dar nespėjus įeiti į vidų, nespėjus ištraukti 
rakto, pripuolė ir apkabino. 

Jis suėmė ją už pečių, stengėsi kalbėti ramiai: 

— Kas atsitiko? Kas negerai? 

— Ak, Filai, čia buvo policija. Jie atvedė Čerilę ir padarė namuo- 


se kratą. 

— Ką tu sakai? 

Jis privertė ją atsisėsti. Ji drebėjo, o jis tvirtai laikė ją už rankos. 
Pasakojo uždususi, gaudydama orą: 

— Ją pagavo vagiant iš parduotuvės. Tik kvepalų buteliuką, bet ji 
turėjo, ji turėjo... — Kristina sustojo, atsikvėpė, vėl pradėjo: - Ji 
turėjo kitų daiktų rankinėje. Jie nuvedė ją į policiją ir apkaltino, ar 
ką jie ten paprastai daro, o paskui parvežė namo. Seklys seržantas 
buvo moteris, o konsteblis jaunas vyras. — Ji puolė į isteriją ir ėmė 
raudodama juoktis: — Man pasirodė taip keista, tas knaisiojimasis, 
atrodė taip juokinga tarp viso to baisumo. 

Jis jautėsi bejėgis. 

— Kas dabar jai bus? 

— Rytoj rytą ji turi eiti į teismą. 

Kristina tai pasakė gana ramiai, beveik šaltai, bet ir vėl ją supur- 


te rauda, ir ji iš sielvarto garsiai pravirko, dengdama burną ranka. 


DVIDEŠIMTAS SKYRIUS 


Ji buvo savo kambaryje užsirakinusi. Filipas pabeldė į duris ir 
paklibino rankeną. Ji liepė jam eiti šalin. 

— Čerile, aš tik norėjau pasakyti, kad mama ir aš eisime į teismą 
su tavim. 

Tyla. Jis pakartojo, ką sakė. 

— Jei jūs taip padarysite, aš neisiu. Aš pabėgsiu. 

— Argi tai ne kvaila? 

— Čia mano reikalas, — pasakė ji. — Jūs čia nieko dėti. Nenoriu, 
kad girdėtumėt, ką jie kalbės. 

Lipdamas žemyn jis girdėjo ją atrakinant duris, bet ji neišėjo iš 
kambario. Jis stebėjosi, kodėl policija leido jai grįžti namo. 

Kristina, tarsi atspėjusi jo mintis, tarė: 

— Ji gali užsirakinti, Filipai, bet mes negalime jos užrakinti, 
tiesa? 

Jis papurtė galvą. Kristina niekada jų neversdavo ko nors daryti, 
jų nevaržydavo, leido jiems būti savarankiškiems ir juos mylėjo. 
Tačiau Čerilės atveju, matyt, to buvo per maža. Jis stovėjo su Kris- 
tina virtuvėje gerdamas jos paruoštą arbatą, ir jie girdėjo, kaip Če- 


rilė išeina pro fasadines duris. Nors kartą ji išėjo tyliai. Durys užsi- 

darė švelniai spragtelėjusios. Kristina sukūkčiojo. Filipas žinojo, 
kad jei jis pasakytų, kad kaip visada išeina pas Sentą, kad negrįš 
visą vakarą iki vidurio nakties, ji neprotestuotų. Dabar, kadangi 
Senta žinojo, kad jis neateis, tai neatrodė svarbu. Priešingai, jis 
jautė, koks būtų palengvėjimas, jei šis vakaras būtų pradžia jų per- 
siskyrimo visam laikui, jei viskas taptų praeitim. Tačiau net ir ka- 
bindamasis už šios minties, jis nepamiršo jos meilės jam. 

— Ar manai, kad ji grįš? —- paklausė Kristina. 

Kurį laiką jis nesuprato, apie ką ji kalba. 

— Čerilė? Nežinau. Tikiuosi. 

Kai suskambėjo telefonas, jis buvo sode. Temo, ir jis nuvedė Har- 
dį iki Lokleveno sodų ir grįžo pro užpakalinį kiemą. Šviesa pro vir- 
tuvės langą krito ant Floros figūros, mesdama ilgą juodą šešėlį ant 
žolės. Viena jos ranka buvo apdergta pilkšvomis sudžiūvusiomis 
paukščio išmatomis. Kristina atidarė langą ir šūktelėjo jam, kad 
skambina Senta. 

— Kodėl tu neatėjai? 

— Negaliu ateiti šįvakar, Senta. — Jis papasakojo apie Čerilę, pri- 
durdamas, kad negali palikti motinos. — Tu žinai, kad tau negalima 
prisiskambinti, — pasakė jis, tarytum būtų bandęs skambinti. 

— Aš tave myliu. Nenoriu čia būti be tavęs, Filipai. Tu ateisi ir 
gyvensi čia su manim, tiesa? Kada ketini ateiti? 

Fone girdėjosi Ritos ir Džekopo muzika. 

— Nežinau. Turime pasikalbėti. 

Jos balse pasigirdo siaubas: 

— Kodėl turime pasikalbėti? Apie ką? 

— Senta, ateisiu rytoj. Pasimatysime rytoj. 

Pasakysiu, kad viskas baigta, pagalvojo jis, aš tave palieku. Po 
rytdienos niekada daugiau tavęs nebematysiu. 

Padėjęs ragelį jis ėmė mąstyti apie žmones, daugiausia moteris, 
kurios gyveno su tais, arba mylėjo tuos, kuriuos įtarė esant žmogžu- 
džius. Jis buvo vyras ir žinojo, kad jo mylima moteris įvykdė žmog- 
žudystę, tačiau tai buvo tas pats. Jį stebino, kad tokie žmonės kai 


kada gali svarstyti apie įtariamojo įdavimą policijai, įskundimą, ta- 

čiau ne mažiau stebino jų noras nenutraukti ryšio. Kartą vieno va- 
karėlio metu jis dalyvavo žaidime, kur reikėjo pasakyti, ką reikia 
padaryti, kad liautumeis tą žmogų mylėjęs, kad jis tau nebepatiktų, 
nebenorėtum jo pažinti. Ir jis pasakė kažką kvailo, juokingo, kad 
nebeturėtų reikalų su tokiu, kuris nepakankamai dažnai valosi dan- 
tis. Dabar žinojo daugiau. Jo meilė Sentai išgaravo, kai jis sužinojo 
jos kaltę dėl Majersono mirties. 

Prieš pat vidurnaktį grįžo Čerilė. Filipas sėdėjo ir laukė, tikėda- 
masis, kad ji pareis. Kristiną privertė eiti gulti. Išgirdęs rakinant 
duris, jis išbėgo į koridorių ir pagavo ją einančią. 

— Aš tik noriu pasakyti, kad neisiu į teismą, jei tu nenori. 

— Manes pasiimti atvažiuoja policija, — niūriai tarė ji. — Jie atva- 
žiuoja su mašina devynios trisdešimt. 

— Tu privalai jiems papasakoti apie lošimo automatus. — Kalbėda- 
mas jis pastebėjo, koks tai kvailas, paviršutiniškas pavadinimas, 
kuris slepia tragediją. — Pasakysi jiems, tiesa? Jie ką nors darys, 
kad tau padėtų. 

Ji neatsakė. Keistu judesiu išvertė savo džinsų kišenes, rodyda- 
ma, kad jos tuščios. Iš švarko kišenių ji išmetė pusiau tuščią tūbelę 
nuo mėtinių žirnelių, dešimties pensų monetą. 

— Tai viskas, ką aš turiu šiame pasaulyje. Tokia mano dalia. Bus 


geriausia, jei aš sėsiu į kalėjimą, tiesa? 


**x* 


Iš ryto jis jos nematė, nes išėjo į darbą, kai ji dar buvo neatsikė- 
lusi. Po pietų paskambino Kristina ir jam pasakė, kad Čerilei nuosp- 
rendžio vykdymas atidėtas. Jei ji nusižengtų dar kartą, sėstų į kalė- 
jimą šešiems mėnesiams. Dabar ji buvo namuose su Kristina, o Fiona 
pasiemė laisvą popietę ir buvo su jomis drauge. Jis ėmė ruoštis jo 
laukiančiam sunkiam išmėginimui. Rytoj viskas bus baigta, bus tai 
atlikęs, nutrauks draugystę su Senta ir prieš jį atsivers naujas gyve- 
nimo periodas, tuščias ir šaltas. 


Ar jis kada nors įstengs užmiršti, ką ji padarė ir kad jis ją mylėjo? 

Tai susilpnės ir išbluks, bet visada liks širdyje. Per ją žmogus prarado 
gyvybę. Anksčiau per ją neteko gyvybės dar vienas. Laikui bėgant ji 
nužudytų dar daugiau. Ji buvo tokios prigimties, buvo pamišusi. Tai 
uždės žymę ant viso jo likusio gyvenimo, galvojo jis. Net jei jis nieka- 
da daugiau su ja nebekalbėtų, jos nebematytų, randas išliks. 

Pasimatyti su ja Jis galutinai apsisprendė. Galų gale dirvą tam 
buvo paruošęs. Sakė, kad reikia pasikalbėti, o baimė jos balse ro- 
dė, jog ji kažkaip numanė, ką jis turi pasakyti. Jis būtinai pasakys 
Jai visą tiesą, kad nekenčia smurto ir smurtinės mirties. Net kalbos 
ar skaitymas apie tai jam varė siaubą. Jis jai pasakys, kaip žinoji- 
mas, ką ji padarė, sunaikino jo meilę jai arba verčiau, kad dabar 
žiūri į ją kaip į kitą žmogų — ji ne ta mergina, kurią jis mylėjo, ta 
mergina buvo išgalvota. 


Tačiau ką daryti su jos meile jam? 


Džoulėjus stovėjo tarp vyrų ir moterų eilėje Motinos Teresės cen- 
tre. Filipas jo buvimą pastebėjo laikydamasis prietaro. Kai artinosi 
prie Tarsus gatvės, jis sau pasakė, kad, jei pamatys Džoulėjų, įeis į 
vidų ir pakalbės su Senta, jei ne - paliks viską kaip buvę ir važiuos 
namo. Senis su savo karučiais ir plastikinių maišų pagalvėlėmis 
buvo tas ženklas, kurį Džoulėjus paryškino pamojuodamas prava- 
žiuojančiam Filipui. 

Filipas pastatė automobilį. Ilgai sėdėjo prie vairo galvodamas 
apie ją, prisimindamas, kaip užlėkdavo laipteliais ir įpuldavo į 
namus, dažnai per skubėjimą net užmiršęs užrakinti automobilį. 
O buvo laikas, kai ji atėmė iš jo raktus ir jis galvojo apie įsilauži- 
mą — tokį jautė sielvartą, taip jos ilgėjosi. Kodėl buvo nebeįmano- 
ma protu ir jausmais grįžti į tuos laikus? Iš tikrųjų ji buvo ta pati 
mergina, atrode ir kalbėjo taip pat. Tikriausiai jis galėtų įeiti į 
namus ir nusileisti pusrūsio laiptais į tą kambarį, ir paimti ją į 
glėbį, 17 pamiršti? 


Jis užvedė variklį, apsisuko ir nuvažiavo namo. Nežinojo, ar jis 

silpnas, ar stiprus, turintis aiškų tikslą ar silpnadvasis. Namie Če- 
rilės nebuvo. Kristinos nebuvo. Vėliau sužinojo, kad jos abi buvo 
išėjusios pasisvečiuoti pas Fioną ir Dareną su Obriu Pelhemu. Aš- 
tuntą suskambo telefonas, ir jis leido jam skambėti. Tarp aštuntos ir 
devintos jis skambėjo devynis kartus. Devintą uždėjo šuneliui pa- 
vadėlį ir vedžiojo jį gatvėmis, nuėjo kokias dvi tris mylias. Aišku, 
įsivaizdavo, kad kai jo nėra namuose, telefonas skamba, ir įsivaiz- 
davo ją jos nešvariame prarūgusiame koridoriuje Tarsus gatvėje vis 
renkančią jo numerį. Prisiminė, kaip jis jautėsi, kai jį išvarė ir jis 
bandė jai prisiskambinti. 

Kai grįžo, telefonas skambėjo. Pakėlė ragelį. Staiga suprato, kad 
negali neatsiliepti į telefono skambutį amžinai. 

Ji kalbėjo nerišliai, raudojo į telefoną, dusdama šaukė: 

— Aš mačiau tave gatvėje. Mačiau automobilį. Tu apsisukai ir pa- 
likai mane! 

— Žinau. Negalėjau įeiti. 

— Kodėl negalėjai? Kodėl? 

— Pati žinai, Senta. Viskas baigta. Mes nebegalime susitikinėti. 
Geriau niekada nebesusitikti. Tu gali grįžti prie savo gyvenimo, o aš 
vėl pradėsiu savąjį. 

Staiga nurimusiu plonu, tyliu balsu ji pasakė: 

— Be tavęs, aš neturiu kito gyvenimo. 

— Klausyk, mes pažįstami tik trys mėnesiai. Tai niekis, palyginti 
su visu gyvenimu. Mes vienas kitą pamiršime. 

— Aš tave myliu, Filipai. Tu sakei, kad mane myli. Privalau tave 
pamatyti, privalai čia ateiti. 

— Nieko iš to neišeis. Niekas nepasikeis. 

Jis pasakė jai „labanakt“ ir padėjo ragelį. 

Telefonas vėl tučtuojau suskambėjo ir jis atsiliepė. Žinojo, kad 
dabar visada atsilieps. 

— Turiu tave pamatyti. Negaliu be tavęs gyventi. 

— Kas iš to, Senta? 

— Ar tai Martinas Hantas? Ar dėl jo? Filipai, aš neišsigalvoju, 


taip iš tikrųjų buvo, tikriausia teisybė. Niekada su juo nemiegojau, 

tik kartą su juo buvau išėjusi. Jam manęs nereikėjo, jam reikėjo tos 
merginos. Jam jos reikėjo labiau negu manęs. 

— Tai ne dėl to, Senta, — pasakė jis, — tai su tuo neturi nieko 
bendra. 

Tarsi negirdėjusi jo žodžių, ji karštligiškai kalbėjo: 

— Todėl manęs policija niekada ir neįtarė. Ji nežinojo. Nežinojo 
net, kad aš buvau su juo pažįstama. Ar tai ne įrodymas? Argi ne? 

Kas ji per moteris, kad galvoja, jog vyrui svarbiau seksualiniai 
santykiai negu žmogžudystė? 

— Senta, — tarė jis, — aš to neužbaigsiu, tavęs nepamatęs, taip 
nepadarysiu. Pažadu. Tai būtų silpnadvasiškumas. Pažadu, kad taip 
nedarysiu. Susitiksiu su tavim ir mes tai užbaigsim. 

— Filipai, jei aš pasakyčiau, kad to nepadariau, jei pasakyčiau, 
kad viską išgalvojau? 

— Žinau, Senta, kad tu meluoji tik apie smulkmenas. 

Ji nebeskambino. Jis gulėjo lovoje nemiegodamas ištisas valan- 
das. Beje, jam trūko jos fiziškai, bet kai pagalvojo, kad mylėjosi su 
ta, kuri šaltakraujiškai nužudė žmogų, kai atgamino tai savo vaiz- 
duotėje, turėjo keltis ir eiti į vonios kambarį išsivemti. Gal ji nusi- 
žudė? Staiga jis pagalvojo, kad visai nenustebtų, jei ji būtų pasiū- 
liusi jiems abiem nusižudyti. To galėjai iš jos laukti. Mirti kartu, 
susikibus už rankų eiti į šlovingą pomirtinį gyvenimą, Arėjas ir Af- 
roditė, nemirtingieji baltais drabužiais... 

Kitą dieną grįžo puikus oras. Jį pažadino ankstyva karšta saulė, 
ryškus šviesos ruožas, nusidriekęs nuo lango per jo pagalvę, nes jis 
iki galo neužtraukė užuolaidų. Ant ištiestos Floros rankos tupėjo 
žvirblis. Žolė buvo nuklota rasa ir ilgais sodriai mėlynais šešėliais. 
Tai buvo sapnas, galvojo jis, viskas buvo sapnas. Flora visada ten 
stovėjo, niekada nebuvo persikėlusi pas kitus savininkus, į kitus 
sodus. Fiona tebegyvena čia. Aš niekada nesutikau Sentos. Žmog- 
žudysčių neįvyko, aš jas sapnavau. Sapnavau Sentą. 

Apačioje moteris, pavarde Murehed, atvyko ilgalaikio sušukavi- 
mo. Tai buvo pirmasis toks sušukavimas po kelių savaičių. Visur 


pakvipo supuvusiais kiaušiniais ir pusryčiauti darėsi neįmanoma, 

atgijo seni laikai, laikai prieš Sentą. Tai padėjo išlaikyti iliuziją. Jis 
išvirė arbatos ir padavė puodelį poniai Murehed, o Kristina pasakė, 
koks malonumas dviem senėms, kai jas aptarnauja jaunas vyras. 
Ponia Murehed pasipiktino, ir Filipas žinojo, kad kai ją sušukuos ir 
ji eis namo, tai pasakys Kristinai, kad duoti arbatpinigių šeiminin- 
kei prieštarauja jos principams. 

Čerilė nulipo žemyn. Ištisus mėnesius ji taip anksti nesikeldavo. Sė- 
dėjo prie virtuvės stalo ir gėrė arbatą. Filipas numanė, kad ji norėjo 
užtikti jį vieną ir pasiskolinti pinigų. Kol ji nutaikė progą, jis pabėgo. 

Šiandien mašina važiavo į garažą, kad joje įmontuotų radiją. Jis 
ten ją paliko pažadėjus, kad iki trečios valandos viskas bus padary- 
ta. Grįždamas į valdybą, nusipirko laikraštį. Vakarinis laikraštis ką 
tik pasirodė gatvėse ir pirmojo puslapio antrašte skelbė apie žmo- 
gų, kaltinamą Džono Krusiferio nužudymu. Filipas žingsniavo skai- 
tydamas tą istoriją. Joje rašė tik svarbiausius faktus. Įtariamas žu- 
dikas buvo paties Krusiferio sūnėnas, bedarbis suvirintojas Trevoras 
Krusiferis, dvidešimt penkerių metų amžiaus. 

Jausmas, kuris apėmė Filipą, buvo nepaprastas, — tarsi jį būtų 
pagaliau visiškai išteisinę. Tą žmogų nužudė kažkas kitas, ir tai 
tapo žinoma. Žinojo valdžia ir specialistai. Jo kvailo neapgalvoto 
prisipažinimo kaip nebūta. Atrodė, kad tai išlaisvino jį nuo kaltės 
jausmo, ko jo paties žinojimas apie tai, kad jis nekaltas, negalėjo 
padaryti. Ū jei jis atverstų laikraštį ir viename puslapyje būtų para- 
šyta, kad rastas ir Haroldo Majersono tikrasis žudikas? Kad Sentos 
dalyvavimas tik fantazija ir viskas, ką ji jam pasakojo, tik daugybės 
sutapimų ir panašiai susiklosčiusių aplinkybių rezultatas? 

Rojus sėdėjo savo kabinete prie atvirų langų ir įjungto kondicio- 
nieriaus. Jam perdavė laišką nuo vadybos direktoriaus. Laišką pa- 
rašė ponia Ripl, o jame buvo išvardyti septyni trūkumai, kuriuos ji 
rado savo naujajame vonios kambaryje. 

— Iki trečios aš esu be mašinos, — pasakė Filipas. 

— Tada verčiau važiuok mano mašina. 

Rojus pasakė, kad rakteliai jo švarko, kuris kabo Lusės kambary- 


je, kišenėje. Kai Filipas įėjo į kambarį, suskambo telefonas. Lusės 

nebuvo, todėl atsiliepė jis. Balsas paklausė, ar tikimasi, kad ponas 
Vordmenas pasirodys šią dieną. 

— Čia kalba Filipas Vordmenas. 

— O, labas rytas, pone Vordmenai. Aš - policijos pareigūnas. Sek- 


lys seržantas Geitsas iš kriminalinių tyrimų skyriaus. 


Jie siūlėsi atvažiuoti pas jį į namus arba į darbą, bet Filipas visai 
nemeluodamas sakė vis tiek turėsiąs važiuoti į Čigvelą. Geitsas da- 
vė jam suprasti, apie ką bus kalbama. Jis apie tai galvojo, jo mintys 
sukosi ir sukosi apie tai važiuojant Rojaus automobiliu per dundan- 
čius užsikimšusius rytinio Londono priemiesčius. 

— Mes vykdome apklausą dėl dingusios skulptūros, pone Vord- 
menai. Na, pavogtos skulptūros. 

Trumpam jis apstulbo, neteko žado. Tačiau neatrodė, kad Geitsas 
gąsdintų ar kaltintų. Jis kalbėjo su Filipu kaip su potencialiu gera- 
norišku liudininku, vienu iš tų, kurie nuoširdžiai padeda policijai 
per apklausas. Filipas keletą kartų lankęsis toje vietoje, ar ne tie- 
sa? Čigvelo rajonas - būtent tas rajonas, iš kur dingo skulptūra. Jei 
jie galėtų atvykti su juo pasikalbėti arba atvirkščiai, jei jis rastų 
laiko atvykti ir atsakyti į kelis klausimus... 

Prie Rojaus automobilio vairo, saulei šviečiant, su plačiai atida- 
rytais langais Filipas sau tvirtino, kad tik to jiems ir reikia, - kad jis 
pasakytų, ar nematė kaimynystėje kokių nors įtartinų asmenų. Stai- 
ga jam toptelėjo į galvą, kad Flora tikriausiai yra vertinga, iš tikrųjų 
vertinga. Per kūną perbėgo šaltukas. Jis pagalvojo apie savo darbą. 


Tačiau jie nežinojo, jie negalėjo žinoti. 


Su Geitsu buvo dar vienas, kuris prisistatė esąs kriminalinės po- 


licijos inspektorius. Filipas sumetė, kad tai gana aukštas pareigū- 

nas, įtrauktas į sodo gražmenos vagystės apklausą. Inspektoriaus 
pavardė buvo Morisas. Jis tarė: 

— Mes paprašėme jus čia atvykti dėl įdomaus sutapimo. Kiek su- 
prantu, jūsų jaunoji sesutė pateko į bėdą? 

Filipas linktelėjo. Jam buvo neaišku. Kodėl jie nekalbėjo apie 
Čigvelą ir ponios Ripl kaimynystę? 

— Kalbėsiu su jumis atvirai, pone Vordmenai, gal atviriau, negu 
jūs linkęs manyti apie policiją. Man asmeniškai nepatinka paslap- 
tys. Policininkė moteris jūsų namuose darė kratą ir matė sode vieną 
skulptūrą. Susipažinusi su dingusios skulptūros aprašymu per Met- 
ropolitano policijos kompiuterinį ryšį, ji labai sumaniai susiejo šią 
skulptūrą su ta, kuri dingo iš ponios Majerson sodo. 

— Tai ar ji labai brangi? — sugebėjo paklausti Filipas. 

— Ji? 

— Atsiprašau. Turėjau omenyje skulptūrą. Ar ji vertinga? 

Geitsas atsakė: 

— Ponios Majerson velionis vyras aukcione už ją sumokėjo aštuo- 
niolika svarų. Nežinau, ar tai jums atrodo didelė suma. Manau, kad 
tai priklauso nuo žmogaus pajamų. 

Filipas ketino pasakyti, kad nesupranta, bet dabar suprato. Svar- 
bu buvo ne Floros vertė. Jie žinojo, kad jis ją pavogė. Policininkė 
seržantė ją matė, kai jie parvedė namo Čerilę, atpažino pagal nu- 
skeltą ausį ir žaliąją dėmę. Abu pareigūnai žiūrėjo į jį, o jis ramiai 
atlaikė jų žvilgsnį. Nieko nepadarysi. Jei jis neigtų, jie galėtų ap- 
kaltinti vargšę Čerilę. Jis, tiesą sakant, negalėjo suprasti, kodėl jie 
Čerilės neapkaltino, pagal aplinkybes ji atrodė tinkamiausias pasi- 
rinkimas. 

— Gerai, — tarė jis, — aš iš tikrųjų paėmiau skulptūrą. Pavogiau, jei 
norit. Bet tikrai maniau, pasirodo, klaidingai, kad turėjau tam tikrą 
teisę. Ar jūs, - jo ryžtas susvyravo ir jis krenkštelėjo, — ar jūs apkal- 
tinsite mane vagyste? 

— Ar toks jūsų didžiausias rūpestis, pone Vordmenai? — paklausė 


Geitsas. 

Klausimas buvo nesuprantamas. Filipas perfrazavo tai, ką jis sakė. 

— Ar aš būsiu patrauktas į teismą? 

Nesulaukęs atsakymo jis paklausė, ar jie nori, kad jis padarytų 
pareiškimą. 

Buvo keista, kaip jie tuo susidomėjo, tarsi jiems patiems tai ne- 
būtų atėję į galvą, tarsi Filipas sugalvojo puikią originalią idėją. 
Mergina su rašomąja mašinėle, kuri galėjo būti policijos arba ne 
policijos tarnautoja, užrašė jo pareiškimą. Jis sakė tiesą, tačiau sa- 
kant ją garsiai atrodė, kad meluoja. Kai baigė, sėdėjo ir žiūrėjo į 
juos, du policininkus ir merginą, kuri galėjo būti ir ne policininkė, 
laukė, kada bus ištarti žodžiai, kuriuos skaitydavo detektyvuose ir 
girdėdavo per televiziją: „Jūs neprivalote sakyti nieko atsakydamas 
į kaltinimą...“ 

Morisas pakilo. Jis tarė: 

— Gerai, pone Vordmenai. Labai ačiū. Mums nėra reikalo ilgiau 
jus čia laikyti. 

— Ar tai viskas? — Filipas prisivertė tai ištarti ramiu, tvirtu balsu. 

— Taip, tam kartui — viskas. 

— Arjūs ketinate iškelti man baudžiamąją bylą už skulptūros pa- 
ėmimą? 

Atsakyta buvo ne iš karto. Morisas rinko nuo stalo dokumentus. 
Jis pakėlė galvą ir lėtai svarstydamas pasakė: 

— Ne, nemanau. Nemanau, kad to prireiks. Tai būtų laiko ir vi- 
suomenės pinigų švaistymas, o kaip jūs manote? 

Filipas neatsakė. Tai nebuvo klausimas, į kurį tikimasi gauti at- 
sakymą. Staiga jis suglumo, pasijuto kvailai. Kai tik išėjo į lauką, 
jam palengvėjo, sunkumas praėjo. Jis būtinai grąžins Florą poniai 
Majerson, galvojo, tai mažiausia, ką jis gali padaryti. Jei policija 
neatvažiuos ir jos nepaims, pats nuveš ją į Čigvelą. 

Jis nuvažiavo pas ponią Ripl ir buvo nuvestas į vonios kambarį, 
kur jam parodė visus sąraše išvardytus trūkumus, o juos lydėjo dau- 
gybė prakeiksmų vis kartojant, kiek visa tai kainavo. Perlės niekur 
nesimatė, matyt, buvo išvykusi namo. 


Jis važiavo atgal pro ponios Majerson namą. Sode iš namo priekio 

buvo lenta su nekilnojamo turto agento užrašu „Parduodama“. Ško- 
tų veislės šuo, kurį Senta vadino Juodmedžiu, miegojo ant takelio 
pavėsyje. Filipas aludėje Čigvele suvalgė sumuštinį ir išvažiavo at- 
zal į Londoną, kol eismas buvo mažiausiai apkrautas. Pastatė Ro- 
Jaus automobilį ir nuėjo į garažą pasiimti savojo. 

Kai įėjo į kabinetą, Lusė jam pasakė: 

— Kažkoks ponas Morisas teiravosi jūsų telefonu. 

Minutėlę Filipui neatėjo į galvą, kas galėtų jo teirautis. Paskui 
susivokė. Policininkas buvo diskretiškas, neminėdamas Filipo dar- 
bovietėje savo tarnybos arba pareigų. Bet kodėl apskritai jis skam- 
bino? Gal jie apsigalvojo? 

— Ar jis paliko telefono numerį ? 

— Jis paskambins vėliau. Sakiau, kad jūs ilgai neužtruksite. 

Praėjo penkiolika ilgų minučių. Filipas dar kartą išgyveno savo 
baimes. Jeigu jie ketina jį patraukti atsakomybėn, nutarė nieko ne- 
laukęs eiti pas Rojų ir viską papasakoti, ištverti blogiausia. Paskui 
suprato, kad nebegali ilgiau laukti. Susirado telefonų knygoje poli- 
cijos numerį ir paskambino pačiam Morisui. Šiek tiek užtruko, kol 
jį surado. Filipo burna išdžiūvo, o širdis nemaloniai daužėsi. 

Kai Filipas pasisakė kas esąs, Morisas paklausė: 

— Arjūs, pone Vordmenai, turite draugę? 

Šito Filipas mažiausiai tikėjosi. 

— Kodėl jūs klausiate? — pasakė jis. 

— Gal pažįstate merginą su labai ilgais šviesiais plaukais, na, si- 
dabrinio atspalvio? Nedidelio ūgio merginą, ne aukštesnę kaip pen- 
kių pėdų? 

— Neturiu merginos, — atsakė Filipas, nebūdamas įsitikinęs, ar 


sako tiesą. 


DVIDEŠIMT PIRMAS SKYRIUS 


Paaiškinimą pakišo protas. Čia kaip su galvosūkiais laikraštyje. 
Pažiūri į atsakymą paskutiniame puslapyje ir, kai perskaitai, tampa 
taip aišku, akivaizdu, kad negali atsistebėti, kaip iš karto tai neat- 
ėjo į galvą. 

Policija tikriausiai pasižymėjo kiekvieną Haroldo Majersono ne- 
tolimos praeities įvykį, kalbėjosi su visais jo turėtais pažįstamais, 
visais kaimynais, įsidėmėjo visus, kurie lankėsi jo namuose. Jų su- 
sidomėjimą galėjo sukelti Floros vagystė ir Majersono kaimyno nu- 
pasakota vagies išvaizda. Vienas, o gal ir ne vienas liudininkas jiems 
papasakojo apie nedidelę jauną merginą ilgais sidabriniais plau- 
kais, kurią matė netoli nuo Majersono nužudymo vietos tą sekma- 
dienio rytą, o vėliau matė metro traukinyje. Koks galėjo būti ryšys 
tarp tos merginos ir skulptūros vagies? Ryšys buvo abejotinas, ta- 
čiau policijai rūpėjo ir abejotini ryšiai. 

Filipas suprato, kad jei jie nebūtų pamatę jo paties sode Floros, 
niekada nebūtų jo suradę. Tik jis ir padėjo jiems prisikapstyti iki 
Sentos. Jis padėjo susekti Sentą skulptūros, į kurią ji buvo panaši, 
dėka. 


Visa tai sukosi jo galvoje važiuojant į Tarsus gatvę. Jis nelaukė, 

nieko nesakė Rojui. Keista, kaip grįžo senasis geismas, kai išgir- 
do Morisą ją apibūdinant. Neturėjo supratimo, ką sakys ar darys, 
kai ten nuvažiuos, tačiau žinojo, kad privalo ten važiuoti ir jai 
pasakyti, ir kažkaip padėti. Negalėjo savęs apgaudinėti, kad poli- 
cija jos dabar neras. 

Iš apsiniaukusio dangaus prapliupo lietus. Iš pradžių krito atskiri 
reti lašai, kaip didelės monetos, paskui pasipylė lietus, toks, koks 
lyja atogrąžose. Tai buvo ne paprasta liūtis — ji praplėšė dangų ir 
griuvo žemyn ištisa tiškančia vandens siena, plieninė vandens už- 
danga krito triukšmingai ūždama. Pilant lietui, dangus, užuot išsi- 
giedrijęs, atrodo, dar patamsėjo ir visu keliu namuose ir įstaigose 
degė šviesos. Mašinos važiavo su šviesomis. Jo mašinos priekinių 
žibintų spindulių pluoštas liūtyje nušviesdavo vos įžiūrimą kelią. 

Džoulėjus ir senė su šuniu pintinėje ant ratukų sėdėjo prisiglau- 
dę bažnyčios prieangyje. Šuo atrodė kaip iš sentimentalių gimta- 
dienio atvirukų — išlindęs ant pintinės krašto, pasidėjęs snukutį 
tarp letenų. Džoulėjus pamojavo. Staiga Filipas nežinia kodėl prisi- 
minė, kad būtent šią dieną jis su Senta turėjo pradėti darbuotis 
bute viršuje. Jie taip nutarė praėjusį savaitgalį, tą saulėtą, žavų, 
laimingą savaitgalį, kuris, atrodė, buvo prieš tūkstantį metų. Penk- 
tadienio vakarą jie užlips į tą butą, apsižiūrės, ką ten reikia daryti, 
Ir jis jai padės, ką ji nori padaryti. 

Jis padėjo ragelį ir nebeatsakinėjo į seklio seržanto Moriso klau- 
simus. Padėjo ragelį ir nutraukė policininko žodžius. Suprantama, 
Morisas tuoj vėl paskambino. Kai Lusė arba Rojus jam pasakė, kad 
Filipas išėjęs, jis tikrai suprato, kad telefonas neišsijungė atsitikti- 
nai, o pokalbį nutraukė Filipas. Suprato, kad Filipas kaltas arba 
kaltas kaip bendrininkas, arba baisiai sunerimęs, kad nesusektų jo 
draugės. Ir kad negalima gaišti, o reikia nustatyti jos tapatybę ir 
adresą. Tai bus nesunku. Užteks tik paklausti Kristinos. Užteks pa- 
klausti Fionos. Nieko nežinodamos, jos tučtuojau duos jos adresą. 

Filipas pastatė automobilį prie namo, kiek įmanoma arčiau laip- 
telių. Prigludę ratai skendėjo ežere vandens, į kurį teškėjo lietus. 


Lietus buvo didžiulė pilka kriokianti ir čaižanti uždanga tarp jo ir 

namo. Prisiminė lietų tą pirmąją naktį, kai jie mylėjosi Fionos ves- 
tuvių vakarą, bet jis buvo kitoks, švelnus, palyginti su šiuo. Šį namą 
vos galėjai matyti, nes lietus užbarikadavo jį siena, siena iš rūko, 
tačiau siautulinga siena. 

Jis staigiai atidarė automobilio duris, iššoko ir jas užtrenkė. Tų 
sekundžių ant šaligatvio ir laiptelių, kol pateko į pastogę, pakako, 
kad permirktų. Jis pasipurtė ir nusimetė švarką. Vos įžengęs į kori- 
dorių, suprato, kad Ritos 17 Džekopo nėra namie. Visada galėjo pa- 
sakyti, ar jie namie, nors niekada nesuprato, iš kur jis žino. Namuo- 
se buvo gana tamsu. Visuose namuose dėl sukeltos audros prietemos 
lauke turėjo būti tamsu. Jis nebūtų galėjęs paaiškinti, kodėl neįjun- 
gė šviesos, bet neįjungė. 

Smilkalų kvapo, kylančio pusrūsio laiptais, nebuvo. Liko tik įsi- 
senėjęs kvapas, prie kurio pripranti, kai nuolat ateini į tuos namus. 
Jis taip skubėjo čia atvažiuoti, bet dabar, kai buvo čia, lūkuriavo 
prie jos durų. Turėjo susitvardyti, kad ją pamatytų. Giliai įkvėpęs 
oro ir vėl iškvėpęs, stipriai užsimerkęs ir vėl atsimerkęs, pagaliau 

Bet visai neseniai jos būta. Ant žemo staliuko priešais veidrodį 
lėkštutėje degė žvakė. Žvakė buvo nauja, jos smaila viršūnė nude- 
gė tik truputį. Langinės buvo uždarytos, kambarys tamsus kaip naktį. 
Ji negalėjo išeiti, tik ne per tokį lietų. Jis atvėrė langines. Lietus 
sruvo per stiklą trūkčiojančiu, raudančiu kriokliu. 

Jos žalioji suknelė, suknelė tarsi iš lietaus, lietaus, paversto šil- 
ku, kabėjo ant pintos kėdės. Aukštakulniai sidabriniai bateliai sto- 
vėjo greta vienas kito po kėde. Keletas susegtų mašinele prirašytų 
popieriaus lapų gulėjo ant lovos, kurie, kaip jis manė, galėjo būti 
televizijos scenarijus. Jis išėjo iš kambario, užlipo laiptais ir nesiry- 
žo eiti toliau. Ji dažnai lipdavo į viršų. Jai tai buvo lyg ir tėvų na- 
mai. Jis palypėjo dar vieną laiptų maršą, atėjo į kambarius, kuriuos 
buvo matęs tą dieną, kai ji maudėsi Ritos vonioje, tą dieną, kai ji 
grįžo namo iš ryto ir pasakė, kad nužudė Arnhemą. 

Kambariai buvo tokie patys: vienas pilnas laikraščių ir maišų su 


drabužiais, miegamajame, kuriame miegojo Rita su Džekopu, lan- 

gas uždengtas prisegta lovatiese, poroloninis čiužinys patiestas vie- 
toj kilimo ant grindų. Atidarė vonios kambario duris. Ten nieko ne- 
buvo, tačiau kai jis grįžo į laiptų aikštelę, išgirdo, kaip virš galvos 
sugirgždėjo lentos. Pagalvojo: šiandien ta diena, kai mes turėjome 
viršuje pradėti tvarkytis. Ji pradėjo be manęs, ji nusprendė pradėti 
prieš man ateinant. Visa, kas nuo to laiko tarp mūsų įvyko, viskas, 
ką aš pasakiau, mano siaubas ir neapykanta nieko nereiškia. Staiga 
suprato, kad visą laiką nuo tada, kai sėdo čia važiuoti, kai pastatė 
automobilį ir įžengė į namus, jis bijojo to, ką ji gali padaryti, kad ji 
gali nusižudyti ir jis ras ją negyvą. 

Jis nuėjo prie laiptų paskutinio maršo. Ten pamažu pajuto kvapą. 
Kvapas buvo labai stiprus, šlykšti smarvė, kuri ritosi laiptais že- 
myn. Kai jis ją užuodė ir pajuto, kad ji stiprėja, kai susivokė, kad ta 
smarvė šliaužė prie jo nuo to laiko, kai jis užlipo į šį aukštą, jis taip 
pat suvokė, kad tokio kvapo anksčiau jam neteko užuosti. Tai buvo 
nepažįstamas kvapas ir toks, kad tikriausiai nedaug žmonių šiais 
laikais buvo priversti uostyti. Lenta virš jo galvos sugirgždėjo vėl. 
Jis lipo laiptais aukštyn stengdamasis kvėpuoti tik pro burną, ne- 
įleisdamas smarvės į nosį. 

Visos durys buvo uždarytos. Jis nieko negalvojo, liovėsi galvojęs 
apie tai, kaip kadaise jie planavo čia viršuje gyventi. Judėjo instink- 
tyviai. Nebegirdėjo lietaus šniokštimo. Atidarė duris į kambarį. Buvo 
prietema, tačiau netamsu, nes dviejų stogo langų netemdė nei užuo- 
laidos, nei langinės. Tai buvo užpakalinė namo dalis, ir pro varvantį 
stiklą virš stogų matėsi dangus, toks pilkas ir gruoblėtas kaip grani- 
tas. Kambarys buvo tuščias, išskyrus seną krėslą, o ant žemės tarp 
pravirų spintos durų ir kairiojo lango gulėjo kažkas panašaus į neštu- 
vus ar paletę, tačiau iš tikrųjų buvo durys, užtiestos pilka antklode. 

Šalia jų stovėjo Senta. Ji vilkėjo tais pačiais drabužiais kaip 
tada, kai lankėsi Čigvele: raudona medvilnine mantija, ant kurios 
sakė ieškojusi kraujo dėmių, džinsais, sportiniais bateliais. Plau- 
kus buvo susirišusi raudonu dryžuotu raiščiu. Jos šypsena jam 
visiškai ją pakeitė. Ji šypsojosi visu veidu, visu kūnu. Priėjo prie 


jo ištiestomis rankomis. 

— Žinojau, kad ateisi. Jaučiau. Galvojau: Filipas ateis pas mane, 
jis taip nemano, kaip sako, jis negali taip manyti. Ar ne keista? Aš 
net nebijojau, išsigandau tik valandėlę. Žinojau, jog mano meilė 
per daug stipri, kad liautumeis mane mylėjęs. 

Taip ir buvo, galvojo jis, taip ir buvo. Meilė grįžo, liedamasi 
kaskadomis kaip lietus. Gailestis ir švelnumas jį degino, sukelda- 
mi kūne skausmingą pojūtį. Akys buvo pilnos ašarų. Jis apkabino 
ją ir laikė, o ji taip spaudėsi prie jo, tarsi norėtų visa sulįsti į jo 
kūną. 

Šį kartą ji pirmoji išsilaisvino iš glėbio. Žengė žingsnį atgal ir 
šiek tiek pakreipusi galvą labai švelniai į jį pažiūrėjo. Kad ir kaip 
būtų nelogiška, jis suvokė, kad laikydamas ją glėbyje, atnaujinda- 
mas jai savo meilę, nebeužuodė smarvės. Tiršta karšta banga dabar 
grįžo vėl. Ta smarvė asocijavosi su musėmis. 

Ji ištiesė savo ranką, paėmė jį už rankos ir tarė: 

— Filipai, mylimasis, sakei, kad padėsi, ką man reikia padaryti. 
Na, ką mums reikia padaryti. Tai turi būti padaryta prieš galvojant 
iš tikrųjų gyventi čia, viršuje. 

Ji nusišypsojo. Tai buvo tokia pamišėlės šypsena, kokią tik jis 
galėjo įsivaizduoti moters veide, demoniška ir bereikšmė, ir atitrū- 
kusi nuo realaus pasaulio. 

— Reikėjo man tai padaryti anksčiau, žinau, kad privalėjau tai 
padaryti anksčiau, bet esu tokiems darbams nepakankamai stipri 
fiziškai, kad galėčiau padaryti viena pati. 

Jis nieko negalvojo. Galėjo tik žiūrėti ir jausti skausmą, ir jausti 
savo rankoje jos ranką, mažą ir karštą. Buvo daugybė dalykų, ku- 
riuos jis privalėjo pasakyti, baisių dalykų. O iš viso to tik sugebėjo 
kvailai pradėti: 

— Sakei, kad Džekopas... 

— Iki rytdienos jų nebus. Šiaip ar taip, negerai, jei jie Žinotų. 
Reikia tai padaryti prieš jiems grįžtant, Filipai. 

„Palikta atvira keletą ilgų karštų dienų netvarkoma mėsinė, - pa- 
galvojo jis. — Parduotuvė, pilna pūvančios mėsos po to, kai visi iš- 


mirė nuo bombų ar radiacijos“. Ji atidarė spintos duris. Jis išvydo 

kažkokį veidą. Kaip Floros, švytinų be gyvybės jo paties spintos 
gilumoje, tačiau ne tokį, visai ne tokį. Kažką, kas kadaise buvo 
mergina, ir jauna, atremtą į pliką sieną ir dar pridengtą žaliais ak- 
sominiais drabužiais. 

Iš siaubo jis aiktelėjo. Abiem rankom užsidengė burną. Atrodė, 
kad visi jo viduriai pakilo į gerklę ir ten pūtėsi. Grindys susiūbavo. 
Jis nesiruošė alpti, bet ir neketino stovėti. Jo rankos tiesėsi lyg ieš- 
kodamos vandens plaukti, jis leidosi žemyn, kol susmuko ant pilkos 
antklodės gulto. | 

Ji nepastebėjo, tai jos nejaudino. Žiūrėjo dabar ] spintą, tarsi joje 
būtų įkištas tik gremėzdiškas, nepatogios formos baldas, kurį kaip 
nors reikia išimti ir juo atsikratyti. Turbūt, išskyrus regėjimą, kiti 
jos jutimo organai neveikė. Matė, kaip ji spintoje siekė ir nuo dug- 
no pakėlė virtuvinį peilį pajuodusiais ašmenimis irkriaunomis nuo 
pridžiūvusio kraujo. Ji melavo tik apie smulkmenas, apie antraei- 
lius dalykus... 

— Tu su mašina, tiesa, Filipai? Maniau, kad galėtume nunešti tai 
žemyn ant to daikto, ant kurio tu sėdi, ir padėti į mano kambarį, kol 
sutems, o paskui galėtume... 

Jis ant jos suriko: 

— Užsičiaupk, dėl Dievo, nustok! 

Ji lėtai pasisuko, tikra beprotė — išblyškusi, vandeningos akys 
įsmeigtos Į jį. 

— Kas atsitiko? 

Tai buvo reikšmingiausi dalykai, kuriuos jis kada nors padarė: 
atsikėlė nuo grindų, atsistojo, kojos spyriu uždarė spintos duris. 
Apglėbė Sentą ir išvilko iš kambario. Dabar reikėjo uždaryti kam- 
bario duris. Jo šnervės, visas galvos vidus, smegenys, atrodė, išda- 
žytos ta smarve. Pasaulyje neužteko durų užsidaryti nuo to kvapo. 
Nutempė ją prie laiptų, vilko ją žemyn, kol jie išsitiesė pusiaukelė- 
Je ant laiptų. Jis laikė ją už pažastų, o galvą suėmė rankomis. Jos 
veidas buvo beveik priešais jo, lūpas teskyrė keli coliai. 

— Paklausyk, Senta. Aš tave išdaviau policijai. Nenorėjau, bet 


išdaviau. Jie čia ateis, bus čia netrukus. 

Jos lūpos prasivėrė, akys labai išsiplėtė. Jis tikėjosi, kad ji kumš- 
čiais ir dantimis puls jį, bet ji buvo rami ir suglebusi, tarsi pakibusi 
ant jo rankų. 

— Aš tave išvešiu, — pasakė jis. — Pabandysiu paslėpti. - Jis neke- 
tino to sakyti. — Štai kam mes panaudosime automobilį. Kur nors 
tave išvešiu. 

— Aš nenoriu išvažiuoti, — pasakė ji, — kur man dėtis? Niekur 
nenoriu būti be tavęs. 

Ji pakilo ir jis pakilo, ir jie nulipo žemyn. Čia buvo kitas kvapas, 
įprastas rūgšties ir puvėsių kvapas. Pagalvojo: praėjo ištisos valan- 
dos nuo to laiko, kai kalbėjau su Morisu. Ji pastūmė duris, atidary- 
dama į pusrūsio kambarį. Vaško klane žvakė buvo sudegusi. Jis 
atvėrė langines ir pamatė, kad lyti nustojo. Vanduo tekėjo aptvaro 
sienele žemyn ir tiško ant šaligatvio, kai pravažiuodavo automobi- 
liai. Jis pasisuko į ją. Iš karto pamatė, kad jai rūpi tik vienintelis 
dalykas, svarbus tik vienintelis dalykas. 

— Ar tu tebemyli mane, Filipai ? 

Tai galėjo būti melas. Jis nebežinojo. 

— Taip, — atsakė jis. 

— Tu manęs nepaliksi? 

— Aš tavęs nepaliksiu, Senta. 

Jis prisėdo ant lovos šalia ir nusuko veidą nuo savo atspindžio veid- 
rodyje, palūžusio, išgąsdinto, sužeisto žmogaus atvaizdo. Ji pasislin- 
ko čiužiniu prie jo ir jis paėmė ją į glėbį. Jaukiai įsitaisiusi šalia, ji 
priglaudė lūpas prie jo odos, o jis ją laikė stipriai apkabinęs. Girdėjo, 
kaip per vandenį važiuoja automobiliai, ir girdėjo, kaip vienas prie 
namo sustojo. „Apie ką mes galvojame, — mąstė jis, — ką mes atsime- 
name baisiais momentais?“ Kai jis pavogė skulptūrą, galvojo: „Jie 
nenorės siųsti policijos mašinos dėl tokio menkniekio“. 


Bet jie tikrai norės siųsti dėl šito. Dėl tokio dalyko jie tikrai atsiųs. 

KROKODILO NASRUOSE - psichologinis trileris. Jo 
heroje, šešiolikmetę Laizą, XX a. pabaigoje jauna motina 
užaugino kaip atsiskyrėlę XIX a. dvaro aplinkoje. Ji visiškai 
nepažįsta pasaulio, net nėra važiavusi autobusu. Ir štai 
motina ją išstumia iš namų, nes žino, jog pačios atvažiuos 
suimti policija. Už nužudymą. 

Tačiau Laiza nevyksta motinos nurodytu adresu, o 
pabėga su slaptu mylimuoju, jaunu dvaro sodininku. Jam ji 
ir pradeda pasakoti savo keistojo gyvenimo „tūkstančio ir 
vienos nakties istoriją“... 


NORAS ŽUDYTI - anglų detektyvų karalienės trečiasis 
romanas lietuvių kalba. Detektyvas Adamas Dalglišas iš 
Skotland Jardo ir vėl tiria sudėtingą bylą. 

Iš pirmo žvilgsnio Stino psichiatrijos klinika - viena 
žymiausių Londono klinikų, tikras profesinio meistriškumo 
ir padorumo pavyzdys. Tiktai tada, kai jos vedėja buvo 
rasta su kaltu širdyje ir kraupiu mediniu stabu rankose, 
ėmė aiškėti siaubinga tiesa: ši klinika - sprogstamasis 
psichiatrijos, sekso ir narkotikų mišinys; joje gydytojai ir 
seselės kartais didesni nelaimėliai nei jų pacientai, o 
vedėjos nužudymas nėra froidiškas atsitiktinumas nusikal- 
timų labirinte... 


BUVO IR NEBĖR - pirma lietuvių skaitytojų pažintis su 
M. Millar kūryba. Tai pasakojimas apie vieną keistą 
žmogžudystę... Virdžinija Barkli, išlepinta turtuolių 
dukrelė, suimta įtarus nužudymu, bet atsisako ką nors 
kalbėti. Visi, net advokatas Erikas Mičemas, mano, kad ji 
galėjo nudurti savo bičiulį Klodą Margolį. Tačiau prisistato 
toks Loftas, mirtina liga sergantis jaunuolis, ir įrodo 
padaręs šį nusikaltimą. Nepatiklusis Erikas Mičemas 
nutaria prisikasti prie tiesos — ir ji pasirodo stulbinanti. 


GALI RYTOJUI UŽSAKYT MAN KARSTĄ - labai 
smagi, intriguojanti istorija apie jauno advokato Tomo 
Aragono (simpatiškiausio Millar personažo) nuotykius 
Meksikoje, kur jis ieško klientės dingusio pirmojo vyro. 
Tomo ieškojimai bergždi: pradėjęs eiti kokio nors reikia- 
mo žmogaus pėdsakais, deja, randa jo lavoną. Paprasta 
užduotis tampa stulbinamų „sutapimų“ virtine ir lenkty- 
nėmis su mirtimi. Pasirodo, paslapties rakto reikia ieškoti 
visai kitur. 

Knyga žavi sąmoju ir pikantiškais dialogais. 

paimergė — psichologinis trileris. Jo veikėja — akto- 
rystės meno ragavusi, keistame, klaikiame name gyvenanti 
Senta, pasivadinusi Vagnerio operų herojės vardu. Ji gyvena 
fantazijų pasaulyje, balansuodama ant beprotystės ribos, 
įsikalusi į galvą, jog tokie įsimylėjėliai kaip ji ir jos išsirink- 
tasis Filipas neprivalo laikytis visuomenėje įprastų moralės 
normų. Kad įrodytų jai savo meilę, reikalauja iš mylimojo 
nužudyti — nesvarbu, ką. lr prisiekia tai padaryti pati. Jis 
leidžiasi įtraukiamas į šį makabrišką žaidimą, kuris galiau- 
siai sunaikina jo meilę. „Ar jis mylėjo Sentą vien už jos gro- 
ži? O ką jis manė apie jos minčių grožį, ją pačią arba jos 
sielą?“ lr ši jos prigimties pusė pasirodė šlykšti, nesveika, 
delormuota, o pati Senta visai nebepanaši į jo idealą — žydin- 


čios gamtos deivę Florą. 

